
Introducere

Pe Valea Nilului, strânsă între maluri înalte şi stâncoase, s-a făurit, cu multe milenii înaintea erei noastre, o veche civilizaţie a lumii mediteraneene, aceea a Egiptului antic. Ea ne înfăţişează cel mai vechi stat din lume, anterior tuturor celorlalte, înzestrat cu o administraţie, o fiscalitate, o justiţie şi o armată comparabile cu cele ce au luat naştere mai apoi în ţările de pe toate continentele, înainte şi după era noastră. Dar lumea Egiptului antic a zămislit o cultură spirituală scânteietoare pe care o admirau grecii vechi şi în faţa căreia se minunau romanii care veneau în vremea lor, precum fac astăzi mulţimile de turişti, să contemple templele, piramidele sau obeliscurile înălţate de faraoni şi de supuşii lor.
Nu numai arta egipteană şi monumentele colosale au atras prin frumuseţea tainică şi prin splendoarea lor enigmatică pe grecii vechi şi pe romani, ca şi pe noi cei de azi; călătorii veneau să găsească mai cu seamă cultura egipteană, „înţelepciunea egipteană” pe care au cunoscut-o Thales, Pitagora, Herodot, Platon, Solon, Licurg sau Plutarh.
Ştiinţa egiptologică modernă a lămurit multe din aspectele obscure ale culturii spirituale a Egiptului antic, şi, în tot secolul al XX-lea, s-a acumulat o masă imensă de informaţii asupra ei, dar subzistă încă multe puncte misterioase şi neexplicabile, legate în special de tehnicile meşteşugăreşti sau de procedeele de construcţie şi fabricaţie din Egiptul antic. Acestea pot oferi oarecare interes pentru civilizaţia noastră industrială, mai ales fiindcă multe din creaţiile egiptene voiau să fie cât mai durabile, făurite „pentru veşnicie”.
Dincolo de fascinaţia pe care o poate exercita asupra omului modern, venit să contemple ca turist străvechile monumente egiptene şi uluitoarea sa artă, în picturile din morminte, în basoreliefuri şi în statui, se regăseşte perenitatea naturii umane, aceeaşi ca şi dorinţele, aspiraţiile şi ţelurile sale dar mai ales ca raţiunea sa. Căci în ţăranii ce trudeau din greu pe ogoarele egiptene sau în meşteşugarul aplecat asupra daltei ori a burghiului său regăsim pe omul muncii exploatat şi lipsit de roadele ostenelilor sale. De fapt volumul de faţă nu idealizează istoria Egiptului antic, ci relatează limpede lungul şir de răscoale, răzmeriţe şi revolte ale ţăranilor şi meşteşugarilor oprimaţi şi jefuiţi, împilaţi de orânduirea social-economică tributară, în care s-a dezvoltat despotismul tiranic al faraonilor. Adică se înfăţişează poziţia materialist-dialeetică în explicarea istoriei politice, sociale, şi culturale a Egiptului, şi se resping interpretările idealiste (care nu pornesc de la realitatea opresiunii tiranice exercitată de faraoni şi de pătura suprapusă asupra celor ce munceau din greu, muncind ogoare, clădind zăgazuri, săpând canale şi înălţând piramide). De altfel trebuie să notăm că idealizarea istoriei şi descrierea Egiptului antic ca un stat paradisiac, este în flagrantă contradicţie cu relatările vecinilor imediaţi ai egiptenilor, evreii vechi, care, în cărţile lor sacre descriu opresiunea şi „cuptorul de topit fier” al lumii piramidelor. Idealizarea respectivei istorii este în totală contradicţie şi cu relatările istoricilor greci, care au mers acolo şi au cunoscut bine starea de lucruri din această ţară pe care grecii au stăpânit-o vreme de mai multe secole. De aceea suntem siliţi să respingem viziunea unor istorici şi egiptologi occidentali despre „fericirea” ce domnea în Egiptul antic şi să-i opunem realitatea faptelor, descrise de altfel prea bine în cărţile sapienţiale egiptene sau în „Povestea ţăranului bun de gură”. Într-adevăr modul de producţie tributar (sau „oriental”, ori „asiatic”) în care s-a desfăşurat întreaga istorie a Egiptului antic, însemna, înainte de toate, împilarea şi exploatarea ţăranilor şi meseriaşilor de către faraon şi de către dregătorii săi de toate categoriile.
De aceea volumul de faţă nu este nicio traducere – cum s-au publicat mai multe în ultimul timp cu privire la trecutul Egiptului antic – nicio compilaţie după autori occidentali şi constituie o strădanie în cadrul şcolii române de orientalistică (care a avut precursori de renume european; în egiptologie l-a dat pe Aram Frenkian, autor a multe lucrări în acest domeniu şi a unui volum apărut la Paris în 1946: Aram M. Frenkian, L’Orient et les origines de l’idéalisme subjectif dans la pensée européenne, tome I, La doctrine théologique de Memphis, Paris, 1946).
Scrierea de faţă se situează pe poziţiile materialismului dialectic marcând, între altele, că „divinizarea faraonului” era doar un artificiu pentru sporirea despotismului faraonului care, în felul acesta, exploata mai intens păturile ţărăneşti şi meşteşugăreşti egiptene.
Noi nu putem fi de acord cu aserţiunea lui Jacques de Morgan („Egiptul nu era un regat de pe pământ”) căci faraonii şi pătura suprapusă a nobililor erau dimpotrivă foarte „pe pământ” şi ştiau să-şi exploateze supuşii.
Dar muncind cu greu, într-o căldură înăbuşitoare, generaţii peste generaţii de ţărani şi meseriaşi egipteni au înălţat opere de artă nemuritoare, care exercită o atracţie uluitoare asupra tuturor celor ce le contemplă. Piramidele, obeliscurile, picturile din morminte, coloanele templelor, lasă omului modern venit să le admire dar şi să le înţeleagă, o amintire stranie, reuşind să-l transpună în altă lume, cu secole în urmă. Pentru că, spre deosebire de orice alt monument de interes turistic, un monument egiptean sau un templu reprezintă un ansamblu unitar, un colţ complet din viaţa de acum patru sau cinci milenii.
Lumea Egiptului antic este atât de diferită, atât de aparte de toate celelalte din Europa şi din Orientul de Mijloc, încât iasă oricărui turist care a străbătut Valea Nilului, o amintire de neuitat prin intensitatea strălucitoare a imaginilor. Pe de altă parte aici se găsesc întrunite monumente arhitecturale ale Egiptului antic, ale civilizaţiei Islamului clasic dar şi ale Orientului creştin şi bizantin. Astfel în prestigioase muzee ale statului egiptean sunt adunate exponate din Egiptul vechi (vom pomeni în special despre întreaga comoară aflată în mormântul faraonului Tutankamon), din trecutul strălucit al Islamului şi, în fine, în muzeul copt din Alexandria sunt reunite vaste colecţii de artă creştină.
Desigur, turistul care poposeşte în Egipt poate vedea admirabile opere de artă, între care şi donaţii ale domnilor români (la Mănăstirea Sf. Ecaterina de la Muntele Sinai, clădită în secolul al VI-lea de împăratul Iustinian, care ar fi strămutat şi un pâlc de străromâni să facă de pază în jurul zidurilor mănăstirii). Dar legăturile noastre cu Egiptul sunt cu mult mai vechi căci în Sciţia Mică, Dobrogea de azi, ne-au rămas ca mărturii inscripţiile care atestă existenţa cultului zeului egiptean Sarapis la Histria (D. M. Pipidi, Studii de istorie a religiilor antice. Ed. Ştiinţifică, Bucureşti, 1969, pag. 67). De asemenea cultul zeiţei egiptene Isis pare să fi fost destul de răspândit în Dacia Romană şi monumentele cultului isiac sunt numeroase şi de factură remarcabilă deseori.
S-au aflat busturi ale unor preotese ale zeiţei Isis la Tomis şi busturi de bronz ale zeiţei, ca şi statuete mici de bronz ale lui Osiris, capete ale zeului Sarapis (la Tomis) şi plachete votive cu Isis, Sarapis şi Harpocrate. Tot astfel este cunoscut un mic altar cu chipul lui Osiris, provenind din zona Covasna.
Cultul zeului egiptean Sarapis şi al zeiţei Isis era răspândit în toată Dacia Romană. Întâlnim adesea reprezentarea zeului Jupiter – asimilat zeului egiptean Amon în cadrul religiilor sincretiste orientale – în Dacia (în centrul Transilvaniei, în regiunea Ulpia Traiană şi Apulum). Este foarte probabil că multe corăbii veneau în Imperiul Roman, din Alexandria, şi, după ce descărcau cereale în porturile greceşti, transportau lemne de construcţie – de care Egiptul a dus întotdeauna lipsă – din porturile de pe litoralul Mării Negre: Histria, Tomis, Callatis la Alexandria Egiptului. Odată cu părăsirea Daciei de către romani şi epoca invaziilor, legăturile acestea au fost întrerupte. Dar din secolul al XVI-lea înainte Egiptul face parte din Imperiul Otoman şi cronicarii români pomenesc adesea de întâmplările sângeroase din Misir, numele vechi românesc al Egiptului, cucerit de turci de la stăpânitorii săi arabi.
Dimitrie Cantemir, învăţatul principe al Moldovei, descrie în a sa Historia incrementorum et decrementorum Aulae othomanicae întemeierea Califatului la Cairo, privilegiul oraşului de a avea o moneda a sa proprie, cucerirea Egiptului de către sultanul Selim I, rezistenţa eroică a lui Tuman-bei. Apoi Dimitrie Cantemir redă în traducere latină părţi din poeziile unui mare poet egiptean care a scris în arabă, Misri-efendi. Egiptul devine foarte familiar şi cunoscut cititorului din Ţările Române prin opera numită în latineşte Apophtegmata patrum aegyptiorum, care în traducere română din greacă suna: Patericul ce cuprinde în sine cuvinte folositoare ale sfinţilor bătrâni. Această operă, care a circulat în manuscris în slavă veche, în greacă, dar şi în română din secolul al XVII-lea în Ţările Române, cuprinde viaţa şi faptele asceţilor şi a personalităţilor cunoscute în viaţa religioasă egipteană din primele secole. Vom adăuga că celebra scriere a lui Dimitrie Cantemir Istoria ieroglifică are drept prototip o operă egipteană tradusă în latină şi greacă încă din primele secole ale erei noastre, Fiziologul. Lumea Egiptului antic l-a inspirat pe marele nostru Mihai Eminescu (care a descris-o în Memento mori), pe Alexandru Macedonski în Ospăţul lui Pentaur (1886) şi pe Lucian Blaga, care a tradus celebrul Imn către soare al faraonului Ikhunaton.
În secolul al XIX-lea o seamă de călători români au admirat minunatele monumente din Valea Nilului (vom cita pe Dimitrie Bolintineanu care consacră Egiptului o mare parte din notele sale de călătorie, apoi pe participanţii la revoluţia din 1848: Christian Tell, D. Pleşoianu şi Alexandru Christoff). Înainte de aceştia, domnul Ţării Româneşti, Radu Paisie, este exilat de înalta Poartă în Egipt unde şi moare. La mănăstirea Sf. Ecaterina de la Muntele Sinai, spătarul Mihail Cantacuzino, unchiul lui Constantin Brâncoveanu, face o lungă călătorie şi, în amintirea ei, clădeşte mănăstirea Sinaia din judeţul Prahova. Tot acolo, la Sinai, merge în pelerinaj şi mitropolitul Ţării, Româneşti, Varlaam.
Patriarhia ortodoxă din Alexandria a avut legături strânse cu Ţările Române încă din secolul al XVI-lea. Căci ei îi erau închinate mănăstirea Zlătari din Bucureşti, apoi schiturile Stăneşti, Segarcea, Sf. Arhangheli (de dincolo de Olt), apoi marea mănăstire Hangu din Moldova.
„Sf. Ecaterina” de la Muntele Sinai avea închinate zece lăcaşuri dintre care mănăstirea Sf. Ecaterina din Bucureşti, mănăstirea Mărgineni din judeţul Prahova, mănăstirea Frumoasa de la Iaşi şi mănăstirea Ciocăneşti din judeţul Ilfov.
Mănăstirea Sf. Ecaterina de la Muntele Sinai primea venitul a 55 de moşii pe care le avea „închinate” în Ţările Române.
Legăturile noastre cu Egiptul s-au întărit în secolul al XX-lea când se creează Serviciul Maritim Român (S.M.R.) pe linia: Constanţa-Alexandria; comerţul României cu Egiptul era în 1900 de 20 milioane lei aur anual, exportându-se mai cu seamă lemn, apoi petrol, vite, porumb. După primul război mondial legăturile noastre comerciale cu Egiptul au fost mai intense. De asemenea, o seamă de scriitori români au vizitat Egiptul şi au lăsat scrieri remarcabile despre cele văzute: G. Istrati (autorul unor valoroase însemnări de călătorie în Egipt), Radu D. Rosetti (care a scris note de călătorie ce s-au bucurat de mare succes). Regretatul Panait Istrati a făcut să apară notele sale de turist în ţara faraonilor, în volumul în Egipt (1931), iar mai târziu Mihail Ralea a publicat de asemenea amintiri de călătorie din aceleaşi locuri.
Relaţiile milenare dintre România şi Egipt au devenit şi mai prieteneşti în anii socialismului când cele două popoare, legate de-a lungul veacurilor de vechi tradiţii, au stabilit relaţii trainice de colaborare economică şi culturală, în spiritul înţelegerii şi respectului reciproc.

Geografia Egiptului

Egiptul propriu-zis se întindea, în vechime, între Marea Mediterană şi Asuan, adică între al 31-lea grad şi al 24-lea grad de latitudine nordică, şi se afla la întâlnirea continentului african cu cel asiatic.

I. Împărţire geografică

În epoca veche în Egipt se deosebeau două regiuni fundamentale: Egiptul de Jos, delimitat de către Delta Nilului şi Egiptul de Sus, pe cursul fluviului în amonte. Cele două regiuni corespundeau, se pare, la două regate din a căror unire s-a constituit imperiul egiptean aşa cum îl cunoaştem. Linia despărţitoare între cele două regiuni trecea prin dreptul oraşului Memfis (puţin mai la sud de Cairo), în locul unde se află vârful Deltei Nilului. Egiptenii numeau ţara lor, adică Delta şi Valea Nilului, Egiptul de Jos şi de Sus, K m.t „(pământul) negru”, pe lângă alte multe denumiri eufemistice sau laudative, şi o opuneau deşertului pe care îl numeau d š r.t „(pământul) roşu” domeniul zeului Seth – căruia îi aparţinea culoarea roşie, spre deosebire de culoarea neagră a pământului roditor al Văii Nilului (ce aparţinea lui Horus şi zeului Osiris, tatăl său). Cât despre Nubia, care corespunde în mare parte Sudanului de azi şi pe care grecii vechi o numeau Etiopia („Ţara oamenilor arşi”), ea se dividea în epoca Imperiului Nou, în Ţara Wawat (Nubia superioară, mai aproape de Deltă şi de Egiptul propriu-zis) şi în Ţara Kuš (Nubia inferioară, mai îndepărtată de Egipt şi corespunzând în întregime Sudanului de azi).
În deşertul libic, adică la apus de Nil, se aflau şase mari oaze care se succed de la sud la nord şi anume (după numele lor arab de azi): Selimeh, în dreptul văii numite wadi Halfa, Khargeh şi Dakleh, la înălţimea vechii Tebe, Farafra, în dreptul oraşului Asiut, Bahriyeh, în dreptul oraşului Minieh pe Nil, în fine oaza Siwa, care se găseşte în dreptul regiunii Fayum. Aceasta din urmă este o oază mare, aşezată la sud-vest de Cairo, şi primeşte apa, ce îi este necesară, de la un braţ al Nilului, Bahr Yusef, care străbate lanţul de înălţimi din deşertul libic printr-un defileu aşezat la nord de Gabel Sedment, în locul unde faraonul Sesostris al II-lea, din Imperiul de Mijloc, îşi construise capitala. Braţul Nilului, numit Bahr Yusef, după ce a străbătut acest defileu, se varsă într-un lac (pe care grecii vechi îl numeau lacul Moeris, după numele său egiptean mrwr) care există şi azi sub numele de lacul Korun. Prin crearea unui sistem complet de canale de către faraonii din dinastia a XII-a, Fayum a devenit regiunea cea mai bogată a Egiptului. Un zăgaz construit la Ilahun, la intrarea în defileul prin care braţul Bahr Yusef pătrundea în oaza Fayum, regulariza distribuţia apei, iar un mare baraj proteja întreaga vale de acumularea de ape din timpul inundaţiei.

II. Clima şi regimul apelor

La sfârşitul paleoliticului inferior Valea Nilului avea o climă caldă şi umedă, cu ploi dese şi deci şi o vegetaţie abundentă. Dar din acheulean se observă în Nubia o schimbare în regimul apelor; râurile care se revărsau în Nil devin mult mai sărace şi seceta înaintează repede mai ales în această regiune. Încetul cu încetul clima, asemănătoare celei din pustiu, înaintează spre Delta Nilului de azi, şi, în musterian cea mai mare parte din râuleţe încetează a fi nişte curgeri de ape regulate şi devin torenţi cu ape schimbătoare, care nu există decât câteva săptămâni pe an.
La sfârşitul epocii paleolitice, fără apele Nilului, Egiptul ar fi fost şi el un pustiu; întreaga viaţă animală se concentrase însă pe malurile fluviului.
Începutul epocii neolitice a coincis cu epoca interglacială care durează şi acum. Astfel în Africa de Nord s-a instalat un climat mai uscat şi mai călduros care a accelerat uscăciunea de pe podişul saharian, ce începuse încă din paleolitic. Într-adevăr raritatea ploilor, combinată cu o evaporare mai intensă, a dus la o scădere accentuată a debitului micilor râuri şi lacuri din Sahara. Desigur unele părţi din Sahara au mai putut fi locuite în jurul unor izvoare sărace sau al unor lacuri mici ori râuleţe; dar restul Saharei, fără ca să fie pustiul de azi, a trecut de la pădure la savana puţin ospitalieră atât pentru oameni cât şi pentru animale.
În vremea faraonilor clima din Egipt nu se deosebea deloc de cea din vremurile noastre: acelaşi soare arzător strălucea peste Valea Nilului pe acelaşi cer pur şi lipsit cu totul de nori ca şi astăzi.
Egiptul face parte din regiunile cele mai sărace ale lumii în privinţa precipitaţiilor atmosferice căci clima sa este dominată de aceea a deşertului Saharei; câmpia egipteană este la fel de dogorită de razele soarelui ca şi orice altă regiune a pustiului saharian. Dar graţie vânturilor şi răcorii dată de apele Nilului, temperatura pe valea acestui râu este mai scăzută decât în plin deşert. Diferenţele între temperatura medie din timpul verii (38°C) şi cea din timpul iernii (18°C) este destul de scăzută. Totuşi diferenţele între temperatura din timpul zilei şi cea din timpul nopţii sunt mult mai ridicate, iar nopţile de iarnă sunt destul de răcoroase.
De aceea egiptenii vechi se îmbrăcau bine în cursul nopţilor de iarnă, când puteau răci uşor şi puteau căpăta cataruri ale căilor respiratorii superioare, aşa cum ne dovedesc descântecele lor împotriva guturaiului. De asemenea, casele erau solid clădite din cărămizi nearse, tocmai spre a oferi o protecţie împotriva frigului.
Razele fierbinţi ale soarelui erau oprite de perucile ample ale dregătorilor (în Imperiul Nou şi în cel de Mijloc) apoi se foloseau alifii şi – în epoca Imperiului Nou – se purtau veşminte albe de in, modă care s-a continuat până în vremea Ptolemeilor.
Ţăranii şi meseriaşii nu purtau decât un şorţ în jurul coapselor şi lăsau soarele să le ardă pielea. Dar egiptenii nu ştiau să-şi protejeze vederea de lumina solară, de aici frecvenţa conjunctivitelor şi bolilor de ochi, deşi s-a pretins că în mormântul lui Tutankamon s-ar fi găsit ochelari de soare (!).
Datorită căldurii solare în Sahara iau naştere zone de presiune atmosferică scăzută. Scăderea presiunii atmosferice determină curenţi de aer şi deci vânturi ce suflă de la nord spre sud şi aduc din Mediterana mase de aer umed, o răcoare binecuvântată care apare în plină vară în culmea arşiţei. Stelele funerare vorbesc adesea despre fericirea de „a respira blânda adiere a vânturilor dinspre Nord”. În timpul iernii în Sahara presiunea creşte şi sunt provocate vânturi care suflă din sud spre nord.
În perioada dintre vară şi iarnă bat vânturi neregulate, primăvara bate însă frecvent hamsinul care vine din pustiul Saharei, încărcat cu praf galben şi nisip, şi este resimţit mai ales în regiunea Deltei, fiind fierbinte şi tinzând să usuce orice vegetaţie.
Desigur că în epoca faraonilor, când Nilul inunda doar trei luni pe an, după ce se retrăgeau apele, pământul negru al ogoarelor se usca, se crăpa şi se prefăcea, la suprafaţă, într-o pulbere fină, care acoperea cu praful ei locuinţele, oamenii şi animalele. Aceasta se întâmpla însă la sfârşitul verii fiindcă în restul anului Nilul lăsa o atmosferă clară, salubră şi plăcută în toată valea.
Egiptul este în general lipsit de ploi, şi cu cât se înaintează mai mult spre sudul ţării cu atât cantitatea de precipitaţii atmosferice scade. Media anuală este în zilele noastre de 220 mm3 apă pe metru pătrat la Alexandria, 32 mm3 apă pe metru pătrat la Cairo şi 16 mm3 la Asuan. Raportată la calendar aceasta înseamnă 74 de zile în care plouă la Alexandria şi numai 8 zile în care plouă la Asuan. Această lipsă de ploi în Egipt s-a explicat prin faptul că aerul cald adus de vânturile de nord nu se ridică destul de sus pentru a se putea răci şi a produce precipitaţii.
În general se poate spune că litoralul Mării Mediterane şi Delta au un climat mediteranean, pe câtă vreme Egiptul de Mijloc şi de Sus au un climat asemănător cu cel din Sahara. Climatul egiptean este caracterizat prin permanenţa zilelor însorite, printr-un cer albastru şi senin din care nu cad ploi decât foarte rar.
Temperatura creşte, mergând din Deltă către cataracte, până în luna iulie după care în lunile următoare descreşte. În deşert diferenţele de temperatură între zi şi noapte pot fi de 20–30°C şi uneori, în lunile de iarnă, în pustiu temperatura poate scădea sub 0°C.
Dar ploaia în totalitatea Egiptului este foarte rară, nedepăşind media anuală de 33 mm3, deşi în Deltă cerul se vede deseori înnourat fără să se producă ploaie. În Egiptul de sus o ploaie este cu totul excepţională, fiind interpretată aproape ca o minune cerească, ori ca o prezicere funestă a zeilor, cum a fost ploaia care a căzut la Teba în anul 525 î.e.n. Când perşii au invadat Egiptul. Deseori plouă în deşert şi apa nu apare în Egipt decât sub formă de torent enorm dar vremelnic (sel), care coboară prin acele albii secate de râuleţe numite în arabă wadi, luând cu el totul la vale. De aceea aceste torente, ca şi furtunile, trăsnetul şi tunetul, erau considerate de către egipteni ca fiind forme de manifestare ale zeului Seth, zeul dezordinii şi al răului, al cărui nume nu trebuia niciodată scris în întregime spre a nu-l chema, spre a nu-l invoca.

III. Nilul şi valea sa

Valea Nilului căpătase în epoca neolitică configuraţia actuală iar fluviul avea regimul său de astăzi. În fundul imensului şanţ săpat în podişul de calcar, de la sud la nord de impactul puternic al apelor, în vremea inundaţiei, Nilul, oarecum mai potolit, depusese straturi groase de mâl, şi – micşorându-şi adâncimea – îşi săpa o trecere prin mijlocul propriilor sale aluviuni. În fiecare an la o dată fixă – vreme de trei luni – el acoperea cu apele încărcate cu mâl roditor întreaga sa vale. Atunci când Nilul se retrăgea după inundaţie lăsa, la limita pustiului unde apele sale veneau clare şi neîncărcate cu mâl, bălţi şi mlaştini întinse unde creşteau din abundenţă plante acvatice, papirus mai cu seamă, unde se ascundeau mulţime de păsări şi chiar animale dăunătoare: hipopotami şi crocodili.
Restul Văii Nilului era acoperit în fiecare an de culturi de plante alimentare care, după ce erau culese, lăsau să mişune printre rădăcinile lor reptile, mamifere şi păsări. La punctul terminal al văii era Delta Nilului, bogată în mlaştini şi bălţi.
Nilul reprezintă artera vitală a Egiptului în toate timpurile căci el aduce apa încărcată cu mâlul roditor şi tot el este o importantă cale de comunicaţie între satele şi oraşele egiptene.
Nilul – cel mai lung fluviu din Africa – curge dinspre miazăzi spre miazănoapte având o lungime de circa 6690 km de la izvorul cel mai profund, situat pe continentul african, până la vărsarea sa în Marea Mediterană.
Până la prima cataractă pe teritoriul egiptean, Nilul trece printr-o vale îngustă cu maluri abrupte având o înălţime de 300–500 m de gresie. La 70 de km înainte de Asuan există încă o cataractă. Iar la Asuan a fost construit marele baraj care reglementează debitul Nilului şi face ca, din 1966, apele sale să nu se mai reverse ca în vechime. De aici în jos fluviul are malurile mult mai îndepărtate şi până la vărsarea sa în Marea Mediterană curge lin având aspectul unei ape de câmpie. Cu începere de la localitatea Isna gresia care forma malurile Nilului este înlocuită de calcar. Malurile până la Asyut sunt mult mai înalte pe partea dreaptă a fluviului decât pe partea stângă.
La originea Deltei Nilului a fost un golf al Mării Mediterane, care pe încetul s-a umplut cu aluviuni aduse de fluviu.
Actualmente Delta începe la 20 km nord de Cairo (mai jos considerându-se a fi direcţia curgerii Nilului; de aceea Delta este numită Egiptul de Jos, iar cursul fluviului până la Deltă, Egiptul de Sus) şi în vremea noastră are două braţe mari: braţul de apus, Rosetta, lung de 239 km şi braţul de răsărit, Damietta, lung de 245 km. În antichitate Nilul se vărsa prin şase braţe şi anume: de la apus la răsărit, canopic, cel bolbitic, sebennytic, phatnic, mendesian şi tanitic, după numele oraşelor mari ce erau aşezate pe fiecare braţ. Ultimul braţ, tanitic sau tanaitic (după numele oraşului Tanis) era considerat ca spurcat, blestemat şi nu se trecea prin el, întrucât mitul lui Osiris afirma că trupul lui Osiris ucis de Seth şi de cei 72 de uneltitori trecuse pe braţul tanitic în mare ca să ajungă în oraşul fenician Byblos.
Pe de o parte apele Nilului Alb aduc importante cantităţi de substanţe organice, plante acvatice putrezite, plancton etc, de pe suprafaţa lacurilor din centrul Africii sau de prin mlaştinile şi papirusurile prin care trec. Pe de alta, Nilul Albastru aduce aluviuni minerale, dizolvate sau în suspensie.
Cantitatea substanţelor dizolvate care trece prin apele Nilului este apreciată la 10–11 milioane tone anual.
Mâlul Nilului este extrem de compact şi are culoarea cafenie, iar dacă este uscat capătă o tărie care-i permite să fie folosit la construcţii în locul cărămizii arse.
Culoarea Nilului variază cu anotimpul, astfel când este scăzută, din luna februarie până în mai, apa ce trece pe la Cairo este limpede. Începând cu luna iunie, apa are o culoare verzuie (numindu-se atunci „Nilul Verde”) şi capătă miros putred, datorită putrezirii plantelor acvatice transportate din zona lacurilor ecuatoriale. Nilul Verde, adică apele verzi ale sale, anunţau altădată inundaţia.
Începând cu sfârşitul lui iunie, apa Nilului devine tulbure şi capătă o culoare cafenie-roşiatică. Este ceea ce se numea „Nilul Roşu” şi e culoarea care semnifica fertilitatea apei încărcată cu mâl roditor ce se revărsa peste ogoare. Gustul apei Nilului este dulceag şi locuitorii Egiptului spun că cine bea din apa Nilului revine pentru a mai bea şi a doua oară.
Actualmente se poate naviga pe Nil din Deltă până în localitatea Shellal, apoi cataractele întrerup circulaţia şi se poate naviga doar între Wadi-Halfa şi Khartum, iar de aici până la Juba. Pe Nilul Albastru nu se poate naviga decât pe o porţiune redusă şi aceasta numai când apele sunt mari.
Cea mai mare parte a solului egiptean este deşert şi, actualmente, în Republica Arabă Egipt, sunt cultivate doar 3,5% din terenuri, restul de 96,5% fiind deşert.
Nilul are rolul cel mai însemnat în formarea solului cultivabil al Egiptului prin depunerile de aluviuni. În cea mai mare parte a văii fluviului stratul de aluviuni depuse măsoară 10 metri, deci întrece cu mult adâncimea la care ajung rădăcinile plantelor. Înainte de construirea barajului de la Asuan inundaţia Nilului ţinea sub apă tot pământul văii vreme de 40–50 zile pe an – ceea ce însemna un timp îndestulător pentru ca tot mâlul purtat de ape să se depună.
Încă din jurul anului 4000 î.e.n., adică cu un mileniu înainte de începutul istoriei egiptene, Nilul nu mai răsturna şi ducea ca un puhoi spre vale pământurile malurilor sale, ci umplea valea şi omul începuse să facă agricultură cu irigaţie de-a lungul cursului apei. Pentru Egipt, Nilul a fost şi este încă o axă absolută. Pentru vechii locuitori punctul de unde izvorăşte era „începutul lumii” în funcţie de care se făcea orientarea prin aşezarea cu faţa spre sud. Fluviul era meridianul familiar care separa „răsăritul” şi „apusul”. Desigur vechii egipteni nu au ştiut niciodată de unde izvorăşte Nilul şi pentru romani a căuta un lucru imposibil se spunea, în chip de aforism, „a căuta izvoarele Nilului”. Dar ei, romanii, au fost totdeauna conştienţi, aşa cum scrie Herodot, că „Egiptul este un dar al Nilului”. Căci Nilul este drumul prin excelenţă, el face să înverzească mlaştinile şi înmulţeşte peştele din lacuri. El întreţine sub pământ o groasă pătură de apă curată la care pătrund puţurile neprihănite ale templelor; egiptenii credeau că alături de Nilul pământesc există şi un Nil subteran al lui Osiris. Tot Nilul dă naştere la bogata rouă, din timpul nopţii, care înviorează plantele. Apoi anual, după 19 iulie, el se umflă de ape şi inundă câmpurile aducându-le apă, mâl şi întreaga lor rodnicie.
Creşterea apelor Nilului sporeşte în august, ajunge la maximum în septembrie; apoi apa descreşte repede în vremea toamnei. Grecii vechi observau că revărsarea Nilului era pentru ţăranii egipteni ceea ce erau „ploile lui Zeus” pentru plugarii din Europa.
Dar aşa cum plugarul din Europa se temea de prea multă ploaie dar şi de lipsa ei, adică de secetă, tot aşa şi ţăranul egiptean se temea de prea multă revărsare a apelor Nilului ca şi de prea puţină inundaţie. Căci prea puţină revărsare a Nilului însemna puţin ogor cultivat, apele neajungând să acopere întreaga suprafaţă cultivabilă a Văii Nilului. Prea multă apă, adică creşterea debitului fluviului peste măsură de mult, însemna răsturnarea sistemului de irigaţii şi dărâmarea multor construcţii făcute din pământ nears. Se socotea îndeobşte, la nilometrele aşezate de-a lungul fluviului, că o creştere de 16 coţi a înălţimii Nilului în timpul inundaţiei era o creştere ideală pentru locuitorii Egiptului.
Fluviul avea un zeu, un spirit divin care îl conducea – acesta a primit numele de Hapi (şi nu însuşi fluviul) care era reprezentat ca un bărbat pântecos, cu sânii dezvoltaţi, de culoare verde sau albastră, ca şi apele Nilului, şi dezgolit ca un pescar.
Zeului Hapi, care reglează şi conduce Nilul, i se închinau imnuri şi i se dedicau temple.
În epoca istorică a Egiptului antic, apele Nilului se revărsau în iulie, ţineau acoperit pământul până în octombrie şi, după ce se retrăgeau, omul nu avea decât să semene, fără a ara, şi să aştepte recolta, după ce a acoperit seminţele aruncate pe pământul mustind de apă prin trecerea unei turme de oi sau de porci. Herodot scrie despre munca pământului în Egipt: „Căci, actualmente, ei culeg roadele pământului cu mai puţină muncă decât oricare alt popor sau decât restul Egiptului (istoricul vorbeşte de egiptenii ce locuiesc dincolo de Memfis, în Egiptul de Jos, n.n.). Într-adevăr ei nu au osteneala de a sparge brazdele cu plugul, de a săpa cu sapa şi de a face ceva din cele pe care le fac ceilalţi oameni cu privire la cultura grâului. Ci, când fluviul de la sine a udat totul şi apoi s-a retras, fiecare îşi seamănă ogorul său, apoi face să treacă peste el turme mari. După ce sămânţa a fost vârâtă în pământ de către picioarele boilor, se aşteaptă recolta; atunci aceiaşi boi treieră spicele şi se adună boabele de grâu” (Herodot, II, 14).
Dacă egiptenii au putut face în trecut două şi chiar trei recolte pe an (în vremea regilor Ptolemei) aceasta s-a datorat unui sistem de canale de irigaţie foarte dezvoltate, care a necesitat o întreţinere constantă.

IV. Coastele Mării Mediterane şi ale Mării Roşii

Ţărmurile egiptene ale Mării Mediterane şi ale Mării Roşii au o lungime de circa 2700 km din care lungimea ţărmului mediteranean este de circa 1000 km. Din pricina aluviunilor şi mâlului adus de Nil, dar şi a curenţilor din Mediterana care deplasează bancuri de nisip de pe litoralul libian pe cel egiptean nu este cu putinţă să se construiască pe ţărmul Mediteranei porturi însemnate.
Singurul port însemnat, cel al Alexandriei, este apărat întrucâtva de depozitele de nisip de fosta insulă Faros. Numai în acest port pot acosta vasele de mare tonaj, spre deosebire de porturile mai mici care se găsesc la vărsarea celor două braţe ale Nilului: Damietta şi Rosetta. Se ştie că oraşul Alexandria a fost întemeiat de către Alexandru cel Mare pe locul unui vechi orăşel egiptean Rakote.

Scurtă istorie a Egiptului antic

Omul apare în Valea Nilului în epoca paleolitică (s-au găsit silexuri aparţinând paleoliticului vechi pe terasele înalte ce se află deasupra Văii Regilor la Teba, unde atelierele prelucrau intens silexul). S-au descoperit astfel de silexuri din paleoliticul vechi – urme ale prezenţei umane în aceste regiuni – în toată Valea Nilului de la Nag Hammadi până la Gebel Akhmar lângă Cairo, ca şi la Fayum. Pe de altă parte silexuri, care ţineau de straturi din paleoliticul mediu, s-au mai aflat şi recent, din abundenţă, în aceleaşi regiuni, mărturisind existenţa oamenilor în această epocă. Dar în atelierele de lucrat piatra din epoca paleolitică se găsesc amestecate şi unelte de piatră din epoca mesolitică, adică aşa zisul coup de poing, piesă cu 2 feţe de silex, triedră sau amigdoloidă, cu 2 margini care împreună formează un vârf ascuţit, apoi aceeaşi piesă care are doar o margine ascuţită putând fi utilizată deci pentru tăiere, şi mai apoi vârfuri de silex subţiri care se legau probabil de mânere de lemn sau de săgeţi ori suliţi.
În fine din mesolitic există urme ale industriei sebiliene unde se combină silexul cu osul pentru a se crea arme percutante şi tăioase mai fine. Putem trage concluzia că oamenii ce au populat Valea Nilului în epoca paleolitică erau vânători, având organizarea socială rudimentară.
Epoca neolitică urmează unei perioade de tranziţie numită mesolitică, şi este strâns legată de epoca eneolitică ce continuă neoliticul. De fapt eneoliticul începe când au fost recunoscute posibilităţile practice ale aramei şi când acest metal îşi face apariţia în făurirea instrumentelor, fără a înlocui întrebuinţarea silexului. În epoca neolitică se petrecea trecerea de la viaţa de vânători şi de culegători a oamenilor la aceea de agricultori şi de păstori. Acum se găsesc vârfuri de lănci şi de suliţi lucrate cu eleganţă şi precizie, bine cioplite şi perfect şlefuite pe toate feţele. Apare buzduganul cu cap piriform şi mai ales securea şlefuită, de cele mai multe ori de silex, având tăişul ascuţit bine şi putând fi folosită ca armă de luptă sau ca topor. Dar alături de unelte şi arme de silex se fac vârfuri de săgeţi şi de suliţe de os, lucrate cu multă fineţe, dar şi ace cu care se coseau pieile. În epoca neolitică se împletesc coşuri de nuiele mari sau mici şi este probabil că un asemenea coş, lipit pe dinafară cu lut, a fost strămoşul vaselor de argilă de mai târziu. Nu s-a găsit ceramică anterioară epocii neolitice şi primele vase erau lucrate cu mâna (nu cu roata olarului), apoi arse într-un cuptor.
Civilizaţia neolitică a Deltei este aceea de la Merimde şi aceea de la El-Omari, cele mai vechi localităţi neolitice descoperite în Deltă; aici s-au putut găsi urme de locuinţe, colibe de trestie rotunde având un cămin (pentru făcut focul) în jurul căruia s-au aflat ceramică; cimitirele neolitice au fost în vecinătatea colibelor sau la oarecare depărtare de ele, formând o necropolă. Cadavrele erau depuse culcate pe partea stângă la El-Omari, pe partea dreaptă la Merimde, cu genunchii aduşi către piept (în poziţia fetusului care se naşte), cu faţa întoarsă către locuinţe; la Merimde; morţii au mâna adusă către gură, uneori cu un deget în dinţi, şi un vas este depus totdeauna lângă mort, alteori un sceptru de lemn. Aceste cutume funerare presupun o credinţă în viaţa de dincolo şi sunt singurele indicii despre credinţele oamenilor din neolitic. Civilizaţia neolitică a Egiptului de Sus este mai primitivă, mai săracă şi a fost numită tasiană, după numele oraşului Tasa.

I. Epoca predinastică

Epoca neolitică din Deltă este mai puţin cunoscută dar mult studiată a fost epoca eneolitică din Egiptul de Sus, care succede imediat celei tasiene şi s-a dezvoltat la Badari, o localitate descoperită de şcoala de arheologie engleză lângă Asyut. Mărturii ale culturii badariene au fost descoperite până în Nubia şi la Wadi Hammamat în pustiul de la răsărit de Nil. Epoca ce. Urmează celei de la Badari este aceea numită amratiană, după numele localităţii El-Amrak; apoi vine epoca nagadiană, după numele localităţii Nagada de lângă Kus. Aceste epoci constituie perioada predinastică a Egiptului.
În epoca eneolitică sursele arheologice capătă un caracter mai precis prin faptul că apare arta figurată: omul, până acum invizibil, se arată reprezentat deseori. Apoi dezvoltarea ceramicii decorate dă elemente mai precise unei cronologii relative, care să poată stabili şi preciza concluziile ce se pot trage din evoluţia şi perfecţionarea ustensilelor. Pe de altă parte unele date despre starea Egiptului în perioada predinastică pot fi aflate din studiul textelor Piramidelor, care se referă la epoci cu mult anterioare primei dinastii istorice a Egiptului.
Vestigiile arheologice ale epocii eneolitice au fost descoperite doar în Egiptul de Sus, şi nu în Deltă unde aluviunile şi inundaţii repetate şi masive au şters multe urme arheologice. Satul Badari din Egiptul de Sus era în epoca eneolitică, deci predinastică, o aglomeraţie de colibe ovale sau circulare construite din trestie poate lipită cu pământ. O groapă mică în mijlocul colibei adăpostea vatra cu foc şi într-un coş se ţineau alimentele. Pe jos erau aşternute cergi şi chiar paturi de lemn, pe care se aşezau perini de pânză sau de piele umplute cu paie.
Mai târziu colibele circulare, făcute din papură sau trestie şi lipite cu pământ, par a dispare spre a fi înlocuite cu cele făcute din cărămidă nearsă sau un fel de tizic.
Riturile funerare în epoca badariană nu diferă prea mult de cele de la Merimde şi El-Omari dar în cultura de la Nagada aceste rituri evoluează repede. Atunci când coliba devine dreptunghiulară în locul celei ovale sau circulare, mormântul devine şi el dreptunghiular şi se menţine astfel în toată perioada predinastică. În acelaşi timp groapa este căptuşită cu cărămidă nearsă, lucrându-se un fel de cavou care are chiar bolţi şi celule laterale în care se aşază alimente – pentru hrana celui răposat pe lumea cealaltă, desigur –, apoi o scară de coborâre în cavou. Cadavrul nu a mai fost învelit în piei de animale sau în pânză ci aşezat mai întâi într-un fel de coş lucrat din nuiele, apoi într-un adevărat sarcofag, coşciug lucrat din pământ ars în foc ca un vas de argilă, dar cel mai des într-un coşciug lucrat din scânduri. Alături de cadavru se depuneau numeroase vase de ceramică sau de piatră. Cea mai mare parte dintre defuncţi erau culcaţi pe o parte, în poziţia fetală (cu picioarele la piept), cu capul către sud dar faţa întoarsă către răsărit (ca în epoca faraonică).
Silexul este lucrat cu foarte multă grijă (în epoca Badari), alături de aramă, din care se fac ace de cusut sau de menţinut pieile ori vârfuri de harpoane, foarfeci, instrumente de raclat pieile, apoi pumnale, vârfuri de suliţe, topoare de lupte etc, ce se regăsesc în mormintele din cultura Badari (jefuite chiar din antichitate pentru cupru). În aceleaşi morminte s-au aflat ţesături de pânză de in, solidă şi ţesută cu regularitate. Ceramica atinge în epoca aceea apogeul căci vasele de lux în epoca istorică au fost executate din metal, albastru mai ales, sticlă emailată, iar ceramica de pământ ars a fost lăsată pentru vasele de uz casnic (de aceea nu a mai fost lucrată cu grijă nici decorată prea frumos). În epoca predinastică vasele de piatră, scumpe şi greu de lucrat, făceau concurenţă celor de ceramică.
Tot în perioada predinastică în cultura de la Nagada apare faianţa egipteană smălţuită dar ea nu a fost folosită decât pentru amulete şi obiecte mici. De fapt smalţul nu a fost aplicat ceramicii de pământ ars în Egipt decât foarte târziu, în epoca romană. Vasele de piatră în epoca predinastică au avut cele mai diverse forme şi au fost lucrate în materialul cel mai felurit. Fabricarea lor a înflorit mai apoi în primele dinastii – când a ajuns la apogeu.
Istoria propriu-zisă începe în Egipt prin unirea sub autoritatea unui singur rege a celor două regate mai vechi, acela din Deltă (Egiptul de Jos) şi acela din Valea Nilului (Egiptul de Sus).
Graniţa între aceste două regate, care au existat în epoca preistorică, se afla aproape de Memfis. Amândouă aceste două regate erau bine organizate şi au avut o existenţă de sine stătătoare; este mai mult ca sigur că limba vorbită în Deltă diferea mult de cea vorbită pe valea superioară a Nilului, fiindcă ştim din relatări, mai tardive e drept, că egiptenii din Deltă nu se înţelegeau cu cei de la Teba când vorbeau între ei, iar dialectul copt bohairic (vorbit în Alexandria şi în Deltă) este foarte deosebit de cel sahidic (vorbit la Teba).
Apariţia statului egiptean – primul stat din lume – trebuie considerată ca impusă de necesitatea imperioasă a coordonării pe întreg spaţiul Văii Nilului a sistemului de irigaţii şi îndiguiri care aveau să domolească furia inundaţiilor anuale ale fluviului şi să le facă folositoare agriculturii.
Pe de altă parte Valea Nilului, devenită roditoare şi fertilă tocmai în urma acestor lucrări de irigaţie şi îndiguire, trebuia neapărat ferită şi apărată de armate bine constituite. Căci popoare primitive, care locuiau în regiunile sărace aflate de o parte şi de alta a Văii Nilului, în deşerturile arabic şi libic, dar şi cele ce erau în Nubia, puteau invada şi jefui ţinuturile bogate ale Egiptului.
Aceşti factori au impus în mod stringent constituirea statului egiptean (mai întâi două state, apoi unul singur).
Amândouă regatele au avut de fapt o autonomie în tot timpul domniei faraonilor – prin particularităţile, păstrate cu grijă, ale regimului lor şi prin administraţiile separate (existau doi viziri, unul al Egiptului de Sus, celălalt al Egiptului de Jos). Legătura între aceste două regate autonome a fost totdeauna faraonul, care era şi rege al sudului şi al nordului. De altfel la moartea lor, faraonii din Imperiul Vechi aveau două morminte dintre care unul nu conţinea mumia defunctului rege, era deci un cenotaf – dar exista un mormânt pentru Egiptul de Sud şi unul pentru Egiptul de Nord pentru acelaşi faraon. De câte ori se produceau răscoale, răzmeriţe sau invazii străine, Egiptul avea tendinţa foarte netă să se despartă iarăşi în cele două regate, care renăşteau fiecare sub alt faraon. Căci împărţirea în două regate corespundea unei diviziuni geografice, economice şi etnice a ţării.
Pe Valea Nilului un rege purtând o coroană albă, formată dintr-o cască înaltă cilindrică ce se îngusta spre vârf având însă la capătul ei un glob, domnea sub protecţia unei zeiţe vultur Nekhbet, al cărei templu se clădise în oraşul Nekheb (El-Kab de azi). De cealaltă parte a Nilului, pe partea stângă, se afla un oraş stăpânit de zeul dinastic Horus, oraşul Nekhen (Hierakonpolis, „oraşul şoimilor”) care era capitala acestui rege al Egiptului de Sus. Regele se numea nswt şi titlul său se scria cu o hieroglifă care indica o plantă liliacee.
În Deltă, ca rege al Egiptului de Jos, domnea un suveran care purta o coroană roşie, o tocă plată puţin înălţată înapoi printr-o hampă verticală, la naşterea căreia o baghetă subţire, terminată printr-o spirală, era înfiptă oblic.
Acest rege se numea bity şi numele său se scria printr-un semn ca o albină. El domnea în oraşul zeului Horus, numit Pe, aşezat pe un canal al Nilului care se vărsa în lacul Borlos; peste drum se afla oraşul Dep (Buto) unde se găsea zeiţa cu chip de şarpe ureus. După unirea celor două regate sub un singur faraon, cele două coroane au fost reunite într-una singură pe care egiptenii o numeau pşent.
Cercetările arheologice făcute la începutul secolului nostru la Hierakonpolis în Egiptul de Sus, au adus unele informaţii asupra epocii care a precedat imediat perioada istorică a Egiptului. Au fost găsite o serie de reprezentări pictografice făcute pe o măciucă de calcar a unui rege (de unde se poate trage concluzia că o încercare de unificare a fost făcută de un rege din sud, pe care îl putem numi – neştiind a citi mai exact numele său – regele Scorpion, căci numele său este însemnat prin hieroglifa arătând un scorpion). Această tentativă de unificare a fost încununată prin victoria regelui din sud, a cărui autoritate s-a întins apoi până la Tura, la nord de Memfis. Regele Scorpion a avut ca succesor un rege (al Egiptului de Sus) al cărui nume se poate citi Narmer. Acest rege a terminat unificarea celor două regate, din sud şi din nord, şi peripeţiile acestei victorii sunt descrise pe o mare placă votivă de schist verde în formă de scut. Aici se vede regele înarmat cu o măciucă, pregătindu-se să ucidă un vrăjmaş din noma harponului, în Deltă. Mai jos, dedesubtul acestei scene, figurează doi inamici morţi. Pe verso această paletă arată pe regele Narmer purtând, de data aceasta, coroana roşie a regatului din Deltă (ceea ce este dovada victoriei sale şi a unificării celor două regate) şi stând dinaintea a două rânduri de cadavre ale vrăjmaşilor decapitaţi şi legaţi. Regele este precedat de un demnitar şi de patru embleme de nome, fiind urmat de un slujitor care îi poartă sandalele.
Pe o măciucă găsită în acelaşi oraş Hierakonpolis regele, fiind coafat cu coroana roşie a Egiptului de Jos, este aşezat sub un baldachin, protejat de zborul zeiţei vultur din El-Kab, Nekhbet. Este o sărbătorire a victoriei şi o împărţire a prăzii.
După aceste reprezentări s-ar părea că cel ce a unificat cele două regate a fost regele Narmer şi nu Menes, cum se afirma în mod tradiţional şi cum scrie Manethon. De aceea este foarte plauzibil să se identifice regele Narmer cu regele Menes.

II. Epoca thinită

Această epocă e numită thinită după numele oraşului This, din apropiere de Abydos, unde s-a găsit necropola regilor din acea epocă; ori se ştie că necropola nu era niciodată la depărtare mare de capitala unor regi. Iar în oraşul Abydos s-au găsit, la sfârşitul veacului al XIX-lea, numeroase obiecte marcate cu cartuşul regilor din aceste dinastii. Epoca thinită cuprinde primele două dinastii ale Egiptului (din lista dinastiilor ce ne-a fost lăsată de Manethon, un preot egiptean care a trăit în secolul al III-lea înaintea erei noastre şi a scris o operă, azi pierdută, Aegyptiaca, din care ne-au parvenit rezumate şi tabelul faraonilor oare au domnit în fiecare dinastie, însoţite de indicaţii, adesea divergente, cu privire la durata domniilor lor). De cele mai multe ori numele faraonilor din primele două dinastii sunt cu totul diferite de cele date de listele lui Manethon dar nu trebuie uitat că faraonii aveau mai multe nume şi e posibil ca după moarte ei să fi primit alt nume.
Nu s-au găsit însă schelete ale regilor din primele două dinastii thinite şi se poate presupune că mormintele lor de la Abydos erau cenotofe, morminte goale deşi într-unul singur – acela al regelui Djer – s-a găsit un braţ împodobit cu brăţări magnifice. La Saqqara au fost descoperite de asemenea morminte din dinastiile thinite, care par a fi ale unor înalţi funcţionari iar la Heluan s-a dezgropat o vastă necropolă thinită cuprinzând câteva mii de morminte, mai sărace însă în inventar funerar decât cele de la Saqqara.
Însemnat pare a fi faptul că într-unul din mormintele de la Heluan, datând deci din prima dinastie, s-a găsit un stâlp o sirian djed şi un nod al lui Isis, care mărturisesc pe deplin influenţa cultului lui Osiris şi a mitului său în ritualul funerar din acea epoca.
Numele regelui Menes nu se întâlneşte decât pe două tablete, una găsită la Abydos, alta la Nagada. Tradiţia expusă de Manethon şi de Herodot afirmă că regele Menes a unificat ţara şi a întemeiat oraşul Memfis, care de fapt este la limita naturală dintre Egiptul de Sus şi cel de Jos.
De la un rege (din dinastia I) care se numeşte Aha, căsătorit cu o regină Neithotep, al cărui mormânt a fost găsit, ne-au rămas mai multe piese. S-au găsit fragmente de fildeş reprezentând egipteni şi libieni care aduc, în semn de supunere, tribut regelui, apoi tablete care reprezintă sărbătorirea zeului Anubis şi a zeului Sokar, apoi fundarea unui templu al zeiţei Neith, la Sais în Deltă. După regele Aha a domnit Djer şi mormântul lui a fost descoperit la Abydos; tradiţia afirmă că ar fi scris opere de anatomie şi că a clădit palatul de la Memfis. Un alt rege din epoca primei dinastii thinite este regele Şarpe sau regele Uadji, din vremea căruia datează lucrări artistice remarcabile, cum este de pildă stela sa funerară. Numele său a fost săpat pe o stâncă din pustiul arabic, exact pe drumul care avea să-l parcurgă mai târziu caravanele ce se duceau la Marea Roşie. Această inscripţie dovedeşte că egiptenii trimiteau expediţii în pustiul arabic, la răsărit de Nil, probabil în căutare de pietre semipreţioase. Un alt rege care domneşte în prima dinastie thinită este Udimu (pe care Manethon îl numeşte Usafais) şi de la el ne-a rămas o tabletă de fildeş cu scena clasică a regelui masacrând un prizonier şi cu o legendă ce indică „prima dată când Estul a fost biruit”. E vorba probabil de o expediţie în Sinai şi „vrăjmaşul” trebuie să fi fost beduinii, împotriva cărora egiptenii vor lupta milenii de-a rândul fără să-i biruiască pe deplin niciodată.
În Peninsula Sinai egiptenii căutau minele de malachită, substanţă folosită pentru umbrirea pleoapelor la femei. Alte monumente din vremea faraonului Udimu menţionează sărbători religioase şi ceremonii; în timpul lui se pare că s-a celebrat pentru prima oară sărbătoarea sed a reîntineririi faraonului. Tot de la el s-a adăugat la numele faraonilor şi un alt titlu: nswt bit „cel al trestiei şi al albinei”, planta simbolizând Egiptul de Sus, iar albina, Egiptul de Jos. După Udimu a domnit fiul său Adjib (numit în listele lui Manethon, Miebis) dar succesorul său, faraonul Semerkhet (numit Semempres de Manethon), a pus să se şteargă numele lui Adjib şi al reginei Merneith (mama sa), pretutindeni acolo unde le-a putut găsi. Succesorul faraonului Semerkhet, faraonul Ka, a pus să se şteargă însă şi numele acestuia, astfel că suntem înclinaţi să credem că el a fost un uzurpator al cărui nume a fost şters din pricina credinţei că numele este legat de persoana care îl poartă într-un chip magic, şi distrugerea numelui este distrugerea însăşi a persoanei vii, dacă trăieşte pe lumea aceasta, a răposatului în lumea lui Osiris, dacă a murit. Deşi regele Adjib a avut domnie lungă, totuşi numele său a fost şters de pe toate monumentele de către succesorul său Semerkhet şi ar fi rămas necunoscut fără celebra piatră de la Palermo care consemnează toţi faraonii.
Adjeb a înregistrat o mare victorie militară asupra unor populaţii numite Iuntiu, care par a fi vechii locuitori ai Egiptului, respinşi încă din epoca predinastică de către „servitorii lui Horus”, adică de regii predinastici, şi refugiaţi în oazele din pustiul libian.
Regii din a doua dinastie thinită sunt cunoscuţi doar prin numele lor şi prin evenimente neimportante consemnate de piatra de la Palermo. Unul din regii dinastiei a II-a thinite şi-a schimbat numele său Horus (care este cel mai vechi din titulatura faraonilor) cu un nume Seth. Adică el a pus să se deseneze deasupra incintei stilizate a palatului regal, în care se înscrie numele faraonului, nu un şoim (care-l figura pe horus), ci animalul lui Seth (care îl figura pe acest zeu). Faptul pare a fi unic în toată istoria Egiptului; pe un sigiliu aparţinând unuia dintre dregătorii săi, el a pus să se scrie o închinare faţă de zeul dezordinii şi al răului, Seth. Se citeşte pe acest sigiliu: „Zeul din Ombos a dat cele două ţări fiului său Peribsen”. Se pare că Seth a fost zeul-rege, după tradiţie, care ar fi domnit în Egiptul de Sus înaintea lui Horus. Ultimul rege din a II-a dinastie thinită a fost Khasekhemui, care a încercat să concilieze revoluţia religioasă a regelui Peribsen, adorator al lui Seth, cu adorarea lui Horus, căci numele său înseamnă: „cei doi puternici (adică Seth şi Horus) se arată”. Dar nici această politică de împăcare a celor două orientări religioase nu a fost urmată de succesorii acestor faraoni, care nu au admis această schimbare a divinităţilor protectoare ale Egiptului de Sus.

III. Imperiul Vechi

Unirea celor două regate egiptene a dat putinţă faraonilor să desăvârşească şi să lărgească sistemul de irigaţie al întregii Văi a Nilului, ceea ce a dus la o sporire însemnată a producţiei agricole şi la înmulţirea populaţiei Egiptului (care dispunea astfel de rezerve alimentare mult mai însemnate). Pe de altă parte irigarea unor suprafeţe mai mari lăsa în zonele dintre deşert şi pământul agricol părţi mai întinse de păşune unde puteau să pască turme de boi, de oi şi de capre. În Deltă, odată cu separarea a numeroase canale de irigaţie, în timpul Imperiului Nou, păşunile au devenit mai întinse şi, în genere, creşterea vitelor s-a extins, după cum putem să ne dăm seama din inscripţiile de pe morminte. Dar dezvoltarea forţelor de producţie, specializarea şi sporirea însemnată a producţiei, atât în domeniul agricol, cât şi în acela al meşteşugurilor, au creat un prisos de produse în timpul Imperiului Nou. Prisosul de produse era vândut ca marfă în piaţa oraşului, capitală a nomei, şi comerţul se făcea la acea epocă prin troc. Apoi au urmat mari expediţii comerciale cu produsele de care Egiptul dispunea în exces, expediţii făcute pe corăbii care mergeau în oraşele feniciene unde duceau produse agricole şi se întorceau cu lemn de care Egiptul atunci, ca şi acum, era destul de lipsit. În oraşul fenician Byblos s-au găsit vase eu numele unor faraoni egipteni din dinastia a IV-a şi a V-a.
De fapt Byblos a fost unul din contoarele comerciale cele mai însemnate ale comerţului exterior egiptean, el fiind pomenit des şi în mitul lui Osiris. Alte expediţii comerciale s-au făcut în Ţara Punt (Somalia de azi).
Comunitatea agrară sătească era în Imperiul Vechi fundamentul pe care se întemeia modul de producţie tributar (asiatic, sau oriental) despre care vom scrie mai pe larg. Multe inscripţii vorbesc despre sfatul acestor comunităţi agrare săteşti care erau organe ale puterii judecătoreşti, economice şi administrative purtând denumirea de djadjat sau kenbet. Se pare că aceste sfaturi observau starea canalelor şi digurilor pentru irigaţie, înregistrau actele de vânzare şi erau învestite cu atribuţii judecătoreşti. În sfaturi intrau cei mai înstăriţi şi ele instruiau şi judecau procese, mai ales cele cu privire la moşteniri (dat fiind că fiul cel mare moştenea în familia patriarhală toată averea tatălui său; în inscripţiile din Imperiul Vechi fiul cel mare se intitulează „moştenitor al părintelui său” şi „stăpân al întregii averi”). În comunitatea agrară sătească puteau să apară dese conflicte între moştenitori şi posedăm numeroase papirusuri care dovedesc aceasta. Pe de altă parte, un număr de sclavi domestici, prizonieri de război care mai înainte erau ucişi, dar acum erau transformaţi în sclavi, contribuie la munca agricolă desfăşurată în comunităţile agrare săteşti. „Diviziunea naturală a muncii în sânul familiei agricultoare a permis pe o anumită treaptă dezvoltarea avuţiei, înglobarea uneia sau mai multor forţe de muncă străine” scrie Fr. Engels (Anti-Dühring, editura P.C.R., trad. Rom., Bucureşti, 1946, p. 274).
În cursul dinastiilor a III-a şi a IV-a dezvoltarea economiei duce la o sporire importantă a producţiei agrare şi meşteşugăreşti care, în cadrul modului de producţie tributar, este însuşită de faraoni şi de pătura suprapusă a nobililor (care se îmbogăţesc enorm prin darurile şi beneficiile acordate de faraon dar şi prin exploatarea directă a ţăranilor şi meseriaşilor). Mormintele înalţilor dregători din aceste dinastii arată, prin picturi, ce moşii întinse stăpâneau; pe ele păşteau mari turme de vite, se vâna şi se pescuia din belşug. Pe de altă parte faraonii continuă expediţiile lor de jaf şi de cucerire, dat fiind că în cursul acestor două dinastii Egiptul devenise un stat puternic centralizat şi avea o putere militară considerabilă.
Astfel Zoser, primul faraon din dinastia a III-a, a purtat războaie împotriva beduinilor şi împotriva negrilor din Nubia şi Kuş. S-a păstrat o inscripţie şi un relief care dovedesc că faraonul Zoser a făcut o mare expediţie militară în Sinai (spre a ocupa minele de aramă din acest ţinut).
Un alt faraon al acestei dinastii, Snefru, face şi el o nouă expediţie în Sinai şi fortifică minele de aramă care devin, astfel, o proprietate definitivă a Egiptului. Expediţia şi biruinţa sa asupra triburilor asiatice (beduine) şi Iuntiu (locuitori indigeni ai Egiptului, refulaţi de egipteni din Deltă în peninsula Sinai şi Libia) sunt consemnate prin inscripţiile şi reliefurile de la Wadi-Maghara, în care regele este înfăţişat, în stilul emfatic al inscripţiilor egiptene, ca „supunător al ţărilor străine”.
Tot faraonul Snefru face expediţii de jaf împotriva nubienilor, de unde se întoarce cu o pradă imensă de vite cornute, comentată şi în inscripţiile pietrei de la Palermo. Pentru a întări frontierele Egiptului, faraonul Snefru pune să se clădească un zid mare la sud şi la nord.
Dar faraonii dinastiilor a III-a şi a IV-a au fost şi aceia care au început construirea de piramide, imense mausolee regale, zidite din blocuri mari de piatră, la care au trudit, muncind pe o arşiţă necruţătoare, la tăierea pietrei, la şlefuirea ei, apoi la transportul şi la construcţia acestor edificii, sute de mii de oameni. Este sigur că scopul real al construirii acestor gigantice monumente, ce se înalţă şi azi lângă Cairo, la Gizeh sau Saqqara, era de a ţine mai supuşi şi mai ocupaţi pe ţăranii şi meşteşugarii egipteni, oprindu-i să se răscoale împotriva tiraniei diabolice a stăpânitorilor lor, faraoni şi nobili, în timpul lunilor lungi ale inundaţiei şi ale „iernii” egiptene (când nu mai erau ocupaţi cu muncile agricole).
Tot astfel piramidele, prin colosalul lor copleşitor, erau o imagine vie a puterii faraonului, împotriva căruia era o crimă să te răscoli şi pe care trebuia să-l asculţi ca pe un zeu.
Prima piramidă este aceea a regelui Djoser de la Saqqara; piramida în trepte, cum a fost numită din pricină că este zidită în trepte, are 60 m înălţime. Regele Snefru a pus să i se construiască două piramide, la Daşur (puţin mai la sud de Saqqara, aproape de Cairo) şi la Meidum, amândouă construite, ca şi piramida regelui Djoser de Imhotep (care, după tradiţie, ar fi fost vizir, arhitect, apoi mare scrib, în fine medic cu mari puteri vindecătoare; în cele din urmă a fost considerat zeu şi adorat în temple).
Cea mai mare dintre piramide – despre care vom scrie mai cuprinzător în capitolul consacrat ştiinţei egiptene – este piramida regelui Cheops (în egipteană Hufu), care constituie unul din punctele de atracţie cele mai căutate de turiştii din lumea întreagă, la Gizeh, lângă Cairo. Iniţial piramida regelui Cheops a avut 146 m înălţime, iar fiecare latură a sa 230 m. Nu ni s-a păstrat decât o mică parte din acoperământul de calcar şlefuit cu care era acoperită şi care strălucea în lumina soarelui dogoritor de pe Valea Nilului, dar şi această rămăşiţă ne dă o idee precisă despre tehnica perfectă a şlefuirii pietrei la egiptenii vechi. Piramida regelui Chefren (Hafra), tot la Gizeh, lângă Cairo (fostul Memfis), era cu 8 metri mai mică dar ea s-a păstrat mult mai bine.
A treia piramidă de la Gizeh a fost construită de faraonul Mikerinos (în egipteană Menkaura) şi este mult mai mică, neavând decât 66 m înălţime.
Istoricii greci Herodot şi Diodor de Sicilia ne transmit tradiţiile cu privire la construirea acestor piramide şi la chinurile istovitoare la tare au fost supuşi, vreme de zeci de ani, locuitorii Egiptului care-i urau de moarte pe faraoni şi nu le pronunţau nici numele ca pe un nomen odiosum („nume vrednic de ură”).
În dinastia a V-a faraonii au sporit politica lor de jaf şi de cucerire în afara hotarelor Egiptului, considerând că trebuie să-i stăpânească şi pe libieni, pe nubieni şi pe beduini (asiatici, după cum îi numeau egiptenii). Faraonul este adesea reprezentat cu cap de sfinx, adică având un cap de leu pe un trup omenesc şi labele strânse peste trupurile duşmanilor Egiptului. Faraonul Sahura din dinastia a V-a duce război în Sinai, pentru stăpânirea minelor de aramă şi face numeroase expediţii de jaf în Libia, de unde se întoarce cu turme de vite cornute şi cu prizonieri pe care îi transformă în sclavi. Faraonii care i-au urmat la domnie au continuat aceste expediţii de jaf în Nubia, căci Pepi I ajunge până la cataracta a doua, iar faraonul Merenra a făcut o incursiune în Nubia primind supunerea solemnă a căpeteniilor unor triburi din acele ţinuturi. Faraonul Pepi al II-lea face expediţii de jaf în Nubia care, fiind bogată în nisipuri şi roci aurifere, prezintă un enorm interes pentru faraoni. De aceea Pepi al II-lea întreprinde în Nubia două campanii militare. Într-o serie de inscripţii ale unor înalţi demnitari ce au trăit în aceste vremuri sunt descrise în amănunţime jafurile şi prădălniciile făcute de egipteni în ţinuturile învecinate. De pildă în inscripţia autobiografică a dregătorului Uni (care a trăit pe vremea regilor din dinastia a VI-a) se descrie caracterul de jaf al expediţiilor militare împotriva locuitorilor semiţi ai Palestinei, pustiirea acestei regiuni, dărâmarea cetăţilor, distrugerea grădinilor de palmieri şi luarea de turme de vite, iar apoi de prizonieri, pentru a fi făcuţi sclavi.
În cursul dinastiilor a V-a şi a VI-a divinizarea faraonului ca zeu în viaţă capătă o mare însemnătate; faraonul, „fiu al lui Ra”, este singurul care poate avea legături directe cu zeii, numai el – care e asemenea lor – poate oficia ritualul de aducere de daruri, ofrande zeilor. În textele piramidelor se descrie cu amănunte cum faraonul mort revine la viaţă.
Autoritatea statului faraonic purta o grijă deosebită faţă de funcţionarea normală a instalaţiilor de irigare, canale şi diguri, pentru că acestea aveau o mare însemnătate în producţia agricolă.
Pe de altă parte se făcea la doi ani, la început, apoi anual, recensământul pământului, oamenilor, vitelor şi averii locuitorilor, pe baza căruia se stabileau şi se încasau impozitele, care erau urmărite cu cea mai mare străşnicie de un mare aparat de scribi care înregistra, primea, contabiliza şi păstra în hambare şi depozite impozitele primite în natură.
Politica de jafuri şi de expediţii războinice de pradă, ca şi exploatarea şi împilarea ţăranilor şi meseriaşilor a dus cu timpul la întărirea nobilimii.
Căci nobilii, având concentrate în mâinile lor într-o nomă justiţia, fiscul şi armata, încep în dinastia a VI-a să se elibereze pe încetul de autoritatea faraonului.
Astfel nomarhii îşi dau titlul de „mare conducător”, începând din dinastia a VI-a, apoi îşi construiesc morminte importante în noma pe care o conduc şi nu lângă piramida regală.
Încetul cu încetul nobilii încep să se simtă independenţi de puterea centrală a faraonului şi îşi adună în noma lor o armată personală, locuiesc în palate pompoase şi devin o aristocraţie ereditară. Pe de altă parte templele primesc de la faraoni adesea beneficiul „imunităţii”, adică locuitorii de pe pământurile templelor sunt scutiţi de plata impozitelor, de corvezi, de serviciul de curieri, de recrutare, de munci pe pământurile regale, de participare la vânătoare sau pescuitul regal şi de munca la spart piatra. Aceste „imunităţi”, tot mai numeroase, creează pe pământurile templelor un stat în stat, independent de puterea regală.
Dar slăbirea puterii şi autorităţii regale duc la o ascuţire a luptelor de clasă, a luptei ţăranilor şi meseriaşilor jefuiţi, împilaţi şi oprimaţi împotriva păturii suprapuse din orânduirea social-economică tributară, adică împotriva nobililor, scribilor şi preoţilor templelor, care deţineau bogăţiile şi bunurile furate poporului din Egipt.

IV. Prima perioadă intermediară

Cronologia istoriei Egiptului antic este o problemă încă viu controversată, iar pe de altă parte periodizarea istoriei sale suscită şi mai multe discuţii. Astfel pentru unii istorici prima perioadă intermediară se întinde de la sfârşitul dinastiei a VI-a până la domnia faraonului Mentuhotep al II-lea, adică circa 300 de ani. Pentru alţi egiptologi prima perioadă intermediară ar avea o durată mult mai scurtă, între 2263–2220 î.e.n., după care, este drept, Egiptul a fost divizat în mici regate independente, până la domnia lui Mentuhotep al II-lea existând regate separate în sud şi în nord.
Totuşi întreagă această epocă este o vreme de răzmeriţe şi de invazii străine, dar şi de o puternică mişcare de autonomie a nomarhilor, cârmuitorii nomelor care nu mai vor să dea ascultare poruncilor faraonului. Ţăranii şi meseriaşii se răscoală în masă de nenumărate ori împotriva stăpânirii tiranice şi jefuitoare a faraonilor dar şi a nobililor şi a preoţilor. Mulţi nobili, altădată înalţi dregători, au fost cu totul deposedaţi de pământul lor care a fost împărţit între ţăranii din comunităţile agrare săteşti care munceau efectiv ogoarele, dar nimeni nu lua vreo iniţiativă pentru a restabili vechea stare de lucruri. După o vreme nici ţăranii înşişi nu mai cultivară pământul şi Nilul inunda în zadar pământurile mănoase ale văii sale, nimeni nu mai ara, nimeni nu mai semăna. Foametea cuprinse mare parte din locuitorii Egiptului.
Cea de a VII-a dinastie, care a durat cu totul 70 de zile, numără la Manethon, şaptezeci de regi. De asemenea cea de-a VIII-a dinastie, foarte puţin cunoscută, a avut un mare număr de regi care s-au succedat unul după altul cu repeziciune. Către anul 2220 î.e.n. Egiptul se afla împărţit în trei părţi: la nord Delta, care era în mâinile „asiaticilor” beduinii care invadaseră şi cuceriseră această regiune; în centru Egiptul de Mijloc, unificat sub domnia unor faraoni ce domneau la Herakleopolis şi se proclamau faraoni ai Egiptului de Jos şi de Sus; în fine, în sud, erau monarhicani care domneau la Teba. Regii din Teba însă s-au înclinat în faţa puterii faraonilor din Memfis şi din Herakleopolis vreme de mai bine de un secol. Către 2130 unul din ei se proclamă rege al Egiptului de Sus şi de Jos şi hotarul între regatul de sud şi cel de nord trece prin oraşul This, iar marele centru religios Abydos trece de mai multe ori din stăpânirea celor din sud în aceea a regilor din nord.
Astfel în Egipt există două dinastii paralele: cea care are drept capitală Herakleopolis, unde a domnit Merikare pentru care s-au scris „Învăţăturile către Merikare” (cf. Constantin Daniel, Gândirea egipteană antică în texte, Buc., 1974, p. 104 sq.) şi dinastia tebană, Delta rămânând multă vreme în mâinile „asiaticilor”. Lupte şi bătălii repetate s-au purtat între aceşti faraoni, dar ştim cu certitudine că spre anul 2050 întreg Egiptul de Sus şi de Jos este unificat sub autoritatea lui Mentuhotep al II-lea.

V. Imperiul de Mijloc

Şi în privinţa începutului Imperiului de Mijloc există controverse, unii istorici afirmând că începe cu dinastia tebană, contemporană cu regii de la Herakleopolis, alţii cu Mentuhotep al II-lea. Totuşi Imperiul” de Mijloc începe cu dinastia a XI-a în orice caz, şi sub faraonii celei de a XI-a şi a XII-a dinastii se formează un stat puternic şi centralizat care tinde să domine întreaga Africă de nord-est şi să-şi extindă stăpânirea şi în Siria şi Palestina.
În Imperiul Mediu, socotit de egiptologi epoca clasică a civilizaţiei şi a culturii egiptene prin înflorirea limbii şi literaturii, se dezvoltă sistemul de irigaţie care sporeşte mult suprafaţa agricolă a ţării. Lucrările mari de îndiguire, ca şi canalele de irigaţie săpate în regiunea Fayum, apoi lacul de acumulare din acea zonă creează o nouă porţiune agricolă foarte bogată, unde se întemeiază un mare oraş. Tot Egiptul se prefăcuse într-o grădină înfloritoare, iar creşterea vitelor căpătase un mare avânt. Pe de altă parte şi meşteşugurile fac progrese remarcabile. Introducerea bronzului dă putinţa fabricării unor arme mult mai solide. Faraonii din Imperiul de Mijloc fac mari expediţii comerciale în Sinai, în Nubia, în Siria şi aduc din aceste ţinuturi, minereuri, lemn, piei şi animale. Sporesc de asemenea legăturile comerciale cu Ţara Punt (Somalia), de unde se importă mirodenii dar şi pietre semipreţioase. Egiptul are pe de altă parte întinse relaţii comerciale cu egeo-cretanii.
inscripţiile faraonilor din această epocă pomenesc de numeroase campanii războinice împotriva Nubiei, a Palestinei şi a sudului Siriei.
Faraonul Amen-em-hat I întreprindea o campanie militară în Nubia, ţara aurului, de unde se întorcea cu o pradă bogată despre care vorbeşte în „Învăţătura” sa. Tot astfel faraonul Senusret I ca şi Senusret al III-lea fac mari campanii militare în Nubia, în urma cărora această ţară rămâne definitiv supusă Egiptului, stăpânirea acestuia fiind întărită prin construcţia de cetăţi (urmele lor se pot vedea şi astăzi). Ele aveau rolul de a apăra hotarul de miazăzi al Egiptului împotriva atacurilor triburilor nubiene foarte războinice. Hotarul Egiptului este astfel statornicit de faraonii Imperiului de Mijloc la a doua cataractă (în apropiere de oraşul Semne). Împotriva „asiaticilor” din Siria şi Palestina faraonii din Imperiul de Mijloc poartă lupte cu mult mai dificile, cuceresc cu greu migdolurile, „cetăţile de piatră”, ale semiţilor din aceste ţări şi biruiesc mult mai greu pe nomazii beduini din peninsula Sinai, de unde se aducea minereu de aramă, dar şi pietre semipreţioase.
Dezvoltarea comerţului şi a politicii militare de cuceriri şi de jefuire a popoarelor învecinate făceau să se adune în Egipt bogăţii imense. Dar această bogăţie era însuşită de către nobili şi de către faraoni, sau de către temple şi preoţii lor în vreme ce ţărănimea şi meşteşugarii trebuiau să poarte povara impozitelor, a corvezilor şi a serviciului militar din timpul deselor campanii de cuceriri. Aceasta duce la ruinarea a numeroşi ţărani care se transformă în sărăcime (nedjes). Din numeroasele războaie sunt aduşi prizonieri care sunt transformaţi în sclavi ce lucrează pe domeniile regale, ale templelor sau ale nobililor. Dar şi în oraşe ia naştere o pătură de meseriaşi săraci care muncesc din greu spre a-şi astâmpăra foamea: cioplitori de piatră, tâmplari, turnători, ajustori, curelari etc.
Astfel masa cea mare a sărăcimii satelor şi meseriaşii oraşelor erau supuşi, în cadrul modului de producţie tributar din Egipt, unei crunte exploatări, în vreme ce nobilii îşi sporeau mereu averile şi opresiunea despotică a faraonului creştea. Aşa se face că, spre sfârşitul Imperiului de Mijloc, se produc mari răscoale îndreptate împotriva faraonului şi a nobililor.
Forţa acestor răzmeriţe şi mari răscoale populare o formau sărăcimea de la sate, sclavii (foşti prizonieri de război) sau egiptenii autohtoni care fuseseră vânduţi ca sclavi pentru datorii, apoi meseriaşii din oraşe. Ştim de altminteri că răscoale ale celor săraci împotriva celor bogaţi s-au produs cu o mare frecvenţă în toate statele antice, şi aceste răscoale au fost acelea care au modelat istoria cetăţilor greceşti sau feniciene determinând, de pildă, formarea de colonii noi.
Răscoalele mari ale maselor oprimate din Egipt împotriva nobililor şi a faraonului s-au sfârşit prin invazia în Deltă a unor populaţii străine care, profitând de mişcările interne şi de slăbirea puterii militare a regilor, au ocupat rând pe rând oraşele. Aceste popoare străine au fost numite hiksoşi.

VI. A II-a perioadă intermediară

Tradiţia istorică consemnată de Manethon explică termenul de hiksoşi ca însemnând „regi păstori” sau „cârmuitori de păstori”. Nu ştim cu precizie care era originea etnică a acestor populaţii străine ce au invadat Delta dar erau probabil semiţi cu un nivel de dezvoltare culturală mult inferior celui al egiptenilor, fiind triburi nomade care creşteau vite. Folosindu-se de răscoalele şi răzmeriţele din Egipt, apoi de fărâmiţarea statului în mici principate şi domnii independente, hiksoşii pătrund treptat în Deltă şi ocupă vaste păşuni unde îşi cresc vitele. Se pare că mulţi războinici hiksoşi s-au angajat ca mercenari în armatele micilor principate din Deltă şi din Egiptul Superior, profitând de faptul că veneau cu o tehnică de luptă şi cu armament mult superior celui al egiptenilor. Ei aduceau carul de luptă şi calul, necunoscute în Egipt până atunci. Ostaşii mercenari hiksoşi au primit de la nomarhi mari loturi de pământ şi puteau să se grupeze mai temeinic în cete şi formaţii militare care să cucerească treptat oraşele şi nomele. De fapt nu a avut loc o invazie propriu-zisă a hiksoşilor ci o infiltrare lentă a lor, care a dus, în timpul dinastiei a XIII-a, la ocuparea întregului Egipt.
Cunoaştem nume de regi hiksoşi şi ele par de origine hurită, ceea ce arată că erau o populaţie amestecată pentru că, după alte monumente, aceste nume par a fi semite.
În Egiptul de Jos hiksoşii îşi clădesc un mare oraş fortificat, Avaris, în partea de răsărit a Deltei, unde era adorat zeul Seth al răului şi al dezordinii (ce corespundea zeului Baal semit). Cu timpul regii hiksoşi ajung să pună stăpânire şi pe Egiptul de Sus, dar nu-şi pot consolida domnia la Teba. (Teba cu regiunile din jurul ei reuşeşte să-şi menţină independenţa. Regii hiksoşi au domnit mai bine de un secol în Egipt, începând din veacul al XVIII-lea î.e. N, şi până la 1580 î.e.n.).
Lupta pentru izgonirea hiksoşilor începe de la Teba unde regele de acolo, Kames, porneşte război contra lor şi împotriva sfaturilor primite de la dregătorii săi. Succesorul său, Ahmosis I, este cel ce îi înfrânge pe hiksoşi pe deplin şi îi izgoneşte din Deltă.

VII. Imperiul Nou

Cu Ahmosis I începe dinastia a XVIII-a şi Imperiul Nou. Cunoaştem etapele luptei împotriva hiksoşilor din autobiografia unui demnitar al acestui rege, care ne arată că bătăliile cu hiksoşii s-au purtat pe uscat şi pe apă până când oştirile egiptene au pătruns în zona oraşului Avaris (pe care l-au asediat şi l-au cucerit). Faraonul Ahmosis continuă urmărirea hiksoşilor până în regiunile Siriei şi Palestinei ocupate de ei. Apoi el porneşte într-o expediţie militară în Nubia unde recucereşte toate teritoriile ce aparţinuseră odinioară Egiptului.
După alungarea hiksoşilor se constată o înflorire evidentă a agriculturii şi a meşteşugurilor; această dezvoltare putem să o contemplăm pe pereţii mormintelor din acea epocă. Pe de altă parte comerţul cu ţările vecine ia un mare avânt; din Siria şi Fenicia egiptenii aduc vite, lemn, vin, miere, vase, stofe şi ţesături.
Din Cipru egiptenii aduc aramă, pentru că zăcămintele de aramă din Sinai erau secătuite.
De la hitiţii din Anatolia de azi, se importă în Egipt argint, iar din statul Mitani, locuit de o populaţie indo-europeană şi situat în partea de nord-vest a Mesopotamiei, se aduceau bronz, lapislazuli, cai, ţesături şi care de luptă. Se stabilesc relaţii comerciale între Babilon şi Egipt şi din Asiria se trimit în oraşele de pe Valea Nilului cai, care de luptă şi pietre semipreţioase. În schimbul acestor mărfuri Egiptul dădea aur, care se găsea din abundenţă în Nubia, fildeş, ţesături fine şi veşminte. În acelaşi timp apar schimburile comerciale cu grecii vechi de la Micene, unde s-au găsit numeroşi scarabei înscrişi cu numele faraonilor din dinastia XVIII-a.
Tot astfel numeroase obiecte create de meşteşugarii egipteni s-au găsit printre ruinele palatului de la Cnosos, în insula Creta, căci, în mod tradiţional, legăturile comerciale între egeo-cretani şi egipteni erau foarte intense şi Keftiu „egeo-eretanii” au în Imperiul Nou un cartier al lor la Memfis, apoi sunt reprezentaţi pe pereţii a numeroase morminte din epoca Imperiului Nou aducând mărfuri. În Egipt şi chiar în Nubia s-au găsit vase sau cioburi de vase, fabricate de egeo-cretani.
Comerţul egiptean se extinde şi înspre sud, în Nubia, de-a lungul cursului Nilului şi în Ţara Punt (Somalia) unde regina Hatchepsut trimite o mare expediţie care se întoarce cu lemn de abanos, smirnă, fildeş, aur, tămâie, maimuţe, piei de panteră şi sclavi negri.
Imperiul Nou este caracterizat prin reluarea politicii de cuceriri şi de anexiuni teritoriale. Campaniile de cuceriri militare ale faraonilor sunt îndreptate mai ales spre nord-est, adică spre Siria şi Palestina, precum şi în sud înspre Nubia, ţara aurului. În urma acestor războaie este cucerită întreaga Sirie, până la graniţele Asiei Mici, la nord, şi până la marele cot al fluviului Eufrat, la nord-est. Astfel faraonul Tuthmosis, în cursul lungii sale domnii, duce 17 războaie (în Siria şi Palestina) pe care le găsim descrise amănunţit în analele ce ne-au rămas de la el. În special bătălia de la Megiddo este arătată în toate fazele desfăşurării ei iar victoria egiptenilor, după asediul cetăţii Meggido, este peste tot proslăvită. Faraonul Amenhotep al II-lea duce şi el războaie în Siria, trecând Eufratul, şi intră în statul Mitani, de unde se întoarce cu o pradă bogată în aur, aramă, cai şi mai ales care de luptă. Tot acest faraon continuă opera de cucerire a Văii Nilului în Nubia, ajungând să pună stăpânire pe cataracta IV (lângă Napata, unde va fi viitoarea capitală a Etiopiei).
Amenhotep al III-lea duce o politică de pace, încercând să menţină cuceririle Egiptului în Asia prin daruri de aur şi prin acţiuni diplomatice. În vremea sa se întăreşte temeinic în Asia puterea hitiţilor astfel că faraonul egiptean este silit să se alieze cu vechiul său duşman, regele din Mitani. Hitiţii însă, înaintând sistematic spre sud, din Asia Mică, pun stăpânire pe o serie de state-cetăţi care fuseseră pe vremuri sub autoritatea puterii egiptene. Slăbirea puterii militare egiptene face cu putinţă ca un trib semit, Habiru, să ocupe cetăţi din ţinuturi situate în Palestina. Astfel un melek, „rege” din Byblos, scrie faraonului că tribul nomad Habiru a ajuns în stăpânirea ţinuturilor sale. Slăbirea puterii militare egiptene este explicabilă prin foarte numeroasele răscoale care au secătuit forţele ţării. Un eveniment foarte însemnat în istoria Egiptului, poate şi a lumii mediteraneene, este reforma religioasă a lui Amenhotep al IV-lea (Ikhunaton, după ce şi-a schimbat numele). De fapt ea era îndreptată împotriva templelor şi preoţilor care stăpâneau acum o mare parte din bogăţia Egiptului, dar mai ales asupra preoţimii din Teba care deţinea – în urma războaielor victorioase – mari averi şi moşii. Amenhotep al IV-lea (sau Amenofis al IV-lea, cum este numit de Manethon) se sprijină în lupta sa împotriva preoţimii din Teba pe preoţii din nome, în special pe preoţii din Heliopolis şi din Memfis, care din timpuri vechi aderau la o credinţă monoteistă, crezând că diferiţii zei sunt doar aspecte, nume ori mădulare ale unui zeu unic al soarelui.
Faraonul opune numeroşilor idoli cultul unui singur zeu, al soarelui, pe care îl numeşte Aton, şi începe să persecute cultul lui Amon ca şi pe cele ale tuturor celorlalţi zei; numele său, Amenhotep, care înseamnă „Amon este mulţumit” (căci toate numele egiptene, la fel ca şi ale altor popoare antice, au un sens şi pot fi traduse), faraonul şi-l schimbă cu cel de Ikhunaton care înseamnă „Strălucirea lui Aton”. În acelaşi timp el rupe orice relaţii cu preoţimea din Teba, părăseşte acest oraş şi îşi construieşte o nouă capitală Akhetaton „Orizontul lui Aton”. Zeul Aton, într-un imn găsit pe pereţii unui mausoleu de la Tell el-Amarna (locul unde fusese construită reşedinţa regală Akhetaton), este proclamat zeu suprem peste toate ţările pământului, nu numai al Egiptului ca în vechime. Este probabil că reforma monoteistă a lui Moise să fi fost pregătită de monoteismul lui Ikhunaton.
Dar reforma religioasă a lui Ikhunaton s-a stins după cei 17 ani de domnie ai faraonului şi urmaşii săi, printre care cel mai vestit este Tutankamon (al cărui nume înseamnă „chip al vieţii lui Amon”), revin la cultul politeist. Cel care a restabilit cultul lui Amon, al lui Ptah şi al tuturor celorlalţi zei este Tutankamon al cărui mormânt, neatins, a fost descoperit în 1922. După el, faraonul Horemheb consolidează vechile culte ale zeilor, desfiinţează cultul lui Aton şi, urmărindu-i adepţii, blestemă memoria lui Ikhunaton şi-i şterge numele de pe toate monumentele şi inscripţiile.
Faraonul Horemheb are câteva bătălii victorioase cu hitiţii iar în Nubia şi în Ţara Punt face o campanie de cuceriri. Urmaşul său, faraonul Ramses I, reorganizează armata egipteană dar Sethi I, succesorul acestuia, reîncepe campaniile militare din Siria. El intră în câmpia dominată de oraşul Megiddo şi supune pe mulţi principi din Fenicia, apoi ocupă marele port fenician Tyrul. Din aceste expediţii Sethi I se întoarce cu prăzi bogate, graţie cărora construieşte un însemnat număr de temple şi un magnific mausoleu pe toată Valea Nilului.
Aceeaşi linie de cuceriri teritoriale este continuată şi de Ramses al II-lea, succesorul lui Sethi I, care vrea să cucerească toate ţările pe care Egiptul le posedase pe vremuri; de aceea vrea să-i înfrângă şi pe hitiţi, principalii inamici ai egiptenilor în Siria. Campaniile duse de Ramses al II-lea împotriva hitiţilor sunt descrise în mod amănunţit pe zidurile templelor construite de acest faraon, în special bătălia de la Kadeş, în care egiptenii au biruit cu greu coaliţia hitită. În a doua sa campanie, faraonul Ramses ocupă o mare parte din Palestina ajungând până la râul Orontes. În 1296 î.e. N, regele hitit Hattuşila încheia pace cu Ramses al II-lea; ni s-a păstrat atât textul hitit cât şi cel egiptean al acestui tratat de pace care fixează graniţa dintre cele două state pe fluviul Orontes. În acest chip Siria rămâne în întregime a hitiţilor pe când Palestina este a egiptenilor. Ramses al II-lea a avut o domnie foarte lungă în care a început o mulţime de construcţii de temple şi de oraşe. Astfel ridică celebrul templu de la Luxor, care se poate vedea şi acum, apoi templul numit Rameseum, existent şi astăzi, la nord-vest de coloşii lui Memnon. În Nubia se clădeşte marele templu de la Abu-Simbel, având faţada ornată cu enormele statui ale lui Ramses al II-lea. Templul de la Abu-Simbel, construit în Nubia, fiind ameninţat de apele lacului de acumulare „Naser” de la Asuan, a fost tăiat în stâncă, transportat şi reconstituit spre a putea fi admirat şi în zilele noastre.
Dintre urmaşii lui Ramses al II-lea trebuie menţionat faraonul Mineptah care a biruit marea coaliţie a „popoarelor mării” (alianţă între triburile greceşti, cariene, etrusce, sardane, libiene etc.) ce voiau să invadeze Egiptul. Faraonul Sethnekht, cu care începe dinastia a XX-a, înfrânge răscoalele şi răzmeriţele care exprimau nemulţumirea ţăranilor şi meseriaşilor faţă de exploatarea statului despotic din orânduirea social-economică tributară a Egiptului. În papirusul Haris se scrie că faraonul Sethnekht „a adus ordine în toată ţara care mai înainte se umpluse de răscoale. El a biruit pe răsculaţii ce se aflau în pământul Egiptului”. Fiul şi urmaşul acestui faraon a fost Ramses al III-lea, care a reorganizat armata egipteană şi a împărţit întreaga populaţie a ţării în „grupuri”, pentru a îndeplini serviciul militar în armata pedestră şi în detaşamentele de care de luptă. Dar Ramses al III-lea organizează mari unităţi militare de mercenari – tocmai fiindcă nu se mai putea încrede, ca şi alţi faraoni ce i-au urmat, în fidelitatea poporului egiptean jefuit şi oprimat – şi reuşeşte, cu ajutorul lor, să respingă o nouă invazie a „popoarelor mării”, biruindu-le şi luând numeroşi prizonieri pe care apoi îi transformă în sclavi.
Tot Ramses al III-lea clădeşte şi un magnific templu la Medinet-Abu şi, alături, un luxos palat regal cu fortificaţii inexpugnabile, care sunt o mărturie clară că regele nu se simţea în siguranţă nici măcar în locuinţa sa, date fiind numeroasele răscoale populare. Domnia lui Ramses al III-lea este cea din urmă epocă a puterii militare egiptene căci după el faraonii nu mai duc o politică belicoasă, nici nu mai fac expediţii militare peste hotare. Dar în timpul domniilor anterioare chiar preoţii templelor dobândiseră bogăţii considerabile şi care au sporit mereu; şi, pe deasupra, moşiile templelor beneficiau de „imunitate”, ceea ce le făcea un stat în stat şi micşora mult puterea faraonului şi a armatelor sale (fiindcă de pe domeniile templelor ce aveau „imunitate” nu se puteau face recrutări şi nu se percepeau niciun fel de impozite). Circa o treime din pământul egiptean era, se pare, în stăpânirea templelor în această epocă. Preoţimea devine o castă închisă şi ereditară, marii preoţi ai lui Amon de la Teba devin aproape independenţi de autoritatea regală.
În cursul domniei urmaşilor lui Ramses al III-lea, a aşa-numiţilor Ramesizi, faraoni slabi şi fără autoritate, preoţii din Teba capătă o putere din ce în ce mai mare în stat graţie „oracolelor” pe care le dădea statuia zeului Amon, mânuită şi dirijată spre a se înclina sau a face semne cu braţul. Astfel ultimul Ramesid, Ramses al XII-lea, este înlăturat de marele preot al lui Amon din Teba, Herihor, care se proclamă faraon în locul său.
În vremea domniei Ramesizilor, răscoalele populare au fost foarte dese iar autoritatea şi prestigiul faraonilor scăzuseră considerabil la popoarele învecinate, altădată supuse regilor egipteni, cum ne dovedeşte vestita relatare a călătoriei făcute de Un-Amon la Byblos.

VIII. Epoca tardivă

Faraonii din dinastia XXI-a (care începe cu Herihor) domnesc peste o ţară împărţită în regate deosebite căci dacă Herihor se proclamă faraon la Teba, la Memfis este un alt faraon, Smendes, iar regiunea Deltei este guvernată de nomarhi autonomi. Mai târziu, în cursul dinastiei a XXI, regi deosebiţi domnesc în Deltă, la Tanis, iar la Teba se instaurează un stat teocratic şi marele preot al lui Amon este proclamat faraon.
Reunirea părţilor dezmembrate ale imperiului egiptean se face în vremea dinastiei a XXII-a libiene sub faraonul Seşonk I. Sprijinindu-se pe mercenari, foştii regi ai Egiptului, ca să scape de mânia poporului, au adus în Deltă un mare număr de libieni cărora le-au acordat pământ agricol şi o soldă în alimente. Tocmai cu ajutorul acestor soldaţi libieni plătiţi, care ajunseseră să formeze aproape întreaga armată egipteană, Seşonk pune mâna pe tronul regal, fiind faraon mai întâi la Bubastis în Deltă, apoi întinzându-şi autoritatea până la Teba. El a fost un faraon energic, a reunificat Egiptul şi a întreprins o campanie militară în Palestina, cucerind o serie de oraşe. Dar regii din dinastia libiană care i-au urmat au trebuit să facă faţă dezbinării şi dezmembrării Egiptului în state mici independente şi istoricii greci ne-au păstrat amintirea acestei dodecarhii a unui stat în care guvernau 12 regi în acelaşi timp.
În Nubia în acea vreme (sec. IX î.e.n.) se crease marele imperiu negru din sud pe care grecii vechi l-au numit Etiopia iar semiţii îi spuneau Ţara Kuş, cu capitala la Napata. Regii acestui stat aveau o cultură egipteană şi îl slăveau pe zeul Amon de la Teba căruia îi închinaseră numeroase temple; cel din urmă mare preot din Teba fugind de armatele libiene s-a stabilit în Etiopia. Statul etiopian al negrilor din Nubia, primul mare stat al populaţiei de culoare din lume, era foarte bine cârmuit şi dispunea de o armată organizată, înarmată cu arme de fier şi de oţel, având numeroase care de luptă. Astfel regele etiopian Piankhi (către 751 înainte de era noastră) începe cucerirea Egiptului, biruind cu uşurinţă armatele de mercenari libieni egipteni şi ocupând Delta, apoi Memfisul. Urmaşii regelui Piankhi şi-au întărit stăpânirea asupra întregului Egipt.
În vremea acestor faraoni se produce cotropirea Egiptului de către asirieni, pe care faraonul etiopian Taharka nu reuşeşte să-i biruie. Sub regele asirian Asurbanipal, Egiptul este atacat de două ori de către oştirile asiriene. Dar Asiria era slăbită, astfel că nu poate să ocupe Egiptul, ci îşi menţine autoritatea cu ajutorul prinţilor şi micilor domnitori egipteni pe care îi lasă să guverneze.
Regele Psametic I, cu care începe dinastia XXVI saită, domneşte în oraşul din Deltă, Sais, şi la început este supus plecat al asirienilor; dar după un timp, se pare, începe războiul împotriva asirienilor care sunt izgoniţi definitiv din Egipt.
După relatările lui Herodot, Psametic învinge în acest război cu ajutorul mercenarilor greci pe care se vor sprijini toţi urmaşii săi din dinastia saită: Necaò, Psametic al II-lea, Apries şi mai ales Amasis, ca şi ultimul rege din această dinastie, Psametic al III-lea, sub a cărui domnie perşii lui Cambise cuceresc Egiptul. Sub faraonii din dinastia saită, Egiptul ajunge iarăşi la oarecare înflorire: comerţul exterior se dezvoltă; se sapă un canal între Marea Mediterană şi cea Roşie şi, din ordinul faraonului salt Necaò, se întreprinde înconjurul Africii de către marinari fenicieni.
Legăturile comerciale şi culturale cu grecii se întăresc mult, căci negustorii greci se stabilesc în Egipt alături de mercenari, se aduc numeroase mărfuri şi se trimit în Grecia grânele şi produsele agricole egiptene. Din epoca saită începe ceea ce s-a numit „egiptomania” grecilor vechi, adică admiraţia fără de margini faţă de cultura egipteană, pe care grecii au socotit-o totdeauna cea mai veche şi cea mai completă din lume. Pe de altă parte arta din epoca saită poartă pecetea arhaismului şi reîntoarcerii la modele din Imperiul Vechi sau de Mijloc. Aceeaşi tendinţă de renaştere artificială a antichităţii se observă şi în scrierea egipteană şi mai cu seamă în literatură.

IX. Dominaţia persană

Cirus, regele perşilor şi al mezilor, cucerise Babilonul (în 539 î.e.n.) devenind astfel stăpânul de netăgăduit al întregii Asii anterioare. El a mai trăit încă zece ani şi a murit, în împrejurări neclare, ucis de masageţi, populaţie indo-europeană care căuta să atace Imperiul Persan prin partea de răsărit a Mării Caspice (Herodot, I, 214).
Fiul lui Cirus, Cambise, devenit rege, atacă Egiptul şi cuceri oraşele din Deltă, apoi Memfisul, în fine Teba cu Egiptul de Sus. Herodot ne relatează că regele persan, într-un acces de furie, iar fi masacrat boul Apis pe care l-a mâncat fript după eşecul expediţiei sale în oaza lui Amon. Sub domnia regelui persan Darius, care fusese înfrânt grav de greci la Marathon (490 î.e.n.), avu loc o primă răscoală a egiptenilor, dar ea fu înăbuşită destul de uşor.
Sub domnia lui Xerxes, înfrânt şi el de greci, apoi sub domnia lui Artaxerxes izbucneşte o răscoală, mult mai puternică, sub conducerea unei căpetenii egiptene, Inaros, ajutată de nomarhul de la Sais, Amirteu, care era înrudit cu vechea familie regală egipteană. Atena trimise în ajutorul aliaţilor săi egipteni o flotă de 300 trireme, care a urcat până la Memfis, iar armata de 300.000 oameni a regelui persan Artaxerxes, venită să înăduşească răscoala egipteană, fu biruită la Papremis. Lupta egiptenilor împotriva dominaţiei persane a continuat, după moartea lui Inaros, sub conducerea lui Amirteu, apoi a nepotului acestuia, care se numea tot Amirteu şi care se proclamă faraon. Războiul împotriva cotropitorilor a durat mulţi ani, dar Egiptul a fost eliberat în întregime şi Amirteu a domnit peste tot Egiptul.
Faraonii care i-au urmat, din dinastia a XXIX-a a lui Manathon, adică Neferites I, Achoris, Neferites II, Nectanebo I, Teos, Nectanebo II au dus o politică de prietenie cu statele-cetăţi greceşti şi de duşmănie cu perşii. Aceştia, sub regele Ochos, reuşesc să recucerească Egiptul dar este probabil că regiunea Tebei rămâne nesupusa dominaţiei persane.
Totuşi ura împotriva perşilor pare să fi fost destul de accentuată căci citim pe pereţii mormântului de la Tuna el-Gebel al unui dregător egiptean din acea vreme, Petosiris, a celei de a doua dominaţii persane:
„Am petrecut şapte ani ca administrator în templul acestui zeu (Toth) îngrijind bunurile sale, fără ca să se afle vreo greşeală (în gestiunea mea) atunci când un rege al ţărilor străine avea puterea în Egipt.
Şi nu se afla nimic care să fie la locul său ca altădată – de când lupte se desfăşurau în interiorul Egiptului, sudul (ţării) fiind tulburat iar norodul răsculat. Oamenii umblau rătăciţi, nu mai exista vreun templu care să fie la dispoziţia preoţilor săi, ei erau îndepărtaţi de la temple…”
În aceste condiţii ştirea înfrângerilor suferite de regele perşilor, Darius al III-lea Codoman, de către Alexandru cel Mare (333 î.e.n.) a fost primită cu entuziasm în Egipt şi biruitorul a apărut egiptenilor ca un eliberator al lor.

X. Alexandru cel Mare şi dinastia Lagidă

Un egiptean din Herakleopolis, numit Smatutefnakht, se afla lângă Alexandru cel Mare şi a luat parte la bătălia de la Issos unde Darius al III-lea Codoman este cu totul înfrânt. Acest egiptean a cerut, se pare, ajutorul lui Alexandru cel Mare care nu se lăsă prea mult implorat şi în acelaşi an pătrunse în Egipt, izgonind garnizoanele persane. Prin atitudine abilă el a ştiut să-şi atragă bunăvoinţa egiptenilor; a cinstit şi slăvit zeii Egiptului, făcând să fie recunoscut ca rege de către zeul Amon pe care l-a vizitat în templul său din oaza Siwa.
Alexandru cel Mare întemeiază, în locul unui mic orăşel din Deltă, Rakote, marele port Alexandria şi aici va fi capitala regilor Ptolemei sau Lagizi. El ocupă ţara până la prima cataractă şi păstrează cadrele administrative egiptene peste care suprapune o solidă administraţie militară şi fiscală. Alexandru cel Mare este încoronat oficial rege al Egiptului în templul zeului Ptah din Memfis, iar în primăvara anului 331 el pleacă spre Orient şi nu va mai reveni în Egipt, unde însă i se va aduce trupul mort, închis într-un sicriu de cristal de rocă.
După moartea sa (13 iunie 323 î.e.n.) încep războaie crâncene între satrapii pe care îi lăsase în fruntea provinciilor cucerite şi între aşa numiţii diadohi, „moştenitori” ai săi. Egiptul, care fusese încredinţat lui Ptolemaios, fiul lui Lagos, ia parte şi el la aceste războaie. În anul 305 î.e.n. Ptolemeu se proclamă oficial rege al Egiptului, pe care îl guverna încă din 321 înaintea erei noastre; cu el începe dinastia Ptolemeilor sau Lagizilor. Primul dintre regii Ptolemei este Ptolemeu I care şi-a dat numele de Soter „mântuitorul”; el consolidează administraţia ţării şi implantează cultul lui Serapis (la care se puteau închina atât grecii cât şi egiptenii), apoi fondează oraşul Ptolemais, în Egiptul de Sus.
Fiul său, Ptolemeu II, zis „Filadelful” („iubitor al fratelui său”) a întărit exploatarea fiscală a populaţiei egiptene iar pe de altă parte a instituit cultul divin al persoanei sale, zeu viu, ca vechii faraoni. Pe vremea lui au fost construite: Farul din Alexandria, Muzeul, adică celebra bibliotecă din Alexandria. Tot el a restabilit, prin săparea unui mare canal, legătura fluvială între Nil şi Marea Roşie.
Se pare că tot pe vremea sa au fost traduse scrierile sacre ale evreilor în greacă veche, constituind Septuagintei, versiunea greacă a Bibliei. Sub urmaşii acestui rege ţăranii şi meseriaşii egipteni, împilaţi şi jefuiţi, s-au răsculat de două ori şi aceste revolte au avut o lungă durată 216–208 î.e.n.; 88–86 î.e.n.) în regiunea oraşului Teba mai cu seamă. Sub Ptolemei au avut loc de asemenea răzmeriţe şi răscoale ale meseriaşilor şi orăşenilor din Alexandria, nemulţumiţi de exploatarea tiranică a regilor Lagizi.
Ultimul dintre suveranii Ptolemei a fost Ptolemeu al XV-lea Cezarion, născut din iubirea Cleopatrei cu Iulius Cezar.
El a fost asasinat din ordinul lui Octavian (la 30 î.e.n.) şi după această dată începe stăpânirea romană asupra Egiptului.
În anul 640 al erei noastre Egiptul este cucerit de către oştirile califului arab Umar; de atunci devine o ţară musulmană.


Modul de producţie „tributal” şi Egiptul antic

Clasicii marxismului, Karl Marx şi Frederic Engels au scris despre un mod de producţie sau de o formaţiune social-economică ce constituie după unii cercetători un mod de producţie separat, după alţii o variantă a sclavagismului clasic. Această formaţiune a existat în multe state din Orientul antic şi îndeosebi în Egipt.
Credem că studiul acestui mod de producţie „tributal” sau „asiatic” este deosebit de însemnat pentru înţelegerea istoriei Egiptului antic şi, în genere, pentru înţelegerea întregii sale civilizaţii. De aceea începem prin a face o prezentare a acestei formaţii social-economice, care reprezintă pentru unii cercetători marxişti o variantă a modului de producţie sclavagist, iar pentru alţii un mod de producţie aparte şi deosebit (cf. Ion Banu, Filosofia Orientului antic, Bucureşti, 1967, p. 28).
Cercetătorii marxişti ai istoriei unor ţări ca India, China, Egipt, Indonezia etc, aprofundând trecutul au făcut constatarea că modul de producţie sclavagist nu este adecvat şi schematic pentru a explica evoluţia istorică a civilizaţiilor lor şi, dimpotrivă, teza marxistă a unui mod de producţie „tributal” (sau „asiatic”) poate elucida în mod foarte raţional istoria Orientului vechi, dar şi aceea a Americii pre- şi post-columbiene, sau trecutul unora din ţările Europei ori istoria prezentă a unor societăţi africane. Într-adevăr sclavia a avut un rol redus în acest mod de producţie „tributal”. Redăm, după prof. Ion Banu, caracterele esenţiale ale modului de producţie tributal:
a. Baza socială în care se dezvoltă modul de producţie tributal este obştea teritorială şi K. Marx descrie amplu această comunitate în opera sa Stăpânirea britanică în India (publicată în K. Marx şi Fr. Engels, Opere, vol. 9, p. 140). Dar această comunitate agrară sătească nu este deloc comuna primitivă pe care K. Marx o numeşte „arhaică” atunci când expune diferenţele dintre ele (K. Marx şi F. Engels, Opere, vol. 19, pag. 419–420 şi pag. 434).
b. Există o categorie socială suprapusă care are îndeletniciri impuse cândva de funcţionarea comunităţii agrare săteşti. Dar această categorie socială îşi însuşeşte o parte din plus-produsul obţinut prin munca ţăranilor din obştile agrare săteşti. K. Marx a arătat că necesitatea creării şi întreţinerii permanente a unor lucrări publice de mari proporţii, cum au fost lucrările de irigare şi îndiguire (ca în Egiptul faraonic), a dus la apariţia acestei categorii sociale suprapuse, care reprezintă o constrângere ce nu este economică;
c. Această categorie socială suprapusă (în Egipt: scribi, nobili, preoţi) are tendinţa de a smulge o parte cât mai mare a plus-produsului, ceea ce preface pe ţăranii membri ai comunităţilor agrare săteşti într-o masă supusă exploatării, care poate fi la fel de dură ca şi exploatarea sclavagistă (de aceea mulţi teoreticieni au văzut în modul de producţie asiatic o varietate a modului de producţie sclavagist), iar întreaga societate fundată pe antagonism şi exploatare de clasă.
d. Criteriul principal pentru a caracteriza un anumit mod de producţie îl constituie proprietatea asupra mijloacelor de producţie.
Situaţia nu este la fel în toate societăţile unde modul de producţie tributal domină, dar în toate există un element comun: lipsa proprietăţii private a membrilor comunităţilor săteşti asupra pământului şi prezenţa proprietăţii (sau a posesiunii) agrare colective. Ţăranul este în cel mai bun caz posesor al pământului, proprietatea eminentă fiind a faraonului care a concedat-o templului sau soldaţilor, pe ogoarele cărora ţăranii lucrează ca dijmaşi. Pământul vândut sau donat de monarhii despotici orientali putea oricând să reintre în posesia lor, sau să fie transmis mai departe de cumpărător cu învoirea proprietarului, faraonul, sau a proprietarului iniţial, templul.
e. Structura economică a obştilor agrare săteşti determină forma politică a statului, care este tiranic, despotic, pentru că faraonul, regele, împăratul din capul statului apare ca unic proprietar al pământului.
Dreptul de proprietate al despotului se menţine chiar atunci când membrii clasei suprapuse se comportă faţă de obştile agrare săteşti din subordinea lor întocmai ca nişte proprietari. O parte însemnată a plus-produsului este luată de ei, ceea ce le determină poziţia de clasă exploatatoare.
Karl Marx a arătat (K. Marx şi Fr. Engels, Opere, vol. 19 p. 515–516) că modul de producţie asiatic (pe care îl numeşte uneori şi „oriental” sau „tributal”) apare ca o expresie a unui anumit stadiu de dezvoltare a forţelor de producţie, mai exact atunci când mari lucrări publice de interes general devin necesare (precum ar fi lucrările de îndiguiri şi cele de irigare).
K. Marx defineşte funcţiile statului „asiatic”, „tributal” sau „oriental” ca având obiectiv esenţial: jefuirea propriului său popor, apoi jefuirea altor popoare prin războaie de cucerire şi de jaf, în fine efectuarea unor lucrări publice de mare dezvoltare (K. Marx şi Fr. Engels, Opere, vol. 9, p. 137);
f. Sclavii sunt destul de puţin numeroşi, iar comunitatea agrară sătească are uneori sclavi, care nu au un rol esenţial în procesul de producţie. Apoi există sclavi care sunt proprietate a templelor şi a statului şi apoi există sclavia domestică, sclavii lucrând ca servitori la casele celor din clasa suprapusă.
g. Există deci în formaţiunea social-economică „asiatică” sau „tributală” atât exploatarea obştilor agrare săteşti cât şi exploatarea sclavagistă. Şi există antagonismul de clasă, între membrii obştilor agrare săteşti cât şi exploatare sclavagistă. Pe de altă parte, întâlnim antagonismul de clasă între membrii comunităţilor agrare săteşti şi clasa suprapusă şi antagonismul dintre sclavi şi proprietarii de sclavi.
Dar sclavia nu este forţa producătoare principală, nu constituie temelia economiei asiatice sau tributale. De aceea contradicţia fundamentală este între membrii obştilor agrare săteşti şi casta de dregători, funcţionari sau nobili, dominantă în stat, în frunte cu regele, împăratul ori despotul – conducătorul lor.
Faptul că în multe societăţi antice din Orient rolul şi numărul sclavilor era redus, a determinat pe unii orientalişti să descrie aceste societăţi ca fericite, lipsite de orice exploatare. Dar în realitate în modul de producţie tributal exploatarea subzistă.
h. Formaţiunea social-economică tributală (asiatică ori orientală) apare ca fiind foarte stabilă, cu o permanenţă istorică de milenii (ea în Egiptul antic).
Cauza principală a acestei stabilităţi este faptul că obştile agrare săteşti sunt autarhice având în sânul lor atât agricultori cât şi meseriaşi, ba chiar comercianţi care fac un negoţ redus cu produsele comunităţii.
Prof. I. Banu notează drept caractere ale formaţiunii social-economice tributale: proprietatea comunitară şi monarhică, caracterul despotic al statului, exploatarea pe grupe a oamenilor în favoarea unui grup, forma tributală a exploatării şi constrângerea extra-economică specifică.
Regretatul profesor universitar Miron Constantinescu a reuşit să întrunească într-o sinteză clară ce însemna, în lumina gândirii lui Marx şi a lui Lenin, acest mod de producţie asiatic sau oriental.
Sinteza lui Miron Constantinescu adună în 15 puncte esenţiale datele fundamentale asupra modului de producţie tributal şi o vom prezenta mai jos pentru concizia şi claritatea sa.
1. Clasicii marxismului au susţinut existenţa în epoca veche a istoriei omenirii a unui mod de producţie „asiatic” sau „oriental”, a unui „sistem” (pentru Peru şi Mexic) deosebit de cel sclavagist, feudal sau burghez; modului de producţie îi corespunde bineînţeles şi un mod de repartiţie, specific şi adecvat.
2. În lucrări importante, precum şi în scrisorile lor, au trecut acest mod de producţie sau sistem în rândul orânduirilor fundamentale;
3. În caracterizarea acestui mod de producţie sau sistem, comunitatea de trib apare ca premisă a însuşirii sau stăpânirii (temporare la păstorii nomazi) şi folosirii pământului în comun;
4. În cazul unui sistem dezvoltat, comunitatea înglobantă (uniune de triburi sau stat), care se află deasupra comunităţilor reale apare ca unicul proprietar al pământului, proprietarul suprem al mijloacelor de producţie;
5. În comunităţi există, pe baza proprietăţii comune, o uniune între agricultură, creşterea vitelor, meşteşuguri; tot în comunitate se realizează unitatea dintre producţie şi consum, o oarecare autarhie, comerţul fiind la periferia comunităţilor, oraşul şi satele trăiesc în cadrul comunităţii;
6. Plus-produsul creat de comunităţi sau o parte însemnată a sa, aparţine legal unităţii supreme care este proprietarul unic;
7. Prelevarea acestui plus-produs se realizează prin tributul predat de comunităţi în animale, cereale, produse, bani, uneori oameni, prin perceperea tributului.
8. Pentru perceperea tributului se formează treptat o pătură socială de perceptori, funcţionari şi militari totodată, atât înlăuntrul comunităţilor cât şi deasupra acestora, în jurul autorităţii centrale sau unionale, care recurg şi la măsuri de constrângere violentă; această pătură socială absoarbe, consumă o mare parte a plus-produsului.
9. Astfel apare treptat o categorie socială suprapusă care se organizează într-o formaţiune prestatală sau într-un stat.
10. Se dezvoltă astfel o contradicţie fundamentală între masele comunităţilor şi grupurile sau pătura socială dominantă şi exploatatoare; contradicţia se accentuează odată cu apariţia statului;
11. Surplusul de muncă existent în cadrul comunităţilor aparţine unităţii supreme care-l foloseşte pentru mari lucrări, atât de folos economic (diguri, căi de comunicaţii), cât şi pentru proslăvirea uniunii sau statului;
12. Această orânduire nu poate şi nu trebuie confundată cu orânduirea comunei primitive pentru că în aceasta din urmă nu există exploatarea socială (a forţei de muncă şi a colectivităţii); orânduirea tributală se bazează pe exploatare şi asuprire, pe un mod de producţie care cuprinde o contradicţie interioară esenţială.
13. Relaţia tributală este o relaţie derivată, nu primară, iar orânduirea tributală este o orânduire derivată, nu primitivă, nu primară;
14. Această orânduire nu poate şi nu trebuie confundată cu sclavagismul antic, pentru că nu există o clasă de latifundiari sclavagişti care să exploateze o clasă de sclavi, aici sunt exploatate comunităţile;
15. Între tribut şi rentă este o filiaţiune; renta feudală se dezvolta şi din relaţia tributală, de aceea nu se poate înţelege tributul fără a cunoaşte renta feudală şi renta feudală fără a cunoaşte tributul. Din orânduirea tributală poate rezulta orânduirea feudală în anumite condiţii istorice.
Desigur obştile agrare săteşti puteau exploata munca prizonierilor de război. Dar în aceste obşti nu erau lucrate mari proprietăţi agrare de către latifundiari prin munca sclavilor, cum se petreceau lucrurile în statele sclavagiste antice. Munca sclavilor era ceva adiacent, subsiditar, ceea ce domina era exploatarea muncii colective a membrilor comunităţilor agrare săteşti. Tributul are numeroase forme şi aspecte, el este plătit în natură, în produse, în prestaţii, corvezi, iar atunci când apare banul, în bani; mai târziu tributul în oameni, în Asia.
Tributul dat de membrii obştilor agrare săteşti se deosebeşte de renta feudală, pentru că tributul este nediferenţiat în vreme ce renta feudală se diferenţiază în rentă în muncă, rentă în produse, rentă în bani (Karl Marx, Capitalul vol. III, partea a II-a E.S.L.P., Bucureşti, 1955, p. 751). Asemănătoare, dar nu identică cu tributul, este renta feudală în produse. Prin tribut şi prin renta în produse se prelevează de la producători supramunca în natură.
Spre deosebire de sclavagism, plata tributului sau a rentei feudale în produse permite o oarecare autonomie economică, fie a membrului obştii agrare săteşti şi a întregii comunităţi, fie a servului în modul de producţie feudal. Căci după ce au plătit tributul sau renta în produse, aceştia au posibilitatea de a-şi gospodări sau a-şi vinde singuri roadele muncii lor. Totuşi comerţul joacă un rol secundar.
În fine există o constrângere extra-economică prin forţă, prin violenţă în formaţiunea social-economică tributală (ca şi în cea feudală sau sclavagistă), căci exploatatorii impun producătorilor obligaţii mari de lucrări publice (construcţii de piramide, de diguri, de temple).
În ţări în care creşterea vitelor reprezintă temelia producţiei economice, cum sunt regiuni întinse din Asia, Liberia sau Africa, necesitatea de a avea păşuni întinse dar şi cirezi numeroase a favorizat menţinerea îndelungată a proprietăţii comune a pământului, a păşunilor mai cu seamă. Şi această proprietate comună asupra pământului s-a menţinut până când orânduirea feudală sau capitalistă a nimicit-o.
Se cunoaşte teza marxistă esenţială privitoare la apariţia sclaviei în comuna primitivă: producţia se dezvoltă în asemenea măsură încât forţa de muncă omenească poate produce mai mult decât este nevoie pentru întreţinerea ei (Fr. Engels, Anti-Dühring, ed. IV, Ed. Politică, Bucureşti, 1966, p. 180). Stăpânul de sclavi îşi însuşeşte plus-produsul muncii sclavului. Dar în funcţiunea social-economică tributală plus-produsul nu era repartizat uniform, adică egal, la orice membru al obştii agrare săteşti. De aceea prelevarea unui tribut colectiv, unui plus-produs colectiv al muncii era mai avantajoasă, şi astfel se explică de ce formaţiunea social-economică tributală s-a putut menţine atât de îndelungat.
Miron Constantinescu exprimă părerea că formaţiunea social-economică tributală reprezintă un progres faţă de comuna primitivă, în primul rând pentru că exprimă un progres în domeniul productivităţii muncii, în al doilea rând pentru că prezintă un progres în privinţa creşterii animalelor, în privinţa dezvoltării agriculturii şi a meşteşugurilor. Chiar arta a putut progresa şi a atins un nivel nemăsurat de mare în formaţiunea social-economică tributală faţă de comuna primitivă.
S-a realizat aşadar un progres şi în domeniul cultural şi lucrul acesta se poate constata prin studierea vieţii spirituale, a creaţiilor literare, poetice, muzicale sau a folclorului. Pe de altă parte în orânduirea tributală, viaţa economico-socială a devenit mai complexă, căci s-a produs o diferenţiere pe ramuri de producţie a diferiţilor indivizi. Exemplul cel mai simplu de stat cu orânduire social-economică tributală îl constituia, mai aproape de vremea noastră, statul incaşilor din Peru. Tribul incaşilor a creat în al doilea mileniu al erei noastre un imperiu foarte întins de-a lungul lanţului de munţi al Anzilor, ce cuprindea aproape trei ţări actuale din America de Sud. Civilizaţia incaşilor nu cunoştea fierul, nici nu lucra bronzul, apoi nu cunoştea nici calul, nici bovinele, nici oaia, dar nici roata şi nici plugul. Incaşii formau casta suprapusă, dominantă, şi veniturile obştilor agrare săteşti se împărţeau în trei: o parte revenea incaşilor, alta preoţilor, iar cea din urmă obştii agrare săteşti care lucra pământul în comun. Desigur acest mod de producţie nu are nimic comun cu modul de producţie şi de repartiţie din statele sclavagiste antice. Dar şi în statul incaşilor s-a putut ajunge la unele progrese în domeniul culturii şi al producţiei de bunuri, mai ales în raport cu comuna primitivă, ceea ce justifică aserţiunea lui K. Marx: „Modurile de producţie asiatic, antic, feudal şi burghez modern reprezentau epoci de progres ale formaţiunii economice a societăţii” (K. Marx şi Fr. Engels, Opere, vol. 13, Bucureşti, 1962 p. 9). Prin „antic” K. Marx înţelege orânduirea sclavagistă romană şi greacă.
Desigur, deosebiri mari separă formaţia social-economică tributală de cea sclavagistă şi aceasta a determinat pe clasicii marxişti să le conceapă ca orânduiri întru totul diferite. Într-adevăr în modul de producţie tributal nu există proprietate privată a unor indivizi asupra pământului, apoi cea mai mare parte a producătorilor direcţi nu reprezintă deloc proprietatea personală a unor stăpâni ca în sclavagism, ci lucrează cu unelte proprii şi formează comunităţi agrare relativ independente ce au un oarecare drept de proprietate asupra pământului. De asemenea proprietar funciar eminent este statul tiranic, despotic, şi nu latifundiarul, iar forma specifică de exploatare de clasă constă în faptul că plusprodusul muncii devine tribut sau impozit către stat, care în fapt este reprezentat de despot, nobili şi preoţi. În fine sclavii, când există, nu au un rol esenţial în procesul de producţie, nu determină esenţa modului de producţie. Dar, scrie K. Marx, vorbind tocmai despre modul de producţie „asiatic” (sau tributal), că în diferite regiuni „aceeaşi bază economică are nesfârşite variaţii şi gradaţii” (K. Marx, Capitalul, vol. III, partea a II-a pag. 745). Orice orânduire economică se caracterizează în funcţie de trăsăturile ei dominante şi tocmai de aceea, orânduirea sclavagistă nu se poate confunda cu cea tributală.
*
În Egiptul antic, muncile agricole erau făcute de ţărani liberi, membri ai obştilor agrare săteşti şi nu de sclavi. Dar aceştia erau obligaţi, în afară de plata impozitului (a tributului), să participe şi la munci istovitoare, executate la canalele de irigaţie, la îndiguiri şi mai ales la construcţiile de piramide, de temple şi de oraşe despre care ne pomenesc textele ebraice şi greceşti.
Este foarte probabil că tehnica irigaţiilor, dar şi a lucrărilor mari de arhitectură, împiedică folosirea muncii sclavilor, căci respectivele activităţi impun un anumit grad de pricepere şi de conştiinciozitate, deci de cointeresare materială incompatibilă cu sclavagismul.
Deşi ţăranul egiptean nu este sclav totuşi este jefuit, bătut, chemat la munci înrobitoare şi, în genere, oprimat şi exploatat într-un mod care nu diferă prea mult de tratamentul sclavilor. Exploatarea este exercitată atât de faraon cât şi de nobili de obicei conducătorii de nome, nomarhii, iar pe de altă parte de preoţii posesori ai unei părţi a pământului agricol.
Desigur, proprietar eminent al întregului pământ al Egiptului este faraonul dar el acordă cu titlu de posesiune porţiuni întinse de pământ arabil templelor şi dregătorilor.
Dar pământul este lucrat efectiv de membrii obştilor agrare săteşti care sunt spoliaţi de plusprodusul muncii lor. Există sclavi şi în Imperiul Vechi dar e vorba de o sclavie domestică la acea epocă sau de prizonieri de război. Pe măsură ce apar războaiele de cucerire, numărul sclavilor sporeşte, dar vedem că situaţia lor nu este prea mult deosebită de cea a ţăranilor şi în orice caz e mult diferită de înrobirea sălbatică a sclavilor din Imperiul Roman sau din statele elenistice. K. Marx de altfel accentuează diferenţele mari dintre orânduirea sclavagistă din Imperiul Roman sau din Grecia şi formaţiunea social-economică ce a predominat în Egipt. El scrie: „În Egipt… caste; în Grecia şi Roma… oameni liberi şi sclavi; în evul mediu… feudali şi iobagi” (K. Marx şi Fr. Engels, Opere, vol. 6, Bucureşti, 1959, p. 206).
Cert este că împilarea despotică a ţăranilor şi meseriaşilor egipteni de către faraoni, nobili şi preoţi a condus la numeroase răscoale şi răzmeriţe care au avut un rol de seamă în întreaga istorie a Egiptului antic şi au durat o vreme îndelungată.

Viaţa cotidiană

Civilizaţia Egiptului antic şi depănarea zilelor în lumea sa erau foarte deosebite de ale noastre de azi, şi diferite mult faţă de a tuturor popoarelor din antichitate; Herodot, marele istoric grec care a cunoscut lumea de pe Valea Nilului în secolul al V-lea înainte de era noastră, scrie: „Egiptenii trăiesc sub un cer care este al lor propriu; ţara lor este udată de un râu a cărui natură diferă de aceea a tuturor celorlalte fluvii; în fine ei au stabilit datini şi obiceiuri opuse, în cea mai mare parte din ele, celor ale restului oamenilor” (Herodot, II, 35).
Într-adevăr originalitatea civilizaţiei egiptene a fost observată de toţi cei ce au străbătut acele meleaguri şi ea se vădeşte în monumentele ce ne-au rămas dar şi în viaţa de toate zilele a locuitorului de pe malul Nilului.

I. Măsurarea timpului

Se făcea cu un calendar aparte, solar, deosebit întru totul de cel al grecilor, al fenicienilor şi al evreilor ca şi al tuturor popoarelor din bazinul Mediteranei, care aveau calendare lunare.
Pentru egipteni anul nou începea în ziua 1 a lunii Thot care, din punct de vedere astronomic, reprezenta apariţia, înaintea răsăritului soarelui, a unei stele ce nu se văzuse de mult timp pe cer, steaua Sirius sau Sothis, ori cum îi spuneau egiptenii Sodpet. Această stea apărea la 1 Thot pe latitudinea oraşului Memfis şi data de mai sus corespundea cu 19 iulie a calendarului iulian. În anul 4236 (dată presupusă a inaugurării acestui calendar în Egipt) 19 Iulie corespunde lui 15 Iunie gregorian.
Anul egiptean început la 1 Thot, ziua apariţiei heliace a stelei Sirius pe latitudinea oraşul Memfis, era împărţit în 12 luni (ă b d) de câte 30 zile (h r w) completate până la 365 zile prin 5 zile adăugate („epagomene”).
Apoi anul era împărţit în trei anotimpuri (nu în patru anotimpuri ca la greci şi la evrei): 1. Inundaţia; 2. Iarna, anotimpul când câmpurile ieşeau din apă; 3. Vara, anotimpul lipsei de apă. Fiecare anotimp avea patru luni cărora li se dădeau nume sau anterior se spunea: luna 1 a inundaţiei, luna a 3-a a iernii etc.
În primele dinastii anii erau numerotaţi nu după domnia unui faraon (de exemplu anul al 10-lea a domniei faraonului Cheops), ci după vreun eveniment important ce a avut loc în acel an, cum ar fi de pildă „anul în care a fost devastat Egiptul de Jos”. În dinastiile a V-a şi a VI-a s-a luat ca eveniment marcant, unul care survenea la câte doi ani, recensământul vitelor şi se scria: „timpul 14 de la numărătoarea vitelor”. Mai apoi acest recensământ s-a făcut anual şi s-a scris: „al 14-lea recensământ al vitelor din domnia faraonului N”.
Însă consecinţe grave au rezultat din faptul că egiptenii foloseau un an civil de 365 zile, în vreme ce anul astronomic avea aproximativ 365,1/4 zile.
Întrucât egiptenii nu se hotărau să pună la fiecare patru ani, un an bisextil în care să existe o zi în plus (cum se face în zilele noastre, o dată la 4 ani, când luna februarie are 29 zile, afară de anii secolelor, cu excepţia celor ale căror prime 2 cifre sunt divizibile cu 4), rezultă că la 4 ani, după ce anul astronomic coincidea cu cel civil, exista deja o zi întârziere pentru calendarul civil şi anul civil survenea cu o zi întârziere faţă de anul astronomic. În 120 de ani anul civil era cu o lună întreagă în întârziere faţă de anul astronomic, iar în 1460 ani anul astronomic coincidea iarăşi cu cel civil.
Pe de altă parte prima zi a lunii lui Thot, adică răsăritul heliac al stelei Sirius, coincidea cu inundaţia aproximativ.
Dacă această dată s-ar fi suprapus totdeauna cu 19 Iulie din calendarul iulian (sau 15 Iunie din calendarul gregorian, cel de acum), anotimpul inundaţiei ar fi corespuns în mare cu jumătatea lunii iulie – jumătatea lunii noiembrie; anotimpul iernii cu jumătatea lui noiembrie – jumătatea lui martie; în vreme ce anotimpul verii cu jumătatea lui martie – jumătatea lui iulie. Dar din cauza lipsei de coincidenţă între anul civil şi cel astronomic se întâmpla uneori ca vara reală să cadă în iarna anului civil şi viceversa. Ştim dintr-un text al unui autor de pe vremea romanilor, Censorius, că o coincidenţă a anului nou civil cu anul nou astronomic (răsăritul heliac al stelei Sirius) a avut loc la anul 139 al erei noastre şi de aici s-a calculat că similare coincidenţe au avut loc în anii 1318, 2776 şi 4236 înainte de era noastră. Introducerea calendarului solar egiptean descris mai sus este cu mult anterioară anului 2776, iar, pe de altă parte, calendarul acesta s-a introdus la răsăritul heliac al stelei Sirius, marcând începutul unui an nou. Deci trebuie neapărat reţinută data de 4236 ca început al calendarului egiptean, adică mult înainte de prima dinastie thinită.
În fiecare an înainte de 1 Thot (ziua anului nou, a răsăritului heliac al stelei Sirius) egiptenii erau foarte îngrijoraţi. Pentru că la începutul lui iunie Nilul are foarte puţină apă.
Egiptenii credeau că zeitatea care domină şi stăpâneşte Nilul, „geniul fluviului” ca să utilizăm un termen pe care l-au folosit mai târziu romanii, se numea Hapi. Creşterea apelor fluviului şi inundaţia era „sosirea lui Hapi” care era reprezentat ca un om gras, cu ginecomastie, cu un depozit considerabil de grăsime pe abdomen, de culoare verde-albastru ca apele râului, pletos şi dezgolit, la fel cum umblă pescarii prin bălţile sale. I s-au consacrat imnuri de slavă, pentru că zeii trebuiau flataţi, linguşiţi, îmbunaţi ca să-şi ofere darurile lor bogate oamenilor.

II. Sărbătorile anului

Erau peste măsură de multe. Prima zi a anului, 1 Thot era consacrată zeiţei Sodpet care mai târziu a fost asimilată zeiţei Isis, soţia lui Osiris şi stăpână a tehnicilor magice. În această zi nu se lucra dar se bea, se mânca, se glumea şi mai ales se aduceau jertfe lui Hapi, zeul Nilului, aruncându-se în fluviu sau aducându-se în temple statuete mici de argint, de aramă, de plumb sau de pietre semipreţioase ale lui Hapi şi ale soţiei sale Repit. Apoi se aruncau în Nil aşa-zisele cărţi ale lui Hapi, suluri de papirus în care erau înregistrate ofrandele ce i se aduceau şi care erau hrana preoţilor din temple.
Se pare că prima zi a fiecărei decade – grupare de zece zile – era, cel puţin pentru meseriaşi, un fel de zi de repaus, similară Duminicii noastre.
Herodot, care a fost în Egipt în secolul V înainte de era noastră, este frapat de numărul mare de sărbători ale localnicilor, de fastul cu care se celebrau, precum şi de lungile pelerinaje la temple. El scrie:
„Egiptenii nu se mărginesc în fiecare an la o singură sărbătoare solemnă; aceste mari adunări sunt dese; prima, cea la care oamenii merg cu cea mai mare sârguinţă, este la Bubastis în cinstea lui Diana (Basted, zeiţa ce are drept animal sacru pisica. Nota trad. Rom.); a doua la Busiris, în cinstea lui Isis; căci în acest oraş există cel mai mare templu al lui Isis.
Oraşul Bubastis este clădit în mijlocul Deltei Nilului; Isis în limba grecească este Ceres. A treia adunare este la Sais în cinstea zeiţei Minerva (Neith, zeiţa războiului, cu chip uman, asimilată Minervei. Nota trad. Rom.). Este mama lui Sobek, de asemenea stăpâna mării. Cea de-a patra este la Heliopolis în cinstea Soarelui (Atum-Ra şi eneada sa. Nota trad. Rom); a cincea este la Buto în cinstea Latonei (Uazet, zeiţa şarpe. Nota trad rom); a şasea este la Papremis în cinstea lui Marte (Seth, zeul războiului, al răului şi al dezordinei. Nota trad rom). Iată cum se duc ei în oraşul Bubastis: bărbaţii şi femeile vin din toate părţile în grupuri mari, fiecare familie în barca sa. Unele din femei au castaniete şi le fac să răsune; dinspre partea lor, în tot timpul călătoriei, bărbaţii cântă cu fluierul; restul, bărbaţi şi femei, cântă bătând din mâini. Atunci când, navigând, ajung în dreptul unui oraş ce se află în drumul lor, ei acostează cu barca şi fac următoarele: dintre, femei unele continuă cântecele şi zgomotele lor de castaniete; altele insultă cu ţipete tari pe femeile din acel oraş, altele dansează, altele îşi dau poalele peste cap. În fiecare oraş aşezat pe malul râului se poartă la fel. Ajunşi la Bubastis, călătorii se amestecă cu mulţimea şi fac sacrificii mari; în cursul acestei sărbători se consumă mai mult vin de struguri decât în tot restul anului. Fără să fie număraţi copiii, se adună în acel oraş, spun locuitorii lui, şapte sute de mii de bărbaţi şi femei” (Herodot, II, 59–60).
Tot astfel sărbători la care luau parte foarte mulţi locuitori erau: cea a lui Amon la Opet (în a doua şi a treia lună a inundaţiei, când toţi locuitorii nu pot avea nicio activitate); cea a lui Mân, la Coptos; cea a lui Ptah la Memfis. Apoi în fiecare nomă există obiceiul să se prăznuiască, măcar o dată pe an, sărbătoarea zeului protector al nomei. Prima zi a însămânţărilor (deci în anotimpul p r t, „ieşirea” din inundaţie = iarna) era sărbătoare foarte fastuoasă.

III. Zile norocoase şi zile nenorocoase

Egiptenii, ca şi romanii vechi, aveau zile faste şi nefaste, şi, mai exact, zile bune, zile rele, zile cu ameninţare. Herodot scrie:
„Egiptenii au închipuit cele ce urmează: fiecare lună, fiecare zi aparţine unui zeu oarecare; şi orice om poate să prevadă, după ziua naşterii sale, ce i se va întâmpla, cum va muri şi cum va fi el” (Herodot, II, 115).
Existau zile nefaste în general, de pildă ziua a 17-a a fiecărei luni, căci într-o zi de 17 a lunii Athor a fost ucis Osiris de către Seth (Plutarh, De Iside et Osiride, 13); de fapt numărul 17 era tot atât de nefast pentru egipteni ca şi pentru unele popoare în Evul Mediu 13 (duzina diavolului).
Tot aşa ziua a 3-a din a doua lună de iarnă, Seth şi tovarăşii lui l-ar fi împiedicat pe zeul Şu să navigheze, deci era o zi plină de ameninţare. Ziua de 26 a primei luni a inundaţiei era nefastă căci era ziua marii bătălii între Seth şi Horus iar Osiris a fost împărţit în 26 bucăţi de către Seth (Diodor, I, 21). Tot astfel ziua când s-a născut Seth, a treia a zilelor adăugate anului (epagomene), era nefastă. Aceste zile erau aducătoare de nenorocire în nomele unde Seth era urât ca inamic al lui Osiris, Horus şi Isis dar în noma Papremis, unde Seth era slăvit, ca şi în noma Nubit sau Oxyrinchos, aceste zile erau aducătoare de noroc.
Se pare că ar fi existat calendare ca la vechii romani – ale zilelor faste şi ale zilelor nefaste – când omul ar face mai bine să nu iasă din casă, să nu se îngrijească de toaleta şi de îmbrăcămintea sa, când nu trebuia să facă o călătorie, să se ducă într-o vizită, să ucidă un animal de vânătoare.
Primii care au împărţit ziua în ceasuri par să fi fost egiptenii, – şi nu asiro-babilonienii – şi ziua avea 24 ore, 12 ziua, 12 noaptea, această diviziune fiind similară celei din anul lor solar cu 12 luni. Fiecare oră avea un nume pe care îl foloseau preoţii dar ceilalţi oameni nu numărau orele ci se exprimau în genul următor: „dimineaţa”, „la amiază” etc. Desigur, pentru observaţiile astronomice s-au folosit clepsidre în care, în decurs de o oră, se scurgea apa dintr-un recipient, sau cadrane solare în care umbra unui bastonaş se proiecta pe o suprafaţă plană. Această umbră fiind mai scurtă sau mai lungă în raport cu poziţia soarelui. Noaptea preoţii – astronomii egipteni – astrologia nu a fost admisă în Egiptul faraonic şi n-a fost introdusă decât foarte târziu, în epoca elenistică, la Alexandria – puteau să determine ora observând stelele şi evoluţia lor pe firmament, după tablouri făcute dinainte şi valabile pentru un decan.
Decanele erau împărţiri ale fiecărei luni în perioade de 10 zile; se nota primul, al doilea, al treilea decan al lunii cutare, dar ele au căpătat şi numele lor particulare, fiecărui decan acordându-i-se un nume al său. Decanul era determinat de constelaţiile sau de părţi ale constelaţiilor care apar în cursul nopţii în intervalul acestor zece zile.

IV. Locuinţa

Pământul Egiptului era presărat cu mii de sate şi oraşe, ceea ce a stârnit admiraţia tuturor călătorilor care au trecut prin Valea Nilului. Dar din oraşele egiptene doar două au supravieţuit, în stadiu de ruine cel puţin, pentru că celelalte au dispărut cu totul fiind transformate în mormane de pământ în care se află încă cioburi de vase şi ustensile casnice.
Aceasta fiindcă oraşele şi satele erau clădite din cărămizi făcute din mâlul Nilului amestecat cu paie mărunţite şi uscate la soare. Apoi acolo unde s-au ridicat construcţii de piatră ele au fost utilizate în timpurile noastre pentru clădirea altor locuinţe.
Au fost conservate în parte oraşul Hetep-Senusrit în regiunea Faium şi oraşul Akhetaton, întemeiat de Amenofis al IV-lea (Ikhenaton) după ce şi-a părăsit reşedinţa sa regală Teba, unde totul vorbea de vechii zei pe care voia să-i izgonească din Egipt. Primul oraş are un zid înconjurător de 350×400 m lungime cu templul clădit în afară. Interesant este că oraşul a fost împărţit în două: în cartierul săracilor şi în cel al bogaţilor iar cartierul bogaţilor este protejat de un zid gros, probabil împotriva răscoalelor atât de dese ale celor jefuiţi de rodul muncii lor, dar şi spre a se feri de „hoţi, tâlhari” atât de numeroşi în Egipt.
Cartierul oamenilor sărmani este tăiat de o stradă mare de 9 metri lărgime, din care se ramifică străzi mici. Casele sunt minuscule, sprijinindu-se una în spatele celeilalte. Cartierul rezervat celor bogaţi este de câteva ori mai mare decât al celor săraci. Aici străzile sunt largi, şi fiecare locuinţă are o grădină.
Oraşul clădit de Amenofis al IV-lea nu este împărţit în două cartiere ci locuinţele săracilor sunt risipite printre cele ale bogaţilor. Există un cartier central, unde se afla templul lui Aton, palatul regal, clădirile administrative, hambarele şi magaziile. Se afla grădini mari care au fost probabil plantate cu arbori şi flori. Dar muncitorii din carierele de piatră, ce se află în spatele oraşului, erau încartiruiţi într-un mic cartier, înconjurat de un zid de protecţie, probabil spre a-i împiedica să plece oricând. Oraşul întreg a fost părăsit după moartea lui Amenofis al IV-lea (Ikhenaton) care a murit în al 17-lea an al domniei.
Nu ne-au rămas câtuşi de puţin vestigiile vechi ale oraşului Memfis, în parte fiindcă cel mai mare număr din casele sale erau făcute de cărămidă nearsă, dar şi fiindcă multe din pietrele palatelor şi templelor sale au slujit la edificarea locuinţelor din oraşul Cairo. Memfis – al cărui nume este Men-nefer „statornic este cel frumos” din care grecii au făcut Memfis – a dat numele său Egiptului, căci templul lui Ptah se numea Het-Ka-Ptah „castelul sufletului Ka al lui Ptah” de unde tot grecii au făcut Aiguptos şi Egipt. Dar Memfis era numit şi Ankh-Tawy „Viaţa celor două ţări” (Egiptul de Sus şi de Jos) sau Nehet „sicomorul” şi numele acestea multiple arătau, desigur, întinderea sa. Tot aşa a pierit cu totul oraşul Teba – cea cu 100 de porţi, cântată de Homer – din el nerămânând decât templul din Karnak şi alte edificii religioase, dar palatele şi casele acestui mare oraş, făcut tot din cărămidă nearsă, după datinile africane folosite astăzi chiar şi în Sudan şi în Nigeria, s-au prăbuşit şi au devenit noroi.
În vechile oraşe egiptene existau puţuri zidite în care apa era ridicată printr-un şaduf, fântână cu cumpănă care îşi vărsa găleata într-un bazin aşezat alături. Dar erau şi bazine mult mai mari a căror apă provenea din Nil şi la care se ajungea printr-o scară. În unele oraşe s-au găsit chiar urme de canalizare.
Totuşi locuinţele erau destul de înghesuite în oraşele egiptene pentru că spaţiul era foarte restrâns. Într-adevăr un oraş trebuia să fie clădit pe o înălţime ca să fie apărat de apele inundaţiei Nilului şi această înălţime construită artificial, era un mal al Nilului, sau un promontoriu cu un nivel mai ridicat dar cu o suprafaţă mică. De aceea în epoca elenistică se constată că până şi curţile templelor sunt invadate de locuinţele mici ale orăşenilor care, stând în incinta templelor, beneficiau de dreptul de azil al templelor şi nu puteau fi urmăriţi pentru datorii, ori pentru spargeri de morminte sau de hambare.
Oraşele cuprindeau palate, şi multe din ele palatul regal. Dar nu ne-a fost păstrat niciun palat regal în Egipt doar la Akhetaton (orizontul lui Aton) fondat pe la 1362 de Amenofis al IV (Ikhenaton) mai găsim ruinele palatului faraonului eretic ce a negat existenţa tuturor zeilor şi a făcut din discul solar singurul zeu. Pereţii erau pictaţi cu scene din viaţa de familie a faraonului, podeaua figura nuferi înotând într-un lac cu peşti, mărginit de trestie şi papirus peste care zburau păsări acvatice. Coloanele susţineau tavanul pe care erau pictate, probabil, scene din lumea animală.
Fără îndoială satele erau şi ele înghesuite pe o limbă de pământ ferită de inundaţie sau pe un dig, ori pe o movilă artificială de pământ. Dar Herodot scrie, şi lucrul acesta este evident valabil pentru ţăranul egiptean:
„Ceilalţi oameni, trăiesc despărţiţi de vite, egiptenii trăiesc amestecaţi unii peste alţii cu ele” (Herodot, II, 36).
Grădina de zarzavaturi nu se afla lângă casa de locuit, făcută şi ea din cărămidă nearsă, sau din trestie lipită cu argilă – ci în părţile inundabile, pe unde se puteau săpa şanţuri şi canale mici de irigaţie. Totuşi fiecare casă avea o curte mică în care se puteau planta câţiva pomi şi flori mai cu seamă. Alături de casa de locuit, ţăranul avea hambarul său, în formă de stup de albine, la care se suia cu o scară mică spre a vărsa cereale şi din care scotea grânele printr-o fereastră situată în partea inferioară. Hambarul nu era în aceeaşi parte cu casa.
Ţăranul bun de gură trimite pe soţia sa:
— „Du-te aşadar şi măsoară orzul care a rămas în hambar, ce a mai rămas!”
(Povestea ţăranului bun de gură în Constantin Daniel, „Gândirea egipteană antică în texte”, p. 117).
Desigur în oraşe unde se aflau case cu 2 etaje hambarele erau la etajul superior. Pe de altă parte din aceeaşi relatare a ţăranului bun de gură reiese că acesta poseda „multe produse de tot felul şi bune ale Oazei Sării” (p. 117) care, desigur, erau ţinute în magazii sau încăperi separate.
Dar în casa săteanului locuiau nu numai soţia şi copiii lui ci şi fraţii lui necăsătoriţi şi alţi membri ai familiei, după cum citim în Povestea celor doi fraţi (I. S. Kaţnelson şi F. L. Mendelson, Faraon Hufu i ciarodei, Moscva, 1958, p. 101) care lucrau pământul împreună cu fratele lor.
Informaţiile noastre despre satele egiptene din epoca antică sunt totuşi extrem de reduse.
Nu putem să ne facem o idee clară decât despre locuinţele orăşenilor şi mai ales despre ale celor bogaţi, pentru că săracii aveau case de lut sau de cărămizi nearse care s-au nimicit prefăcându-se în noroi. Casele celor bogaţi au rămas pictate pe pereţii mormintelor lor în nădejdea că le vor căpăta înapoi în lumea lui Osiris.
La Akhetaton (Amarna) o poartă mare lasă să intre pe vizitator într-un vestibul de unde va pătrunde într-un fel de sală de primire al cărei tavan e susţinut de coloane.
Din această sală de primire se pătrunde în apartamentele stăpânilor care au, alături de ele, săli de baie şi umblători. Pereţii sălii de baie sunt acoperiţi cu piatră (căci egiptenii făceau mai multe băi pe zi, preoţii chiar patru băi). Casa este înconjurată de hambare în formă de stup de albină, descrise mai sus, apoi de grajduri unde erau ţinute vitele. Casele celor bogaţi cuprindeau o gospodărie completă, adică o brutărie, bucătărie, căsuţe mici ale slujitorilor şi un puţ zidit care dădea apă potabilă. Alături de casă este de asemenea o grădină, în general îngrijită cu multă osârdie, în care se aflau tot felul de pomi din Egipt şi unii aduşi din Siria. În grădină se găseşte un bazin cu apa în care plutesc nuferi şi înoată raţe şi gâşte de Nil.
Alte case din oraşe au 1 sau 2 etaje şi hambarele de cereale aşezate peste acoperiş, cu ferestre mici, dar numeroase, fără geamuri, dar cu storuri. Camerele au plafonul foarte jos. Acoperişul caselor de obicei e plat dar există şi case cu acoperişul ascuţit, după obiceiul nubian. În orice casă de om înstărit principala cameră este cea de primire corespunzând, dacă vrem, atriului dintr-o locuinţă romană, unde erau primiţi oaspeţii şi unde îşi petreceau timpul stăpânul şi stăpâna casei.

V. Mobilierul

Casele sătenilor nu aveau decât câteva oale de pământ ars, ulcioare, şi, în genere, puţină veselă care era atârnată de pereţi – cum este şi astăzi. Dar casele celor bogaţi aveau un mobilier luxos. În dormitoarele stăpânilor casei – stăpâna de obicei dormea în altă cameră decât a soţului ei – se afla, ca piesă principală, patul ce putea fi foarte elegant, cum sunt de pildă cele găsite în mormântul lui Tutankamon, care are picioarele sculptate în forma unui picior de animal.
Dar pe acest pat nu se puneau perini pentru dormit, ci rezemătoare pe care, când se culca, egipteanul îşi culca doar ceafa, similare acelora pe care le folosesc japonezii în zilele noastre. Camera de dormit conţinea şi scrinuri de lemn, înfrumuseţate cu bogate încrustaţii de fildeş şi de abanos, unde se aşezau rufăria şi vestmintele.
Tot acolo erau şi nenumărate obiecte necesare toaletei – în primul rând oglinzile – (care erau de bronz şlefuit sau de argint şi nu de sticlă, deci reflectau mult mai prost decât oglinzile noastre de acum), apoi nenumărate cutiuţe cu farduri, cu sulemeneli, mici carafe conţinând parfumuri.
În camera stăpânului casei sau în camera de primire (atrium) se aflau scrinuri cu sertare unde se aşezau sulurile de papirus, de obicei rulate şi adesea pecetluite, alteori închise în vase de lut (aşa cum obişnuiau vechii evrei), sau vârâte în nişte pungi de piele similare mapelor sau servietelor noastre. Tot aici se găsea şi materialul pentru scris, adică suluri de papirus alb, trestie din care scribul îşi croia calamul (adică peniţa cu care scria) apoi bucăţi de pigmenţi (negru, roşu, verde etc.) care, amestecate cu apă, dădeau naştere la cerneală.
În camera de primire se aflau apoi taburete, fie cu picioare drepte, fie cu picioarele încrucişate. Pe jos se aşezau perini care erau puse adesea pe taburete sau pe fotolii, din care ni s-au păstrat modele în morminte, unele foarte somptuoase.
Sufrageria – uneori deosebită de atrium – era plină de fotolii şi de taburete căci egiptenii, spre deosebire de greci şi de romani, nu mâncau culcaţi pe paturi la ospeţele lor, cum nu mâncau culcaţi nici evreii vechi. Mesele erau mici, destinate numai câtorva meseni şi nu tuturor oaspeţilor la o masă.
În ceea ce priveşte vesela, se servea mâncarea de obicei în vase de piatră, dar vinul era vărsat din amfore în gobeleţi de aramă pe care, se pare, fiecare egiptean îi păstra cu sine.

VI. Costumul

Îmbrăcămintea nu era prea complicată pentru egipteni, care trăiau într-un climat torid şi umed. Apoi, lucrul acesta este esenţial, spre deosebire de evreii vechi şi de semiţi în general, nu exista o datină care le interzicea să-şi dezgolească corpul. Citim într-adevăr în „Ieşire, IX, 21–25”: „(Noe) a băut vin şi îmbătându-se, s-a dezvelit în cortul său. Iar Ham, tatăl lui Canaan, a văzut goliciunea tatălui său şi ieşind afară a spus celor doi fraţi ai săi. Dar Sem şi Iafet au luat o haină şi, punând-o pe amândoi umerii lor, au intrat cu spatele înainte şi au acoperit goliciunea tatălui lor şi, feţele lor fiind întoarse înapoi, n-au văzut goliciunea tatălui lor. Trezindu-se Noe din ameţeală şi aflând ce i-a făcut feciorul său cel mai tânăr, a zis: «Blestemat să fie Canaan. Robul robilor să fie la fraţii săi»”. Deci Noe îşi blestemă copilul pentru că l-a văzut gol. Această mentalitate este tipică pentru semiţi şi nicio reprezentare statuară asiro-babiloniană, elamită sau hitită chiar (popoare influenţate de lumea akkadiană) nu reprezintă un personaj important gol, fără haine. Aveau oroare de nud şi acest lucru se reflectă şi în arta lor. Dimpotrivă, grecii vechi, ca şi egiptenii (şi desigur egeo-cretanii), umblau goi în anumite ocazii, de pildă în timpurile arhaice grecii nu arau şi nu semănau decât goi iar costumul obişnuit al egiptenilor era, în Imperiul Vechi, chiar pentru cele mai mari personaje, doar un şorţ care le acoperea coapsele. La aceasta vom adăuga că adesea aveau o teacă de lemn pentru organul viril (de obicei invizibilă), aşa cum au purtat mult timp diferite seminţii africane.
În afară de şorţ, care poate să fie de o ţesătură mai aleasă, egipteanul bogat mai purta un colier, brăţări, inele, la glezne uneori purta un fel de brăţară, şi pentru drum sandale de piele, care puteau să fie şi de bronz, dar şi de răchită împletită sau de papirus. În Imperiul Nou se fac sandale de aur pentru faraon. Şorţul este uneori susţinut de bretele şi tot bretele scurte susţin un fel de rochie care acoperă pieptul şi care e purtată de mulţi egipteni.
Vestmintele oamenilor bogaţi sunt adesea roşii purpurii dar în Imperiul Vechi se folosea mult şi culoarea verde care nu a supravieţuit decât în îmbrăcămintea preoţilor. Femeile aveau tunici şi rochii colorate în culori foarte variate. Începând de la sfârşitul Imperiului Vechi vestmintele albe de in şi culoarea albă au fost acelea purtate de oamenii cu stare.
Preoţii nu aveau voie să poarte decât ţesături de in. Costumul celor bogaţi, în mileniul I înaintea erei noastre, avea adesea şi un fel de mantie de lână căci iată ce spune Herodot:
„Sunt înveşmântaţi cu tunice de in, cu ciucuri în jurul picioarelor; ei dau acestor ciucuri numele de calasiris şi peste această tunică poartă mantale de lână albă. Totuşi nu se intră în temple cu lână; şi nu se iasă (vestmintele de lână) celor ce sunt înmormântaţi. Ar fi o nelegiuire”. (Herodot, II, 81).
În ceea ce priveşte femeile, Herodot afirmă că nu poartă decât o rochie unică, în contrast cu bărbaţii.
„Fiecare om poartă două vestminte, femeia nu are decât unul singur” (Herodot, II, 36), dar istoricul grec a călătorit prin Egipt în secolul al V-lea înaintea erei noastre când „moda” s-a mai schimbat.
Peste tunica lor, egiptenii purtau un fel de centură largă, făcută din aceiaşi ţesătură ca şi tunica, al cărei nod cade în faţă făcând pliuri.
În ceea ce priveşte vestmintele feminine ele totuşi comportau şi două bucăţi, adică o cămaşă foarte fină, făcută din inul cel mai subţire, care era adesea transparentă (în Egipt, la Heluan, s-a găsit o astfel de cămaşă de o fineţe a ţesăturii neasemuită) şi o lungă rochie care se înnoda uneori peste sânul stâng lăsând descoperit sânul drept (amintim că şi femeile egeo-cretane aveau sânii în întregime descoperiţi). Această rochie avea mâneci care mergeau până la antebraţ (ca să se vadă numeroasele brăţări) şi uneori se deschidea la cingătoare, mergând până la picioare despicată. Alte femei purtau doar o tunică, ţinută de umeri cu un fel de bretele, ridicându-se până la subţioară, deasupra pieptului.
Ţăranii purtau doar un şorţ chiar în mileniul I înaintea erei noastre şi femeile lor purtau tunica cu bretele descrisă mai sus, tunică ce o vedem mai des în Imperiul Vechi. Se pare însă că cei mici, băieţi şi fetiţe, umblau goi până la o vârstă destul de mare (Diodor de Sicilia, I, 80).
Desigur soţiile oamenilor bogaţi, nobili, înalţi dregători, purtau bijuterii scumpe, diademe, peruci purtate şi de bărbaţi deseori, dar mai ales îşi aranjau o coafură din cele mai sofisticate peste care era întotdeauna nelipsitul con cu o pomadă parfumată care lăsa să picure pe încetul parfumul de crin peste părul frizat. Nu ştim în ce fel era fixat acest con cu parfumuri şi care era compoziţia lui dar el este prezent totdeauna în picturile femeilor egiptene din Imperiul Vechi şi de Mijloc, chiar ale unor simple cântăreţe de liră (cf. Constantin Daniel, op. cit., figurile dintre pag. 82–83).
Dar cântăreţele, dansatoarele purtau rochii transparente sau umblau chiar goale, acoperite de bijuterii. În această chestiune remarcăm că, spre deosebire de zeiţele semite, le vedem adesea pe zeiţele egiptene reprezentate goale în picturi dar mai ales în reliefuri ale Imperiului Vechi.

VII. Îngrijirea frumuseții

Egiptenii erau foarte curaţi şi se osteneau mult ca să-şi menţină această curăţenie. Îmbăierile frecvente în care se spălau cu natron (nitră) sau cu plante de tipul Saponaria, asigurau această curăţenie pe care au observat-o toţi călătorii străini care au trecut prin Egipt. Nu cunoaştem exact substanţele cu care se spălau şi se curăţau egiptenii vechi (săpunul apare de abia în secolul al V-lea al erei noastre), dar ştim că se frecau cu nisip şi cu apă (şi nu ştim exact compoziţia unei paste solidificate care degresa dar făcea şi spumă, graţie căreia se curăţau egiptenii).
De fapt aceste spălări şi îmbăieri frecvente aveau o semnificaţie religioasă şi nu igienică cum le înţelegem noi astăzi. Căci preoţii făceau baie de patru ori pe zi, iar laicii se spălau dimineaţa la sculare, apoi se spălau pe mâini înainte şi după mesele principale. Spălarea mâinilor înainte şi după masă se făcea cu mare rigurozitate, mai cu seamă că felurile de mâncare se luau cu mâna. Astfel la Tell el-Amarna camera de primire avea un colţ zidit în care se făcea spălarea mâinilor prin turnare de apă înainte şi după masă. Ba chiar în casele ţăranilor nevasta stă la uşă şi varsă apa să se spele pe mâini bărbatul ei care se întoarce de la câmp (A. Erman, Die Literatur der Aegypter, Leipzig, 1922, pag. 200). Acest ritual magic şi religios evident a trecut şi la evreii vechi, vecinii egiptenilor de la nord-est, şi împotriva acestor acţiuni magice ale spălatului pe mâini, preluate de la egipteni, par să fie cuvintele din Marcu, VII, 2–6 (cf. Matei XV, 1–3, Luca XI, 38). Curăţenia este condiţia menţinerii integrităţii magice a omului şi o treaptă preoţească se numea w e b „pur”.
Dar trebuie avut în vedere că ideea spurcării, poluării, întinării, care ar sta la baza tuturor relelor pe care le întâmpină omul, atât boli cât şi nenorociri sau eşecuri, există din cele mai vechi timpuri ale umanităţii.
La sumerieni, dar şi la asiro-babilonieni în vindecarea tuturor bolilor omului un rol important îl jucau purificările, curăţirile care se făceau cu ajutorul apei (băi, spălări), a untdelemnului şi a focului. Zeul Ea, al apei, supraveghea purificările prin apă la sumerieni, ale bolnavului spurcat de duhuri rele. Preotul însărcinat cu purificările – boala fiind o spurcare, o necurăţenie provocată de demoni – era numit Maşmașu şi deţinea un rol important (cf. Constantin Daniel şi A. Negoiţă, Medicia mesopotamiană, în „Istoria Medicinei universale”, Bucureşti, 1970, p. 82–83). De aceea şi mesopotamienii, sumerienii sau akkadienii se purificau des. Grecii vechi au introdus, însă, în secolele IX-VII o serie de ceremonii catartice (purificatoare) în mai toate actele vieţii umane, iar purificările se făceau asupra obiectelor, a omului dar şi a animalelor pentru că se credea că „există un popor de spirite în vecinătate al căror contact era îndeajuns pentru a face pe om impur, dându-l pe mâna puterilor viclene. Cine se atinge de sălaşurile lor sau de victimele care le sunt oferite cade în puterea lor; ele pot să-i aducă boala, nebunia şi tot felul de rele” (Erwin Rohde, Psyche, Paris, 1928, p. 324).
A considera aceste frecvente spălări practici igienice este un anacronism dar şi o dovadă de absenţă a oricărei înţelegeri reale a climatului magic în care trăiau egiptenii vechi. De aici această căutare obsedantă şi bizară – chiar pentru noi cei de azi –, a curăţeniei fizice care mergea până la absurd, toate însă fiind practici rituale menite să-l purifice pe om şi să-l ţină departe de influenţe malefice care l-ar fi putut spurca.
Tot aşa faptul că preotul egiptean se rădea la trei zile pe tot corpul (Herodot, II, 37), sau se îmbăia de 2 ori pe noapte şi de 2 ori pe zi nu este deloc o practică de igienă ci un ritual magic catartic (purificator).
Femeile egiptene foloseau un fel de rimei, o pulbere neagră de galenă şi o pulbere verde (malahită) pentru a-şi contura pleoapele, a le adânci şi a le colora. Se foloseau unguente parfumate, de către femei, având ca substanţe esenţiale terebentină şi tămâie. Pentru a albi tenul se folosea pulbere de alabastru, care, amestecată cu nitră (netron), făcea pielea mai puţin flască. Împotriva căderii părului se folosea ulei de ricin dar şi multe alte reţete.
O serie de practici, care pentru noi cei de azi ţin de igienă, sunt magice pentru egiptenii de atunci; aşa de pildă datina spălării picioarelor înainte de a încălţa sandalele, de fiecare dată când le puneau.
Cu privire la parfumurile egiptene este de menţionat că cel mai scump şi mai căutat era acela de tămâie, adus din Ţara Punt. Un alt parfum era cel cunoscut şi de greci mai târziu şi numit Kyphi compus, după Plutarh, din 16 substanţe, folosit pentru casă şi îmbrăcăminte. Se obţineau însă mirosuri de parfum persistente prin frecare cu unguente parfumate, iar slujitorul însărcinat cu masarea şi fricţionarea cu aceste unguente bine mirositoare era un personaj însemnat în casele egiptenilor bogaţi. De altfel la investirea în anumite funcţii era neapărat obligatorie folosirea îmbelşugată a acestor unguente parfumate.
Se pare că femeile. Îşi făceau buzele cu un fel de ruj (A. Erman, Ägypten und ägyptischer Leben im Altertum, Tübingen, 1923, p. 258) căci un papirus satiric păstrat la Turino ne descrie o femeie făcându-şi buzele la oglindă. Sprâncenele erau vopsite în cafeniu sau negru. Tatuarea pielii o înfăţişau numai dansatoarele, deşi imagini ale zeilor sunt uneori tatuate.
Perucile purtate de bărbaţi dar şi de femei trebuiau să fie parfumate.
Părul nu era ras în cap decât de preoţi, dar bărbaţii purtau totuşi părul tăiat scurt şi în felul acesta puteau pune o perucă.
Dar ca semn de doliu se lasă de către oameni – ca şi la români – să crească părul şi barba. Egiptenii îşi rădeau barba şi mustăţile cu brice de bronz sau de aramă. În Imperiul Vechi, totuşi, egiptenii purtau o barbă mică, ascuţită, similară aceleia a beduinilor. Oamenii săraci – cum sunt păstorii din Delta Nilului – au părut în dezordine în cap, dar şi oamenii în vârstă din restul Egiptului fac la fel şi se spune de ei că „nu îşi freacă părul cu niciun unguent”.
În Imperiul Vechi egiptenii nobili au purtat şi o mică barbă falsă, care la preoţi era ţinută pentru ceremonii.
Cât despre bărbieri, se ştie că ei rădeau clienţii pe străzi sau sub un pom, muncind până seara târziu.
O noutate introdusă în Imperiul Nou de către asiatici a fost purtarea cerceilor pe care, la început, îi aveau doar principesele. Căci în Egipt, în contrast cu multe popoare din Africa, nu se purtau cercei.
După aceea regele şi curtenii au preluat şi ei acest obicei; Amenofis ai III-lea purta cercei.
În afară de bijuteriile propriu-zise, femeile egiptene dar şi bărbaţii, purtau numeroase amulete (baere) care sunt talismane cu virtuţi magice. De fapt multe din bijuteriile purtate de egipteni erau amulete: scarabeul, inima, djed-ul, efigia zeului pitic Bes, aceea a zeiţei hipopotam Tueris, nodul lui Isis etc. Ba chiar se prescria portul cutăror pietre semipreţioase pentru vindecarea unei boli, ori se făcea următoarea prescripţie medicală pentru ca un copil născut prematur să trăiască: „40 de perle obişnuite, 7 smargdite, 7 perle de aur, 7 fire de in” să fie purtate toate la gât.
Astfel admiraţia ce am putea-o acorda bijuteriilor egiptene – unele sunt minunat lucrate, ca acelea din mormântul lui Tutankamon – trebuie asociată şi cu înţelegerea rolului lor magic.
Ele nu au fost în Egiptul antic numai nişte podoabe, nu aveau rolul să înfrumuseţeze doar, ci mai cu seamă trebuiau să realizeze nişte scopuri magice şi trebuiesc privite din acest punct de vedere, nu sub cel pur estetic.
Vom adăuga că multe din procedeele cosmetice ale vechilor egipteni au fost preluate de romani: de pildă baia în lapte de măgăriţă, pe care o făceau nobilele romane, era folosită şi în Imperiul Nou de doamnele egiptene.

VIII. Divertismente

Dansurile erau nelipsite în Egipt de la orice sărbătoare sau de la înmormântări ori ospeţe. Se jucau mai ales hore în care tineri şi tinere se prindeau în cerc de mâini şi se învârteau în ritmul flautului.
Aceste hore purtau nume diferite după paşii şi melodiile lor. Se dansa şi la ospeţele de înmormântare dar şi la sărbătorile zeilor, mimându-se diferitele lor activităţi. Dansul făcea parte obligatoriu din misterele oficiate la sărbătorile mari ale zeilor, dar el era mai degrabă un balet alegoric ce reprezenta, de pildă, unirea zeului soarelui cu zeiţa soarelui – în care se pronunţau o serie de texte sacre. La dansatoarele templelor, care dansau în faţa zeilor, acrobaţia şi dansul acrobatic jucau un roi important (de pildă învârtirile înapoi în chip de cerc şi de roată). Dansatoarele erau împodobite cu bijuterii, tatuate deseori, dar aproape goale la ospeţe şi la mese festive, ori purtând rochii transparente. Pentru egipteni frumuseţea corpului era esenţială; ei spuneau o „femeie frumoasă la trup” dar niciodată „frumoasă la faţă”. Procesiunile solemne în cinstea zeilor şi „ieşirile” lor din temple erau însoţite de dansatoare.
Chiar faraonul dansa la sărbătoarea zeului Mân, când înconjura oraşul şi mulţumea pentru rodnicia holdelor.
Dar, în genere, dansatori erau mult mai puţini ca dansatoare, deşi la sărbătoarea „beţiei” a zeiţei Hathor dansau şi bărbaţii, ba chiar şi faraonul. În Imperiul Vechi dansurile se limitau doar la câteva mişcări ritmice şi mai ales la mişcări acrobatice. Se admira mai cu seamă abilitatea şi perfecţiunea tehnică a mişcărilor acrobate decât frumuseţea dansului. Dansatoarele, de obicei fete tinere, purtau, ca să marcheze tactul, bastonaşe fine cu un cap de gazelă la margine, sau castaniete.
De-abia în Imperiul Nou se ajunge la o coeziune între dans şi muzică. Însă dansurile liturgice în temple erau însoţite de coruri de femei şi de bărbaţi. Este de remarcat că tradiţia acestor dansuri cultice nu s-a pierdut nici în creştinism, chiar în biserica creată de misionarii veniţi din Egipt, aceste dansuri liturgice există şi în zilele noastre, iar la copţi dansurile liturgice au existat de multe secole.
În Imperiul Vechi muzica instrumentală se limita la harpă şi fluier dar tactul era marcat de spectatori prin bătăi în palme. La secerat se cântau cântece de către coruri – însoţite de fluier. Dar în scopuri liturgice se foloseşte sistrum, mai ales în cultul lui Hathor şi a lui Isis; apoi toba, oboiul şi instrumentele similare lirei (folosite mai ales la sărbătoarea de reîntinerire, heb-sed, a regelui).
În Imperiul Nou cântăreţul la harpă este figura principală a oricărei orchestre. Se folosesc mai ales oameni în vârstă şi orbi ca să cânte din harpă alături de coruri, harpele sunt mult mai voluminoase, iar coardele mai numeroase. Există acum harpe portative dar şi harpe mari, care sunt adevărate monumente cu figuri geometrice sau incrustaţii de fildeş, de abanos.
Un instrument de origine asiatică este citera – o formă perfecţionată a lirei cu 5 sau 7 corzi (care nu este chitara noastră). Fluierul este dublu în Imperiul Nou şi cele două ţevi sunt unite în unghi drept. Dar se introduce lăuta şi se folosesc tamburine rotunde ori pătrate. Dansatoarele jucau cu castaniete (în greceşte crotale), dar mai ales se perfecţionează sistrum care poate să emită sunete înalte sau joase scurte.
Aceste instrumente sunt adesea în mâinile sclavelor străine, în special lăuta, citera, fluierul dublu.
Chefurile se fac cu astfel de sclave străine, care vin cu instrumentele lor naţionale.
Nu cunoaştem nimic precis asupra melodiilor ce erau cântate, dar textul lor era de obicei religios, de exemplu se cânta: „Zeul Geb a lăsat să crească în fiecare trup frumuseţea sa. Zeul Ptah a făcut cu mâinile sale pe această (femeie) ca o alifie (bună) pentru inima sa, astfel că toate canalele sunt pline cu apă nouă şi toată ţara este inundată de dragostea sa” (A. Erman, Die Literatur der Aegypter, Leipzig, 1922, p. 315).
„La banchetele oamenilor bogaţi, când ospăţul s-a sfârşit, un om aduce într-un coşciug, imaginea (sculptată) în lemn a unui om mort, imitat perfect de către sculptor şi de către pictor, şi lung de unul sau doi coţi. Acest om îl arată la fiecare dintre cei ce chefuiesc şi spune:
„Iată-l pe acesta, bea şi fii vesel, aşa vei fi şi tu, după moartea ta”.
(Herodot, II, 78)

IX. Hrana, masa şi băutura

Pâinea nu era alimentul fundamental pentru toţi egiptenii, mai ales în anii de foamete când inundaţia Nilului atingea un nivel mai mic de 16 coţi la nilometrul de la Memfis. Egiptenii săraci, dar şi acei care trebuiseră să predea cota lor de cereale stăpânitorilor şi astfel nu aveau cu ce se hrăni, mâncau produse ale Nilului. Herodot descrie astfel hrana celor săraci:
„Când fluviul este plin de apă şi când a făcut din câmpuri o mare, o mulţime de crini pe care egiptenii îi numesc lotus, răsar în apă. Ei îi adună, îi usucă la soare, pisează partea dinlăuntru a acestei plante, care seamănă cu macul, şi fac din ea o pline pe care o coc la foc. Rădăcina lotusului, care de asemenea se mănâncă, este dulce la gust, rotundă, de mărimea unui măr. Nilul produce de asemenea şi crini, asemănători trandafirilor, fructele lor ies din rădăcină în nişte calcii separate care au alveole la fel ca şi cuiburile de viespe. Se mănâncă şi sunt mari ca nişte sâmburi de măsline, se consumă cruzi sau uscaţi. Papirusul este o plantă anuală; egiptenii o smulg de asemenea din bălţi şi taie partea ei superioară pentru diferite întrebuinţări, ceea ce rămâne din tulpină, lung cam de un cot şi jumătate, mănâncă sau vând. Pentru a mânca un papirus bun trebuie să îl coci pe înfundate într-un cuptor încălzit până la roşu, în felul acesta e servit la masă” (Herodot, II, 92).
Aceasta este hrana celor săraci. Să vedem ce mâncau egiptenii mai înstăriţi.
Ei aveau la baza alimentaţiei în Imperiul Vechi, de Mijloc şi Nou pâinea şi berea. De fapt pâinea şi berea erau esenţialul ofrandelor aduse morţilor şi chiar zeilor. Însă se cunoşteau multe feluri de pâine şi un catalog din Imperiul Nou enumeră 40 de feluri care se deosebeau unele de altele prin făina folosită (de orz, de grâu, de alac) apoi prin adausurile ce li se puneau în compoziţie (miere, unt, lapte) sau prin forma lor.
Pâinea ce se dădea ostaşilor se chema ta, dar cea obişnuită era numită kilestis (de la egipteanul kereşt).
Făina se obţinea prin zdrobirea boabelor de grâu într-o mare piuliţă de piatră, cum se mai întâlneşte şi azi în satele africane. Dar făină se făcea şi prin măcinarea boabelor între două pietre de moară la care învârteau animalele dar şi femeile căci citim în învăţătura lui Ptahotep:
„O cugetare bună e mai ascunsă Decât piatra de smaragd verde Ea se poate totuşi afla şi la femeile roabe Ce învârtesc piatra de moară (de măcinat)”
(în Constantin Daniel, op. cit., p. 43).
Se foloseau următoarele cereale: orz, secară şi o specie de grâu cultivată doar în regiunile muntoase ale Europei Centrale astăzi, amidonierul pe care egiptenii îl numeau boti. După ce acest grâu era măcinat, se trecea prin sită şi tărâţele erau lăsate la o parte pentru o pâine mai grosolană. Fabricarea pâinii era destul de complicată; se puneau într-un cuptor încins forme de pâine care uneori erau atinse şi de flăcări.
Când aceste forme sau tipare erau bine încinse se scoteau pe o scândură şi erau umplute cu aluatul de pâine, amestecat cu puţin aluat mai vechi (dospeală) ca să crească.
Se acopereau formele şi se introduceau în cuptor ca să se coacă pâinea. Când pâinea era coaptă se scotea. Acest procedeu era extrem de lent şi de complicat şi necesita un personal numeros.
Dar cei săraci făceau pâine plămădind un aluat pe care îl puneau în nisipul încins de soare ca să se coacă sau făceau turte subţiri ce se coceau la soarele arzător, iar din sorgh (sorghum vulgare) se făceau fierturi, ca şi din alte plante din aceeaşi familie şi înrudite cu meiul. Se ştie, în adevăr, că în toate culturile, alimentaţia prin fierturi a precedat cu multe secole şi milenii chiar fabricarea pâinii, care este un aliment apărut târziu în istorie.
Aşadar cei săraci, ţăranii, cărora li se lua toată recolta, mâncau astfel de fierturi. Dar din sorgh se putea face, după mărturia lui Herodot (II, 77), şi pâine crescută.
Tainul zilnic al orăşeanului era de trei pâini şi două urcioare (probabil mai mici de bere) în Imperiul Nou; în Povestea ţăranului bun de gură, care era destul de înstărit după mărfurile ce le avea de vânzare, soţia face pâine şi bere din şase măsuri de orz şi anume patru pâini şi două ulcioare de bere (A. Erman Op. cit., p. 105). Dar membrii familiei faraonului şi înalţii dregători care mănâncă la masa sa primesc 10 pâini şi un ulcior de bere pe zi. Într-un basm egiptean vrăjitorul primeşte doar o prăjitură (?), un ulcior de bere, una porţie de carne şi una măsură de tămâie (care se amesteca pentru mirosul parfumat al gurii, dar se frecau şi hainele şi corpul cu ea).
Totuşi erau mulţi oameni săraci care nu aveau această pâine căci în Înţelepciunea lui Ani se dă următoarea poruncă:
„Nu mânca pâine când aproapele tău suferă de foame dacă nu îi întinzi mâna să-i dai pâine”.
(în Constantin Daniel, Maxime, sentinţe şi aforisme din Egiptul antic, Buc. 1975, p. 3).
Desigur, în parte, ţăranii aveau ca resurse de hrană peşte prins în apele Nilului sau păsări de baltă după cum scrie Herodot:
„Ei mănâncă peşti, unii uscaţi la soare şi cruzi, alţii săraţi în saramură; ei mănâncă, dintre păsări, prepeliţele şi raţele, şi în afară de acestea păsările mici crude, pe care le pun să se usuce. Toate celelalte păsări şi peşti pe care îi au la ei, afară de cei pe care îi socot ca sacri, fac parte din alimentaţia lor, fripţi sau fierţi” (Herodot, II, 77).
În ceea ce priveşte faptul că egiptenii mâncau unele păsări crude după ce le uscau la soare, ca şi unii peşti, trebuie sa arătăm că lemnul a fost totdeauna foarte rar şi deci scump în Egipt, la îndemâna celor bogaţi deci. Cei săraci nu puteau să facă focul nici cu paie fiindcă şi acestea li se luau, deci trebuiau să mănânce şi alimentele crude.
În legătură cu alimentaţia săracilor şi a penuriei lor ne putem face o idee comparând corpurile emaciate, subţiri şi slabe, ale ţăranilor şi meseriaşilor cu acelea ale nobililor şi bogaţilor din picturile de pe pereţii mormintelor. Contrastul este izbitor şi arată că jefuirea şi înfometarea ţăranilor şi meseriaşilor nu sunt ireale. Cei bogaţi au mâncat întotdeauna multă carne şi, în morminte, scenele la măcelar, cu împărţirea cărnurilor, sunt extrem de dese.
Se mânca mai ales carne de bou, dar nu şi de vacă ce era considerată sacră şi consacrată lui Hathor şi Isis.
În ceea ce priveşte alimentaţia provenită din animale sunt de luat în consideraţie numeroasele interdicţii alimentare, tabu-uri, ce existau de la o nomă la alta. Astfel egiptenii din noma Mendes (a XVI nomă din Egiptul de Jos) au ca animal sfânt berbecul, poate şi ţapul (Herodot, II, 46) şi în consecinţă nu mănâncă nici capre, nici berbeci. Este interzis în tot Egiptul să se taie o vacă (Ibidem, II, 41). Apoi cei ce adoră pe Amon, cei din noma Teba, nu au voie să mănânce oaie sau berbec dar pot mânca din carnea de capră. Porcul are o situaţie specială căci: „Egiptenii privesc porcul ca pe un animal impur; prin urmare dacă unul din ei este atins de un porc, este pus să coboare aşa îmbrăcat în râu, şi să facă baie dimpreună cu hainele sale; pe de altă parte porcarii egiptenilor nu intră în niciun templu. Nu li se dau fete în căsătorie şi nimeni nu se însoară cu fetele lor; nu se pot căsători decât între ei. Egiptenii nu cred că se cuvine să se jertfească un porc altor zei decât Lunii (Isis) şi lui Bachus (Osiris); lor singuri ei le jertfesc porci în acelaşi timp, în timpul lunii pline, şi mănâncă carnea victimelor (jertfelor lor)… Carnea este mâncată în aceeaşi zi a lunii pline când s-a făcut jertfa” (Herodot, II, 47).
Aşadar o dată pe lună, în momentul lunii pline, egiptenii mâncau carne de porc, iar această defăimare, ca să zicem aşa, a porcului a fost pusă în relaţie cu mitul lui Isis şi Osiris (de fapt Plutarh în De Iside et Osiride 8 relatează că porcul ar fi avut un rol în uciderea lui Osiris, mai exact că zeul Seth (Typhon la greci) urmărind un porc în vremea lunii pline a găsit arca de lemn în care se afla trupul lui Osiris şi l-a aruncat risipindu-l în multe părţi). Apoi s-a spus de către preoţii egipteni (Ibidem) că porcul este un animal lipsit de sfinţenie căci el pare să se împreune atunci când luna se micşorează, apoi că el produce în corpurile celor ce beau laptele lui, lepra şi îngroşări ale pielii ca psora.
Totuşi oamenii săraci, care nu au porci, spune textual Herodot, plămădesc din aluat un porc, îl coc în cuptor şi îl jertfesc (Herodot, II, 47).
Dar interdicţiile alimentare nu se limitează la carne, ci preoţii interziceau să se mănânce şi ceapă, spunând că fiul lui Isis, Dictus, ar fi căzut în Nil pe când culegea ceapă (Plutarh, 1 De Iside et Osiride 8), apoi fiindcă ceapa ar creşte şi ar spori când luna scade micşorându-se, în fine fiindcă face pe om să plângă şi pricinuieşte sete. Amintim că autorii greci şi creştini au ironizat mult această religio Pelusiaca a cepei şi a usturoiului.
Tot aşa interdicţiile cu privire la mâncarea peştilor variază de la o nomă la alta şi de la un peşte la altul în raport cu specia sa, dar preoţii nu mâncau peşte deloc (cf. Plutarh, Op. Cât. 7 care repetă că tovarăşii lui Ulise nu mănâncă peşte, nici în Odiseea, feacienii sau insularii din Ithaca, patria lui Ulise), ci în ziua nouă a lunii celei dintâi (9 Thot) ard peşti înaintea caselor lor fără să-i mănânce, în vreme ce ceilalţi egipteni mănâncă în aceiaşi zi un peşte fript (Ibidem). Tot aşa celor răposaţi nu li se aduceau ofrande de peşte.
Fără îndoială bogaţii făceau ospeţe fastuoase, la care se serveau felurite mâncăruri, fără să ţină seama de toate aceste interdicţii, în Imperiul Nou cel puţin.
La mesele obişnuite egiptenii mâncau legume, zarzavaturi (mai ales lăptuca), apoi fructe (smochine, curmale, struguri, nuci de cocos, mere, rodii) dar sunt multe nume de pomi, de fructe, de legume, de zarzavaturi care n-au fost identificate până acum.
Referitor la băutură, trebuie să arătăm că egiptenii beau mai mult bere. Ea se făcea din orz sau din secară şi din curmale. Se începea prin a se face pâine, mai exact se prepara un aluat care se vărsa în forme calde – după tehnica obişnuită a egiptenilor – pentru fabricarea pâinii. Astfel lua naştere în aceste forme o crustă tare dar la mijloc pâinea era crudă. Aceste pâini pe jumătate crude erau fărâmiţate într-un cazan sau doniţă mare de lut sau de piatră şi amestecate cu lichidul dulce obţinut din curmale. Totul se strecura prin sită, apoi se pritocea de câteva ori şi se amesteca bine; în fine lichidul astfel obţinut se lăsa să fermenteze. Berea ce era astfel fabricată se vărsa în ulcioare sau amfore astupate cu ghips. Cei ce beau bere aveau cu ei mici păhărele de piatră sau de metal din care beau mereu, spălându-le cu grijă în fiecare zi (Louis Montet, Le vie quotidienne en Egypte au temps des Ramses, Paris, 1946, p. 90–91).
Cât priveşte vinul egiptenii nu beau prea mult, sau unii preoţi nu beau deloc, ca şi mulţi din cei care urmau această interdicţie (tabu) de a nu bea deloc vin.
Plutarh scrie de altfel limpede: „Cei care slujesc divinitatea în oraşul Heliopolis (pe Amon-Ra, nota trad. Rom.) nu aduc vin deloc în templu, întrucât nu se cuvine să bea vin în timpul zilei, atunci când Stăpânul şi împăratul îi priveşte. Iar ceilalţi (preoţi) se folosesc de vin dar puţin. Însă ei au multe purificări fără vin (id est: posturi când nu se bea vin, nota trad. Rom) în timpul cărora, filosofând şi învăţând, se ocupă cu cele divine.
Iar regii (Egiptului) conformându-se cărţilor sfinte beau puţin, aşa cum povesteşte în „Istoria” sa Hecateu (din Abdera, nota trad. Rom) întrucât erau preoţi. Au început însă să bea de la Psametichos, dar la început nu beau vin şi nici nu făceau libaţiuni cu el ca ceva plăcut zeilor ci ei socoteau că vinul este sângele acelora care au pornit război împotriva zeilor şi din acest sânge, căzând jos şi amestecându-se cu pământul, s-a născut viţa de vie. De aceea şi beţia face pe oameni smintiţi şi ieşiţi din minţi, ca unii care se umplu cu sângele strămoşilor lor”. (Plutarh, De Iside et Osiride, 6).
De fapt cea mai mare parte a viilor erau în Deltă, în răsăritul ei, şi faptul că nu s-a cultivat mult viţa de vie în Egipt trebuie neapărat pus în legătură cu interdicţia de care aminteşte Plutarh. Totuşi erau printre cei avuţi destui beţivi, căci cei săraci nu aveau nici pâine, fiindcă Sapientia demotica spune: „Se găsesc oameni care jinduiesc să bea vin, deşi sunt istoviţi după beţia de ieri” (Constantin Daniel, Aforisme, maxime şi sentinţe din Egiptul antic, Buc. 1975, p. 33). Sau acelaşi text arată: „Vinul, multele feluri de mâncare şi desfrânare în dragoste sunt cele ce pricinuiesc suferinţele inimii” (Ibidem, p. 74) şi descrie pe beţiv: „Cine se satură de vin peste măsură de mult este lipsit de putere şi trebuie să zacă culcat” (Ibidem, p. 34).
Iar Herodot, descriind pelerinajul făcut de şapte sute de mii de oameni în oraşul Bubastis, arată că „totuşi se bea vin, se bea chiar foarte mult, ei consumă mai mult vin de struguri decât în tot restul anului” (Herodot, II, 60).
Vom conchide că vinul se bea mai ales de oamenii avuţi, şi mult mai puţin în Egiptul de Sus unde nu existau vii. De altfel se pare că Egiptul în Imperiul Nou a importat din Siria vinuri şi untdelemn, care se importau şi din Fenicia.
Dar egiptenii foloseau la ospeţe o băutură neidentificată šedeh, o alta wr care par a fi vin de smochine şi de curmale.

Faraonul

Faraonul este un zeu care cârmuieşte statul egiptean – cel puţin în Imperiul Vechi – şi el este singurul element de legătură între muritori şi lumea zeilor. În templele cele mai vechi ale Egiptului nu sunt reprezentaţi decât zeii şi faraonii, fii lor pământeşti. Toţi ceilalţi – preoţi, scribi – nu sunt decât locţiitori ai faraonilor şi nu acţionează decât în numele faraonului chiar în slujirea ce se face pentru morţi sau în credinţele egiptenilor despre răposaţi.
Dar stirpea divină a faraonului se reflectă mai ales în numele său, căci orice rege egiptean trebuie să poarte cinci nume care erau luate de faraon în ziua încoronării sale: 1. Primul era Horus, care îl reprezenta pe faraon drept o întrupare a zeului erete Horus, care a devenit devreme zeul dinastic al Egiptului şi ca atare este identificat cu zeul-soare Ra. 2. Al doilea nume, aşa-zisul nume nebty sau „cele două doamne” afirmă că regele se identifică cu persoana a două zeiţe (neb – „stăpân” nebty – „dual feminin – cele două stăpâne”) prima fiind zeiţă vultur Nekhebet a Egiptului de Sus din Oraşul El-Kab, a doua fiind zeiţa-cobra W a d t Buto din oraşul Dep, situat în Egiptul de Jos. Aceste două oraşe erau în vecinătatea imediată a celor doua capitale ale Egiptului în Imperiul Vechi – Hierakonpolis şi Pe.
Este probabil că faraonul Menes, unificatorul imperiului, a fost primul care a luat titlul de nebty simbolizând prin aceasta unirea celor două regate egiptene de nord şi de sud; 3. Al treilea nume era aşa-zisul „numele lui Horus de aur” care, în epoca greacă, se interpreta ca semnificându-l pe Horus victorios asupra lui Seth; 4. Prenumele faraonului este o denumire care are în compoziţia ei numele zeului Ra; de exemplu: „Neb – maat – Ra – stăpân al adevărului este Ra” ceea ce reprezintă prenumele faraonului Amenofis al III-lea. Atât prenumele cât şi numele despre care vom vorbi erau încadrate într-un aşa zis cartuş, iniţial o frânghie magică ce avea rolul să protejeze magic pe faraon. Important este că prenumele era precedat întotdeauna de formula n sw bit – „cel ce aparţine trestiei şi albinei”. Planta numită de egipteni sw era „trestia, stuful, rogozul” şi simboliza Egiptul de Sus, pe când bit „albina” simboliza Egiptul de Jos şi Delta deci; 5. Numele faraonului era de regulă cel purtat înainte de întronarea sa dar era precedat de formula sărc „fiul lui Ra”. Aşadar numele faraonului însuşi afirma de la început că acesta este personificarea mai multor zei, că este fiul lui Ra, zeul soarelui, că este Horus, că este zeiţa Nekhebet şi Buto în acelaşi timp. Pe de altă parte i se spunea în mod curent „zeul cel bun” ntr nfr sau stăpânul celor două ţări nb tăwy, sau mai ales din respect şi teamă, nu i se pronunţa numele ci se spunea pră „casa cea mare”.
Astfel originea divină a faraonului era proclamată chiar prin numele sale.
Dar faraonul devenea zeul Horus, se identifica întru totul cu acest zeu, devenea o personificare a lui în ziua încoronării. De fapt încoronarea era o ceremonie cu caracter atât magic cât şi politic, şi s-a desfăşurat, în părţile sale esenţiale, de pe vremea regelui Menes din prima dinastie până în vremea regilor lagizi macedoneni (ptolemei) din secolul I înaintea erei noastre. După monumentele thinite şi după inscripţiile pietrei de la Palermo, existau trei ceremonii principale, trei rituri de încoronare:
1. Scularea regelui din sud şi scularea regelui din nord;
2. Reunirea celor două ţări;
3. Procesiunea din jurul zidului.
Ceremonia se desfăşura într-un palat sau în edificii ale regelui unde se instala decorul adecvat, se pare că palatul regal primitiv era la Memfis (zidul alb) şi că acest palat a fost clădit de către regele Menes. Să urmărim această încoronare:
Pe o estradă la care duce o scară se înalţă tronul. Regele se suie pe scară, se aşază pe tron şi se „arată” oamenilor de la curte ţinând în mână cârja lui Osiris şi biciul său. Apoi se ridică având pe cap coroana albă în calitate de rege al sudului. Se repetă acelaşi ceremonial, pe alt tron, pentru „ridicarea” regelui din nord care are în cap de data aceasta coroana roşie a Egiptului de Jos. În capul său cele două coroane unite formează o coroană unică ce se numeşte pşent.
Într-o a doua ceremonie se înfăţişează regelui un stâlp sma care are vârful tăiat în două, bifid. În jurul acestui stâlp se încolăcesc papirusuri, plantă din sud, şi crini ori lotus din nord, simbolizând cele două regate ale Egiptului. Semnul complex ce se realizează în acest fel indică „reunirea celor două regate”. Acest stâlp, înconjurat de plantele de mai sus, este vârât la baza tronului regal astfel că regele stă pe plantele din cele două ţări. În monumentele epocii clasice zeii Horus şi Seth în persoană (rol jucat de preoţi purtând măşti adecvate) leagă plantele pe acest stâlp la baza tronului faraonului.
În fine într-o a treia ceremonie, regele, precedat de emblemele zeilor, „înconjoară zidul”. Această scenă se petrece totdeauna la Memfis şi se repetă totdeauna la sărbătoarea zeului local Ptah-Sokaris; acest zid este „zidul alb” construit de faraonul Menes. Faraonul înconjoară această barieră care apără Egiptul de Sus de invaziile ce pot veni din Deltă. Circulând la nordul şi la sudul acestui zid el pare să inspecteze cele două ţări, Egiptul de Sus şi cel de Jos.
Riturile de încoronare datează deci din epoca faraonului Menes, dacă acest zid este „zidul alb” construit de el. (cf. A. Montet, Le Nil et la civilisation egyptienne, Paris, 1926, p. 143–145).
Odată încoronat faraonul îşi trăieşte o viaţă de zeu printre oameni, adică este înconjurat de un număr nemăsurat de mare de ritualuri, de ceremonii, de acte magice în fiecare ceas al existenţei sale, întocmai ca un zeu adorat într-un templu.
Costumul faraonului trebuia să arate limpede demnitatea aceluia ce îl purta şi să fie mult mai fastuos decât al dregătorilor, prinţilor sau rudelor regelui. Regele nu apare niciodată în public cu capul gol, el poartă totdeauna un acoperământ al capului şi părul său e tăiat scurt tocmai spre a se putea schimba uşor. Cea mai simplă dintre aceste „pălării” este o perucă rotundă, decorată cu o diademă având rolul unei coroane care se leagă la ceafă lăsând să cadă pe umeri mai multe falduri. Un şarpe, cobra de aur (uraeus), este fixat pe fruntea faraonului pe această diademă. Coroana Egiptului de Sus şi de Jos sunt cununi de ceremonie.
Prima, coroana Egiptului de Sus, este o bonetă înaltă, albă, care se subţiază înspre vârf unde se sfârşeşte printr-o balonare; cea de-a doua, coroana Egiptului de Jos, este o mitră care se prelungeşte înapoia capului printr-o tijă tare, de pe baza căreia pleacă o spirală de metal. Această coroana este roşie. Coroana dublă (pşent) este o combinaţie a acestor două. La război faraonul poartă o cască albastră rotundă cu un uraeus (cobra) în frunte şi două banderole în spatele gâtului. Adesea se aşeza pe capul faraonului o pânză albă cu dungi roşii, ce se fixa cu o banderolă de aur, iar peste această pânză se aşeza coroana dublă. Tot astfel pe această pânză se aşezau alteori două pene înalte sau se punea o mitră roşie, adică coroana Egiptului de Jos având pe laturi două coarne de berbec (simbolul zeului Amon) de la care porneau două pene. Între care strălucea un disc de aur având înainte un uraeus.
Ţinuta ceremonială a faraonului comporta o barbă falsă, care era prinsă la coroană prin ataşe.
În ceea ce priveşte semnificaţia acestei bărbi false s-a afirmat că ea ar imita barba lui Osiris sau a regilor din Punt (Somalia), de unde s-ar fi tras egiptenii. În mod obişnuit faraonul, ca şi toţi supuşii săi, se rădeau, cu toate că uneori lăsau să le crească o barbă scurtă tăiată pătrat. Se ştie că preoţii egipteni se rădeau pe cap şi peste tot corpul dar se şi epilau destul de des.
Partea esenţială a costumului purtat de un faraon era şorţul plisat şi susţinut de o centură având în mijloc cartuşul faraonului.
O coadă de taur este legată în spatele faraonului simbolizând fără îndoială vitejia similară unui taur. Regele merge adesea desculţ dar poartă şi sandale de metal, de piele, de răchită. (Preoţii nu purtau decât sandale de papirus, fiindu-le interzis să se atingă de pielea sau talpa animalelor moarte). La gât regele avea salbele cele mai variate, de cele mai multe ori formate din perle, din podoabe de aur. La gât faraonul are un pectoral de aur masiv care înfăţişează un templu cu faţada sa; în afară de aceasta are brăţări la gleznele picioarelor şi la mâini.
Textele piramidelor preoţilor din Heliopolis ne înfăţişează ocupaţiile zeului Ra dar acestea sunt şi ale fiului său terestru, faraonul, căci el nu poate vieţui altfel decât ca un zeu; şi apoi zeii egipteni erau imaginea idealizată a faraonilor. Pe de altă parte textele aflate în mormintele memfitice descriu ocupaţiile faraonilor care sunt cu totul similare zeului Ra din textul piramidelor.
Faraonul locuieşte într-un palat care are o formă şi un nume deosebit după cum este palatul Egiptului de Sus sau al celui de Jos. Înaintea palatului se înalţă un stâlp mare pe care flutură embleme şi steaguri, alteori înaintea palatului se văd obeliscuri. O alee duce la porţile palatului şi este mărginită de statuile sfincşilor cu cap de berbec sau de leu. Poarta este de lemn masiv, are zăvoare mari şi în jurul ei o armată întreagă de ostaşi, portari, gardieni, sentinele păzesc pe faraon.
Acesta, în principiu, trebuie să se scoale din somn odată cu primele raze ale soarelui (care este zeul Ra, tatăl său). De îndată ce deschide ochii, femeile haremului său (egiptenii erau monogami dar zeul-faraon avea multe concubine) îl salută cu un cântec însoţit de muzica harpei sau a lirei „Scoală-te în pace, la fel ca zeiţele coroanei care se scoală în pace; scularea ta este plină de pace”. În temple zeii sunt sculaţi dimineaţa în acelaşi fel. Odată sculat regele se spală într-o sală de baie unde slujitorii săi îl freacă, îl spală, îl masează şi îl ung cu parfumuri. Apoi, după ce s-a îmbăiat, regele îşi pune veşmântul său şi ia masa de dimineaţă.
După Diodor de Sicilia (I, 70) faraonul ar fi fost supus la un mare număr de interdicţii alimentare; desigur nu are voie să mănânce nici-un fel de peşte (peştele, trăind în mare, care aparţine lui Seth, este o vieţuitoare stăpânită de Seth, iar un rege egiptean din primul mileniu î.e. N, refuza să aibe relaţii şi să vorbească cu căpeteniile din Deltă care mănâncă peşte), dar nici carne de berbec, de gâscă, apoi trebuie să mănânce foarte puţin şi, se pare, vegetale crude. După ce ia masa de dimineaţă regele intră în sala de lucru unde găseşte pe scribul său particular şi un mare număr de scribi, toţi aşezaţi cu picioarele încrucişate, uneori în faţa unui mic pupitru, având dinainte un sul de papirus şi călimări cu cerneală neagră şi roşie (pentru începutul capitolelor).
Regele citeşte sau ascultă rapoartele, scrisorile şi plângerile ce i se fac; apoi dictează să se scrie răspunsul său ori porunca ce o dă, uneori scrie el însuşi aceste ordine şi le pecetluieşte cu pecetea sa cea mare, apoi trimite olăcari în toate părţile ţării. Regele ia cunoştinţă de cheltuielile şi de veniturile realizate dintr-un papirus prezentat de un scrib, supraveghează aprovizionarea palatului şi a oştirii mai cu seamă. În jurul regelui se află sfetnicii, adică fii săi, fraţii şi nepoţii, apoi „cunoscuţii” şi „prietenii” regelui, scribii din „casa vieţi” (biblioteca templelor) pe care îi aşază la dreapta sa. Când regele dă audienţe se urcă pe un tron înaintea porţii palatului său. Esenţa puterii sale este de „a da porunci” şi de a „face judecăţi”. Dând porunci el „emite cuvinte” care sunt „puse” în scris de scribi şi constituie „porunci regale”, adică decrete scrise pe tablete sau pe papirus şi gravate apoi pe stele. Prin aceste cuvinte regele face cunoscută dreptatea (maat) sau „ce este drept”. Aşa cum Ra, tatăl său, a creat lumea şi vieţuitoarele din ea, tot astfel faraonul emite cuvinte ce se realizează faptic prin ascultarea oarbă a supuşilor care execută imediat ordinele sale. Egiptenii afirmau că faraonul „spune ce este şi face să fie ce nu este încă”. A judeca este a diviza cuvintele, a alege dintre ele, a le separa pe cele bune de cele rele. Spre a judeca, regele stă aşezat pe tron înaintea porţii palatului său, în costum de ceremonie şi având în mâini sceptrul şi biciul. Chiar după moartea sa, în cer, faraonul continuă să-şi exercite funcţia de judecător.
Aceste porunci, aceste hotărâri ale faraonului au constituit în Imperiul Vechi „justiţia şi adevărul” (maat), adică dreptul public. Nu exista la acea epocă un cod de legi. Poruncile erau scrise în 40 de suluri de papirus pe care vizirul, în calitate de judecător, le va avea totdeauna înaintea sa. Dreptul, în Imperiul Vechi, este „ceea ce regele îndrăgeşte”; dimpotrivă crima, delictul, vinovăţia reprezintă „ceea ce regele nu îndrăgeşte”; fiind într-o monarhie absolută slujitorii faraonului se supun hotărârilor lui.
Supuşilor, regele le grăieşte prin crainici, purtători ai cuvintelor sale, care au dublul rol de a vorbi poporului şi de a răspunde în numele lui.
De aici şi titlurile aşa de ciudate pe care le au aceşti funcţionari vechi ai curţii faraonului: „gura”, „limba”, „cel ce repetă” (subînţeles cuvintele regelui), „ochii şi urechile regelui” (A. Montet, Le Nil et la civilisation égyptienne, Paris, 1926, p. 185).
Termenul „faraon” derivă, precum s-a arătat de mult, de la cuvintele pră „casa mare” = palatul regal, aşa cum se spunea despre sultanul Turciei „Sublima Poartă”, „” nalta Poartă”, printr-un fel de tabu care interzicea să se pronunţe numele regelui; s-a vorbit de faraon numindu-l „palatul, casa cea mare”.
Una din îndatoririle faraonului era tocmai adorarea zeilor pe care el, ca şi preoţii, putea să-i contemple oricând, apoi el trebuia să ia parte la procesiunile solemne ce se făceau când un zeu „ieşea” din templul său spre a da ocol lăcaşului sau oraşului unde se afla. Când regele iese din palat este de obicei purtat într-un fotoliu, pe braţele mai multor curteni, sau călătoreşte în corabia regală precedat de mesageri care vestesc venirea zeului-rege. Curtenii se află de o parte şi de alta a drumului său, ostaşii escortei se închină înaintea lui, toţi ridică mâinile în sus în semn de închinare, slăvindu-l în cuvinte de laudă. Ajuns într-un templu se aşază pe un tron din lemn negru de abanos sau din metal (bronz ori aramă, fierul nefiind folosit până în epoca Ptolemeilor). În faţa sa unii supuşi se culcă pe burtă şi „miros pământul” (în faţa regilor perşi supuşii îngenuncheau cu toţii, până în epoca sasanidă) sau „urmele picioarelor sale”, ori îi sărută picioarele – semn de mare favoare.
Prânzul faraonului este precedat de tămâieri cu smirnă şi tămâie, apoi cu spălări ale gurii şi ale mâinilor, cu fumigaţii cu lemn de terebint pentru purificarea locului, ungerea cu uleiuri şi parfumuri diferite, apoi fardarea faraonului, care era îmbrăcat în veşminte noi. Toate acestea erau acte rituale cu sens magic. Odată împlinite toate aceste datini, faraonul se aşază la masă unde i se servesc mâncăruri alese, în afara celor tabu desigur. Faraonul bea la masă vin (dar în foarte mică cantitate, ne spune Diodor de Sicilia), însă şi bere – băutură naţională a egiptenilor, apoi o băutură fermentată făcută din smochine. I se oferă legume, zarzavaturi şi carne de animale ucise chiar de faraon în marile sale vânători.
Acestea aveau un sens ritual şi magic şi nu erau numai un antrenament pentru război căci unele animale ale pustiului (care aveau culoarea roşie-cafenie a lui Seth, deci erau sethiene) erau supuse lui Seth zeul dezordinii şi al răului în general: gazela, hipopotamul din Nil, leul, în fine misteriosul animal al lui Seth pe care vânătorii egipteni au reuşit să-l extermine; astăzi nu mai ştim ce era şi cărei specii a aparţinut.
Faraonii au fost întotdeauna căpetenii militare viteze care au mers în fruntea oştirilor lor împotriva cotropitorilor străini. Ştim aceasta nu numai din inscripţiile templelor ci şi din examenul mumiei unui faraon, din Imperiul de Mijloc, ucis în luptă, care avea cel puţin opt răni mortale pe craniu. Dar faraonii trebuiau să acorde o grijă deosebită înzestrării şi hranei ostaşilor şi în general organizării armatelor lor, căci războiul sau pacea depindeau de ei.
În ceasurile când nu era ocupat cu problemele stringente ale imperiului, faraonul se desfăta, „îşi bucura inima”, cum spuneau egiptenii, fie ascultând muzica unor cântăreţi acompaniaţi de fluier, liră sau harpă, fie admirând dansurile mlădioase ale tinerelor fete „frumoase la trup” (pentru că egiptenii preţuiau nu frumuseţea feţei ci a corpului) care dănţuiau în sunetele crotalelor sau castanietelor (cunoscute de pe atunci), sau mai cu seamă dansurile pigmeilor veniţi din centrul Africii în Nubia şi de acolo în Egipt, dansuri care erau foarte preţuite de egipteni. Sau faraonul chema la sine diferiţi prestidigitatori, ce îşi dădeau numele de vrăjitori (cf. Ieşire, VII, 11, unde „înţelepţii şi vrăjitorii Egiptului” îşi aruncă toiagul lor care se preface în şarpe înaintea faraonului). Tot astfel „înţelepţii şi vrăjitorii Egiptului cu vrăjile lor” au scos broaştele din Egipt pe care le adusese Moise (Ibidem, VII, 7). Aceşti „vrăjitori” aduceau un leu care îi urma fără zgardă şi lanţ sau puneau „la loc un cap de om tăiat”.
Faraonul este centrul magic al rodniciei Văii Nilului şi de cultul pe care îl îndeplineşte el, adorând pe zeii, strămoşii şi părinţii săi, depinde roada ogoarelor. De aceea, în chip obligatoriu, faraonul participă efectiv la toate ritualurile legate de viaţa agricolă a ţării: în perioada creşterii apelor Nilului, când inundaţia ar trebui să înceapă a acoperi valea fluviului, faraonul aruncă în apă un papirus rulat în sul având în el porunca adresată zeului Hapi, adică Nilului, de a începe efectiv inundaţia.
Tot astfel faraonul începe cel dintâi pregătirea ogoarelor pentru aruncarea seminţelor (se ştie că în multe locuri din Egipt, din pricina îmbibării cu apă a pământului agricol, nu se ara ci doar se acopereau seminţele prin trecerea vitelor peste acele ogoare). Faraonul de asemenea secera primul snop cu o seceră de aur la marea sărbătoare a secerişului. La această sărbătoare erau aduse şi statuile tuturor regilor Egiptului, de la Menes până la predecesorul faraonului ce secera.
Însă faraonul putea să îmbătrânească şi puterile lui să slăbească. Întrucât de forţa lui depindeau întreaga rodnicie şi prosperitate a ţării, se celebra o ceremonie magică ce avea ca scop să-i redea faraonului forţele diminuate. Trebuie spus în această privinţă că la multe din vechile triburi din Africa, atunci când şeful tribului slăbea prin boală sau prin vârstă, se admitea că el ar putea compromite prosperitatea şi buna stare a întregului trib, şi de aceea era ucis. Ritualul acesta al uciderii şefului sau regelui unui trib dacă slăbeşte sau îmbătrâneşte ne este relatat chiar în Imperiul Negru de la sudul Egiptului, împărăţia pe care grecii o numeau Etiopia. Aici regii primeau poruncă de la preoţi să se sinucidă când deveneau inutili şi le slăbeau forţele. Desigur uciderea căpeteniilor avea ca scop înlocuirea lor cu un succesor viguros, care să fie în stare să asigure prosperitatea tribului. Momentul acestui omor ritual este dat de sfatul tribului şi se pare că indicele cel mai sigur despre slăbirea forţelor căpeteniei era diminuarea activităţii sale sexuale. La alte triburi din Africa căpetenia era ucisă când împlinea o anumită vârstă sau după ce cârmuise o vreme fixată dinainte.
În Egiptul antic faraonul nu era ucis, ci se celebra un ritual magic, o ceremonie solemnă numită heb-sed atunci când faraonul domnise un număr lung de ani, ritualul putându-se repeta în cursul domniei aceluiaşi faraon. Scopul acestei ceremonii era să dea o vigoare nouă faraonului, să-i sporească vitalitatea; prin moartea simulată şi învierea sa, faraonul era considerat ca renăscut din morţi la altă viaţă.
În Egipt se practica totuşi şi omorul ritual al unor animale sacre, cum era taurul Apis sau vaca sacră a zeiţei Isis.
În ceremonia heb-sed regele ridică, trăgând de frânghii, un stâlp puternic pe care îl înfige în pământ. Faraonul la început se așeza succesiv pe două tronuri, cel din sud şi cel din nord, apoi ia în mâna cârja şi biciul şi face înconjurul zidului alb de la Memfis, purtând un fel de mantie-capă prin deschizăturile căreia îi ies mâinile afară.
Acest costum nu e purtat decât de Osiris şi de rege la festivitatea heb-sed, în cursul căreia regele ridică stâlpul sed care pare a-l figura pe Osiris mort. Prin festivitatea heb-sed, spun textele egiptene, regele capătă o tinereţe nouă, o viaţă nouă şi de fapt i se dă apelativul de „cel ce înnoieşte naşterile sale”. Dar se celebrează de multe ori sărbătoarea heb-sed chiar de patru ori în decursul vieţii aceluiaşi faraon. Se pare că în această ceremonie regele imită moartea lui Osiris şi învierea sa. Aşa cum aceste rituri au înviat pe Osiris aşa îl vor învia şi-i vor da o viaţă nouă şi tânără şi regelui.
Supuşii lor au înălţat multe laude şi poeme de slavă faraonilor care trebuiau să fie adoraţi ca nişte zei, cărora să li se dea „jertfa buzelor”, după expresia din Psalmi, ca să acorde şi ei la rândul lor tuturor locuitorilor Egiptului bogăţie, prosperitate şi viaţă lungă. De fapt numele faraonului, atunci când se scrie trebuie urmat de urarea: Viaţă! Sănătate! Forţă! Ni s-au păstrat câteva imnuri de slavă adresate faraonilor, imnuri de închinare, de adorare, similare celor către zei. Totuşi supuşii nu au fost întotdeauna convinşi de divinitatea faraonului şi o dovadă o constituie răscoalele, conspiraţiile făcute împotriva lui, dar mai ales uciderea unor faraoni de către un complot urzit de către curteni. Iată de pildă Învăţăturile regelui Amen-em-hat care ne relatează un asemenea complot:
„S-a întâmplat după masa de seară când noaptea se întindea. Am vrut să mă odihnesc o vreme şi m-am culcat pe patul meu. Eram obosit şi inima mea a început să aţipească în somn. Apoi s-a făcut ca şi cum arme de luptă ar fi fost ridicate şi ca şi cum nişte oameni cercetau şi întrebau de mine. Iar eu m-am făcut ca un şarpe în pustiu.
M-am ridicat să lupt şi eu eram atunci singur. Am aflat că a avut loc o luptă corp la corp cu garda mea personală. Repede am luat armele în mâinile mele şi am respins pe mişeii aceia lovind şi izbind în jurul meu. Dar nu există vitejie noaptea şi un om nu poate lupta singur şi izbânda nu poate veni fără tine (fiul regelui, nota trad. Rom.) care mă păzeşti.
Iată, fapta cea ticăloasă s-a petrecut când eram fără tine, când curtenii mei încă nu auziseră că ţi-am transmis ţie puterile mele de suveran, atunci când nu am stat aşezat pe tron dimpreună cu tine. De aceea îngăduie-mi să-ţi dau sfaturi. Eu nu m-am înfricoşat de ei, inima mea nu şi-a adus aminte de trândăvia şi negrija slugilor mele”. (Învăţăturile regelui Amen-em-hat, în Constantin Daniel, Gândirea egipteană antică în texte, Buc, 1975, p. 99).
Regele povesteşte din lumea de dincolo fiului său cum a fost ucis într-un complot şi îi dă sfaturi cum să se poarte ca faraon.
Dar faraonul se teme de răscoalele supuşilor săi care nu par câtuşi de puţin să creadă că sunt cârmuiţi de un zeu, ci vor să scape de împilare, de jafurile ce le face şi de muncile la care îi sileşte, răsculându-se împotriva sa.
Iată, de pildă, cum vorbeşte tatăl regelui Meri-Ka-Re, faraonul Wachare Achtoes al II-lea ucis în lupte în Egiptul de Sus, sfătuindu-i pe fiul său să nimicească din faşă răscoalele împotriva sa:
„Pe un om care are mulţi partizani şi care pare frumos şi bun celor ce ţin cu el, pe un om care este bun orator, regele te sfătuieşte să-l izgoneşti, să-l ucizi, să ştergi cu totul numele său… stârpeşte amintirea sa şi partida sa care îl îndrăgea.
Un om gâlcevitor, care alcătuieşte două grupări printre tineret stârneşte la răzmeriţă pe locuitori. Dacă socoţi că locuitorii sunt ataşaţi de el, atunci el este un duşman, demască-l în faţa curtenilor şi izgoneşte-l…
Fii un meşter în arta de a vorbi frumos ca să fii puternic, tăria unui om este în limba lui şi glăsuirea frumoasă (elocventă) este mai tare decât orice luptă…
Fă-i mari (bogaţi) pe sfetnicii tăi, astfel ca să lucreze ei după legile tale, căci omul care este bogat în casa lui nu este un revoltat, el este un om avut care nu suferă nici-o lipsă”.
(Ibidem, p. 107–108).
Aşadar în viaţa de toate zilele faraonii – cu toate că se proclamau zei şi fii de zei – se temeau de răscoale populare şi mulţi dintre supuşii erau gata să se ridice împotriva lor, aşa cum au făcut-o de altminteri de nenumărate ori spre a scăpa de tirania sugrumătoare a regilor. Nu putem de aceea da crezare nici lui Diodor de Sicilia, dar nici unor egiptologi occidentali care vedeau în domnia faraonilor o stăpânire idilică, paradisiacă, în care supuşii îşi adorau regele din toată inima şi ascultau orbeşte de poruncile lui. În realitate travestiul faraonilor cade când ieşim din frazeologia convenţională, din legendă, din ritual şi ceremonial.

Nobilii

Alături de faraoni, nobilii au fost aceia care au instituit regimul de opresiune şi de împilare, care a constituit caracterul fundamental al primului stat din lume. Fiindcă iniţial, în dinastiile thinite, nobilii erau înalţi funcţionari ai faraonului, numiţi şi depinzând de el. În prima dinastie chiar cunoaştem un cancelar Hemaka, şi este probabil că existau doi cancelari, unul pentru Egiptul de Sud celălalt pentru cel de Nord. În vremea când începe istoria atestată, Egiptul era deja străbătut de numeroase canale şi diguri bine întreţinute. În fiecare nomă trebuia să existe un înalt funcţionar însărcinat cu inspecţia canalelor, cu săparea şi dezvoltarea lor; acestea erau la început îndatoririle. Căpeteniei unei nome, nomarhul. Chiar în epoca thinită apare titlul unui înalt dregător adj-mer care are sensul de „însărcinat cu săparea canalelor”.
Aceşti adj-mer trebuiau să facă recensământul în primele dinastii dar şi să obţină cele mai bune recolte din ogoare prin canalizări, ecluze, diguri etc. Dar din prima dinastie faraonul este înconjurat de curteni printre care „prinţi” (hati-a) cărora li se dă misiunea de a conduce oştirea, apoi palatul regal are o gardă de elită a faraonului, şi în palat există „slujitori ai sculării faraonului”. S-a scris de către Ed. Meyer că „monarhia lui Menes (thinită, nota trad. Rom) nu era o oligarhie de familii nobile ci un stat compus din funcţionari”. Totuşi existau şi şefii locali pe care textele egiptene îi numesc sar şi care ar corespunde nobililor, fiind proprietari ai unor întinderi mai mari de pământ sau având autoritate asupra grupărilor familiale dintr-un sat sau oraş.
În dinastiile memfite (a III-a, a IV-a şi a V-a) numărul curtenilor faraonului este cu mult mai mare şi ei trăiesc alături de rege ca fii, fraţi, nepoţi ai săi, apoi „cei pe care regele îi cunoaşte” (rh nswt) „prietenii regelui”, în fine „învăţaţii din Casa Vieţii” dintre care alege „căpeteniile tainei” ale diferitelor administraţii şi servicii. Dar tuturor acestor funcţionari sau înalţi dregători li se acordă o bucată de teren agricol mai mare sau mai mică din care îşi vor scoate retribuţia lor. Acest pământ este evident lucrat de ţărani – obştea teritorială persistă până în Imperiul Nou – dar aceştia plătesc posesorului pământului o dijmă destul de ridicată, proprietatea eminentă a pământului fiind teoretic a faraonului.
Din dinastia a III-a şi până în dinastia a VI-a faraonul încredinţează marile dregătorii doar rudelor sale: fii, nepoţi, fraţi, rude; familia regală ia parte astfel la conducerea ţării în mod direct, membrii săi fiind numiţi: preoţi ai cultului regelui, ai zeilor, lectori sau cei care oficiază în temple. Apoi rudele regelui sunt numite în posturile de cancelar, de vizir, de judecători. În fine rudele regelui sunt numite dregători ai palatului, ai vistieriei, cancelari, administratori ai hambarelor, ai domeniilor, ai armatei şi în posturile de „căpetenii ale tainei”. Multe dintre căpeteniile nomelor (nomarhi) sunt tot rude ale regelui.
De pildă în dinastia a IV-a toţi vizirii sunt fii de rege dar în a V-a dinastie ei sunt numai nepoţi de rege. La curtea faraonului – care este astfel o mare familie – dregătoriile mari sunt acordate „fiilor iubiţi” ai faraonului sau „fiilor propriului său trup”, apoi acelora numiţi „cunoscuţi de către faraon” care sunt de cele mai multe ori numeroşii nepoţi ai săi, de asemenea „prietenilor” faraonului, care formează mai multe categorii, unii din ei fiind însărcinaţi să formeze garda palatului, în fine acelora care nu sunt de sânge regal totdeauna, dar care au fost deosebiţi de rege şi cărora li s-a acordat titlul de „privilegiaţi” (ίm a hw) un fel de „clienţi” în sensul grec şi roman al termenului.
Numirea oricărui dregător se însoţeşte de o „miruire” a acestuia şi de un „omagiu” pe care faraonul i-l aduce. Căci a fi un înalt dregător înseamnă să fii admis la tainele magice şi divine ale acestui zeu încarnat care este faraonul.
Toţi dregătorii sunt hrăniţi din bucătăria palatului, faraonul le acordă pământuri, unele pentru totdeauna, altele legate de funcţia lor şi atâta timp cât o prestează. Pe de altă parte scribii din aceste dinastii urmează o ascensiune gradată, trecând prin trepte din ce în ce mai înalte dar această trecere prin grade ierarhice progresive nu se impune favoriţilor, celor cunoscuţi la curtea faraonului, celor „privilegiaţi” ai săi, rudelor sale. Pe stelele şi pe pereţii mormintelor ne-au rămas autobiografii ale acestor scribi care au trecut prin toată ierarhia înainte de a ajunge „căpetenii de nomă” şi a primi titlul onorific de „cunoscut de faraon” (rh nswt); dar ne-au rămas şi stele ale rudelor faraonilor care zugrăvesc limpede ascensiunea lor rapidă în cele mai mari dregătorii.
De fapt rudele, dregătorii mari, erau mai toţi „privilegiaţi” şi îşi arborau cu mândrie acest titlu.
Această denumire se poate traduce prin apelaţia de „credincios, om de casă” al faraonului, precizând un privilegiu al individului. Căci el primeşte „favorurile regelui” ce constau în raţii zilnice de hrană, fie prin accesul direct la masa regelui, fie prin luarea unui tain mensual din hambarele faraonului, fie prin acordarea veniturilor unei bucăţi de pământ. Aceşti privilegiaţi sunt aşadar nişte „hrăniţi” aşa cum într-o altă epocă, în Imperiul Otoman, „ciorbagii” erau nobilii care aveau autoritate asupra unui „ogeac”, sau „buiuc” de ieniceri şi care erau hrăniţi din celebrele cazane cu ciorbă.
Desigur membrii familiei regale, mari funcţionari, erau „privilegiaţi” prin definiţie, ceilalţi ajungeau la acest titlu după ani de zile de carieră; de pildă un bătrân care trecuse prin toate gradele ierarhice. Se pare că această funcţie de „privilegiat” era foarte importantă căci nobleţea este proiectată de preoţi în ceruri, în societatea zeilor, fiindcă regele mort devine imediat „privilegiat” al lui Horus, tot astfel rudele regelui pe lumea cealaltă rămân cu acest titlu de „privilegiat”.
Iată cum descrie Sinuhet ridicarea sa la titlul de nobleţe, de „privilegiat”:
„Apoi mi se dădu o casă la ţară care a fost proprietatea unui prieten (al regelui, este un alt titlu de nobleţe, nota trad. Rom.). Numeroşi lucrători au reparat-o în vreme ce toţi pomii săi au fost sădiţi din nou. Mi se aduceau mese de la palat de trei ori pe zi şi chiar de patru ori pe zi, peste ce-mi dădeau fii regelui (alt titlu de nobleţe, nota trad. Rom.), fără nicio oprire. Mi se făcu o piramidă de piatră în mijlocul piramidelor. Căpetenia tăietorilor de piatră din piramidă luă terenul ce era pus de o parte pentru mine, căpetenia desenatorilor desenă, iar căpetenia sculptorilor sculptă (în această piramidă), iar căpeteniile lucrărilor în această necropolă se ocupară (de piramida mea). Tot mobilierul care se obişnuieşte să se depună în cavoul unui mormânt a fost aşezat (în piramida mea). Slujitori ai sufletului Ka, al meu, au fost statorniciţi, mi s-a dat un domeniu pentru cultul meu funerar, cuprinzând ogoare roditoare în faţa mormântului meu, aşa cum se face pentru un Prieten al regelui de primul rang.
Statuia mea a fost acoperită cu foi de aur, cu un şorţ fin de aur; Măria Sa a dat poruncă să mi se facă. Nu este nici om de rând pentru care se face aşa ceva. Am fost ţinta favorurilor regale până când a sosit ziua sfârşitului meu”.
G. Lefebvre, Romans et contes égyptiens de l’époque pharaonique, Paris, 1949, p. 24–25).
Aşadar cei ce se aflau în jurul regelui, nobilii, au titluri diferite, deţin o parte din autoritate şi participă la stăpânirea faraonului. Şi ei posedă un mormânt lângă acela al regelui, iar în timpul vieţii sunt hrăniţi de rege. După moarte „privilegiaţii” au drept la o viaţă de apoi alături de faraon şi regele face cunoscute pentru ei formulele magice (săpate pe pereţii piramidelor) care le conferă viaţa de apoi, dacă au fost mumificaţi după riturile uzuale. Dar singur faraonul are putinţa să vorbească cu zeii – de aceea în mormintele ce datează până la a VI-a dinastie nu sunt imagini de zei, nici simboluri religioase. Nemurirea şi legătura cu zeii se fac prin faraon. Simplii muritori pot însă înălţa rugi pentru faraon dar nu şi pentru ei înşişi (până la dinastia a VI-a).
Astfel aceşti nobili au în mână administraţia ţării şi trăiesc în jurul palatului regal. Cât despre nobilii care sunt trimişi în felurite regiuni, ca şefi de nome de exemplu, ei revin la bătrâneţe la palatul regal şi sunt înmormântaţi în necropola regală în jurul mormântului faraonului.
Au fost evaluaţi la circa 500 aceşti „privilegiaţi” în cursul unei domnii.
Dar în cursul dinastiei a VI-a faraonii constituie pentru cultul lor funerar, pentru cel al privilegiaţilor dar şi pentru cultul unor zei domenii agrare care dispun de ceea ce s-a numit „imunitate”, adică pe aceste moşii ţăranii ca şi „privilegiaţii” sunt desigur scutiţi de impozite, de cota parte pentru faraon din recolta lor, dar mai ales sunt scutiţi de corvezi pentru lucrarea canalelor, digurilor, lacurilor, stăvilarelor; nicio taxă nu poate fi luată de pe aceste domenii şi nici chiar un mesager regal nu poate intra în ele.
Domeniul este constituit ca o fundaţie religioasă, fiind „un oraş nou” în care se înalţă un stâlp cu emblema zeului şi unde se scrie pe o piatră decretul regal de imunitate arătând drepturile şi privilegiul acestui domeniu. Ţăranii acestor moşii sunt obligați să participe la corvezile cerute de cultul funerar ori al zeului căruia îi aparţine templul.
Astfel, în dinastia a VI-a, se creează un mare număr de domenii scutite de impozite, corvezi şi orice alte angarale; un domeniu „protejat” are o „imunitate” acordată de faraon care pare să fie reînnoită la fiecare domnie, regele fiind proprietarul eminent al domeniului dar adevăratul posesor fiind fie un nobil, fie un preot. În felul acesta monarhia faraonică sărăceşte progresiv şi se creează pe tot pământul Egiptului domenii scutite de orice impozit şi de orice obligaţii către rege, care sunt în mâinile nobililor şi ale preoţilor, adică se creează o oligarhie puternică. Monarhia absolută devine în dinastia a VI-a o oligarhie. După câteva generaţii, fii, nepoţii, prietenii regelui, „cunoscuţii regelui” sau „privilegiaţii”, de cele mai multe ori preoţi ai unui zeu sau ai unui cult funerar, capătă pentru un domeniu al lor astfel de „imunităţi” şi nu mai dau niciun venit regelui. Apoi familiile de „fii de rege”, care nu mai aveau nicio legătură cu palatul faraonului ajung să fie conducători ai nomelor şi constituie o aristocraţie provincială stăpână pe domenii întinse, cu drepturi de „imunitate”, şi ei se opun în chip natural funcţionarilor faraonului.
Căci familii puternice de proprietari de pământuri cu „imunitate” apar în toate nomele dar mai ales în Egiptul de Sus unde găsim mormintele lor în necropole princiare.
Această aristocraţie funciară, devenită puternică mai mult sau mai puţin autonomă de faraon, graţie „imunităţilor” pentru domeniile lor, poartă titluri răsunătoare de căpetenii de nome: „regent al castelului” nomei respective, sau „guvernator al metropolei nomei respective” sau „călăuză a nomei”, ori „căpetenie înaltă a nomei”. Dar acest şef al nomei, care este posesor al unor domenii întinse pe care trudesc ţăranii, are şi funcţii religioase, este „căpetenie a profeţilor” zeului principal al provinciei sale, apoi el are sub comandă ostaşi, fiind astfel administrator, preot, şef de ostaşi şi reprezentându-l pe faraon în atributele sale esenţiale.
Căpetenia nomei are titlul de funcţionar regal dar i se dau titlurile nobiliare ale curţii faraonului „cancelar al regelui”, „prieten unic”, „prinţ”, „comandant de armată”. Ea trăieşte nu la curte ci în noma sa, pe care o îngrijeşte şi doar rareori vine la curte. Fii acestor căpetenii de nome capătă şi ei de la rege învestitura de căpetenie de nomă şi această funcţie devine astfel ereditară. Desigur faraonul a dorit de multe ori să diminueze independenţa şi puterea acestor căpetenii de nome, trimiţând inspectori ca să-i verifice. Dar această măsură a fost foarte tranzitorie şi la sfârşitul celei de a VI-o dinastii fiecare nomă are o căpetenie care este un mic despot în noma sa, aproape independent de faraon.
Astfel ţăranii şi meseriaşii care fuseseră supuşi legilor severe şi exploatatoare desigur ale faraonilor, devin prada unei multitudini de mici tirani care fac ce găsesc cu cale fără să mai dea socoteala nimănui. Poate aceasta este cauza profundă a răscoalei în masă a ţăranilor şi a meseriaşilor la sfârşitul dinastiei a VI-a, răscoală ce a durat tot timpul aşa-zisei prime perioade intermediare, a dinastiei herakleopolitane şi a dinastiei a XI-a tebane.
În Imperiul de Mijloc, după ce au trecut răscoalele populare şi începe dinastia a XII-a, constatăm că autoritatea faraonului a crescut considerabil deşi căpeteniile nomelor dispun de unele atribuţii însemnate (numără gestiunea lor cu anii, ca regii care îşi numără anii de domnie, au dreptul de a-şi scrie după numele lor urarea: Viaţă! Sănătate! Forţă! ca şi regii), dar ele sunt totuşi acum simpli funcţionari care ascultă de poruncile faraonului şi se mândresc de această ascultare.
Nu mai sunt „imunităţi” care ar scuti pe nobili şi preoţi de impozite şi de corvezi. Curtea faraonului recapătă un rol de frunte în conducerea regatului şi-l administrează prin funcţionari scribi, care capătă grade ierarhice progresive urcând pe treptele administraţiei scribale. În tot cursul Imperiului de Mijloc există desigur şefi de sate sar, căpetenii de nomă care descind din vechile familii regale poate, dar care sunt acum funcţionari ce execută ordinele regelui; există o mare armată de scribi, ce sunt numiţi în funcţiuni administrative şi ascultă orbeşte de poruncile faraonului.
Dar Imperiul de Mijloc se sfârşeşte prin invazia hiksoşilor care stăpânesc în Egipt timp de peste 150 ani.
În Imperiul Nou funcţionarii faraonului, numiţi de el, sunt aceia care administrează ţara, deşi mai există nobilii proprietari de moşii dintre care faraonul îşi alege adesea funcţionarii săi. Pentru a combate influenţa exercitată de nobilii proprietari de pământuri regale, acordă titluri importante – socotite apanajul nobililor – dregătorilor săi, funcţionari mari şi mici. Nu mai există în drept ereditatea funcţiunilor.
De fapt în dinastia a XVIII-a în Imperiul Nou nu există decât o singură categorie de cetăţeni şi nobilii nu mai au privilegiul care să-i facă puternici în faţa autorităţii regale. În consiliile locale figurează „notabilii” din sate şi oraşe, dar aceştia nu mai sunt doar proprietari de pământuri întinse ci şi oameni care posedă mici întinderi de pământ. Aceste consilii locale formate din „notabili” au atribuţii judiciare şi înaintea lor se înregistrează contractele privitoare la vânzarea terenurilor, la închirierea sclavilor. În centrele mari, aceste consilii au printre membrii săi mai ales preoţi. Dar sătenii nu mai sunt sub autoritatea stăpânului domeniilor ca în Imperiul Vechi şi acesta posedă mult mai puţin pământ agricol. În dinastia a XVIII-a privilegiile nobleţei au dispărut, cultura şi instrucţiunea joacă rolul esenţial şi se capătă în şcoli unde se obţine titlul de scrib.
Dar, pe de altă parte, în timpul domniilor lui Ramnes II, regele acordă pământuri întinse templelor şi preoţilor, pământuri care – datorită faptului că funcţiile sacerdotale devin ereditare – trec de la tată la fiu. Preoţii dau o oarecare cotă-parte din recoltă templului, dar chiar în timpul lui Sethi I, predecesorul lui Ramses II, vedem că aceste domenii ale templelor, deci ale preoţilor, au „imunitate”, sunt scutite de impozite şi corvezi către faraon, fiind deci, în fapt, independente de rege şi de administraţia lui. Ne-a parvenit decretul de imunitate emis de Sethi I pentru templul din Abydos. Cei ce ocupă acest domeniu nu mai sunt sub autoritatea dreptului comun al faraonului, când se află pe acest domeniu dar şi când pleacă în alte părţi ale Egiptului. Domeniul posedă mine de aur în Nubia şi personalul care se duce la ele, negustorii ce merg într-acolo, corăbiile care urcă pe Nil în această direcţie, scapă puterii regale şi nu sunt supuse ei. Pedepse crunte sunt anunţate pentru cei ce vor încălca aceste drepturi de imunitate: bătaia cu bastonul, tăierea nasului şi a urechilor, trecerea în sclavia templului a acelui funcţionar şi a întregii sale familii şi chiar pedeapsa cu moartea. Toate bunurile acestui domeniu acordat templului sunt scutite de impozit, prin definiţie, dar orice bun furat templului va fi restituit de o sută de ori cât face, orice locuitor găsit având la el o vită a templului va fi făcut sclav perpetuu al templului. Dacă un păstor al templului lasă să se piardă o vită va fi pedepsit cu moartea iar familia sa va fi adusă la sclavie.
Astfel aceste domenii, dăruite de faraoni templelor, devin un stat în stat, au propriile lor instanţe de judecată. Odată imunitatea unor domenii acordată, a fost revendicată de toate templele şi Ramses al II-lea extinde acest regim al imunităţilor. Pe cuprinsul Egiptului se creează astfel porţiuni de teritoriu conduse de preoţi ai templelor care nu sunt sub puterea regilor, în care administraţia şi legile lor nu se aplică. Preoţimea templelor constituie o nobleţe ereditară, independentă de rege, cu propria ei justiţie, care nu mai este aceea a regelui, cu propria ei armată chiar. Ramses al III-lea acordă templului zeului Khnum din Elefantina posesiunea celor două maluri ale Nilului pe o lungime de 200 km, adică îi acordă un domeniu imens, cu imunitate, de pe care încasa impozite, dijmă, care avea propria sa justiţie şi propria sa armată.
Domeniul acesta este administrat de marele preot al fiecărui templu, a cărui funcţie este ereditară, ajutat de un colegiu de preoţi ale căror atribuţii sunt şi ele ereditare.
Marele preot al fiecărui templu devine astfel un adevărat prinţ suzeran asupra căruia se exercită autoritatea nu a regelui ci a marelui preot al lui Amon de la Teba. S-a constituit astfel în Egipt, la sfârşitul celui de al II-lea mileniu, o nobleţe sacerdotală, suprapusă administraţiei regale şi vechilor proprietari de pământuri care posedă de altfel mici loturi de terenuri. Această nobleţe sacerdotală va ajunge să aleagă pe faraon din rândurile ei, până la ridicarea dinastiei libiene. Nobleţea sacerdotală ereditară, însă, tinde să se prefacă în nobilime ereditară căci templele îşi „arendează” domeniile ce au imunitate unor locuitori ce nu sunt preoţi dar care pot să transmită „arenda” lor copiilor lor.
Însă mercenarii libieni maşawaş, dotaţi de către regi cu porţiuni de teren destul de mici în general, odată cu primul rege libian seșonk I îşi croiesc domenii întinse pe care lucrează ca dijmaşi ţărani egipteni dar şi prizonieri de război, străini. Aceşti mercenari devin nobilii din dinastiile libiene, alături de preoţii-posesori ai domeniilor templelor.
Diminuarea puterii faraonului lipsit de resursele financiare ale domeniilor cu „imunitate” a permis această uzurpare a mercenarilor şi a preoţilor, a autorităţii, şi, în dinastia a XXIII-a, monarhia este fracţionată într-o multitudine de prinţi mici dintre care mulţi poartă titlul de rege şi pretind în titulaturile lor domnia peste Egiptul de Sus şi de Jos. Există un rege la Tanis, altul la Bubastis, un rege la Hermopolis, la Afroditopolis, la Sais, şi în toate oraşele mai importante din Deltă şi din Egiptul de Mijloc prinţii domnesc peste principate având curţile lor princiare, fiind înconjuraţi de personaje cărora li se acordă titluri de nobleţe pompoase. Unii dintre aceştia sunt egipteni dar cei mai mulţi provin din familii de mercenari libieni. Dar aceşti prinţi domnesc peste o nobleţe nouă – mercenari sau foşti mercenari şi preoţi care, toţi, sunt dotaţi cu pământuri agricole. Pe aceste pământuri cei ce lucrează efectiv sunt ţăranii lipsiţi de roadele muncii lor, datorită exploatării crude a acestor nobili. În Deltă mai există mici proprietari de pământ dar în sud nobilimea sacerdotală şi militară a cuprins tot pământul cultivabil.
De abia Psametic I a început acţiunea de restrângere a drepturilor acestei nobilimi militare şi sacerdotale opunându-i o nobleţe nouă din rândurile scribilor, formată deci din funcţionari. Aceşti funcţionari ai regelui, scribi sunt numiţi guvernatori ai nomelor şi poartă „titluri arhaice” – se ştie tendinţa arhaizantă care domina toate actele faraonilor din dinastia saită – adică poartă titluri princiare dar acestea nu mai sunt ereditare. Aceşti funcţionari trebuie să treacă prin gradele ierarhiei administrative, şi treceau din postul de guvernatori ai unei nome în acela de guvernator ai alteia. Uneori erau aleşi dintre foştii nobili care s-au adaptat repede situaţiei nou create; de exemplu un fost prinţ la Busiris devine guvernator la Herakleopolis.
Tot aşa regele Psametic I reia vechile titluri de nobleţe din Imperiul Vechi – aceeaşi tendinţă spre arhaism pe care o notam – şi se acordă de data asta funcţionarilor numiţi de rege, proveniţi din scribi, titluri de rh nswt „cunoscut al regelui” şi iă mă h w „privilegiat”. Aceşti funcţionari nu au mai fost retribuiţi prin acordarea de parcele de pământ ci prin plată în natură – cereale, vite, apoi aur şi aramă. Însăşi imunităţile templelor nu au mai fost recunoscute de rege – dat fiind că în timpul ocupaţiei asiriene templele au trebuit să plătească impozite mari şi orice imunitate li se suprimase.
Desigur că în măsura în care absolutismul regal devenea mai puternic, nobilii au avut un rol mai redus, ca şi preoţii posesori ai domeniilor templelor, şi lucrul acesta s-a putut verifica în vremea Ptolemeilor.

Armata

Luptătorul din armatele egiptene ale timpurilor istorice nu a fost niciodată un ostaş prea entuziast. Doar nevoia şi constrângerea îl puteau sili pe ţăranul egiptean, lipit de obicei de ogorul său, să devină un luptător; nu a fost înzestrat câtuşi de puţin cu agresivitatea proprie populaţiilor nomade. De aceea el lăsa pe seama ostaşilor de carieră sau a mercenarilor sarcina de a face război. Lucrul acesta se datora în mare parte şi poziţiei izolate şi protejate de frontierele naturale ale ţării sale care nu a avut de suferit decât rareori, şi atunci în mod redus, invazii ale unor popoare străine. Căci micile expediţii războinice pe care le făceau faraonii, până în Imperiul Nou, în Libia, în Nubia, în Sinai şi în Palestina erau cu totul deosebite de marile lupte prilejuite de invazia Popoarelor Mării sau de luptele cu hitiţii.
De fapt acele mici expediţii erau purtate împotriva unor triburi primitive înarmate cu arme rudimentare, arcuri, suliţe sau praştii. De aceea până la războaiele purtate de Imperiul Nou tehnicile militare şi armamentul trupelor egiptene erau mult înapoiate faţă de acelea ale armatelor din Siria, Palestina şi Asia Mică. Se pare că înfrângerile suferite din partea hiksoşilor au fost acelea care i-au învăţat pe egipteni tehnica de luptă, dar şi să-şi adapteze armamentul la nivelul aceluia al adversarilor lor asiatici care puseseră stăpânire pe întreaga deltă a Nilului. Căci până la invazia hiksoşilor, războinicii egipteni erau înarmaţi cu arcuri şi lăncii, uneori praştii, săbii de luptă şi pumnale pentru lupta din apropiere, apoi scuturi de piele pentru apărare. În primele dinastii se mai foloseau măciuca, bumerangul folosit şi la vânătoare şi un soi de buzdugan.
Dar în dinastia a XII-a războinicii sunt înarmaţi cu arcuri lungi sau scuturi destul de mari şi o lance, aşa cum au fost aflaţi în mormântul unei căpetenii de nomă de la Asyut din vremea dinastiilor de la Herakleopolis.
Egiptenii nu au construit niciodată fortăreţe de piatră ci din cărămizi nearse. Faraonii au clădit astfel de cetăţi în regiunile vulnerabile ale frontierei egiptene. Mai cu seamă în unghiul de apus al Deltei, pe unde puteau pătrunde uşor semiţii din Siria şi Palestina, s-au ridicat astfel de fortăreţe iar guvernatorul acestei nome (a XVI-a a Egiptului de Jos) era numit „căpetenie a pustiului din apus”, el trebuind să vegheze asupra aşa-zisului „drum al lui Horus” din această regiune.
Pe aici puteau intra în Egipt şi nomazi semiţi, dar şi semiţii care căutau hrană în câmpiile mănoase irigate de Nil, cum au fost fraţii lui Iosif şi Iacob (cf. Facere XLII – L) pe care faraonul de pe atunci i-a aşezat să locuiască chiar în această parte a Egiptului, în unghiul de apus al Deltei, în aşa-zisa ţară Goşen. Dar asupra greutăţilor de a trece pe lângă fortăreţele şi paza aşezate în această regiune de faraoni (regiune în care se află acum, aproximativ, canalul de Suez) ne arată povestirea lui Sinuhet care fugea din Egipt în Palestina, care a trebuit să stea mult ascuns pentru a se strecura neobservat pe lângă zidurile cetăţii de pază (cf. Ad. Erman, Die Literatur der Aegypter, Leipzig, 1923, p. 163) şi care de asemenea a avut mari greutăţi spre a se întoarce înapoi. În regiunea dintre Nil şi Marea Roşie existau trupe speciale care împiedicau venirea nomazilor semiţi şi asigurau paza caravanelor; erau aşa-zişii „vânători din pustiu”.
În sudul ţării, din Nubia până la Bige şi Elefantina, faraonii din dinastia a XII-a au construit un mare număr de fortăreţe având ca scop păzirea Văii Nilului de incursiunile războinicilor negri din Sud.
Graniţa de răsărit a deltei Nilului era încredinţată pazei unei „căpetenii a porţii de răsărit” în Imperiul Vechi. Nu s-au construit multe cetăţi fortificate în interiorul Egiptului în vremea unirii celor două regate, de Sud şi de Nord.
În Imperiul Vechi serviciul de ostaş era o obligaţie impusă ca şi orice muncă pentru stat. Fiecare nomă sau district, dar şi fiecare oraş, dădeau un contingent de tineri în fruntea cărora era „o căpetenie a oştirii”; dar tinerii din oştire erau foarte des folosiţi în carierele de piatră sau la lucrări publice şi mult mai rar pentru a lupta împotriva unui inamic. Numai în Imperiul Nou se creează o oştire care are drept nucleu războinici instruiţi în tehnicile războiului. Se înscria ca ostaş, de către „căpetenia înscrierii recruţilor”, un tânăr la o sută. Ştim însă că aceşti recruţi folosiţi la lucrări publice nu erau utilizaţi în mod raţional, căci posedăm plângerea unei astfel de „căpetenii de oştire” (general) din Imperiul Vechi care arată, într-o reclamaţie către vizir, că detaşamentul său ce lucra în carierele de piatră de la Tura, a pierdut şase zile ca să obţină echipament deşi o singură zi ar fi fost îndeajuns. (A. Gardiner în „Journal of Egyptian Archaelogy” XIII p. 75).
Armata în Imperiul Vechi era compusă din cete de 10 oameni sub comanda unui subofiţer (aşa cum erau formate şi detaşamentele de muncă). Această împărţire a rămas şi în Imperiul Nou şi există şi în flota egipteană.
Învăţămintele trase în vremea războaielor purtate de dinastiile din Herakleopolis au arătat că singura protecţie eficientă a faraonului se afla în garda sa personală – „oamenii care merg în urma sa”. Din această formaţie s-a creat pe încetul armata permanentă şi, mai întâi, un detaşament de armată de profesie. Aceasta era compusă mai ales din soldaţi care nu erau egipteni (libieni, semiţi din pustiul dintre Nil şi Marea Roşie, nubieni). Dar aceşti soldaţi erau gata să prade, să jefuiască, şi să facă nelegiuri şi de aceea fii unei căpetenii de nomă (a XV-a în Egiptul de Sus) se fălesc că au reuşit să apere noma lor de furia acestor ostaşi. Citim în „Sfaturile lui Ka-Gemni”:
„Nu fii lăudăros cu puterea ta în mijlocul ostaşilor tineri! Ia seama să nu pricinuieşti vrajbă; nimeni nu ştie dinainte ce se poate întâmpla şi ce va face zeul când dă o osândă” (Sfaturile lui Ka-Gemni, în Constantin Daniel, Opt. Cât, p. 28). Dar nu tot tineretul egiptean studia scrierea şi citirea hieroglifelor ci mulţi practicau gimnastica, luptele, alergările, într-un cuvânt se antrenau pentru greutăţile vieţii de soldat.
Imperiul Nou a dat o organizare mai unitară şi mai adecvată scopurilor sale militare, armatei. Nenumăraţii generali sau căpetenii de oaste din nome au dispărut. Dar în luptele cu hiksoşii, egiptenii şi-au perfecţionat mult armamentul.
Desigur pedestraşii nu sunt prea schimbaţi faţă de cei din Imperiul de Mijloc sau Vechi, ei poartă fie lance cu scut fie scurte săbii sau măciuci; apoi, alături de ei, sunt arcaşi înarmaţi uşor. Dar de la hiksoşi egiptenii au preluat armele de bronz în locul celor de aramă, apoi un arc mai lung care aruncă săgeţi mai departe şi de asemenea sabia necurbată care provine din Asia Mică.
În Imperiul Vechi egiptenii foloseau un arc cu curbură dublă şi mai târziu unul cu curbură simplă. Cu un arc de acest tip Tutmoses III şi Amenhotep II străpungeau plăci de aramă. Dar în Imperiul Nou armata egipteană este dotată cu un arc triunghiular cu care se poate trage mai repede. Platoşa este de asemenea preluată de egipteni de la hiksoşi şi ea constă într-o haină de piele pe care s-au aplicat plăci de metal.
Pe de altă parte, egiptenii au preluat de la hiksoşi calul şi carul de luptă. Regii din Imperiul Nou s-au străduit să dezvolte cât mai mult detaşamentele lor de care de luptă. Caii erau acordaţi conducătorului de car de luptă de către grajdul faraonului dar carul, foarte scump, trebuia să şi-l procure singur; el trebuia să întreţină mai mulţi slujitori care să poarte de grijă cailor. Carul de luptă întreg costa opt debeni de argint, ceea ce reprezintă o sumă considerabilă (circa 728 grame de argint).
Nu ştim când a fost folosit calul de către ostaşii din statul Mitani şi în general de asiro-babilonieni, dar egiptenii par să-l fi împrumutat de la hiksoşi foarte târziu. În orice caz denumirea carului de luptă este semită (cf. Hebr. Merkaba) ca şi numele calului, al părţilor din care e format carul de luptă şi al hamurilor calului. Chiar ornamentele figurate pe carele de luptă par a fi de origine semită. Frâurile cailor sunt împodobite cu discuri de cupru sau de aur chiar, dar tot carul de luptă, ca şi calul, este ornamentat în chip somptuos, iar chipul zeului Suteh (Seth), stăpân al cailor, şi el de origine asiatică (cf. Hebraicul: Satan), este aşezat pe capul calului. Echipajul este compus din doi oameni (la babilonieni erau trei oameni), iar vizitiul era şi scutier şi războinic. Vizitiul are un bici, uneori foarte luxos. Luptătorul dispune de un arc cu săgeţi, de mai multe lănci de aruncat şi de o tolbă fixată pe corpul dinlăuntrul al carului. Platforma carului de luptă se află la circa un cot şi jumătate de sol şi e aşezată direct pe osie, fără niciun fel de arcuri. Astfel de care se răsturnau uşor pe drumurile pietroase din Palestina şi Fenicia. Dar echipajul putea să sară uşor din car, să deshame caii şi să se urce pe spatele lor (Pierre Montet, La vie quotidienne en Égypte au temps de Ramsés, Paris, 1946, p. 227–228).
Armatele dinastiei a XVII-a au ca nucleu militari de carieră care constituie o forţă permanentă şi cărora regele le-a dăruit o parcelă de pământ arabil spre a se întreţine din ea. Dar în dinastia a XVIII-a armatele sunt formate din recruţi siliţi să facă serviciul militar şi acesta apare ca o obligaţie familială căci statul egiptean stabileşte numărul de recruţi care trebuie trimişi de fiecare familie. Alături de armata de recruţi exista un corp de „ofiţeri” de rezervă din rândurile scribilor (în vremea lui Ramses al II-lea) şi de asemenea detaşamente de mercenari, din care unii erau capturaţi pe câmpurile de luptă de către faraon.
Armata prezintă un caracter permanent deşi numărul ostaşilor săi variază în raport cu necesităţile fiecărei campanii militare. Mai multe corpuri de armată compun armata egipteană comandată personal de către faraon. Administraţia militară este sub autoritatea vizirului care nu este un şef militar dar asigură aprovizionarea armatei, înzestrarea ei cu armament şi primeşte rapoartele generalilor asupra stării trupelor, a fortăreţelor sau a posturilor de la frontieră, dându-le ordine în calitate de şef al guvernării faraonice. Armata este deci în mâinile puterii civile şi în tot cursul dinastiei a XVIII nu formează o clasă distincta ci este formată în întregime de locuitorii Egiptului. Aceasta explică şi victoriile câştigate în dinastia a XVIII-a. La începutul dinastiei a XIX-a, sub Seti I, fiecare ostaş primeşte raţia sa de pâine de 20 debeni, adică 1,800 gr de pâine pe zi. În fiecare lună, la aceeaşi epocă, ostaşii primesc două vestminte de pânză.
Odată cu domnia lui Ramses al II-lea, mai ales după semnarea tratatului de pace cu hitiţii (1278 î.e.n.), se creează în Egipt, de către acest faraon, o armată profesională. Nu mai există scribi însărcinaţi cu recrutarea tinerilor ostaşi. Se poate ca prosperitatea dar şi pacea prelungă să fi făcut oarecum inutilă recrutarea a noi soldaţi. Dar cert este că în Egipt, sub domnia lui Ramses al II-lea, se ivesc numeroase porţiuni de teren agricol acordate soldaţilor regelui, fiind însă inalienabile şi indivizibile, iar aceşti ostaşi nişte privilegiaţi. Căci regele se sprijină pe ei împotriva nobililor şi a marilor temple şi, spre a-şi asigura fidelitatea lor, îi scuteşte adesea de impozite. Pe aceste mici moşii, soldaţii pun arendaşi căci nu pot vinde pământurile. Instalarea acestor arendaşi se face în faţa consiliului local al nomei şi ei sunt înscrişi în registrele palatului regal fiindcă aceste pământuri aparţin faraonului. Astfel, alături de clasa sacerdotală a preoţilor, pe vremea lui Ramses al II-lea se formează clasa soldaţilor de carieră, posesori ai unor mici moşii pe care le arendau. Dar militarii de carieră nu sunt destul de mulţi pentru a înlocui pe recruţii adunaţi prin conscripţiune; de aceea faraonul aduce în armata sa mercenari străini, prinşi prizonieri pe câmpurile de luptă sau recruţi adunaţi din provinciile asiatice ale Egiptului. Aceşti străini s-au luptat cu multă vitejie aşa cum s-a putut constata cu Amoriţii la bătălia de la Kadeş.
Totuşi este foarte probabil ca teama de răscoale militare a poporului, care nu beneficia de moşii ca soldaţii de carieră, să-i fi împins pe mulţi faraoni să-şi formeze armate de mercenari străini şi de soldaţi de carieră.
Armata egipteană primeşte, pe de altă parte, o nouă organizare în războaiele prilejuite de invaziile „Popoarelor Mării” după sosirea pe tron al lui Ramses al III-lea. Acest faraon înţelege că trebuie refăcută o armată naţională spre a se opune invadatorilor străini. El restabileşte serviciul militar obligatoriu şi cheamă la recrutare un om din zece.
Pe de altă parte soldaţii de carieră din vechea armată a lui Ramses al II-lea mai posedau încă micile lor moşii şi erau gata să ia parte şi ei la luptele împotriva invadatorilor străini. Desigur numărul mercenarilor străini şi al prizonierilor de război a fost mai redus dar totuşi foarte mulţi libieni, egeeni, filistini, etrusci, sardani au luptat cu vigoare la frontiera libiană împotriva invadatorilor – „popoare ale mării” care voiau să pătrundă în Egipt. Instalarea în partea de apus a deltei Nilului a unui mare număr de libieni şi de sardani (locuitori ai Sardiniei) care luptaseră în armatele faraonului, i-a oferit acestuia posibilitatea să-şi recruteze multe trupe din rândurile lor. Cu toată restabilirea conscripţiei şi recrutarea multor tineri egipteni, totuşi armata regală începe să fie formată mai cu seamă din ostaşi străini. S-a afirmat că această deznaţionalizare a armatei egiptene în vremea lui Ramses al III-lea s-ar fi datorat faptului că egiptenii din Deltă erau recrutaţi pentru flotă şi că marile domenii ale templelor erau scutite de recrutare, dar explicaţia cea mai plauzibilă este teama de răscoale populare a faraonului. Armata egipteană devine astfel, în vremea lui Ramses al III-lea, una de mercenari liberi sau jumătate sclavi comandaţi de şefii lor naţionali; numai comandantul armatei egiptene, ca şi unele detaşamente de arcaşi, au rămas egiptene (ca şi soldaţii de carieră).
De fapt şi în mileniul I înaintea erei noastre soldaţii constituie în Egipt o clasă privilegiată; în secolul al V-lea înaintea erei noastre Herodot văzuse cu ochii săi că „alături de preoţi, doar războinicii au primit privilegii. Căci fiecare războinic posedă, scutite de orice impozit, 12 arure (circa 4 hectare), de pământ excelent” (cf. Herodot, II, 168). Acestor soldaţi profesionişti li se dădeau, în afară de beneficiile ce le scoteau de pe pământuri, 5 mine de pâine coapte (1 mină = 450 gr), 2 mine de carne de bou şi 4 cupe de vin zilnic (Herodot, II, 168).
Totuşi profesiunea de soldat de carieră nu era de invidiat şi scribii au descris nenorocirile soldatului din epoca ramesidă în chip amplu: „Viitorul ofiţer de infanterie era luat de la mama sa de mic. De îndată ce era înalt de 2 coţi era închis în cazarmă şi supus unui antrenament aşa de aspru că toată pielea sa era acoperită cu răni care nu se vindecau uşor. Dacă se culca îl băteau ca pe o foaie de papirus. Când, în fine, era apt să plece într-o expediţie militară, viaţa sa devenea un vis urât.
Vino să-ţi povestesc expediţiile sale în Siria, marşurile sale în străbaterea munţilor. Pâinea şi apa o poartă pe umerii săi ca încărcătura unui măgar. Vertebrele de pe şira spinării sale sunt strâmbate. Bea o apă sălcie şi doarme de-a-n picioarele. Când a ajuns în faţa vrăjmaşului e ca o pasăre prinsă într-o colivie. Nu mai are putere în trupul său. Când a venit vremea să se întoarcă în Egipt e ca o bucată de lemn mâncată de viermi. I se face rău. Îl apucă damblaua. Este adus pe un măgar. Hainele sale sunt luate de hoţi iar ordonanţa sa fuge”. (A. Erman, Die Literatur der Aegypter, Leipzig, 1923, p. 248).
Regii ramesizi au purtat de grijă echipamentului şi hranei soldaţilor dar au supravegheat îndeaproape şi antrenamentul lor organizând lupte şi concursuri pentru soldaţi.
Ordinea era păzită în Imperiul Nou de detaşamente speciale formate din membrii tribului Bedja pe care egiptenii îi numeau matoi conduşi de căpetenii de matoi. Dar garda regală, pe vremea lui Amenofis al IV-lea (Ikhenaton), era formată numai din trupe străine: libieni, hamiţi, asiaţi şi nubieni negri. Este posibil ca faraonul să se fi temut de răscoale ale trupelor egiptene date fiind marile sale reforme. Dar străinii erau ostaşi mai ieftini pentru stat căci mulţi erau prizonieri de război cărora li se acorda hrană în mai mică cantitate. Descendenţii mercenarilor libieni ajung să formeze o castă militară care, în a XXII-a dinastie, atunci când puterea statului egiptean era în prăbuşire, devin căpetenii de provincii şi în cele din urmă îi răstoarnă pe preoţii-regi din Teba proclamându-se faraoni şi întemeind dinastia libiană. Dar chiar în epocile tardive, după cucerirea babiloniană, nucleul fundamental al armatelor egiptene este constituit din trupe străine. Şi nu întâmplător denumirea trupelor de infanterie pe care le cunoştea Herodot, Kalasiri şi Hermotibi (Herodot, II, 168) sunt cuvinte străine, ca şi, de pildă, termenul egiptean pentru tabăra militară care este provenit din asiro-babiloniană, madaktu. Desigur aceşti mercenari străini erau aşezaţi pe pământurile roditoare, în Deltă mai cu seamă, dar prezenţa lor dădea naştere la conflicte grave cu populaţia băştinaşă.
Ne sunt cunoscute câteva bătălii date de egipteni, graţie inscripţiilor de pe pereţii templelor.
Se pare că faraonii egipteni începeau ostilităţile cu o declaraţie de război formală, în orice caz bătălia era anunţată dinainte inamicului, aşa cum citim în instrucţiunile unui rege celebru etiopian către armata sa: „Să nu atacaţi noaptea ci, aşa cum este rânduiala războiului, luptaţi la vederea (duşmanului); vestiţi-i lupta de departe. Dacă spune că ostaşii sau cavaleria sa din vreun oraş este în întârziere, atunci aşteptaţi până va fi venit. Veţi da lupta când va spune el. Dacă aliaţii săi se află în altă cetate, să întârziaţi pentru ei. Cât despre prinţii, pe care îi aduce cu el spre a-l ajuta, libienii, combatanţii săi fideli, să li se vestească bătălia din vreme, spunând:
— „Tu, oricare va fi numele tău, care porunceşti peste aceste oştiri, înhamă cei mai buni armăsari ai grajdului tău şi alcătuieşte-ţi linia ta de bătaie. Vei afla că zeul Amon ne-a trimis pe noi” (apud Pierre Montet, Op. Cât, p. 231).
Aceste porunci corespund desigur datinilor luptătorilor din Iliada dar şi a cavalerilor din evul mediu european când bătălia era vestită de un herald. De altfel şi în alte bătălii vedem cum adversarii egiptenilor anunţă dinainte locul şi ceasul bătăliei.
Iată cum s-a desfăşurat bătălia de la Megiddo, unde faraonul Tutmoses al III-lea a câştigat o victorie răsunătoare. Drumul care mergea la Megiddo era din ce în ce mai strâmt. Trebuia mers în coloană câte unul, cal după cal, oamenii în acelaşi fel. Avangarda ar fi început lupta înainte ca ariergarda să ajungă pe locul luptei. Generalii faraonului îl sfătuiesc să urmeze un drum ocolit care ar permite întregii armate să ajungă la Megiddo. Acest plan, plin de înţelepciune, este respins de faraon care spune că el va merge cu armata sa pe drumul cel strâmt. Cine vrea, să-l urmeze. Căci vrăjmaşii săi vor crede că îi este frică de ei. Aceste cuvinte conving pe toţi să-l urmeze pe faraon pe drumul cel strâmt. Coaliţia hitită trimite un crainic faraonului spre a-i propune ziua şi locul bătăliei. Generalii faraonului se tem de o cursă din partea hitiţilor dar faraonul socoteşte nedemn de el şi de zeii lui să respingă o propunere care e conformă datinilor războiului.
Şi el are dreptate căci armata egipteană trece prin drumul strâmt cu faraonul în frunte, fără a fi atacată. Hitiţii şi aliaţii lor nu încearcă deloc să împiedice mişcările armatei egiptene care îşi formează linia de bătaie la sud de Megiddo, către prânz, urmând ca lupta să se dea a doua zi în zori.
Regula jocului fusese respectată. Coaliţia hitită era comandată de regele din Mitani dar cuprindea un mare număr de luptători Amu care atacau prin surprindere şi duceau un război de hărţuire. Bătălia a fost câştigată de Tutmoses al III-lea.
Ramses al II-lea înfruntând armata hitită la Kadeş a fost însă luat prin surprindere. Hitiţii coalizaseră împotriva faraonului toate popoarele din Asia Mică, din Siria, Palestina, ba chiar şi din Europa. Aceste trupe se găseau ascunse la nord-est de Kadeş. Egiptenii care socoteau că se găsesc încă în regiunea oraşului Alep (Siria) – căci iscoadele lor nu îi semnalaseră pe duşmani nicăieri – înaintau fără teamă pe valea râului Oronte (în Fenicia, Libanul de azi). Faraonul, Ramses al II-lea trecuse râul printr-un vad şi mergea înainte urmat de garda sa şi de corpul de armată al zeului Amon (în această bătălie egiptenii au avut patru corpuri de armată, puse fiecare sub protecţia unui zeu: Amon, Ra, Seth şi Ptah). Corpul de armată al lui Ra era pe cale să treacă râul printr-un alt vad, cel al lui Ptah aştepta în cantonamentul său ca vadul să fie liber iar corpul de armată al lui Sutekh (Seth) încerca să le ajungă din urmă pe celelalte trei, fiind la câteva zile de mers depărtare de ele. În vremea aceasta iscoade trimise de regele din Mitani vin să dea informaţii inexacte egiptenilor şi să afle câte ceva despre poziţia lor.
Faraonul hotărăşte să se facă o tabără în câmpia râului Oronte, mărginită de un gard mic din scuturi. În centrul taberei se ridică un cort pentru rege. Şi corturi mai mici pentru generali, leul regelui este legat de un lanţ la un ţăruş; se descarcă măgarii, vin care încărcate cu alimente şi armament. Nimeni nu se gândeşte la pericolul de a fi atacaţi prin surprindere de hitiţi. Dar sunt prinşi doi ostaşi hitiţi care porniseră să cerceteze locurile patrulând. Aduşi în faţa regelui şi bătuţi, ei mărturisesc că armata hitită se află în apropiere, ascunsă în spatele cetăţii Kadeş şi se pregăteşte să atace. Faraonul convoacă atunci consiliul său de război, dar chiar în acel moment hitiţii atacă, trecând un alt vad al râului care nu era păzit şi intră în tabăra egipteană. Relatarea acestei bătălii de către inscripţiile egiptene afirmă că faraonul singur cu scutierul său ar fi făcut faţă atacului. Dar cum este cu neputinţă să dăm crezare unei asemenea aserţiuni vom admite că faraonul, împreună cu garda sa regală, formată din sardani, au reuşit să oprească asaltul carelor de luptă hitite până la sosirea grosului trupelor egiptene. Este cu putinţă de asemenea ca hitiţii, odată ce au intrat în tabăra faraonului, să nu se fi gândit decât la jaf şi să fi început să-şi împartă bogatele prăzi ale taberei egiptene. În acea vreme faraonul i-a contraatacat pe hitiţi şi i-a pus pe fugă profitând de faptul că erau ocupaţi cu jaful.
În timpul domniei lui Ramses al III-lea armatele egiptene au avut de luptat pentru rodnica vale a Nilului. O coaliţie mare, formată din „Popoarele Mării” (libieni, aheeni, carieni, filistini, libieni) atacă Egiptul pe mare şi pe toate drumurile care duc spre Deltă. Care mari, cu roţile pline, trase de bivoli, transportau femeile şi copiii. Corăbii lungi, cu prova împodobită cu capete de leu sau păsări de pradă, se îndreaptă toate spre Deltă. Bătălia a fost cumplită, atât pe mare cât şi pe uscat, dar izbânda a fost a forţelor egiptene care au făcut grămezi mari din mâinile şi membrele virile ale vrăjmaşilor ucişi sau capturaţi. Prizonierii au fost marcaţi cu fierul roşu şi înregimentaţi în armatele faraonului unde au primit hrană şi erau în siguranţă.
Sporirea numărului de ostaşi străini în armatele faraonului duce la scăderea numărului de egipteni. După cum am mai arătat, faraonii fac aceasta pentru că soldaţii egipteni pot fi primejdioşi prin desele lor răscoale.

Preoţii

La începuturile Imperiului Vechi, în primele dinastii, preoţimea a avut un rol foarte şters dat fiind că faraonul, proclamându-şi divinitatea, era mijlocitorul firesc dintre supuşii săi şi zei, iar preoţii aveau o foarte redusă influenţă. În această monarhie divină, a primelor dinastii din Egipt, preoţimea era formată din rude ale faraonului; apoi preoţii devin nobili sau mari dregători. De fapt – în conformitate cu ideile egiptene care au continuat să persiste chiar târziu în Imperiul Nou – orice funcţie preoţească este o cesiune a drepturilor sale de către faraon. Orice închinare sau slujbă a regelui făcută unui zeu era în realitate un cult al unui fiu către tatăl său, zeul, de aceea o rugăciune făcută către zeul-faraon era doar o parte a acestui cult. De aici rezultă că doar faraonul-zeu îi numea pe preoţi. Dar puteau fi numiţi, pentru a împlini funcţia de preot şi deci de locţiitor religios al faraonului, în mod temporar şi pentru a împlini o anumită misiune, dregători care nu erau preoţi. De pildă erau numiţi astfel de dregători de către faraonul-zeu în Imperiul Vechi – spre a conduce o mare sărbătoare, în provincie, care ar fi trebuit să-l aibă pe faraon drept şef sau la sărbătorirea lui Osiris al Abydos. Reprezentarea aceasta a faraonului de către un dregător impunea desigur o serie de ceremonii de purificare, de consacrare, apoi recitări ale unor formule, gesturi şi acte simbolice făcute dinaintea zeului – „tatăl ceresc” al faraonului. Slujba de preot era desigur o prerogativă mai mică şi însemna mai puţin decât acest privilegiu de a înlocui pe faraon. În dinastia a IV-a vedem că în cele mai de seamă funcţii de preoţi sunt fii ai regelui, mai cu seamă la Heliopolis, centrul religios în acea vreme – unde marele preot este numit „cel mai mare dintre văzători”. La Hermopolis „cel mai mare dintre cei cinci ai casei lui Thot” este preotul cel mai însemnat în aceeaşi dinastie, iar statuile îi arată ca nişte potentaţi, împodobiţi cu numeroase bijuterii.
De timpuriu s-a creat datina ca anumite profesiuni să-şi atribuie câte un zeu protector: judecătorii, de pildă, în Imperiul Vechi serveau ca preoţi ai zeiţei adevărului şi dreptăţii (Maat), medicii se socoteau şi ei preoţi ai zeiţei leoaice Sekhmet şi căutau să stăpânească puterea zeiţei scorpion Selket, afirmând că sunt „conducători ai lui Selket”; mai târziu zeul Ptah din Memfis (Hefaistos pentru greci) devine protectorul meseriaşilor; în fine zeul Toth (Hermes) este protectorul şi ajutătorul scribilor.
Femeile de la curtea faraonilor din Imperiul Vechi deveneau deseori preotese ale zeiţei Hathor (a dragostei şi a maternităţii) sau ale zeiţei Neith, care erau adorate, amândouă, la Memfis.
Egiptenii credeau, ca şi multe populaţii primitive, că orice îndemânare sau ştiinţă este un dar al zeilor şi o asemenea profesiune era legată de un rang preoţesc, aşa cum însăşi învăţătura în general depindea de şcolile, din temple, aşa-zisele „case ale vieţii”. Odată cu dinastia a V-a preoţimea începe să capete oarecare independenţă căci preoţii încep să oficieze cultul zeilor cu precădere, mai mult decât cultul faraonilor şi al strămoşilor lor. Un mare număr de preoţi slujeşte în temple bogate care capătă averi însemnate prin nenumărate donaţii făcute de către faraoni. Astfel faraonul Userkaf donează 1924 arure (400 ha) de pământ agricol templelor din Heliopolis, din Nekheb şi Pe.
Faraonul Sahure donează 2021 arure (circa 429 hectare) teren agricol. Dar faraonii dau templelor un mare număr de ofrande de pâine, bere, carne, apoi pietre semipreţioase, malahite, lapislazuli, în fine tămâie şi mir.
Aceste pământuri sunt date templelor de pe domeniul faraonului sau de pe cel al statului. Îmbogăţită, preoţimea devine în dinastia a V-a o clasă privilegiată, şi faraonul Neferirkare, de exemplu, scuteşte pe toţi preoţii şi toate bunurile templului zeului Khentamentiu (zeu local din Abydos) de toate corvezile şi de toate impozitele datorate faraonului. Dacă acest privilegiu este acordat unui mic templu din provincie se poate deduce că sanctuarele mari din Heliopolis erau scutite de mult de asemenea dări şi corvezi. Scutirea de impozite a templelor nu a fost acordată printr-o lege unică ci concedată fiecărui templu în parte. Asistăm la apariţia unui privilegiu care va avea mari consecinţe. Căci preoţimea se transformă în nobleţe, pământurile templelor capătă un caracter privilegiat iar administraţia cultului divin va lua în statul egiptean un rol din ce în ce mai mare. Această administraţie a cultului este aşezată sub autoritatea „conducătorului tuturor funcţiunilor divine” care este fie unul din viziri, fie fiul său.
Dar funcţiile de preot devin ereditare şi atât în Vechiul cât şi în Imperiul de Mijloc vedem băieţandrii, mici dar născuţi din familiile privilegiate de preoţi, că se află pe treptele cele mai joase ale ierarhiei preoţeşti, ca preoţi – web ai regelui.
Administraţia unui templu este, în Imperiul Vechi, similară Celei a statului; templul are un „consiliu” care îl gospodăreşte dar care în anumite cazuri serveşte şi de instanţă de judecată pe o treaptă mai mică. Acest consiliu este format din preoţii web (literal: „cei curaţi, puri”) şi are drept şef pe conducătorul profeţilor care este în acelaşi timp marele preot al templului şi administratorul lui. În provincii în vremea Imperiului de Mijloc şi Nou adesea şeful nomei este şi mare preot. În Imperiul Vechi şi de Mijloc exista într-un templu doar un singur profet (hm ntr), astfel în dinastia a XII în templul lui Upuaut din Assyut era un profet ca şef şi 9 membri printre care preoţi web, aşa-zisul „cititor” (heriheb) şi un „consilier intim”.
De fapt cunoaştem multe denumiri ce se dădeau preoţilor în Egiptul antic dar nu ştim cu exactitate ce rol avea fiecare din ei. Preoţii diferitelor temple aveau alte nume în Imperiul Vechi şi în cel de Mijloc. În templul lui Osiris din Abydos, în Imperiul de Mijloc, exista un consiliu de 5 preoţi, condus de un mare preot – web, din care fac parte un vistiernic al zeului, un scrib al templului, un preot cititor şi un preot şef al rândurilor (phyle), adică al persoanelor care nu făceau parte din preoţime dar făceau cu rândul, timp de o lună, slujbă la templu. Întreţinerea preoţilor se făcea din ofrandele aduse zeului de către credincioşi. De fapt formula prin care se ofereau aceste daruri zeului era destul de ciudată căci inscripţiile acestor ofrande afirmau că faraonul acordă un dar unui zeu (Osiris, Horus, Anubis), ca acesta la rândul său să-l dea sufletului celui răposat (Ka). Egiptenii credeau că este acelaşi lucru dacă ofranda se făcea în realitate, faptic, sau consta numai dintr-o inscripţie de piatră, dar desigur preoţii preferau ofrandele reale.
În Imperiul Nou, atunci când Egiptul devine o mare putere militară şi cucereşte un mare număr de ţări bogate, daniile către temple au sporit nemărginit de mult şi ofrandele făcute de faraoni erau menite să-i hrănească zilnic cu pâine, bere, carne, fructe, prăjituri nu numai pe preoţii templelor şi personalul lor ci şi pe vizitatorii templului, sau pe cei ce luau parte la diferitele sărbători festive.
Dar aducerea unei cantităţi aşa de însemnate de alimente, zilnic, la o multitudine de temple, crea desigur o povară greu de suportat pentru economie. Pe de altă parte, în vremuri de secetă sau de molimă, aceste ofrande nu mai puteau fi aduse cu regularitate la temple, deşi acestea primiseră de la faraoni privilegiul de a primi veşnic astfel de ofrande. De aici dispute aprige şi lupte între dregătorii şi scribii ce administrau nomele şi preoţii templelor care îşi cereau „drepturile” lor de hrană.
În Imperiul Nou faraonul păstrează dreptul de a-i numi pe preoţi dar funcţia de preot devenind ereditară se creează repede familii de preoţi. Faraonul numeşte şi în Imperiul Nou pe marele preot al lui Amon dar zeul Amon este acela care îl „alege” pe marele preot, aşa cum „alesese” şi pe faraonul Tutmosis III ca să-i succeadă la tron, în timpul unei procesiuni, când s-a înclinat zeul şi l-a arătat pe viitorul faraon ca succesor legal. Tot astfel este „ales”, conform indicaţiilor statuii zeului Amon purtat în procesiune, şi marele preot Nebennuf pe vremea lui Ramses al II-lea. Desigur că aceste „alegeri” ale zeului se făceau prin diferite procedee prin care, mişcând statuia zeului, simulau aprobarea sau dezaprobarea sa.
Statul centralizat condus de la Teba, pe vremea faraonilor din dinastia a XVIII-a, a însemnat în acelaşi timp şi primatul zeului Amon ca şi al templului său de la Karnak. Amon devine zeul protector al imperiului şi partea cea mai însemnată a prăzilor de război i se cuvine lui, adică preoţilor săi. Marele preot al lui Amon devine nu numai mai marele peste profeţii (hm n t r) din Teba ci este „mai marele peste toţi profeţii din Egiptul de Sus şi de Jos”. Totuşi se pare că între centrele religioase din Egipt, adică între preoţii aparţinând diferitelor zeităţi, exista ostilitate şi putem înţelege astfel mai uşor reforma religioasă a lui Amenofis al IV-lea care a tins în primul rând la suprimarea veniturilor fabuloase ale templelor dar mai cu seamă ale templului lui Amon din Teba. După o inscripţie de la Tell el-Amarna, a lui Amenofis al IV-lea, s-au produs încă de pe vremea bunicului său, Tutmosis IV, certuri între preoţii lui Amon de la Teba şi palatul regal. Astfel reforma religioasă a lui Amenofis al IV-lea a lovit în primul rând în preoţii lui Amon, căci templul lui Amon din Teba avea păstorii săi, vânătorii săi dar şi propriile sale corăbii care aduceau mărfuri de peste mări. Astfel domeniile şi proprietăţile zeului Amon se întindeau până departe, în Nubia şi în Siria. Veniturile realizate la vămi erau cele mai multe acordate templului lui Amon. După domnia Ramesizilor, Teba devine un stat teocratic condus de marele preot al lui Amon.
Femeile au jucat, în cultul zeilor egipteni, un rol care nu a fost câtuşi de puţin secundar, aşa cum la palatul faraonului, din cele mai vechi timpuri, la primiri, la ceremonii oficiale participau în mod obligatoriu regina şi principesele. Slujirea zeilor egipteni de către femei era un lucru de la sine înţeles în Imperiul Vechi şi soţiile dregătorilor care slujeau ca preoţi însoţeau cu cântece şi dansuri procesiunea zeităţilor. Dar în temple existau coruri de femei, cântăreţe la harpă sau la flaut şi dansatoare care luau parte la ceremoniile cultului zeilor. Pe de altă parte zeii posedau fiecare un harem şi ştim că zeii Ptah, Atum, Chons şi Thot aveau un astfel de harem. În chip curios chiar zeiţe ca Nehbet, zeiţa din El Kob, aveau un harem de femei; se pare că zeiţa, care era o doamnă puternică, nu putea fi concepută fără un harem. De asemenea animalele sacre (ca taurul Apis, Mnevis, Buchis sau berbecul de la Mendes) aveau un harem compus din animale femele.
Odată cu rolul precumpănitor câştigat de Teba în Imperiul Nou, „cântăreţele” lui Amon, socotite ca făcând parte din haremul său (aşa numitele pallakide), capătă un mare rol căci doamnele de viţă nobilă obişnuiau să ocupe asemenea funcţii. În fruntea acestor „cântăreţe” ale lui Amon, se afla soţia fictivă a lui Amon, o preoteasă, „soţia zeului”, care a căpătat o mare influenţă politică la Teba, astfel că în această funcţie au fost numite femei aparţinând familiei faraonului.
„Soţia zeului” la Teba este locţiitoare a faraonului.
Preoţii morţilor aveau o situaţie aparte, ei trebuind să asigure cultul răposaţilor şi funcţia lor era retribuită de familiile celor decedaţi. Pe de altă parte ei nu erau preoţi ai unor temple consacrate zeilor, ci erau angajaţi de familia şi de rudele celor morţi.
Totuşi existau şi preoţi web, ai unor temple învecinate, care făceau slujba de preoţi ai morţilor.
Alături de ei existau numeroşi specialişti ai îmbălsămării (numiţi de greci paraschisti şi taricheuti), apoi fabricanţi de sarcofage, pictori de morminte, sculptori de monumente funerare, ca şi cei ce înmormântau şi îmbălsămau animalele sacre (tauri, pisici, ereţi, crocodili), care deseori aveau ranguri preoţeşti inferioare, cu excepţia paraschisti-lor socotiţi impuri fiindcă ei tăiau şi îndepărtau organele interne ale celui răposat.
Preoţii în Imperiul Nou cel puţin, au tins să se distingă de restul egiptenilor prin ţinuta lor. Preotul trebuia să fie ras în întregime şi mai cu seamă să aibă capul ras apoi epilat de tot părul. Purta drept îmbrăcăminte o ţesătură de in curată şi nu putea să se îmbrace cu lână dar nici să poarte alte sandale decât de papirus, excluzând cu totul orice talpă sau piele de animal viu. În timpul perioadei de serviciu trebuia să nu aibă relaţii sexuale dar mai cu seamă trebuia să se supună numeroaselor interdicţii alimentare poruncite de zeul pe care îl slujeau.
Unii dintre preoţi erau desigur vegetarieni, dar toţi nu mâncau peşte socotit impur. Preoţii trebuiau să se îmbăieze sau să facă ablaţiuni de două ori pe zi şi de două ori pe noapte, apoi trebuiau să păstreze cea mai riguroasă curăţenie fizică (amintim că egiptenii vechi nu cunoşteau săpunul, se spălau însă cu nitră, extrasă din oaza Wadi Natron de azi), căci unul din denumirile preotului este „cel pur, cel curat” (Web). În afară de aceasta preotul trebuia să fie circumcis întotdeauna, ceea ce nu se făcea în mod constant de către ceilalţi egipteni. Apoi preotul trebuia să păzească şi alte tab-uri (interdicţii) cum ar fi cel de a nu se atinge de fier, de a se feri de numărul 17 sau 72 (cifre sethiene), de a evita culoarea roşie-cafenie (culoarea lui
Seth), de a nu călători sau de a se folosi de măgar (animal sethian), aceasta bineînţeles dacă nu făcea parte dintre preoţii lui Seth, foarte puţin numeroşi de altfel.
Pe de altă parte preoţii considerau marea ca spurcată şi deci nu călătoreau pe mare, apoi, conform celor afirmate de Plutarh, „preoţii numesc sarea, spuma lui Seth (Tyfon, pentru grecii vechi), şi le este interzis să pună sare la masă (în mâncăruri)” (Plutarh, De Iside et Osiride, XXXII) deci erau obligaţi să mănânce fără sare. Apoi preoţii nu aveau voie să mănânce bob „— preoţii nu pot să-l suporte nici la privire” scrie Herodot (II, 37) care confirmă şi el că preoţii nu aveau voie să mănânce niciun fel de peşte (Ibidem) şi spune că preoţii egipteni „împlinesc alte nenumărate rituri” (Ibidem).
În templele zeilor şi în cuprinsul curţilor lor vaste trăia însă o lume de păstori, agricultori, meseriaşi, poliţişti şi funcţionari, ca într-un mic oraş, şi mai ales se aflau acolo aşa-zişii „deţinuţi” (refugiaţi în temple, care aveau drept de azil şi puteau să-i protejeze de datornici) sau oameni care făceau un fel de legământ-contract cu zeul, să-l slujească în templul său în schimbul sănătăţii şi vieţii pe care el le-o va acorda.
Cultul oficiat în temple în numele faraonului era însă plin de mister, în sensul că la el nu lua parte publicul ci se făcea în obscuritatea celei mai ascunse încăperi a templului, similară în oarecare măsură sfintei sfinţilor din templul ebraic de la Ierusalim.
Preotul web sau hm ntr (profet) sau it ntr (părinte divin) ori wr maa (celui mai mare dintre văzători), în oraşul On, sau preotul sem (la Memfis) se purifica înainte de a intra dimineaţa în zori la statuia zeului de lemn aurit, apoi lua cădelniţa, o aprindea şi punea înlăuntru smirnă sau terebint şi purifica cu aceste miresme încăperile din jurul sfintei sfintelor. Preotul, apropiindu-se de această încăpere, sfarmă pecetea de argilă a porţii, trage zăvorul şi, deschizând poarta, face să apară statuia zeului. Apoi face o mătanie mare înaintea zeului, îl tămâiază şi îi cântă imnuri de slavă, după care pune în faţa lui ochiul smuls de Seth nepotului său Horus, fiul lui Isis şi Osiris, şi o mică statuie a zeiţei adevărului şi dreptăţii (Maat), hrana spirituală a zeilor, fiica zeului soarelui Ra. Statuia zeului este scoasă afară şi preotul care oficiază începe „toaleta” zeului, similară aceleia a regelui. El spală pe zeu, îl tămâiază cu cădelniţa, îl îmbracă în veşminte de in ţesute foarte fin, îl parfumează şi, aşezându-l din nou în cella sa, îi pune înainte ofrande de pâine, bere, vin, carne şi plăcinte care vor fi apoi arse în întregime.
Seara, după ce săvârşesc alte purificări în jurul zeului cu apă, nitră şi terebint, preotul închide cella, trage zăvorul, pecetluiește poarta şi iese de-a-ndaratelea ştergând urma paşilor săi. Poporul care nu lua parte la această adorare zilnică putea totuşi să-l vadă pe zeu sau mai bine-zis statuia sa, în aşa-zisele „ieşiri” ale sale, procesiuni festive în care statuia zeului, purtată de preoţi, parcurgea oraşul sau un drum între două localităţi. Totuşi în celelalte zile poporul putea să intre în curtea templului, să treacă prin dumbrava sa sacră, să vină în parcul unde alerga liber berbecul ori taurul ce încarna pe zeu sau să stea lângă lacul în care se afla un crocodil sacru – încarnaţia zeului Sobek. În cursul „ieşirilor” zeului, ce aveau loc cel puţin o dată pe an, fiecare putea să contemple statuia zeului, dar şi să-i adreseze plângeri, cereri, reclamaţii la care deseori zeul răspundea imediat prin mişcări de aprobare sau de refuz. Muzeul Luvru din Paris posedă o statuie care putea să dea răspunsuri aprobative sau negative. Este o statuie reprezentând un cap de şacal (animalul în care se întrupează zeul Anubis) care are de obicei gura deschisă, dar dacă se trăgea de o sfoară acesta închidea gura. În alte cazuri zeul, purtat pe braţe de preoţi, se înclina – ceea ce avea sensul că aprobă. Dacă se da înapoi aceasta însemna că dezaprobă. Desigur, prin asemenea procedee preoţii au reuşit să obţină o puternică poziţie care s-a concretizat prin aceea că marii preoţi ai lui Amon au devenit şi faraoni către sfârşitul Imperiului Nou, după domnia marelui preot a lui Amon, de la Teba, Herihor (1085–1054 î.e.n.), ales tot de Amon, când descendenţii săi la Teba au pus să li se scrie numele înconjurat de un cartuş (aşa cum se scria numele faraonilor) şi au creat un stat teocratic în care orice hotărâre privind pe vii sau pe morţi era formulată ca un decret al zeului Amon.
Una din cauzele decadenţei Egiptului în Imperiul Nou este procesul început sub Ramses al II-lea care a împărţit ţara în mari domenii ale templelor, sustrase autorităţii regale şi dispunând de „imunitate”. Bunurile sacerdotale, moşii întinse – depind de zeul Amon; sub ultimii Ramesizi finanţele ajung să fie administrate de preoţi, trimişii lui Amon.
Orice putere vine de la Amon, reprezentat prin marele său preot din Teba, care este şi căpetenie peste toate templele din ţară, şi el numeşte pe fii de preoţi în funcţiile ocupate de tatăl lor. Marele preot din Teba a devenit şeful unui stat în stat, care va sfârşi prin a absorbi statul condus de rege. Dar şi clerul din marile temple, dispunând de întinse domenii, se transformă astfel într-o nobleţe ereditară şi statul egiptean devine pe încetul o teocraţie condusă de zeul Amon în drept, în fapt de marele său preot. Însă templele nu lucrează ele însele pământul ci îl dau în dijmă sau în arendă preoţilor săi care pot lua astfel până la 175 hectare, sau templul acordă pământul cu arendă sau în dijmă ţăranilor. Templul rămâne proprietarul pământului dat în arendă dar arendaşul, în schimbul arendei anuale, deţine libera întrebuinţare perpetuă a pământului. La rândul său arendaşul dă în dijmă sau arendează pământul său unor ţărani care îl lucrează efectiv sau unor ţărani ataşaţi de glie şi care sunt vânduţi odată cu pământul.
Şerbia, adică fixarea la glie sub dependenţa de un stăpân, s-a constituit pe încetul în primul mileniu al erei noastre. Căci servitorii – grăjdarii, văcarii, grădinarii – nu mai depind de justiţia regelui ci de a templului care are „imunitate”.
Şi slujitorul este judecat nu de justiţia regală ci de proprietarul său – delegat al templului – ceea ce înseamnă că devine un şerb al acestui proprietar. Vânzarea pământurilor se face cu toţi şerbii ataşaţi de el şi actele de vânzare indică preţul fiecărei bucăţi de pământ şi al fiecărui şerb. Preţul unui şerb nu reprezintă însă decât 1/10 din cel al unui sclav, de unde se poate deduce că stăpânul unui şerb are drepturi mult mai limitate asupra lui decât stăpânul unui sclav. Dar şerbul este fixat de pământ.
Astfel templele cu domeniile lor au creat şerbia în Egipt.
Dar preoţii templelor egiptene au avut şi preocupări culturale, căci mai în fiecare templu se aflau şcoli – nu numai şcoli unde copii învăţau să scrie şi să citească dar şi şcoli în care se învăţau desenul, sculptura, gravarea, orfevreria, giuvaergeria de către preoţi sau laici ce îşi întrebuinţau talentul spre a-l slăvi pe faraon şi pe zei.
Preoţii templelor au creat biblioteci, uneori mari, şi probabil cu astfel de preoţi egipteni s-a întâlnit Platon în Egipt, iar ei i-au povestit legenda Atlantidei şi poate de la ei a învăţat multe mituri şi tradiţii vechi. Aşa, de exemplu, templul din Edfu poseda o mică capelă pe pereţii căreia sunt înscrise titlurile tuturor sulurilor de papirus ce se aflau adunate acolo, la dispoziţia preoţimii; tot aşa în localitatea Tebtunis din Fayum s-au regăsit papirusurile unei biblioteci sacerdotale. Dar mai cu seamă o serie de texte sapienţiale au fost scrise de preoţi, cum este de pildă Sapientia demotica (Papirusul Insinger) sau Învăţăturile lui Amen-em-ope scrise de un preot, părinte divin, Serin.
Totuşi bibliotecile templelor cuprindeau mai cu seamă texte mitologice, liturgice, magice, în afară de cele literare sau sapienţiale. În astfel de biblioteci lucrau preoţi care copiau vechi papirusuri; pe lângă templele mai importante, numite „case ale vieţii” exista o armată de scribi.

Scribii, administraţia şi justiţia

Scribii au fost aceia care au inventat complicata dar şi ingenioasa scriere egipteană cu mult înaintea unirii celor două regate egiptene din nord şi din sud. Dar tot scribii au fost şi aceia care au reuşit să organizeze în vremurile predinastice acţiunile coordonate ale locuitorilor Văii Nilului, de a săpa canale regulate, de a înălţa diguri, de a face să se scurgă apele rămase după inundaţie, în fine graţie lor, adică inteligenţei şi administraţiei lor, s-a putut câştiga de la apele dezordonate, întreaga vale rodnică a Nilului. De aceea de la originile sale Egiptul a posedat o administraţie savantă dar şi foarte eficientă care îi controla cu minuţiozitate pe ţăranul care îşi cultiva câmpul, pe păstorul care îşi păştea vitele dar şi pe meseriaşii de orice fel. De fapt scribii dominau întreaga administraţie a Egiptului, ei impuneau dările şi ei le încasau, ei făceau socotelile cheltuielilor prilejuite de numeroasele construcţii ridicate de faraoni şi ei calculau cheltuielile armatelor. Iată cum se exprimă un papirus care laudă profesiunea de scrib: „El este cel care comandă întreaga ţară, orice treabă este sub controlul său”. Şi lucrul era real, dat fiind că statul egiptean era nespus de birocrat şi întreaga administraţie se făcea prin ordine, rapoarte sau cereri scrise de scribi.
Şi niciodată nu ar fi fost cu putinţă clădirea piramidelor fără calcule amănunţite făcute de scribi care, pe de altă parte, dovedeau un nivel cultural destul de ridicat.
Este firesc aşadar să ne întrebăm în ce mod învăţau scribii arta scrisului, dar şi cunoştinţele lor de matematică, de geometrie sau de arhitectură.
În Imperiul Vechi e mai mult ca sigur că nu existau şcoli de scribi iar învăţătura lor şi-o căpătau fiind ucenici pe lângă scribi mai vechi şi pricepuţi; adesea fii învăţau de la părinţi sau nepoţii de la bunici.
Vizirul, care era un înalt dregător, era şi el un scrib iar fii săi – ca şi toţi dregătorii din Imperiul Vechi – erau şi ei scribi. Din inscripţiile autobiografice întâlnite pe mastabalele Imperiului Vechi se vede limpede că dregătorii importanţi de pe atunci şi-au căpătat învăţătura la palatul regal dimpreună cu fii faraonului. Aşa în Papirusul Chester Beatty II (5,1–5,2) un mare dregător, Ptaşepses, care a fost un favorit al faraonului şi mai apoi s-a căsătorit cu fiica sa, arată clar că a învăţat la palatul faraonului.
Prima menţiune a unei şcoli de scribi se află într-o „cuvântare către cei vii” a unui nomarh din Asyut din prima perioadă intermediară. Cel răposat se adresează către cei vii şi, printre ceilalţi, pomeneşte şi de „aceia care au mers la şcoală”. (H. Brunner, Die Texte aus den Grabern der Herakleopolitenzeit von Siut, Glückstadt, 1937, p. 69).
Într-un mod mult mai amplu se pomeneşte de şcoală în celebrul text Învăţătură lui Ahton, fiul lui Duauf, către fiul său Pepi: „S-a îndreptat el (Ahton) către sud spre rezidenţa (faraonului) pentru a aşeza pe fiul său (Pepi) la şcoala de scribi printre fii mărimilor, care învaţă la palatul regal”. (op. cit., 4,1). Despre această şcoală de scribi din Imperiul de Mijloc ştim doar că se învăţa dintr-o carte numită kmjt, din care posedăm numeroase ostraca, dar nici pe departe tot textul ei. În traducere titlul ei ar însemna „cea sfârşită”, cea împlinită, şi această carte este cel mai vechi manual şcolar din lume.
Suntem mai bine informaţi despre şcolile din Imperiul Nou şi din cele din primul mileniu înaintea erei noastre. Despre eroul din basmul „Dreptatea ţi strâmbătatea” se spune: „Eu l-am dat pe el la şcoală şi el a învăţat scrierea nespus de bine; el a împlinit toate treburile unui bărbat şi a întrecut pe toţi colegii lui mai vârstnici ce se găseau la şcoală împreună cu el” (Papirus Chester Beatty, II, 4,7–5,2).
Într-un mare număr de alte texte se menţionează şcoala în timpul Imperiului Nou. S-a putut stabili şi locul unde funcţionau unele din aceste şcoli de scribi. În timpul dinastiilor XIX-XX o şcoală de scribi era instalată în partea de apus a oraşului Teba, în vecinătatea templului lui Ramses al II-lea. În această şcoală învăţau viitori preoţi ai templului.
O altă şcoală – pentru pictorii şi scribii necropolei – se afla la Deir-el-Medineh – unde se găseau şi încăperile în care locuiau elevii. O a treia şcoală se găsea în templul zeiţei Mut, la Karnak. Învăţământul se făcea sub cerul liber şi dura cel puţin doisprezece ani. S-au găsit la Tanis şi la Deir-el-Medineh ostraca şi bucăţi de papirus care în mod evident sunt scrise de copii. Aceştia învăţau mai întâi să citească şi să scrie; dar papirusul era un material prea scump ca să fie dat pe mâna copiilor. Li se dădeau acestora, spre a face exerciţii, plăci de calcar bine şlefuite pe care s-au tras linii sau cadrilaje.
La Teba se utilizau şi bucăţi grosolane de piatră. Copiii la început transcriau texte clasice, apoi, după ce progresau, începeau să copieze texte pe papirus nou. Stând cu picioarele încrucişate, tânărul scrib desface o parte a sulului nou de papirus. El a pregătit mai dinainte cerneala roşie şi cerneala neagră, amestecând cu apă culorile de scris, şi-a ales de asemenea trestia ascuţită cu care va scrie şi după aceea începe să copieze cu grijă un basm sau o culegere de imnuri. Titlurile şi începuturile capitolelor sunt scrise cu cerneală roşie, textul obişnuit cu cerneală neagră. Dar fiecare scrib este în acelaşi timp şi un desenator bun şi un pictor fiindcă scrierea hieroglifică impune nenumărate desene reprezentând animale, păsări, oameni, obiecte casnice care trebuie – atunci când scribul scrie hieroglific şi nu hieratic sau demotic – să fie deseori colorate cu vopsele verzi, albastre, galbene sau albe.
Învăţătura scribului nu constă numai în scris şi citit, în studiul gramaticii, în cunoaşterea textelor religioase ori literare sau în desenul bine conturat şi frumos împodobit al hieroglifelor.
Căci scribul trebuie să cunoască bine legile şi regulamentele, apoi să aibă noţiuni de geografie, de istorie, în fine să ştie elemente de aritmetică şi de geometrie ca şi tehnicile unor construcţii de locuinţe sau temple.
Scribii se bucurau de mult respect şi Amen-em-ope scrie în Învăţăturile sale:
„Nu ocărî un om ce ţine trestia pe o foaie de papirus. Fapta aceasta este o blestemăţie dinaintea zeului”.
(Învăţăturile lui Amen-em-ope în Constantin Daniel, op. cit., p. 170).
În Papirus Anastasy (13, 5) scribul Hori pune următoarele întrebări unui confrate al său:
„Care este raţia de hrană a unei trupe în campanie? câţi oameni sunt necesari spre a transporta un obelisc? Cum se poate înălţa o statuie a unui colos? Cum se organizează o expediţie militară?”
Scribii au fost literaţii Egiptului şi de la ei ne-au rămas nenumărate scrieri literare sau sapienţiale ori mitologice care ne-au făcut cunoscută gândirea vechilor egipteni sub toate aspectele ei.
Prima menţiune a scribilor se află în textele piramidelor dar papirusuri gata pregătite spre a fi scrise s-au aflat şi în mormântul unui dregător din dinastia I cu numele de Hemaka. Pe de altă parte cea mai veche statuie a unui scrib este din epoca primelor două dinastii şi înfăţişează un personaj stând cu picioarele încrucişate şi având un sul de papirus înaintea sa, gata să scrie. În Imperiul Vechi este sigur că şi faraonii ştiau să scrie şi să citească. Căci în textul piramidelor faraonul decedat este numit uneori „scrib al cărţilor divine”, iar din autobiografia unui dregător, Huefhor, aflăm că el a purtat corespondenţă cu faraonul Pepi al II-lea din dinastia a VI-a. În scrierea numită Proorocirea lui Neferti se arată că faraonul Snefru din dinastia a III-a a scris personal această prorocire. Tot aşa faraonul Neferhotep din dinastia a XII-a citeşte din cartea zeului Atum (probabil un text mitologic) pe care o scoate din biblioteca unui templu.
Dar în tot Imperiul Vechi, de Mijloc şi în cel Nou, scribii îndeplinesc funcţii administrative şi lucrul acesta se reflectă bine în titlurile ce le au. Desigur în Imperiul Vechi în posturile de conducere ale administraţiei se află „fii de rege” sau „rudele regilor” care primesc titluri ca: „preot citeţ al tatălui său”, „scriitor al cărţii divine a tatălui său”, apoi aceşti fii, nepoţi sau coborâtori din regi, devin conducători de nome sau de oraşe, de pildă „căpetenie a cetăţii Kab (N h b) a tatălui său” sau „căpetenie a oraşului Pe”.
În dinastia a III-a faraonul singur posedă autoritatea publică şi orice urmă de nobleţe teritorială a dispărut. Clerul nu constituie nicio castă, nicio clasă privilegiată, dar administraţia şi guvernarea sunt instrumente ale atotputerniciei regale. Regele singur deţine toate puterile, legea este „ceea ce dă poruncă regele”. Spre a executa ordinele sale faraonul numeşte scribi, ca funcţionari pe care îi plăteşte, pe care îi recrutează dintre supuşii săi şi care execută ordinele sale. Dar dezvoltarea administraţiei, tehnica sa amplificată necesită o bună pregătire a scribilor ce vor fi numiţi ca funcţionari. O poruncă emisă de faraon dă o delegaţie specială unui scrib pentru un timp limitat şi cu puteri limitate. Însă noul funcţionar, scribul nou numit, va trebui să urce treaptă cu treaptă scara ierarhiei administrative. Şi fiecare avansare care îi acordă o treaptă nouă, un rang mai ridicat, se face printr-un decret aparte al faraonului. Noul numit este la început scrib, apoi scrib superior, în fine căpetenie a scribilor şi parcurgerea acestei filiere este obligatorie. Pentru a lua parte la judecarea unor procese se cerea scribului o pregătire deosebită. După ce a trecut prin aceste grade, fie în administraţia centrală, fie în nome, scribul este învestit cu dreptul „de a purta baston” adică are dreptul de a exercita puterea executivă şi este socotit în numărul „regenţilor regali”. În această calitate el va guverna oraşe sau plase, înainte de a fi numit guvernator al unei nome. Guvernatorii nu îndeplinesc funcţiile lor multă vreme în aceeaşi provincie (nomă), ci trec de la o nomă la alta. Dintre aceia care au parcurs această lungă filieră administrativă regele va alege pe înalţii săi dregători: „membrii ai Sfatului celor zece”, „căpetenii ale secretului”. Scribii primeau o retribuţie în natură, dar faraonul le dona adesea şi o mică întindere de teren. În dinastia I şi a II-a nobilii se împotriveau adesea faraonului, dar în dinastia a III-a se creează o nobleţe administrativă dependentă de faraon. Această nobleţe a faraonului nu mai este ereditară ci este legată de funcţiile exercitate, iar vechile titluri nobiliare au pierdut valoarea lor, nu mai sunt decât distincţii onorifice iar faraonul acordă, ca o recompensă, titluri de „rudă a regelui”, „îndrăgit de rege”, „prieten al regelui” unor scribi sau preoţi, titluri care nu mai sunt ereditare.
În dinastia a III-a administraţia este sub conducerea unui cancelar care poartă titlul de hatia „principe”, titlu pur onorific. Acesta conduce întreaga administraţie şi posedă sigiliul regal, dar nu are puteri militare şi nicio demnitate religioasă (cum vor avea vizirii în dinastiile următoare). Alături de el este sfatul celor „zece din Sud” care sunt agenţii direcţi ai voinţei faraonului; ei fac „în toate zilele ceea ce îndrăgeşte regele”. Iar ceea ce „îndrăgeşte regele” este o formulă frecventă în poruncile egiptene şi are sensul de lege. Faraonul exprimă porunca sa, cancelarul-prinţ face să fie executată, Sfatul celor zece veghează la execuţia ei.
Administraţia are o cancelarie, un despărţământ al dărilor, al înregistrării actelor, al cadastrului, al finanţelor, al apelor, al lucrărilor publice, apoi al cultului regal şi al intendenţei militare.
Despărţământul sau „casa” dărilor are o mare însemnătate căci statul egiptean din dinastia a III-a are mari nevoi de venituri pentru a retribui pe scribii săi. Impozitul se calculează după venitul bunurilor mobile şi imobile ale. Locuitorului. Orice act de schimbare de proprietate este înregistrat în arhivă şi un „înscris regal” este eliberat părţilor spre a sluji ca act de proprietate. Impozitul este fixat după rezultatul recensământului periodic şi este încasat de „casa dărilor” care îl transferă la „despărţământul finanţelor” sau „casa albă” existentă în fiecare nomă. Aceste impozite se plătesc în natură – cereale, în, piei, frânghii, ţesături – şi sunt strânse în hambare, fiind evaluate după acelaşi etalon de valoare, adică aşa-zisul shat de aur care avea 7,5 grame de aur (circa un napoleon şi jumătate); pentru socoteli mai mari se utiliza deben-ul care valora 12 shat. Existau scribi taxatori care aveau poate rolul să arbitreze disputele dintre contribuabili şi fisc. Administraţia domeniilor se ocupa de pământurile regale iar „despărţământul apelor” era acela care asigura buna irigare a tuturor ogoarelor, care punea să se construiască canale şi diguri sau stăvilare ori lacuri în care se acumula apa.
În ceea ce priveşte despărţământul „lucrărilor regelui” acesta era condus de o „căpetenie a tuturor lucrărilor regelui” care dispune de diferite servicii: acela al lucrătorilor, al carierelor de piatră, al construcţiilor. Acesta din urmă, la rândul său, se împarte într-un serviciu al construcţiilor palatului regal, condus de un „arhitect al palatului”, cu ateliere pentru topitori, sculptori, tâmplari, apoi într-un serviciu al construcţiilor navale. Pe de altă parte cultul adus faraonului, ca şi strămoşilor săi, este administrat de un serviciu special, „casa roşie”, care are o autonomie completă posedând domenii şi vii, dar şi case şi oficii în fiecare nomă.
Puterea executivă este reprezentată în cursul dinastiei a III-a de guvernatori – oameni care „au dreptul să poarte baston” şi Egiptul este împărţit de pe acea vreme în 42 de nome (provincii), 22 în Egiptul de Sus şi 20 în Egiptul de Jos. Aceste nome se împart în plase (districte) care la rândul lor se divid în oraşe şi sate. Fiecare din aceste împărţiri teritoriale este guvernată de un regent regal heqa. Existau regenţi regali pentru oraşe sau districte, iar pe un grad ierarhic superior regenţi regali ai nomelor, care locuiau la început într-o fortăreaţă a cărei comandă o aveau. Regentul regal are şi puterea judiciară, de aceea fortăreaţa era la începutul dinastiei I şi a II-a sediul tribunalului. În cursul dinastiei a III-a justiţia este exercitată de guvernatorii nomelor (heqa het wrt).
În dinastia a IV-a apare titlul de vizir (t a t j). Însuşi vestitul Imhotep pe care tradiţia îl cunoaşte ca vizir al faraonului Djoser nu purta titlul de vizir ci de mare preot la Heliopolis („cel mai mare dintre văzători”), de prinţ ereditar (r pet), cel dintâi după rege, comandant al cetăţii. În monarhia absolută a dinastiei a IV-a domnea un centralism absolut şi de aceea vizirul conduce întreaga ţară. Dar în dinastia a IV-a vizirii sunt numai membrii casei regale, pe când după aceea, în dinastia a V-a şi a VI-a, vizirii nu mai sunt rude ale regilor, ceea ce denotă o slăbire a puterii regale. Toate poruncile şi toate hotărârile pornesc de la palat. Ele se împlinesc prin ordine, transmise prin mandate date unor însărcinaţi speciali conduşi de „căpetenia poruncilor”. Multe titluri evidenţiază pe vizir: „Consilier intim al tuturor poruncilor regelui”, „tovarăş al regelui la sfat”, „căpetenia adevărată a celor mari”, „înaintestătătorul întregii ţări”.
Vizirului i se raportează „ce este şi ce nu este încă” după expresia textelor egiptene, iar toţi dregătorii ţării vin la el ca să-i facă rapoarte şi să primească ordine dar mai cu seamă toţi cei ce au o jalbă de făcut au acces la el. De funcţia vizirului se leagă atât administraţia ţării cât şi distribuirea justiţiei, el fiind judecătorul suprem. El este „căpetenia celor şase case mari” care erau instanţe judecătoreşti.
Desigur situaţia sa de judecător suprem este întemeiată şi pe baze religioase, căci vizirul este în acelaşi timp „căpetenia celor cinci ai casei lui Toth” şi mare preot al zeului Toth – zeu care cârmuieşte şi distribuie dreptatea şi legalitatea. În calitate de acela „pe limba căruia se află cele scrise de zeul Toth” sau „cel plin de adevăr ca şi zeul Toth”, vizirul trebuie să fie. Imaginea ideală a oricărui scrib sau dregător.
Distribuirea justiţiei fiind legată şi de păstrarea actelor şi a papirusurilor cu sentinţe judecătoreşti, vizirul este şi „căpetenie a scribilor actelor”, deci el este responsabil al arhivelor regale şi de aceea este „căpetenie a celor două încăperi ale actelor pecetluite”. Dar acelaşi şef este vizirul peste toată administraţia statului: „căpetenie a celor două hambare de cereale”, „căpetenie a celor două case cu aur”, „căpetenie a celor două vistierii”, „căpetenie a celor două încăperi cu podoabele regelui”, „căpetenie a celor două magazine de arme”, dar el este şi „căpetenie a tuturor muncitorilor care lucrează pentru rege”. Desigur aceste titluri nu indică activitatea sa reală – ar fi mult prea vastă – ci autoritatea şi puterea vizirului. Din cauza poziţiei sale care comandă peste toată administraţia „la el vin cei mari înclinându-se şi întreaga ţară zace întinsă pe burtă” (în semn de supunere), dar chiar atunci când sfetnicii săi intră în sala unde se află vizirul ei trebuie – în Imperiul de Mijloc – să se arunce la pământ (în semn de omagiu).
Se pare că politica ce a urmat-o dinastia a IV-a a fost să creeze pe deasupra filierei administrative aşa de complicată pe care trebuie să o urmeze orice dregător, puterea personală a regelui prin instituirea unui înalt dregător căruia regele îi delegă o parte din prerogativele sale.
Acesta a fost vizirul, numit direct de rege pe deasupra reţelei administrative, şi care nu era supus regulilor ierarhiei, mai cu seamă că în tot cursul dinastiei a IV-a, aşa cum am arătat, demnitatea de vizir a fost încredinţată doar prinţilor de sânge.
Este foarte posibil ca primul faraon care a numit un vizir să fi fost Cheops, dar odată cu această reformă faraonii din dinastia a IV-a fac să dispară titlul de „regent regal” pentru guvernatorii nomelor, căci acest titlu amintea prea mult de nobilii care tânjeau spre autonomie – şi li se dă titlul tuturor guvernatorilor de provincii (nome) de „judecători – intendenţi”. Vizirul este mai cu seamă judecătorul suprem „judecătorul Porţii” căci o poartă având deasupra şarpele ureus (cobra) regal este tribunalul regal. De el depind tribunalele provinciilor (nomelor) formate din notabili şi prezidate de „judecătorul intendent” al nomei. Procedura judiciară a acestor instanţe de judecată atinsese un mare grad de perfecţiune – reclamantul îşi introduce acţiunea printr-o cerere scrisă, care avea să servească drept bază a dezbaterilor. Tribunalul ia decizii pe baza unor acte scrise. Dacă este vorba de o dispută legată de dreptul de proprietate se cer actele autentice ale părţilor împricinate, sau se cer serviciului cadastrului astfel de acte. Odată ce reclamaţiile au fost depuse, începe instrucţia şi un judecător interoghează pe reclamant şi pe martori.
„Dacă eşti o căpetenie care dă porunci
Fii calm când asculţi cuvintele unuia ce face o jalbă
Şi nu-l respinge înainte de a se uşura
Din cele ce se gândise să-ţi grăiască.
Un om nenorocit doreşte să-şi reverse (prea plinul inimii)
Şi (doreşte aceasta) mai mult decât împlinirea celor pentru care a venit”
spune vizirul Ptahhotep în Învăţătura sa (cf. Constantin Daniel, Gândirea egipteană antică în texte, Bucureşti, 1974, p. 49).
Odată ce instrucţiunea este terminată, procesul este judecat la tribunal. Fiecare parte depune concluziile sale scrise şi tribunalul poate hotărî pe baza actelor prezentate. Dar el poate să ceară un supliment de instrucţie sau să recurgă la jurământ.
În cele din urmă se dă sentinţa definitivă în scris; ea conţine rezumatul concluziilor părţilor, expunerea de motive şi hotărârea.
Alături de tribunal, „locul unde se judecă”, există serviciul de grefă, unde scribi de grad mărunt primesc cererile, se ocupă de procedură şi păstrează arhivele judiciare pe care le au în grijă magistraţi speciali.
Trebuie accentuat că acest fel de organizare a justiţiei a dăinuit aproape neschimbat până în epoca romană în Egiptul antic şi se prea poate ca dreptul roman, dar mai cu seamă procedura judiciară romană, să fi fost influenţate de aceea din Egiptul antic, aşa cum s-a afirmat de numeroşi egiptologi de multă vreme.
În ceea ce priveşte funcţia de vizir ea se menţine şi în Imperiul de Mijloc şi în Imperiul Nou, sunt numiţi doi viziri, acela al Egiptului de Sus şi acela al Egiptului de Jos.
Iată instrucţiunile pe care le primeşte un vizir nou numit de la regele său:
«Divanul cel mare a intrat în camera de primire a faraonului. Viaţă! Prosperitate! Sănătate! El a poruncit să fie introdus vizirul Rekhmi-Ra numit de curând. Măria Sa a grăit către dânsul: „Ia seama la dregătoria ta de vizir; poartă de grijă la tot ce ţine de ea. Iată această dregătorie este reazemul bine aşezat al întregii ţări.
Ia seama la faptul că dregătoria de vizir nu este dulce ci e amară, aşa precum se spune. Iată, această funcţie este pe dinafară de aramă şi cuprinde în ea aurul stăpânului ei.
Ia seama, a fi vizir nu înseamnă a te purta cu părtinire faţă de unele persoane, prinţi sau sfetnici.
Iată, când vine vreun împricinat din Egiptul de Sus sau de Jos, din toată ţara cu vreo plângere, tu ai grijă ca totul să fie făcut pentru el după lege, ca totul să fie conform datinilor, dând fiecărui om dreptul său…
Când cercetezi o plângere pentru un om nu vei lua o hotărâre după raportul dregătorului ţinutului, ci toată cauza o vei cunoaşte după raportul unui dregător însărcinat special de tine…”
Iată aceasta este o cuvântare care a fost grăită la instalarea vizirului la Memfis, o arătare a regelui îndemnând pe vizir la dreapta cumpănire: „Ia seama la cele ce se spun cu privire la vizirul Kheti. Se povesteşte că el făcea deosebiri între oamenii din neamul său şi străinii pe care îi părtinea, de teamă ca să nu se spună despre el, că ajută şi dă dreptate alor săi. Când vreunul din ai lui se ridica şi cârtea împotriva hotărârii sale judecătoreşti, el persista mai departe în părtinirea sa. Desigur aceasta este mai mult decât dreptatea.
Nu uita aşadar să judeci cu dreptate.
Este o hulă împotriva zeului să te arăţi părtinitor. Aceasta este învăţătura. De aceea fă fapte de acest fel.
Priveşte la omul pe care îl cunoşti la fel ca la omul ce nu îţi este cunoscut; şi la cel ce se află pe lângă rege la fel ca la acela ce se află departe de palat”»
(Porunci către vizirul Rekh-mi-Ra” în Constantin Daniel, Gândirea egipteană antică în texte, Bucureşti, 1974, p. 154–155).
În dinastia a V-a societatea egipteană tinde să se împartă în nobili şi oameni din popor căci nobilimea devine o clasă ereditară – mai ales prin aceea că nobilii devin preoţi şi beneficiari ai marilor domenii ale templelor. Dar administraţia care a suferit reforme rămâne în mâna scribilor ce au parcurs treptele ierarhice tradiţionale şi mai ales justiţia continuă să-şi perfecţioneze instituţiile create în dinastiile anterioare.
De asemenea în dinastia a V-a centralismul se accentuează mult fiindcă administraţia nomelor depinde acum direct de Memfis.
Sistemul administraţiei realizate de scribi care urcă progresiv trepte ierarhice este însă pe cale să fie nimicit de privilegiile nobililor în cursul dinastiei a VI-a, când mulţi dintre nobili reuşesc să-şi creeze fiefuri autonome şi să devină aproape de sine stătători. Dar odată cu diminuarea puterii faraonului, forţele militare ale regatului slăbesc în mod considerabil şi o serie de trupe mercenare străine şi triburi din Libia, Nubia sau din deşert determină o profundă anarhie în Egiptul de Sus şi de Jos şi duc la prăbuşirea monarhiei.
În Imperiul de Mijloc, faraonii fac tot ce le stă în putinţă pentru a nimici puterea nobililor şi a reveni la sistemul administraţiei din Imperiul Vechi. Se continuă, ca şi în Imperiul Vechi, recensământul oamenilor şi al bunurilor la fiecare doi ani şi impozitele sunt încasate pe baza datelor acestui recensământ.
După victoria asupra hiksoşilor Imperiul Nou se organizează tot pe temeliile administrative care fuseseră admise în Imperiul Vechi.
Vizirul cu sala lui de audienţe este iarăşi centrul administrativ al întregului Egipt. Dar sunt acum doi viziri, al Egiptului de Jos şi al Egiptului de Sus, acesta din urmă cu sediul la Teba. Totuşi numărul despărţămintelor administrative şi al serviciilor nu diferă mult de cele existente în Imperiul Vechi. Funcţiunile administrative nu mai sunt exercitate de către nobili, sub Tutmosis III, ci de către funcţionari, scribi, numiţi de rege dintre oameni de toate condiţiile.
Nobilii trebuie şi ei să debuteze în administraţie ca scribi obscuri şi să urce pe rând treptele ierarhiei. Spre a se împotrivi acaparării puterii de către nobili, faraonii din Imperiul Nou reconstituie filiera administrativă riguroasă a Imperiului Vechi. Dar acestor funcţionari administrativi, spre a le conferi un prestigiu mai mare, regele le acordă titluri nobiliare.
Monarhia faraonică, distrugând nobilimea şi privilegiile ei, reconstruieşte un regim în care toate funcţiile depind de rege.
Cei doi viziri, pe care i-am menţionat, colaboratori direcţi ai regelui, sunt căpeteniile administraţiei. Ei sunt asistaţi fiecare de către un consiliu care pare a avea mai curând un rol consultativ. Administraţia centrală este formată dintr-o serie de despărțăminte administrative, care le reamintesc foarte exact pe acelea ale Imperiului Vechi. Cancelaria este organul de transmitere a ordinelor, apoi despărţământul Finanţelor (cu serviciile „casei de aur”, a vistieriei, a hambarelor, a impozitelor şi a declaraţiilor de impunere), despărţământul înregistrării (cu serviciile cadastrului şi ale stării civile), despărţământul lucrărilor publice, al Domeniilor, despărţământul Justiţiei şi cel al Armatei.
Cultul nu este sub autoritatea vizirului ci a marelui preot al lui Amon. Tot astfel palatul nu este supus jurisdicţiei vizirilor, ci formează o administraţie autonomă. Cei doi viziri, spre a fi sigur că guvernatorii provinciilor le dau ascultare ordinelor, au comisari itineranţi care îi controlează pe guvernatori şi le comunică ordinele guvernământului central. Aceşti funcţionari itineranţi nu existau în Imperiul Vechi.
Sistemul administrativ în Imperiul Nou este foarte centralizat şi nomele (provinciile) nu posedă nicio autonomie, ci sunt întru totul supuse autorităţii vizirului. Acesta (nu cunoaştem decât activitatea celui din sud) dă audienţă zilnic la Teba, aşezat în vestminte albe, cu sceptrul în mână. În faţa lui se află cele 40 de suluri de papirus pe care sunt înscrise legile.
De o parte şi de alta stau membri consiliului său. Scribii, pe margine, sunt gata să noteze poruncile sale. Toţi funcţionarii care trebuie să-i facă un raport sunt introduşi în sala de audienţe, el îi ascultă şi le dă ordine. Apoi, după ce primirea funcţionarilor se sfârşeşte, persoanele care au solicitat o audienţă sunt chemate, fiecare la rândul său, fără să fie lăsat nimeni să treacă fără rând. Vizirul Ptahhotep dă următoarele sfaturi celor care solicită intrarea la vizir:

„Dacă te afli în sala de aşteptare pentru o audienţă
Poartă-te întotdeauna după cinul şi locul tău
Care ţi-a fost hărăzit din prima zi,
Nu pătrunde (la audienţă) de se întâmplă să nu fii primit
Căci vederea (secretarului) care vesteşte (audienţele) este ascuţită
Și intrarea liberă (la audienţă) nu o are decât cel ce este chemat

În sala de aşteptare se ţine o rânduială strictă
Şi purtarea acolo se face după o aşezare dinainte stabilită.
Doar faraonul singur poate să rânduiască
(Pe un om) într-un loc mai înaintat”
(Învăţătura lui Ptahhotep în Constantin Daniel, op. cit, p. 48)

Desigur Învăţătura lui Ptahhotep a fost scrisă în Imperiul Vechi (poate în dinastia a V-a), dar cel mai vechi manuscris original păstrat este din Imperiul de Mijloc şi desigur a fost copiat şi citit şi de egiptenii din Imperiul Nou.
După ce a sfârşit audienţele, vizirul este primit de faraon căruia îi face un raport asupra situaţiei şi primeşte porunci de la el.
Justiţia este şi în Imperiul Nou, ca şi în cel Vechi, sub conducerea vizirului. Procedura este tot atât de perfectă ca şi în Imperiul Vechi. Totuşi pedepsele sunt cu mult mai severe, şi aici pare să se manifeste influenţa dreptului babilonian, a codului lui Hammurabi. Instrucţia proceselor criminale ne este bine cunoscută: toată procedura, interogatoriul acuzaţilor, rechizitoriul, sentinţa se făceau în scris. Interogarea inculpaţilor era însoţită de torturi (bătaie cu un baston la tălpi sau pe mâini). Jurământul fals este pedepsit cu tăierea nasului, a urechilor, muncă forţată în minele din Nubia, deportarea în afara frontierelor Egiptului. Crima de omucidere se pedepseşte cu moartea, ca şi conspiraţia împotriva regelui, furtul din necropolele regale şi violul.
Faptul de a nu denunţa o crimă la care a asistat îl ducea la pedeapsa cu moartea pe un egiptean din Imperiul Nou. Unii înalţi dregători, precum judecătorii care s-au lăsat cumpăraţi sau mituiţi, sunt condamnaţi să se sinucidă. Furtul din contul statului, dar şi abuzurile comise de funcţionari se pedepsesc cu cea mai mare severitate: tăierea nasului, a urechilor şi muncă silnică în mine. Delictele mai puţin grave sunt pedepsite cu închisoarea dar şi cu lovirea cu nuiele sau cu bastonul. Şi citim în instrucţiunile pe care faraonul le dă vizirului nou numit Rekh-mi-Ra, care a fost unul din marii dregători ai faraonului Tuthmosis al III-lea din Imperiul Nou:
„Nu trece cu vederea pe un om ce ţi se plânge ţie fără să iei aminte la cuvintele sale. Dacă ai de-a face cu un împricinat care îţi face o plângere ţie, dar ale cărui cuvinte nu corespund faptelor săvârşite, respinge-l, după ce l-ai pus să asculte motivele pentru care îl respingi. Iată, se spune: Un om care aduce o jalbă doreşte ca cuvintele sale rele să fie socotite ca adevărate, mai degrabă decât realitatea faptelor pentru care a venit la judecată.
Nu te mânia în chip nedrept împotriva unui om, dar fii mânios împotriva a ceea ce stârneşte mânia.

Fă ca şi se teamă lumea de tine.
Fie ca oamenii să se înfricoşeze de tine.

Un bogat de seamă este acela care provoacă temeri. Iată, teama de un mare dregător provine din faptul că el face dreptate. Totuşi dacă un om îngrozeşte de foarte multe ori, atunci poporul vede în el răutate. Lumea nu spune despre el: «Iată este un bărbat cu adevărat». Teama provocată de un mare dregător împiedică pe mincinos (să mintă), dacă marele dregător se poartă după frica ce lumea are de el. Dar ia seama, vei obţine aceasta (ca lumea să se teamă de tine), îndeplinindu-ţi slujba ta (bine) şi săvârşind dreptatea”.
(Porunci către vizirul Rekh-mi-Ra, în „Constantin Daniel, Op. Cât. p. 155–156).
Justiţia nu era însă nici pe departe în Egiptul faraonic aşa cum ar fi trebuit s-o exercite vizirul Rekh-mi-Ra şi aşa cum îl sfătuia, faraonul s-o împartă. Samavolnicia, jaful domneau nestăvilite în satele egiptene. Mărturia pentru această aserţiune o aduce celebra „Poveste a ţăranului bun de gură” în care un ţăran din Oaza Sării vine în Egipt şi este jefuit de măgarii şi de marfa sa, apoi bătut şi oprit să se vaite de durere. El se duce atunci la un mare dregător Rensi pe pământurile căruia se petrecuse furtul, care îi admiră elocinţa dar nu îi face dreptate imediat, ci îl ascultă îndelung, ba pune pe poliţişti săi să-i administreze o bătaie, raportează faraonului discursurile ţăranului şi numai într-un târziu îi dă satisfacţie şi îi înapoiază avutul de care fusese jefuit. Dar este mai mult ca sigur că discursurile ţăranului bun de gură oglindesc o situaţie reală din Egipt şi aceia care vorbesc despre dreptate trebuie socotiţi aşa cum spune bietul ţăran jefuit: „Tâlhari, hoţi, furi, iată cine sunt marii dregători, care au fost totuşi numiţi ca să osândească răul; un loc de scăpare pentru cel silnic (violent), iată cine sunt înalţii slujbaşi care au fost totuşi numiţi ca să pedepsească înşelăciunea nelegiuită”. (Povestea ţăranului bun de gură, Ibidem p. 129).
De altfel întreagă această poveste este o diatribă violentă împotriva dregătorilor lacomi, necinstiţi şi împilatori ai faraonilor şi este o condamnare ce vine peste veacuri a întregii societăţi a Egiptului faraonic din dinastia veche, care nu era idilică şi plină de bunătate şi, aşa cum o descrie ţăranul bun de gură, crudă, vicleană şi rea. Dreptatea de care vorbeşte faraonul sfătuindu-i pe vizirul Rekh-mi-Ra este dreptatea exploatatorilor nu a ţăranilor şi meseriaşilor furaţi şi jecmăniţi, bătuţi şi ucişi în numele acestei aşa-zise dreptăţi.

Ţăranii şi economia agrară

Pământul şi apa determină destinul ţăranului egiptean. Căci pământul este acoperit periodic, în fiecare an, de apele Nilului şi această inundaţie, care trebuie totuşi supravegheată, aduce cu ea bogăţia roadei anului întreg. Preocuparea esenţială a ţăranului egiptean este de a avea apă destulă dar totuşi nu prea multă, căci un nivel ridicat al inundaţiei împiedică cultura la timp a ogoarelor şi ameninţă să acopere satele şi oraşele.
Tocmai această dependenţă de Nil a imprimat egiptenilor o mare dragoste de ţară care se reflectă aşa de vizibil în literatura lor; a muri în străinătate printre alte neamuri era o perspectivă de nesuportat pentru egiptenii care călătoreau în Siria sau Palestina, în Nubia sau pe coastele Mării Roşii.
Dar abundenţa şi prosperitatea date de apele Nilului, care se revarsă anual peste ogoare, au creat nu numai dragostea faţă de aceste locuri ci şi stabilitatea şi permanenţa oamenilor care nu pleacă bucuroşi din Egipt.
Iată ce spun evreii după ce părăsesc Egiptul, fugind sub conducerea lui Moise: „Mai bine muream Bătuţi de Domnul în pământul Egiptului când şedeam în jurul căldărilor cu carne şi mâncam pâine de ne săturam!” (Ieşire, XV, 3). Şi spuneau aceasta deşi fuseseră împilați, oprimaţi şi spoliaţi nespus de mult de faraoni (Ieşire, I, 9–14). De fapt nomadul asiatic este oarecum imaginea negativă a locuitorului ţării Nilului, căci se spune despre el: „Nenorocitul de asiatic, rău este locul unde este aşezat, cu apă fără gust bun şi drumurile lui sunt grele din pricina pietrelor cele multe. Niciodată nu rămâne în acelaşi loc şi picioarele sale călătoresc. Din vremea lui Horus el se luptă şi nu biruie, dar nici nu este biruit” (A. Erman, Die Literatur der Aegypter, Leipzig, 1922, p. 116).
Dar carnea pe care spuneau evreii fugiţi din Egipt că o mâncau altădată pe malurile Nilului provenea de la nenumăratele turme de vite ce formau una din marile bogăţii ale acestei ţări. În mormintele egiptene sunt zugrăvite sumedenie de astfel de vite care erau mândria posesorilor lor. De aceea în expediţiile războinice căpeteniile egiptene se fălesc că au capturat vite şi enunţă cu mare exactitate ce fel şi câte vite au luat de la duşmani.
Căci Delta Nilului era locul de păşunat pentru vite; faptul acesta se poate stabili cu precizie în Imperiul Vechi şi se poate urmări până în epoca romană. Când în Egiptul de Sus se strângea recolta de pe câmpii, lipsea iarba de pe ogoare şi vitele nu mai aveau ce paşte şi atunci cei ce aveau vite le trimiteau în Deltă, în părţile unde creştea papirusul care era păscut cu aviditate de vite. Se ştie de altminteri – şi despre aceasta ne informează însuşi Herodot – că şi egiptenii mâncau deseori tijele tinere de papirus. Această emigrare din sud în părţile din Deltă unde creştea papirusul, era un fel de transhumanţă comparabilă cu aceea a păstorilor noştri care toamna îşi aduceau turmele de la munte ca să pască iarba din zăvoaiele şi bălţile Dunării. De fapt întoarcerea vitelor din Deltă şi din întinderile unde creştea papirusul era o temă favorită a picturilor din mormintele Imperiului Vechi. Dar chiar în dinastia a XVIII-a un mare demnitar poseda păşuni în Egiptul de Sus şi turme de vite în cel de Jos. Însăşi ocuparea Deltei de către hiksoşi nu a întrerupt această transhumanţă între Egiptul de Sus şi Deltă. Însă păstorii şi locuitorii acelor regiuni inundabile din Deltă erau o populaţie mai primitivă, cu un amestec pronunţat de libieni printre ei, de aceea se deosebeau destul de mult de ţăranii care locuiau în Valea Nilului şi, mai cu seamă, duceau o viaţă mult mai liberă fără să fie supuşi atât de mult opresiunii şi împilării şi nici jefuiţi de roadele muncii lor de către faraoni, nobili sau preoţi, cum era ţăranul egiptean.
Păstorul egiptean, cu părul vâlvoi, cu veşminte făcute din piei sau rogojini, locuind în mici colibe de trestii, păzit de un câine lăţos este o imagine obişnuită pictată pe zidurile mormintelor egiptene din Imperiul Vechi şi de Mijloc.
După relatările vechi acest păstor ar fi trăit destul de bine căci la prânz ar fi mâncat câte o gâscă, sau peşte, ori o capră şi ar fi avut lapte din belşug.
El este însă diferit de locuitorii Egiptului şi un vechi cântec afirmă că el vine din Apus, adică din paradis, din ţara celor morţi care au fost aflaţi drepţi de judecata lui Osiris:

„Păstorul intră-n apă, printre peşti
Cu somnul stă de vorbă
Şi dă bineţe ştiucii
Apusule de unde-o fi păstorul
Păstorul vine din Apus”
(cf. Ion Acsan şi Ion Larian-Postolache, Poezia Egiptului faraonic, Bucureşti, 1974, p. 26).

Animalele domestice ale vechilor egipteni au rămas aceleaşi, în general, în decursul veacurilor. Măgarul era animalul care căra greutăţi dar nu se călărea pe el mai niciodată. Se făceau lungi caravane ce cărau mărfuri prin pustiu în Nubia sau la oaze. În epoca veche măgarul sălbatic se mai afla încă în deşert şi era vânat deseori. Dar măgarul era socotit o fiinţă esenţialmente rea şi nu se mânca din carnea sa, fiind socotit spurcat, ca aparţinând zeului Seth. De fapt se aduceau lui Seth jertfe de măgari, căci se socotea că Seth are un cap de măgar şi se întrupează în măgar. Spre a dispreţui pe cuceritorul lor persan, egiptenii au poreclit pe Artaxerxes al III-lea „Măgarul” şi el s-a răzbunat ucigând boul Apis şi dând ordin să fie gătit şi servit la masă, ceea ce a fost considerat de egipteni cel mai mare sacrilegiu.
Tot pentru că ar fi aparţinut lui Seth – întrucât are culoarea pustiului peste care stăpâneşte Seth, zeul dezordinei şi al răului în Egipt – cămila nu a fost introdusă decât în epoca romană, deşi era folosită şi binecunoscută arabilor beduini ce făceau dese incursiuni războinice în Egipt. Dar un vas în formă de cămilă a fost găsit într-un mormânt la Abusir-el-Melek, mormânt ce data din epoca predinastică, şi este probabil că acest animal a fost adus de nomazi. Poate că introducerea cămilei în Egipt ar fi constituit însă şi un mijloc de transport uşor al multor fugari.
În ceea ce priveşte bovinele, egiptenii au cunoscut multe feluri de tauri: fără coarne, cu coarnele în liră, enormi şi masivi, sau mai mici. În epoca preistorică dar şi în Imperiul Vechi bourul sălbatic rătăcea în turme şi era vânat cu pasiune de faraon şi de nobili. Taurul sălbatic a fost luat ca simbol al regelui egiptean războinic, puternic şi de nebiruit. Dar bovinele au fost domesticite devreme şi se practica creşterea extensivă a lor; păşteau pe malul canalelor şi pe păşuni în Egiptul de Sus, de unde veneau în Egiptul de Jos în Deltă. În Imperiul Nou s-au ameliorat rasele de bovine aducându-se boi şi vaci din Cipru. Însă nu se tăiau şi nu se mâncau vacile cu lapte, fiind considerate animale sacre ale lui Hathor sau ale lui Isis, ele reprezentau însuşi cerul (vaca cerească este o imagine ce revine des în mormintele Imperiului Vechi); vaca păzea lumea cerului alăptând pe faraon în lumea de apoi. Vacii cereşti i se ridicau temple şi i se dedicau turme întregi de vaci. Apoi zeii care luau formă de tauri, Montu, Mân sau Amon aveau şi ei vacile lor care se aflau pe lângă taurii ce-i încarnau pe aceşti zei, adică Apis, Mnevis sau Buchis. Egiptenii îngrăşau boii în grajduri, uneori dându-le hrana cu mâna. Nu a fost introdus în Egiptul antic bivolul care astăzi este atât de des întâlnit şi care în vremea noastră a înlocuit aproape complet boii şi vacile.
Oile erau şi ele foarte răspândite şi lucrul acesta se dovedeşte prin cultul berbecului care nu era mâncat niciodată în Egipt, după cum ne asigură Herodot, fiind consacrat zeului Amon din Teba. Se pare că vechile oi egiptene (ovis longipes paleoaegypt) cu picioarele lungi au dispărut, poate în urma unei epizotii, pe încetul, din dinastia a XII-a şi au fost înlocuite cu o oaie mai mare (ovis platyura aegypt) având coada mai încărnată de grăsime. Porcul, considerat animal impur, era totuşi crescut în Egipt de porcari, impuri şi ei, şi carnea lui se mânca doar o singură zi pe lună (Herodot, II, 47), acest animal fiind legat de Seth şi aparţinându-i, căci ar fi luat parte la uciderea lui Osiris.
Calul fusese introdus în Egipt din vremea hiksoşilor, provenind din Mitani unde se practica creşterea cailor pe o scară vastă. Dar calul nu era foarte răspândit deşi faraonul avea grajdurile sale din care acorda fiecărui ofiţer de care de luptă doi bidivii; pe de altă parte nobilii aveau şi ei grajdurile lor cu cai. Nu se călărea pe cai (se ştie că şeaua apare târziu iar scările şeii, graţie căreia călăritul este mult facilitat, apar în Europa pe timpul hunilor; romanii şi grecii vechi n-au cunoscut scările şi de aceea cavaleria lor era ineficientă faţă de cea a invadatorilor huni), ci doar se înhămau la carele de lupte fără să li se utilizeze raţional forţa de tracţiune; caii erau înhămaţi la care şi pentru deplasări rapide sau plimbări.
Egiptenii reuşiseră să domesticească, pe de altă parte, două specii de antilope, antilopa oryx şi mendes, apoi capre sălbatice, cerbul şi chiar hiena, pe care le îngrăşau, apoi le tăiau şi le găteau.
Printre păsările domestice ale vechiului Egipt nu se găseau găini şi cocoşi, introduse în Egipt foarte tardiv (probabil tot din cauza unor interdicţii religioase căci în Palestina există găini şi cocoşi cel puţin din sec. I al erei noastre – cf. Matei, XXVI, 75). Dar printre păsările domestice găsim mai ales porumbei, mai multe feluri de gâşte şi de raţe. Dar se domesticise cocorul, care se mânca la masa nobililor încă din Imperiul Vechi. Se aduceau ca jertfe zeilor, carnea de gâscă îndeosebi, şi faraonii aduc jertfe de mii de gâşte. Creşterea păsărilor era foarte dezvoltată şi se făcea fără nicio cheltuială în canaluri şi pe ramurile Nilului; egiptenii aveau chiar şi o divinitate care proteja păsările.
Periodic, la doi ani în Imperiul Vechi, se făcea recensământul boilor, vacilor, oilor şi caprelor şi anii se datau după aceste recensăminte din vremea domniei fiecărui faraon. Pentru ca vitele să nu se amestece şi să se rătăcească sunt marcate cu fierul roşu. Bogăţia unui egiptean depindea şi de numărul vitelor sale. În Imperiul de Mijloc statul controlează numărul vitelor şi încasarea dărilor pentru ele în aşa-zisa „casă a numărătorii vitelor” care are în fruntea sa un „înaintestătător al vitelor din întreaga ţară”. Nu putem şti câte dări se plăteau pentru vite dar din inscripţiile pe morminte ele par a fi fost destul de însemnate. Cât priveşte valoarea vitelor în timpul Ramesizilor, un taur se vindea cu 30–120 debeni de aramă (1 deben = 91 grame) după mărimea sa, iar un măgar valora 40 debeni de aramă, pe câtă vreme o capră doar 2 debeni. Dregătorii care trebuiau să poarte de grijă cirezilor şi turmelor de vite sunt personaje importante la curtea faraonului, cum este „căpetenia vitelor faraonului” care în acelaşi timp supraveghează şi perceperea impozitului pe vite.
Vânătoarea păsărilor în regiunile mlăştinoase ale Deltei, dar şi în regiunea Fayum, era foarte dezvoltată.
Se ştie că un mare număr de păsări călătoare vin să ierneze în Delta dar şi în Egiptul de Sus. Se prindeau multe păsări aruncându-se o plasă mare peste o întindere de baltă. Aceasta era o vânătoare în echipă.
Dar era nevoie să se aleagă o baltă nu prea întinsă. De o parte şi de cealaltă a acestei mlaştini se întindeau plase dreptunghiulare care, atunci când se uneau, acopereau cu totul balta aleasă. Se cerea însă ca plasele să fie trase brusc şi în acelaşi timp astfel ca păsările ce ar fi fost pe baltă să fie prinse; dar se impunea de asemenea să se folosească păsări domestice care să le atragă pe cele sălbatice, iar pe de altă parte o mare îndemânare din partea vânătorilor. Aceştia aveau o zeitate a lor care se numea Sekhet şi avea un fiu care se numea „năvod”.
Dar vânătoarea de păsări se putea face şi cu o armă străveche pe care egiptenii o cunoşteau, ca şi indigenii din Australia, bumerangul din care ni s-au păstrat în morminte modele dintre cele mai frumoase. Vânătoarea cu bumerangul nu aducea prea mult vânat.
Apoi egiptenii vânau păsări cu ajutorul pisicii dresate care purta un inel de gât ca să nu-şi devoreze victimele. Aceasta stătea la pândă şi la apariţia unei păsări se repezea la ea, o lua în dinţi şi o aducea stăpânului său care, drept recompensă, îi dădea un peşte după ce îi desfăcea inelul de la gât.
Egiptenii înconjurau cu mare dragoste acest frumos animal şi în fiecare casă se găsea cel puţin o pisică, nu atât pentru a stârpi şoarecii şi şobolanii cât pentru a ataca orice şarpe care s-ar furişa în locuinţele aşezate pe malurile apelor.
Orice şarpe atacat de o pisică este pierdut nu numai fiindcă poate fi uşor ucis de felină, care îl muşcă de gât ferindu-se de dinţii săi veninoşi, dar şi prin faptul că, nimicindu-i solzii de pe piele, este uşor atacat de furnici, împotriva cărora se apără cu greu. Egiptenii au mai folosit la vânătoarea de păsări şi feline din familia nevăstuicei (aşa cum se mai foloseşte şi azi în Franţa, pentru vânarea iepurelui, animalul numit furet), dar şi ghepardul şi hiena pentru vânătoarea de gazele în deşert.
Pentru vânătoarea de animale mari în pustiu egiptenii au folosit carele de luptă cu doi cai. Desigur vânătoarea în pustiu era practicată de faraoni şi de nobili şi foarte multe morminte au pereţii lor decoraţi cu astfel de scene de vânătoare în pustiu. Ofrandele în animale sălbatice vânate erau mult mai căutate pentru templele zeilor. Dar şi în pustiu se practica vânătoarea cu plase. Acolo se aduna vânatul într-o vale adâncă, unde putea fi ucis mai uşor.
La vânătoarea în pustiu nobilii foloseau câini dar şi gheparzi. Leii îmblânziţi nu au fost folosiţi la vânătoare ci la război, unde îi însoţeau pe faraoni, pe Ramses al II-lea, de pildă. Pe Nil se organiza vânătoarea hipopotamului care nu era lipsită de pericole, ca şi aceea a crocodililor, în nomele unde crocodilul nu era adorat ca animal al zeului Sobek.
În ceea ce priveşte pescuitul, peştele nu era mâncat deloc de preoţi, care îl considerau impur. De altfel se pare că nici grecii vechi din Iliada şi Odiseea nu mâncau peşte. Ceilalţi egipteni, care nu erau preoţi, mâncau de obicei peşte, fiindu-le totuşi interzise anumite specii. Se pescuia desigur cu undiţa sau cu năvoade mari care necesitau colaborarea mai multor oameni cu cel puţin două bărci. Dar adeseori în apele limpezi ale canalelor se pescuia cu harponul, mai cu seamă peştii mari. Un număr de peşti erau socotiţi sacri şi de aceea nu erau mâncaţi cum era lepidotus (în noma thinită) oxyrynchus, apoi peştele numit latus, dar în alte nome aceştia nu erau mâncaţi ca fiind impuri.
În primul mileniu înaintea erei noastre toţi locuitorii mâncau peşte, în afară de preoţi, dar regele Pianchi din Deltă, crescut sub influenţa preoţilor lui Amon, nu vrea să primească pe niciunul dintre regii din Deltă, supuşii lui, descendenţi ai libienilor pentru că „nu erau circumcişi şi mâncau peşte, ceea ce era o hulă pentru casa regală” (Urkunden des ägyptischen Altertums, herausgegeben von g. Steindorff, Leipzig, 1903, vol. III, p. 54). Totuşi munca pescarilor şi mirosul pe care îl degaja o pescărie era foarte neplăcut şi socotit pestilenţial. Deznădăjduitul, în dialogul cu sufletul său, spune:

„Hulitu-mi nume are o miasma
Mai rea decât duhoarea pescarului în ziua
Când pescuieşte sub un cer dogoritor”
şi de asemenea:
„Hulitu-mi nume are o miasmă
Mai rea decât duhoarea ce o răspândesc pescarii
Sau malul bălţii-n care au pescuit aceştia”.
(Ion Acsan şi Ion Larian Postolache, Poezia Egiptului faraonic, Bucureşti, 1974, p. 21).

Apoi scribul, discutând cu fiul său, zice: „Eu îţi spun mai departe cum trăieşte şi o duce pescarul; îi merge mai rău decât oricărui alt meseriaş”. (A. Erman, Die Literatur der Aegypter, Leipzig, 1922, p. 57).
Dar pescarul nu avea voie să pescuiască în vecinătatea templelor, deşi peştele era hrana obişnuită şi ieftină a poporului care îl tăia în două, îl săra şi îl usca la soare.
În epoca tardivă fiscul egiptean încasa sume enorme de pe urma pescuitului şi Herodot ne asigură că fiscul primea zilnic, în cele şase luni când apele se retrăgeau, câte un talant de argint ca venit de pe urma pescuitului în lacul Moeris (Herodot II, 149).
Grădinile se aflau lângă casa oricărui om puţin mai înstărit şi egiptenii îndrăgeau mult grădinile care, pe lângă fructe, legume, zarzavaturi, le aduceau şi răcoare.
Împărţite în pătrate sau în dreptunghiuri, prin alei drepte pe marginea cărora se află pomi, grădinile erau pline de flori şi îngrijite cu mult sârg. Într-o grădină se plantau mai toţi pomii care creşteau în Egipt: curmalul, palmierul dum (cel ce produce nuci de cocos), sicomorul, smochinul, pomul persea, tamariscul, rodiul etc. Sub pomi, unde stăpânul grădinii se destindea, se clădea un mic chioşc, alături de care se săpa un bazin unic cu apă plină de nuferi sau de flori de lotus.
În Imperiul Vechi grădinile se udau cu doniţe mari care erau transportate pe umeri. Dar în Imperiul Nou apare sistemul numit astăzi şaduf: într-un trunchi de copac înalt se aşază o prăjină groasă la vârf pe un şanţ săpat în lemn, în aşa fel ca ea să poată oscila în sus şi în jos – ca la o fântână cu cumpănă de la noi. La un capăt al prăjinei se leagă o piatră mare, la celălalt o găleată de apă care este aşezată deasupra unui puţ. Se scot astfel găleţi de apă care sunt vărsate într-un canal ce se revarsă prin toată grădina. Sistemul acesta de irigare prin şaduf a uşurat mult munca de cultivare a grădinilor.
Dar roata care, învârtită, cară apă în cupele ei – similară uneia de moară – spre a o vărsa într-o rigolă situată la înălţime mai mare nu era încă inventată, deşi astăzi asemenea roţi sunt pretutindeni în Egipt.
Pe de altă parte grădinile prezintă un mare interes economic pentru stat, nu numai pentru roadele lor dar şi pentru pomii ce cresc în ele, fiindcă arborii – în urma tăierilor masive făcute în trecut – lipsesc aproape cu totul în Egipt. De aceea pentru a tăia un pom era nevoie de încuviinţarea vizirului (Urkunden des ägyptischen Altertums von g. Steindorff, Leipzig, 1903, vol. IV, p. 1113).
În multe grădini se aflau pomi aduşi din ţări străine, iar regina Hatchepsut plantează, la templul clădit de ea la Deir-el-Bahri, arbori de tămâie (Boswellia) aduşi din Ţara Punt unde trimisese o expediţie. Smochinii erau plantaţi în mare număr în grădini şi pentru recoltarea smochinelor coapte se utilizau maimuţe îmblânzite, aşa cum arată o pictură dintr-un mormânt la Beni-Hasan (Apud Hermann Kees, Ägypten, München, 1932, p. 50).
Zeilor li se aduceau ca ofrande flori şi s-au găsit în multe morminte flori din cele mai diferite specii. Dar egiptenii, vrând să reţină mireasma lor, au făcut din ele parfumuri. Din crini albi se scotea un parfum foarte căutat, care se folosea şi în ceremoniile de investire a înalţilor dregători. De obicei se obţinea uleiul şi parfumul din flori, îngrămădindu-se într-un sac legat la fiecare capăt de o prăjină care se învârtea, în sens invers, de către doi oameni, deasupra unui vas mare unde se scurgea uleiul.
Grădinile de zarzavaturi erau cultivate în sezonul de iarnă, irigându-se cu apa din bazine de acumulare (în care se păstra apa din timpul inundaţiei) sau prin sistemul şaduf, descris mai sus. Se cultiva mai ales lăptuca şi ei i se atribuiau proprietăţi afrodisiace, fiind socotită drept plantă sacră a zeului Mân, ceapă şi usturoi (acestea din urmă, socotite impure, nu erau mâncate de preoţii egipteni ca şi de pitagoricieni mult mai târziu pentru meteorismul abdominal pe care îl produc). Poporul însă nu păzea interdicţiile preoţilor ci, dimpotrivă, socotea ceapa sacră şi la procesiunea zeului Sokar, în a 26-a zi a ultimei luni a inundaţiei, se purta ceapă în jurul gâtului.
Alături de aceste legume se cultivau fasole şi linte, poate şi bob (deşi acesta era interzis preoţilor ca şi adepţilor lui Pitagora, la greci, în primele secole înaintea erei noastre), apoi pepeni şi dovleci.
Plantele oleaginoase erau intens cultivate spre a satisface cerinţele de ulei destul de mari ale egiptenilor, atât pentru hrană, cât şi pentru toaletă. Acestea erau ricinul (kiki), sesamul, apoi inul din sămânţa căruia se scotea un ulei foarte căutat şi o specie de şofran din care se extrăgea un ulei.
Este greu de afirmat cu precizie dacă vechii egipteni au cunoscut sau nu bumbacul, pentru că ţesătura numită bysos (în română veche vizon) pare a fi fost o ţesătură fină de bumbac. Mierea este pomenită adesea în reţete medicale, dar nicăieri nu avem un text care să pomenească de creşterea albinelor. Unul din titlurile regelui egiptean se ştie că era „cel ce aparţine albinei” şi era legat de regalitate în Egiptul de Jos. Nu ştim exact ce raport este între albină şi regele Egiptului de Jos, dar albinele au fost folosite şi în scop defensiv pentru a interzice accesul într-un teritoriu dat, fiindcă ele puteau fi dresate să vină la un fluierat al crescătorului.
Deşi clima Egiptului ar fi fost foarte favorabilă măslinului, totuşi el nu a fost cultivat aproape deloc şi s-a importat untdelemn din Cipru, lumea greacă şi Asia Mică. În timpul regilor Ptolemei s-a înfiinţat chiar un monopol asupra importului de untdelemn. S-a folosit, pentru iluminat, uleiul de ricin, care se producea în mare cantitate. Este probabil că un tabu, o interdicţie rituală împiedica cultivarea măslinului şi fabricarea untdelemnului, aşa cum şi esenienii (gruparea enigmatică ce a scris Manuscrisele de la Marea Moartă) nu aveau voie să se atingă măcar de untdelemn din pricina unei interdicţii al cărei sens nu s-a putut elucida încă (cf. Iosif Flaviu, Bellum judaicum, II, VIII, 3).
Viţa de vie se găsea în fiecare grădină şi ea se urca pe stâlpi şi pe pomi formând deseori o boltă din care atârnau mari ciorchini de struguri. În primele dinastii viţa de vie se cultiva în marile oaze de la apus de Nil şi reputaţia vinurilor de acolo s-a păstrat până în epoca ramesidă.
Nu avem amănunte precise despre cultura viţei de vie, dar ştim că la culesul viilor, strugurii erau aşezaţi în coşuri mari, uneori transportaţi cu bărcile şi duşi la un teasc de piatră unde se călcau cu picioarele, în sunetele flautelor şi ale lirelor. Mustul curgea printr-o deschizătură sau două ale teascului.
Pentru a se stoarce şi restul de must ce ar fi rămas în strugurii terciuiţi, aceştia erau băgaţi într-un sac mare, având o prăjină la fiecare capăt. Câte un om întorcea sacul la fiecare capăt în direcţii opuse; deasupra unui ciubăr se scurgea tot mustul care mai rămăsese.
Mustul era vărsat în ciubăre cu fundul plat unde fermenta, după aceasta era vărsat în amfore ascuţite, cu două urechi, pentru a fi transportate uşor, şi un gât ce se pecetluia cu ghips şi pe care se punea un sigiliu al regiunii sau al proprietarului.
Regii din Imperiul Nou au fost mari băutori de vinuri şi s-au găsit multe cioburi de amfore cu sigilii şi cu denumirea vinurilor. Multor egipteni le plăcea să bea vin peste măsură şi nu urmau sfatul scris pe mormântul lui Taimhotep:
„Să nu te saturi niciodată de băutură şi mâncare” (Poezia Egiptului faraonic, p. 61).
Dar cei înţelepţi dezaprobă beţia:
„Se găsesc oameni care jinduiesc să bea vin, cu toate că sunt obosiţi după beţia de ieri” (Învăţătura papirusului Insinger, cf. Constantin Daniel, Gândirea egipteană antică în texte, Bucureşti, 1974, p. 191) sau:
„Cine se satură de vin peste măsură de mult, este lipsit de putere şi zace culcat” (Ibidem, p. 292), ori:
„Vinul, felurile de mâncare şi femeia sunt cele ce fac să sufere inima” (Ibidem, p. 206).
Berea era totuşi băutura preferată de toţi şi desigur mai ieftină.
Un scrib înţelept sfătuieşte astfel pe fiul său, amator de ospeţe cu bere:
„Nu te apuca să bei un ulcior întreg cu bere.
Dacă vorbeşti, atunci nu slobozi un cuvânt nelalocul lui din gura ta. Dacă te vei slăbi căzând şi mădularele tale se vor slăbănogi, atunci nu va fi nimenea acolo ca să-ţi întindă mâna. Şi tovarăşii tăi de beţie se vor scula şi vor zice: «Să iasă afară beţivul ăsta!».
Iar dacă în acea vreme vine cineva să te cheme, să te caute ca să te întrebe ceva, atunci te va găsi culcat şi eşti ca un copil mic”. (Înţelepciunea lui Ani, în Constantin Daniel, op. cit., p. 143).
Cultura cerealelor este ocupaţia fundamentală a ţăranului egiptean încă din timpurile preistorice. Toată cultura cerealelor este reglată de revărsarea Nilului şi de inundaţia terenurilor în care el va lăsa să se depună mâlul fertil.
Înălţimea la care se ridicau apele Nilului în cursul inundaţiei, era de cea mai mare importanţă pentru viitoarea recoltă şi de aceea în toate oraşele mari se măsura înălţimea apelor Nilului cu ajutorul aşa-zisului „nilometru”, instalat la Elefantina sau la extremitatea sudică a celei de-a doua cataracte. Apele scăzute ale Nilului nu pot inunda multe regiuni ale ţării şi de aici rezultă o diminuare a producţiei agricole.
În textele vechi găsim diferenţierea netă între „ogoare joase” şi ogoare „la înălţime” – unde apa inundaţiei nu ajunge. Aceste ogoare neatinse de inundaţie sunt folosite ca locuri de păşune sau pentru a se cultiva zarzavaturi şi legume doar în vremea inundaţiei când pot beneficia de oarecare umiditate. În afară de acestea mai sunt pământuri mlăştinoase, de pe care apele nu pot fi evacuate, mlaştinile propriu-zise în care creşte trestia şi papirusul şi în fine „câmpul” teritorial unde pasc turmele păstorilor şi ale crescătorilor de păsări.
Din timpurile primelor dinastii s-au făcut eforturi mari spre a se preîntâmpina efectele dezastruoase ale unei creşteri prea mari a apelor Nilului. În acest scop se clădeau diguri de protecţie şi canale. Dar inginerii din Imperiul de Mijloc au săpat lacul Fayum (lacul Moeris al grecilor) ca un rezervor de apă pentru irigarea regiunilor care au primit puţină apă, dar şi ca un lac în care să se acumuleze excesul de apă atunci când Nilul creşte prea mult. Tehnica irigaţiilor ajunsese la un nivel destul de ridicat, fiindcă sistemul şaduf, descris mai sus, slujea doar la udarea grădinilor pe când câmpurile erau irigate cu apa strânsă în lacuri de acumulare şi bazine.
Se cultiva o specie de grâu (triticum dicoccum) pe care l-a cunoscut şi Herodot. (Herodot, II, 36, 77). Din el se făcea plinea fără sare (sarea scoţându-se din mare – care aparţinea lui Seth şi era blestemată; de aceea trebuia evitată şi preoţii mâncau fără sare). Mai târziu s-a cultivat o altă specie de grâu cerută mult la export (triticum sativum) şi care se vindea în tot Imperiul Roman.
Pe vremea Ptolemeilor în Egipt s-a practicat sistemul de două recolte pe an; prin scurtarea timpului inundaţiei se făceau însămânţări de iarnă şi se obţinea o recoltă de primăvară, înaintea revărsării apelor.
De altfel se pare că şi în cursul dinastiei a XVIII-a s-a practicat cultura ogoarelor cu două recolte pe an căci vizirul avea printre îndatoririle sale şi pe aceea de a purta de grijă ogoarelor „în timp de vară” (Urkunden des äegyptischen Altertums, herausgegeben von G. Steindorff, Leipzig, 1903, Band IV, p. 1113), adică după recoltarea cerealelor, care se făcea iarna.
Inundaţia dura între 40–60 zile după care pământul se usca şi trebuia arat şi semănat. Cu cât pământul se usca mai repede cu atât se începeau mai devreme semănatul şi aratul. Plugul folosit este rudimentar, de lemn, şi el este mai adecvat, pentru arătura unui sol mobil şi afânat după inundaţie. Cuţitul plugului este de aramă sau de bronz, dar deseori de lemn (fierul era metal sethian şi în această calitate interzis; cf. Constantin Daniel, L’interdiction du fer dans l’Égypte ancienne, în „Studia et Acta Orientalia” vol. VII, 1968, p. 3–21). La plug nu se înhămau niciodată nici boi, nici cai, ci vaci şi talia lor mică dovedeşte că nu li se cereau eforturi prea mari. Reamintim că vaca era consacrată lui Hathor şi lui Isis şi de aceea era sacră şi avea oarecare relaţie cu rodnicia în general.
La plug găsim înhămaţi măgari – zugrăviţi pe zidurile mormintelor – dar şi catâri sau câte o oaie şi mai cu seamă vedem înhămaţi la plug ţărani egipteni, lipsiţi de vite şi sărăciţi de jafurile stăpânitorilor lor.
La arat sunt de obicei doi oameni, unul care apasă pe coarnele plugului ca să-l înfunde în pământ, celălalt care conduce vacile mergând alături de ele. Ca şi la grecii vechi, acesta din urmă este adesea complet gol, ritual magic păzit cu multă stricteţe, ne spune Hesiod.
Semănătorul merge în urma plugului şi seamănă; acesta este adesea soţia plugarului. Seara, după ce au terminat aratul, animalele sunt conduse acasă, mângâiate (căci egiptenii iubeau animalele, aşa se explică în cele din urmă şi cultul animalelor sacre), adăpate şi hrănite. Dar în unele locuri nu se ara ci se folosea săpăliga şi chiar un fel de târnăcop. Pe ogoarele care erau foarte saturate de apă nu se ara, ci se semăna direct, după care se dădea drumul la o turmă de oi peste sămânţă să o acopere. Ţăranul lua o mână de iarbă şi o arăta oii din fruntea turmei, celelalte o urmau orbeşte şi astfel toată sămânţa era călcată în picioare. În Imperiul Vechi se foloseau în acelaşi scop porcii.
Semănatul era pus de egipteni în legătură cu moartea lui Osiris şi cu învierea lui, căci judecau analogic că îngroparea bobului de grâu şi învierea sa într-o plantă tânără, nouă, este similară morţii, îngropării şi învierii lui Osiris, zeul care a adus oamenilor plantele folositoare lui. Dar după semănat şi acoperirea seminţelor se continuau lucrări de irigaţie prin canale, care se deschideau ca să aducă apa acumulată în bazine şi lacuri mari (cum era lacul Fayum, numit Moeris de către greci). Alteori apa era adusă cu ajutorul aparaturii şaduf similară fântânii noastre cu cumpănă. Se făceau canale şi se deschideau altele sau se astupau cu piciorul, de unde spusele lui Moise către vechii evrei: „Căci pământul la care mergi tu să-l stăpâneşti nu-i ca pământul Egiptului din care ai ieşit, unde semănând sămânţa o udai cu ajutorul picioarelor tale, ca pe o grădină de legume” (Deuteronom, XI, 10).
Scribul cadastrului care făcea măsurătorile topometrice, trebuia însă să măsoare mereu întinderile de pământ, căci după inundaţie pietrele de hotar erau deplasate şi se făceau canale noi.
Secerişul începea cam în luna lui aprilie-mai, adică, după calendarul teban al Imperiului Nou, în prima zi a celei de-a 9-a luni (Pachon) şi atunci se sărbătorea ziua de naştere a zeului recoltei. În aceeaşi lună (Pachon) se sărbătorea în ziua cu lună plină, în Imperiul Nou, ziua zeului rodniciei ogoarelor Mân (identificat cu Amon) în care taurul alb al zeului era purtat în procesiune iar faraonul trebuia să secere, cu o seceră de aur un snop de grâu (boti), smuls din rădăcină, pe care regele îl tăia aproape de spice, cum făceau şi secerătorii.
Într-adevăr secerătorii tăiau spicele de grâu foarte sus, lângă spic, lăsând paiele pe loc, secerau cu o seceră de lemn în care se introduceau, pe un şanţ interior, bucăţi ascuţite de silex astfel că această seceră tăia destul de bine. Nu se foloseau seceri de aramă sau de bronz şi cu atât mai puţin de fier (fierul este tabu şi nu este introdus în Egipt decât în epoca romană – cf. Constantin Daniel, op. cit., pag. 3–21).
După secerători veneau femei care strângeau spicele în coşuri mari iar altele strângeau în doniţe boabele căzute. Adesea cântăreţi din flaut însoţeau munca secerătorilor.
În vremurile Imperiului Vechi se obişnuia să se lase secerătorilor cerealele pe care puteau să le recolteze într-o zi. Dar se dau totuşi femeilor sărmane câteva mâini de grâu rămase în urmă (aşa cum era şi porunca dată vechilor evrei – să se lase văduvelor şi orfanilor boabele ce au rămas în urma secerătorilor).
Snopii de grâu, foarte scurţi, căci grâul e secerat aproape de spic iar paiele sunt lăsate în câmp, sunt transportaţi fie de măgari, fie de oameni cu ajutorul unor brancarde la aria de treierat.
Spicele sunt risipite pe arie, al cărui pământ a fost în prealabil bine bătut. Când se strânge un strat mare de spice, peste ele trec boi vânjoşi mânaţi de oameni cu bice, în timp ce alţi bărbaţi, având o furca în mână, răsfiră bine spicele ca toate să fie treierate. Căldura şi praful făceau din munca treieratului cea mai penibilă parte a recoltării. Ne-a rămas un cântec de muncă al treierătorilor care descrie foarte plastic truda grea şi cum sunt spoliaţi şi jefuiţi de către proprietarii pământurilor, nobili sau preoţi, de roadele drepte ale istovirii lor:

I
„Treieraţi aşadar, pentru voi treieraţi!
Treieraţi aşadar, pentru voi, treieraţi!
Drept hrană – paie căpătaţi,
Dar al stăpânilor e orzul!
Nu-i vreme de răgaz,
Căci e răcoare azi!
Hai munciţi pentru voi, hai, munciţi harnici boi,
Hai munciţi pentru voi!
Fiţi mulţumiţi cu pleava, stăpânii vor doar orzul!

II

E-o zi frumoasă azi
Şi e răcoare afară
Se-nfăţişează cerul aşa cum ni-l dorim,
Deci pentru cel bogat să asudăm cu toţii!
Această zi frumoasă ne vine de departe,
Ne răcoreşte, iată, un vânt de miazănoapte
Se-nfăţişează cerul aşa cum ni-l dorim
Deci să muncim aşa cum inima ne-o cere!
(Ion Acsan şi Ion Larian Postolache, Poezia Egiptului faraonic, Bucureşti, 1974, p. 25).

Strigătul acesta de protest, care răsună peste veacuri, exprimă indignarea şi mânia bieţilor ţărani egipteni care munceau din greu, dar erau jefuiţi şi lipsiţi de roadele trudei lor de cruzii lor stăpâni. Este de mirare cum au putut unii egiptologi occidentali ca G. Junker, H. Franckfort, p. Anthes sau E. Otto să vadă în Egiptul faraonic, şi în special în cel al Imperiului Vechi, un stat ideal în care toată lumea trăia fericită sub conducerea unei monarhii absolute ce reprezenta gradul suprem de umanism (a se vedea în acest sens şi: T. V. Savelieva, Agrarâi stroi Egipta v period drevnego tzarstvo, Moscva, 1962, p. 19 şi urm.).
După ce peste aria cu spice erau trecuţi boii de mai multe ori şi se socotea că treieratul s-a sfârşit, se îndepărtau cu furca paiele, apoi se vântura tot grâul, separându-se astfel pleava de boabe. Grâul era apoi măsurat cu un fel de baniţe şi se lua ţăranului cea mai mare parte, lăsându-i-se doar atât cât să nu moară de foame. Se înmagazina grâul în nişte hambare în formă de con, vopsite în alb pe dinafară; în ele se turnau baniţele de grâu, urcând pe o scară până la extremitatea superioară. Printr-o deschizătură la partea de jos a hambarului grânele se puteau scoate.
Stăpânul teoretic al întregului pământ al Egiptului era faraonul, care avea proprietatea eminentă. Dar încă din Imperiul Vechi faraonii acordă fiilor, copiilor şi rudelor lor mari întinderi de pământ care sunt lucrate în realitate de ţărani, plătindu-li-se dijmă din recoltele anuale sau o redevenţă fixă. Tot astfel ei acordă din domeniile lor moşii templelor, care nu le lucrează „în regie”, ci tot cu ţăranii egipteni cărora le iau ca dijmă cea mai mare parte din produse.
Se acordau de asemenea ostaşilor întinderi mai mici de pământ (12 arure în general; 1 arură = 4300 m2) care erau lucrate tot de ţărani prin sistemul dijmei. Dar în fapt relaţiile de proprietate au variat mult în cursul veacurilor şi problema proprietăţii agrare în Egiptul faraonic este extrem de dificil de elucidat în diferitele dinastii. Vom menţiona cele relatate în Cartea Facerii XLVII, 20: „şi a cumpărat Iosif pentru faraon tot pământul Egiptului pentru că Egiptenii şi-au vândut fiecare pământul său lui faraon, că-i istovise foametea şi a ajuns pământul tot al lui faraon”.
Dar oricare ar fi fost relaţiile de proprietate, cel asuprit, jefuit de munca sa, bătut şi prigonit era tot ţăranul egiptean. Iată sfaturile pe care le dă scribul Amen-em-ope fiului său, oprindu-l să-i jefuiască pe ţărani:

„Ară cu plugul ţarinile tale şi vei afla cele de care ai trebuinţă Capătă-ţi pâinea ta de pe locul de treieriş E mai bună o baniţă pe care zeul ţi-o dă Decât cinci sute de baniţe luate cu sila pe nedrept”.
(Constantin Daniel, op. cit., p. 168).

Dar dacă bătrânul scrib pomeneşte de 500 baniţe luate pe nedrept înseamnă că asemenea fapte se săvârşeau de scribi ca şi de nobili sau dregători. Un alt scrib din Imperiul Nou spune despre soarta ţăranului:
„Nu te gândeşti tu cum îi merge plugarului când se face înregistrarea recoltei sale? Viermele a ros jumătate din grâul său şi hipopotamul a mâncat cealaltă jumătate. Şoarecii sunt mulţi pe câmp şi lăcustele au venit, iar vitele pasc (grânele), iar păsările fură – vai de plugar! Restul ce stă întins pe arie, hoţii îl termină. Plata pentru vitele închiriate s-a prăpădit, perechea sa de boi a murit la treierat şi la arat. Atunci vine scribul la capătul digului şi vrea să înregistreze recolta. Paznicii poartă bastoane şi poliţiştii din Nubia au nuiele. Ei spun: Dă grâul aici! Nu este niciun grâu!
Atunci îl bat ei după ce l-au întins jos, el este legat şi aruncat într-un şanţ.
Nevasta lui e şi ea legată în faţa sa iar copii şi ei strânşi în frânghii (cobză); vecinii săi îl părăsesc; o iau la fugă şi se îngrijesc de grâul lor”.
(A. Erman, Die Literatur der Ägypter, Leipzig, 1922, p. 103).
Dar opresiunea şi chiar violenţele exercitate asupra ţăranului egiptean îl fac pe acesta să fugă, să părăsească casa şi familia sa, şi se ştie că la început „anahoreţii” erau tocmai aceşti fugari care părăseau satele şi se refugiau în pustii ca să scape de împilare. O scrisoare a unui scrib din dinastia XIX arată: „Plugarii de pe domeniul faraonului, căruia îi este supus stăpânul meu, din ei trei oameni au fugit… Şi acum priveşte, câmpurile sunt părăsite” (Ibidem, p. 254).
Iată ce spune şi ţăranul din oază care, venind din Egipt, să-şi vândă mărfurile este deposedat de toate de un proprietar de pământ.
Adresându-se unui mare dregător al faraonului el zice:
„Tu ai moşii la ţară; tu ai dotaţia ta de teren agricol în domeniile regelui, tu ai hrana ta primită din hambarele regelui. Înalţii dregători îţi dau mită şi tu mai iei mită pe deasupra. Poţi fi tu un hoţ? Şi ţi se aduc daruri când vii însoţit de ostaşi ca să împarţi ogoarele”.
(Povestea ţăranului bun de gură în Constantin Daniel, op. cit., p. 129).
Cu toată rodnicia legendară a pământului din Egipt, ţăranii trăiau în sărăcie, fiind nevoiţi să fugă de pe un domeniu pe altul din pricina exploatării sălbatice şi a jefuirii lor sistematice.
Aşa se explică şi multele răscoale făcute în decursul veacurilor de către ţăranii egipteni şi despre care vom trata în alt capitol.
Cea mai bună mărturie a nedreptăţilor şi jafurilor pe care le aveau de îndurat ţăranii egipteni este decretul faraonului Horemheb (care enumeră toate împilările şi opresiunile exercitate de nobili şi de preoţii templelor asupra ţăranilor).
Decretul faraonului Horemheb începe prin a evoca sărăcia poporului, pe care a putut-o constata el însuşi şi pe care s-a hotărât să o curme „căci orice om care are o inimă mare trebuie să se întristeze auzind glasurile ce se ridică spre cer spre a cere bunurile de care sunt lipsiţi”. Dată fiind mizeria şi lipsa poporului, faraonul Horemheb a luat hotărârea de a face să domnească dreptatea în Egipt (W. Helck, Urkunden des ägyptichen Altertums, col. IV, Heft, 22, p. 2140–2162) „Majestatea sa a ţinut sfat cu inima sa („inima” la egipteni, ca şi la vechii evrei, este sediul intelectului, nota trad. Rom.) asupra felului cum ar putea scoate din rădăcini crima şi hoţia (din Egipt).
Hotărârile luate de Majestatea sa sunt o excelentă protecţie pentru a împiedeca violenţa şi a izbăvi pe egipteni de orice opresiune tiranică. Majestatea sa îşi va consacra tot timpul pentru a căuta buna stare a Egiptului şi pentru a descoperi pretutindeni abuzurile comise în ţară. Regele a vorbit aşa cum urmează: „Va pedepsi grav pe funcţionarii şi soldaţii care, abuzând de puterea lor, fură recoltele şi vitele ţăranilor sub pretextul unor impozite sau rechiziţiuni. Legea se va aplica acestor (tâlhari) cu cea mai mare severitate: funcţionarii vor fi osândiţi să li se taie nasul, iar soldaţii care umblă după furturi vor primi 100 lovituri de baston. Pedepsele cele mai mari se vor aplica judecătorilor care se vor înţelege cu scribii care strâng dările spre a împărţi cu ei câştigul din hoţiile lor. Cea mai gravă din toate vinile este aceea a judecătorului care se va lăsa cumpărat; moartea va fi pedeapsa sa”. Dar nu este îndeajuns a împiedica actele de violenţă, trebuie ca ţăranul să fie pus la adăpost de abuzurile fiscului. De aceea faraonul porunceşte – sub sancţiunea pedepselor celor mai grave – „să fie lăsate şi respectate mijloacele de muncă ale contribuabililor care nu sunt în stare să plătească dările către stat. De acum încolo este oprit unui agent al fiscului să confişte barca unui insolvabil; sau grăunţele care îi sunt indispensabile, pentru a trăi.
Este cu totul interzis să se percheziţioneze sclavii cultivatorilor şi să fie luaţi astfel câteva zile de la munca lor. Orice sechestru făcut la un om sărac trebuie suspendat. Apoi fiscul, dacă se află în faţa unui litigiu, trebuie să se arate milos şi uman. Administraţia domeniilor închiriază vite la ţărani. Dacă ei nu pot să obţină viţei sau miei de la aceste vite, nu trebuie ca fiscul să-i închidă pe ţărani. Trebuie ca fiscul să asculte explicaţiile lor şi să admită buna lor credinţă. Această bună credinţă trebuie acordată şi ţăranilor care trebuie să livreze armatei pieile pe care au datoria să le dea ca impozit, dacă spun că soldaţii au venit şi le-au furat pieile. Aceste furturi – scrie regele – au fost frecvente şi, atunci când proba nu va putea fi făcută, trebuie – cel puţin în unele cazuri – ca declaraţia contribuabilului să fie considerată valabilă. Pentru a asigura stricta aplicare a acestor reforme, Horemheb reorganizează jurisdicţia administrativă însărcinată să primească plângerile tuturor acelora care se socot lezaţi de funcţionari, sau care se socot victimele unei judecăţi nedrepte. Sarcina aceasta este încredinţată celor doi viziri, judecătorii supremi, pe care i-a numit după ce i-a căutat în toată ţara, ca fiind cei mai buni. Unul va sta la Teba, altul la Heliopolis, în fruntea unui consiliu, şi vor judeca după instrucţiunile orale date de rege şi după culegerea de legi. Regele insistă ca judecătorii să nu se lase influenţaţi de nimeni şi să nu accepte cadouri decât de la rege, în serviciul căruia sunt”. Se pare că faraonul a vrut să uşureze mizeria celor săraci căci termină decretul său poruncind ca în fiecare lună să se celebreze o mare sărbătoare pe care faraonul o va prezida el însuşi la Teba şi în cursul căreia orice om sărac din Egipt se va aşeza înaintea unei mese bune, făcută cu pâine multă şi cu carne luată din hambarele regale; fiecare om va primi grâu şi orz, fără ca nimeni să primească din aceste cereale fără drept.
Decretul faraonului Horemheb arată, ca şi Povestea ţăranului bun de gură, care era situaţia reală a ţărănimii egiptene, cum era furată şi oprimată de roadele muncii ei. Desigur, imediat după moartea faraonului Horemheb, nobilii şi preoţii templelor au revenit la vechile lor jafuri şi furturi ale sărmanilor ţărani egipteni.

Meşteşugurile şi artizanatul

Dacă ţăranii erau oprimaţi, jefuiţi şi bătuţi în Egiptul faraonic aşa cum ne arată de pildă Povestea ţăranului bun de gură, meseriaşii erau şi ei supuşi la aceeaşi împilare, dispreţuiţi şi furaţi de cârmuirea tiranică a faraonilor şi dregătorilor, nobililor, preoţilor. Este absolut caracteristică discrepanţa enormă între atitudinea grecilor vechi faţă de meseriaşi şi de artişti, sculptori, pictori, gravori în special (şi numele lor ne-au rămas amintire peste veacuri) şi felul cum îi priveau egiptenii vechi.
Totuşi Egiptul antic a avut mari artişti şi muncitorii lor constructori au clădit monumente ca piramidele, sfinxul şi obeliscurile a căror înălţare ar fi extrem de dificilă chiar şi în vremurile noastre. Însă, aşa cum scrie un scrib din Imperiul Nou: „Niciodată n-am văzut un sculptor trimis într-o misiune de stat şi nici pe un aurar făcut delegat (într-o ţară străină). Dar l-am văzut pe turnător lucrând la deschizătura cuptorului său. Degetele sale semănau cu (ghearele) crocodilului şi puţea mai rău decât locul unde se curăţă peştii (prinşi)”. (A. Erman, Die Literatur der Aegypter, Leipzig, 1922, p. 102) şi citim în Sapientia demotica despre dispreţul masiv al celor bogaţi faţă de muncitori:
„Leafa ce trebuie să o primească omul de jos să fie hrana şi ciomagul”, sau: „Prostul dacă nu are ciomag dinaintea lui (ca să-l ameninţe) nu are nicio grijă (de muncă) în inima sa”. (cf. Constantin Daniel, op. cit., p. 202).
În papirusurile egiptene nu sunt pomeniţi bieţii constructori ai piramidelor şi nici suferinţele lor, dar ecoul chinurilor a străbătut peste veacuri. Citim în Herodot:
„… dar după el Cheops a domnit şi (egiptenii) au avut de suferit tot felul de nenorociri. Mai întâi închise toate templele şi a interzis să se aducă sacrificii, apoi el sili pe egipteni să muncească pentru el.
Unora le-a impus sarcina de a trage până la Nil pietre ce se scoteau din munţii (pustiului) arabic, altora le-a dat poruncă să facă să traverseze cu bărcile aceste pietre şi să le ducă până spre munţii libieni. Lucrau cu toţii fără oprire în număr de 100.000 oameni care se schimbau la fiecare trei luni. Poporul copleşit (de suferinţe) a avut nevoie de zece ani spre a construi drumul prin care se transportau pietrele, lucrare cu puţin mai mică decât piramidele… a fost nevoie de douăzeci de ani pentru piramida însăşi”. (Herodot, II, 124).
Muncitorii care au trudit la ridicarea atâtor construcţii gigantice în Egipt nu au fost învredniciţi de nicio cinste, în schimb deseori erau puşi să muncească fără să primească salariul datorat lor.
Ne-au fost consemnate strigătele lor care reclamau ce li se cuvenea:
„Crăpăm de foame, mai sunt încă optsprezece zile până la ziua întâi a lunii viitoare!”, ori „Venim fiindcă suntem apăsaţi de foame şi obiduiţi de sete, nemaiavând pânză (pentru vestminte), nici ulei, nu mai avem nici peşte, nici legume. Trimiteţi către faraon, stăpânul nostru, trimiteţi către Domnul nostru ca să ne dea cu ce să trăim”. (apud Pierre Montet, op. cit., p. 162).
În Cartea Morţilor, textul A fraza 6, defunctul declară: „Nu am obligat în fiecare zi pe oameni să lucreze mai mult decât puteau”, iar în altă versiune a Cărţii Morţilor răposatul spune în faţa „Judecăţii de apoi” a lui Osiris:
„Nu am început o zi luând mită de la cei ce aveau să lucreze sub porunca mea” (Cf. Constantin Daniel, op. cit., p. 13–14), ceea ce arată că existau mulţi ce luau mită de la muncitori spre a le uşura munca şi a nu-i sili prea mult la eforturi peste puterile lor. În acelaşi text, care a fost denumit satira meseriilor şi din care am citat mai sus despre turnător şi despre aurar, se poate vedea munca aspră a meseriaşilor egipteni în Imperiul de Mijloc:
„Orice meşteşugar ce lucrează metalele are mai multă osteneală decât un plugar?
— Ogorul lui este lemnul, unealta lui este metalul. Noaptea, când ar trebui să fie liber, el lucrează încă, după toată osteneala braţelor sale din timpul zilei – noaptea el stă de veghe înaintea făcliei.
Cioplitorul în piatră caută de lucru pentru orice fel de piatră tare.
Când a sfârşit muncile meseriei sale, braţele sale sunt istovite, el îşi caută odihnă. Stând chircit pe picioare de îndată ce răsare soarele, are genunchii şi spinarea frânte (de muncă).
Bărbierul rade până la căderea nopţii, când se aşază să mănânce, atunci îşi pune capul sub coate spre a se odihni. El merge din cartier în cartier spre a-şi găsi muşterii, îşi rupe (de oboseală) mâinile ca să-şi umple pântecele (cu hrană) la fel ca albinele care mănâncă produsele muncii lor.
Barcagiul coboară până în oraşul Natho spre a-şi câştiga simbria sa. Când a adunat muncă peste munca şi a ucis gâşte sălbatice şi a flămânzit îndestul, când a ostenit, de abia a ajuns la grădina sa cu pomi, că trebuie să plece.
Îţi voi spune (cum lucrează) zidarul: boala se lipeşte de el, este expus tuturor vânturilor tari, clădind cu greu, ataşat la capetele de coloană în formă de lotus ale caselor… Braţele sale se istovesc muncind, hainele sale sunt rupte şi în neorânduire. Se roade pe sine, degetele sale sunt pâinea sa, nu se spală decât o dată pe zi… Când are pâinea sa, se întoarce acasă şi îşi bate copiii.
Ţesătorul, înlăuntrul caselor, este mai nenorocit ca o femeie. Genunchii săi ajung la înălţimea burţii sale, nu gustă din aerul curat. Dacă o singuri zi nu ţese cantitatea de pânză reglementară, îl leagă ca pe tijele de lotus din bălţi. Numai dacă mituieşte cu pâini pe păzitorii porţilor, ajunge să vadă lumina zilei…
Ţesătorul, degetele sale put a miros de peşte, ochii săi sunt cerniţi de oboseală, mâna sa nu se opreşte din muncă. Îşi trece timpul tăind la zdrenţe… Cel ce face sandale este foarte nenorocit, cerşeşte toată vremea, sănătatea sa este asemănătoare cu aceea a unui peşte crăpat, roade pielea (sandalelor) spre a se hrăni” (G. Maspero, Histoire ancienne des peuples de l’Orient, Paris, Hachette, 15-e édition, 1926, p. 137–139).
Se pot vedea destul de clar din acest text condiţiile în care lucrau muncitorii egipteni. De aceea nu trebuie şi dăm prea mult crezare justificărilor unor dregători cu privire la comportarea lor faţă de muncitori, de pildă celor scrise de un mare preot al lui Amon, Baken Khonsu, al cărui nume înseamnă „slujitor al zeului Khonsu”: „Am fost un părinte bun pentru cei ce erau sub porunca mea, dând învăţătură tinerilor, dând mâna (spre a ajuta) pe cei ce erau în nenorocire, asigurând existenţa celora ce erau în nevoi şi făcând lucruri de folos în templul (zeului) în calitatea mea de căpetenie a lucrărilor din Teba pentru regele Ramses al II-lea” (apud Pierre Montet, op. cit., p. 161–162).
Însă relatările bătrânului scrib egiptean către fiul său ne sunt confirmate nu numai de istorici greci ci şi de vecinii imediaţi ai Egiptului, care cunoşteau bine datinile şi obiceiurile din această ţară şi cum erau puşi să trudească lucrătorii la clădirile ridicate de faraoni.
În documentele scrise în Imperiul Nou este menţionată des „căpetenia armatei (generalul) lucrărilor de necropolă”, ceea ce înseamnă că muncitorii au fost organizaţi militar, poate spre a se preîntâmpina răscoalele şi grevele. Căci chiar în Imperiul de Mijloc este menţionată o „căpetenie a lucrătorilor din necropolă” şi este probabil că prizonierii de război erau folosiţi ca muncitori pentru construcţii.
Preoţii din temple fac o muncă manuală şi exercită o meserie pentru zeu, fie pentru a-i croi haine, sau a-i fabrica încălţăminte, fie pentru ceilalţi preoţi care trebuiau să poarte vestminte şi încălţăminte „pure”. Căci iată ce declară un mare preot al lui Amon pe stela sa:
„Eu am ajuns să am 54 ani, în timpul acesta am fost ţesător şi cizmar pentru zeu, conducător al locului de muncă şi al lucrătorilor săi, un om priceput în toate îndatoririle sale”, (Constantin Daniel, op. cit., p. 5).
În primele dinastii se aduc din Sinai pietre semipreţioase şi mai târziu cupru. Dintre pietrele semipreţioase mai căutată era cea pe care egiptenii o numeau mefekat nume sub care se înţelegeau „turcoazele, malahita, feldspatul verde şi amazonitul” dat fiind că verdele la egipteni era culoarea bucuriei (amintim că în simbolica medievală europeană verdele este culoarea diavolului „princeps hujus mundi” – stăpânul lumii acesteia – şi roşul este culoarea bucuriei). În Sinai era adorată Hathor „doamna turcoazelor”, iar Sodpu „domnul ţărilor străine” era şi „domn al pustiului din răsărit”, deci din Sinai, având şorţul său împodobit cu turcoaze. Se pare că egiptenii nu extrăgeau turcoazele vara fiindcă afirmau că au o culoare mai palidă şi sunt mai tulburi. Se foloseau şi nenumărate alte pietre semipreţioase ale căror virtuţi magice nu le cunoaştem, dar ele erau folosite mai ales în acest scop.
De aceea frumosul smarald aproape că nu se întâlneşte până în epoca elenistică; dimpotrivă, ametistul (efodul marelui preot la evreii vechi cuprindea însă şi smarald pe lângă ametist – cf. Ieşire, XXVIII, 17) era mult căutat, ca şi granatul, şi în special piatra albastră de lapislazuli. Aceste pietre semipreţioase se găseau de cele mai multe ori în pustiul arabic dintre Nil şi Marea Roşie, dar unele din ele veneau din nord, din lumea egeeană, chiar şi din Scandinavia (chihlimbarul). Dar pustiul din răsăritul Egiptului era bogat în cupru, în mici cantităţi de argint şi mai ales în aur. Minele cu asemenea minereuri au fost exploatate din primele dinastii şi multe au fost epuizate. Regii au construit şosele către aceste mine din pustiu, cu puncte de oprire şi cisterne de apă şi chiar cu temple. În ceea ce priveşte aurul, regele Seti I spune răspicat către minerii care lucrau în pustiu: „Aurul însă, trupul zeilor, acesta nu este lucrul vostru”. (apud Hermann Kees, Agypten, München, 1932, p. 129). Ori acest tabu, această interdicţie a aurului exista şi în a XII-a nomă a Egiptului de Jos (Sebennytos) după cum arată un papirus egiptean. Pe deasupra, celebrul stareţ copt Şenute din Artrepe spune într-o omilie către locuitorii Egiptului din secolul al IV-lea al erei noastre: „Dacă puneţi mâna cu atâtea precauţiuni pe aur luând seama să nu-l atingeţi cu mâinile pentru a place demonilor în care credeţi… dacă socotiţi că sunteţi spurcaţi de vă atingeţi de el…” Rezultă că aurul era tabu pentru egipteni dar e posibil ca faraonul, preoţii templelor şi unii dregători să-l fi putut atinge fără primejdia de a fi păcătuit grav împotriva acestei interdicţii, căci s-au găsit numeroase bijuterii de aur în mormintele faraonilor, cum de pildă s-au găsit în mormântul lui Tutankamon (cf. Constantin Daniel, La prohibition du fer dans l’Egypte ancienne în „Studia et Acta Orientalia” VII, 1968, p. 3–21).
Probabil că faraonii foloseau în minele de aur, pe lângă trupe şi prizonieri de război, lucrători plătiţi. În epoca elenistică, în vremea Ptolemeilor, dar şi mai târziu, pe vremea stăpânirii romane, erau puşi să extragă aurul condamnaţii pentru diferite delicte, damnaţi în metallum, a căror muncă cumplită, în soare (erau înlănţuiţi şi supravegheaţi îndeaproape ca să nu se sinucidă) ne-o descrie Agatharchides din Cnida (la circa 130 înaintea erei noastre), textul său fiind reprodus de Diodor de Sicilia (III, 12–14). Dar pe vremea lui Tuthmosis al III-lea numai din minele din Nubia se extrăgeau 300–400 kg aur (în limba egipteană nub are sensul de „aur”, deci Nubia este „Ţara aurului” în egipteană). Căpetenia care cârmuia Nubia era „vice-regele Ţării Kuş” şi el era mai înainte de orice „înainte-stătător al ţărilor cu aur ale lui Amon”, deoarece o mare parte din aurul extras era dăruit templului lui Amon din Teba.
O altă regiune bogată în aur era cea din vecinătatea oraşului Coptos, în munţi, unde se găsea şi piatră de calcar foarte apreciată de sculptori.
Exista aur mult la est de a doua cataractă dar numai jumătate din mineri ajungeau până acolo, ceilalţi mureau de sete, ca şi măgarii lor. Regele Ramses al II-lea reuşeşte să fac un puţ în această regiune astfel că minerii nu mai mureau pe drum dar munceau în condiţii infernale. Diodor de Sicilia afirmă că pietrele ce conţineau filoane de aur se încălzeau la foc, apoi se spărgea piatra, devenită friabilă prin încălzire, în direcţia filonului aurifer. Apoi bucăţi din piatra auriferă erau aduse la intrarea galeriei, unde erau pisate până ajungeau o pulbere ce se spăla în apă spre a se extrage aurul praf, curat şi strălucitor (Diodor de Sicilia, III, 11–13).
Aurul era de calitate diferită şi de aspect diferit, după originea sa, şi aurul din Nubia se distinge de cel asiatic din Sinai. Metalurgia egipteană nu putea separa uşor aurul de argint, de aceea exista aşa-zisul electron (în egipteană djam) care conţinea o mare proporţie de argint şi care a fost socotit până în Imperiul Nou o specie aparte de metal, apoi s-a recunoscut că este aur impur. Argintul egiptean se afla în aceleaşi zăcăminte ca şi aurul, de aceea argintul era foarte impur (avea 3–18% aur). În Imperiul Vechi acest „aur alb”, care era argintul, era mai scump şi mai de valoare decât aurul. Dar importuri masive de argint din Asia Mică au diminuat valoarea argintului şi în Papirusul Rhind se dau ca valori comparative pentru aur faţă de argint şi faţă de plumb 4:2:1.
În ceea ce priveşte plumbul se pare că a fost socotit un timp, în Imperiul de Mijloc dar şi în Imperiul Nou, ca spurcat şi tabu, interzis deci. Căci plumbul topit a fost mijlocul prin care zeul Seth l-a ucis pe Osiris, pentru că el a vărsat plumb topit în lada în care era culcat soţul lui Isis, după spusele lui Plutarh.
De aceea plumbul este foarte puţin folosit în Egipt faţă de larga sa întrebuinţare în Asiria şi Babilonia. Iar plumbul nu este niciodată folosit în terapeutică de către medicii egipteni, în vreme ce medicii copţi, care erau creştini, prescriu foarte des plumbul (cf. Constantin Daniel, La prohibition du fer dans l’Egypte ancienne în „Studia et Acta Orientalia”, VII, 1968, pag. 16).
Plumbul se importa în Egipt în bare, şi există un basorelief care arată aceasta (datând din vremea reginei Hatchepsut).
În vremea lui Ramses al IX-lea valoarea aurului faţă de argint era cca 1,87/la 1 deci nu se produsese o devalorizare a argintului la acea epocă. Se pare totuşi că Egiptul dispunea de mari cantităţi de argint căci în vremea lui Ikhunaton (Amenofis al IV-lea) un rege din Cipru cere în schimbul cuprului său argint.
Dar în ultimele secole dinaintea erei noastre valoarea argintului a scăzut până la a 13-a parte din valoarea aurului.
Cât despre cupru, în dinastia a XVIII-a, 4 debeni de cupru valorează cât 1/2 kit de argint (unde 1 deben are 91 grame iar 1 kit 9,1 grame) şi relaţia valorică între argint şi cupru este de 80 la 1.
Cu privire la cositor, care se ştie că este neapărat necesar pentru fabricarea bronzului, nu ştim care este originea sa şi de unde îl aduceau egiptenii. În orice caz din Imperiul Nou există obiecte de bronz la care cuprul are un amestec de 12–14% cositor.
Metalurgia apare în inscripţiile şi picturile din morminte odată cu arta giuvaergiilor în Imperiul Vechi. Se dăruiau dregătorilor şi notabililor credincioşi regelui bijuterii, podoabe, coliere, diademe, inele, (acestea numindu-se pe scurt „aurul”) alături de lucruri mai utile ca ţesături şi vestminte.
Lucrul bijutierilor şi al metalurgiştilor era controlat îndeaproape în Imperiul Vechi de către un scrib controlor care dădea cantitatea de aramă sau de aur ori argint necesară pentru o lucrare, după ce o cântărea cu grijă şi se înscria greutatea metalului eliberat. În Imperiul Vechi erau adesea folosiţi ca bijutieri, piticii.
În metalurgie, începând din Imperiul Nou, pentru topirea metalului se face foc cu cărbuni de lemn şi se suflă cu foaie de piele; foalele sunt presate cu schimbul de lucrători.
Aurirea se făcea prin acoperire cu foiţe subţiri de aur cu ajutorul focului. Bijutierii egipteni reuşesc să fabrice încă din primele dinastii podoabe de aur, pectorale, inele, coliere, diademe, brăţări îndeosebi, vrednice de toată admiraţia; ei folosesc tehnica cizelării aurului pe care aplică pietre semipreţioase, după ce obiectele au fost turnate în tipare şi apoi bătute la cald. Pentru a fasona alte bijuterii se folosea tehnica cerii pierdute, după care se cizelează piesa şi se fac incrustaţii de metal sau de pietre semipreţioase.
Munca în carierele de piatră era aspră fiindcă acestea erau aşezate de obicei în pustiu. Piatra era materia cu care se construiau toate clădirile ce trebuiau să dureze şi ea a dat o înfăţişare aparte Egiptului cu templele, piramidele, obeliscurile şi statuile sale pe care le vedem şi astăzi în contrast cu tot ce au clădit asiro-babilonienii, ale căror construcţii de cărămidă au pierit în cea mai mare parte. Vestite erau carierele de la Tura, la apus de noma memfitică, dar cariere de piatră se aflau în multe regiuni: cariere de calcar fin şi strălucitor de alb la Roian, de cuarţit roşu lângă Marea Roşie, de granit în regiunea Asuan (unde se afla granit roz, cenuşiu şi negru), cariere de granit negru în valea Rohanu (la trei zile cale de mers de la Coptos, numit bekhen (b h n) de egipteni, numit lapis niger sau thebaicus de romani). O chestiune care nu a fost rezolvată până acum şi rămâne cu totul enigmatică este modul cum reuşeau lucrătorii din cariere să taie piatra.
Nu putea fi vorba de instrumente de aramă, metal moale, şi nici chiar de bronz iar dalte de oţel sau de fier nu se pot concepe în Imperiului Vechi şi nici mai târziu căci fierul apare pentru utilizarea curentă de abia în epoca ptolemeică şi romană (cf. E. Drioton şi p. Du Bourguet, Arta faraonilor, trad. Rom. Buc., 1972, p. 53). Autorii greci descriu următorul procedeu pentru tăiat pietre (care a putut fi utilizat şi în Egipt, ca şi în toată lumea mediteraneană); Se făcea foc peste piatra ce trebuia tăiată sau alături de ea, ca să fie bine înfierbântată; când s-a ajuns la încălzirea puternică a pietrei se turna oţet peste ea şi crăpa. În crăpături se introduceau dălţi de obsidian sau cuarţ şi se lovea cu un ciocan peste daltă, reuşindu-se astfel tăierea.
Un alt procedeu pare a fi tipic egiptean: cu un sfredel de cuarţ, care era învârtit de lucrător, se făceau găuri destul de adânci de-a lungul unei linii care ar fi marcat tăietura pietrei.
Când găurile erau destul de adânci se introduceau în ele bucăţi de lemn de salcâm, circulare, de aceiaşi mărime, apoi se turna apă peste ele ca să se umfle.
Mărirea de volum a lemnului de salcâm de-a lungul unei linii pe care se aflau multe găuri determina crăparea pietrei, care era pe urmă ajustată pentru a fi transportată în atelierele de sculptură.
Desigur lemnele de salcâm trebuiau să fie ajustate fiecare exact cât diametrul cavităţii în care erau introduse, astfel ca umflarea să aibă un efect maxim.
Transportul pietrei de la carieră înspre Valea Nilului, unde urmau să fie sculptate statuia, obeliscul sau coloana unui templu se făcea cu mari greutăţi, pe sănii sau bucăţi de lemn circulare care erau trase şi rostogolite de oameni. Mulţi dintre lucrătorii din carierele de piatră erau prizonieri de război sau condamnaţi la închisoare, dar şi salariaţi. Lucrând în condiţii infernale, fără apă, sub un soare torid, erau cu toţii foarte nemulţumiţi de soarta lor. De aceea când în Egipt au început mari răscoale şi tulburări, în vremea ultimilor Ramesizi, lucrătorii din cariere au plecat cu toţii de la locurile lor de muncă asociindu-se celor ce voiau să răstoarne exploatarea faraonilor, a nobililor şi a preoţilor prin acţiuni armate.
Începând din dinastia a III-a piatra este utilizată în construcţiile care au un scop religios: temple, morminte, statui, piramide. Locuinţele, chiar palatele faraonilor, au fost construite mai rar din lemn, cel mai des din cărămidă nearsă (pământ sau lut amestecat cu paie şi uscat la soare) şi este sigur că aceasta corespunde unor convingeri religioase; o clădire consacrată zeului trebuia să dureze pentru eternitate. Dar în primele trei dinastii se mai construiau morminte şi mastabale de cărămidă nearsă şi în ritualul începerii clădirii unui templu, chiar pe vremea Ptolemeilor, regele făcea o serie de acte similare aşezării cărămizilor, cum ar fi de pildă punerea unor cărămizi în cele patru colţuri ale templului.
Sculptorii lucrau în ateliere unde, în Imperiul Nou, fiecare era specializat în cioplirea unei anumite porţiuni a corpului statuii, dar erau şi sculptori care lucrau în întregime blocul de piatră încredinţat lor. Uneltele de muncă nu difereau mult de cele de azi; dalta era în special de obsidian, de diorit, de bronz chiar. Statuile erau pictate – ca şi la romani şi la grecii vechi; imaginea pe care o avem astăzi despre zeii greci şi statuile lor nu e deloc aceea a vechilor locuitori ai Eladei – şi li se aşezau şuviţe de păr, dar mai ales ochi din pietre semipreţioase. Se pictau faţa, corpul, se aurea părul zeului, dar el era îmbrăcat în veşminte făcute din ţesături simple. În ceea ce priveşte sculptura, ca şi pictura de altfel, trebuiau urmate anumite canoane stricte care reprezentau pe fiecare zeu după chipul său tradiţional; faraonii şi nobilii, marii dregători ai curţii, nu puteau fi reprezentaţi decât conform normelor străvechi ale sculpturii şi picturii egiptene.
Piatra era lucrată de meşteri pricepuţi în ateliere pentru facerea vaselor de piatră; pentru perforarea pietrei se folosea ca instrument de găurire o piatră de diorit, de cuarţ sau de calcar care era învârtită în piatră, punându-se nisip şi ulei în locul unde se sfredelea. Un alt instrument de perforat piatra era pus în mişcare de un fel de arc, graţie căruia se rotea mult mai rapid. Cu ajutorul acestor tehnici egiptenii creau minunate vase de alabastru, de calcar, cupe, farfurii, cutii pentru farduri sau mici recipiente pentru parfumuri, toate realizate din piatră; olăria artistică a rămas la un nivel mediocru în Egiptul antic, în toate epocile, deşi roata olarului a fost cunoscută din timpuri străvechi. Ceramica era folosită pentru întrebuinţări casnice mai cu seamă.
Zidarii din Egiptul antic nu clădeau cu pietre şi nici cu cărămizi arse în foc, ci trebuiau să lipească şi să pună unele peste altele cărămizi nearse. Acestea se fabricau din mâlul Nilului sau din lut, care se amesteca cu nisip şi cu paie tăiate mărunt. Acest amestec trebuia călcat cu picioarele mult timp şi pritocit, ca să zicem aşa, îndestul. Apoi lucrătorul, având tiparul cărămizii, arunca acest amestec moale apos în el, îl umplea foarte exact, aruncând cu o scândurică ce era de prisos, apoi scotea cărămida din forma ei şi o lăsa opt zile să se usuce la soare. Cei ce fac astfel de cărămizi se aşază lângă un lac sau un braţ al Nilului şi sunt aprovizionaţi cu paie tocate de către tovarăşii lor. Faraonul, care-i asuprea pe evrei în Egipt, dădea următoarea poruncă:
„Şi chiar în ziua aceea a poruncit Faraon vătafilor şi celor ce privegheau poporul şi le-a zis: De acum înainte să nu mai daţi poporului paie pentru facerea cărămizilor, ca ieri şi ca alaltăieri, ci să se ducă ei să-şi adune paiele.
Dar cărămizi să facă tot atâtea câte făceau în fiecare zi, să-i siliţi şi să nu le împuţinaţi munca…” (Ieşire, V, 6–8).
Aşadar zidarii erau adesea, prizonieri de război sau străini şi erau supuşi la o muncă istovitoare fixându-li-se norme şi condiţii de lucru dificile.
Statul oligarhic şi tiranic egiptean, primul stat din lume, îi obliga pe ţărani anual la corvezi istovitoare şi la un volum mare de muncă nespecializată, silindu-i să sape canale, să ridice diguri, să care cantităţi imense de pământ.
În Imperiul Vechi ţăranii sunt nevoiţi să lucreze la marile construcţii ridicate de faraoni (piramidele şi mastabalele) în fiecare an câteva luni.
Nu ni s-au păstrat decât puţine nume ale arhitecţilor egipteni şi printre acestea mai cu seamă acela al lui Imhotep, care a fost arhitectul şi sfetnicul regelui Djoser din dinastia a III-a. Se pare că el a fost iniţiatorul şi constructorul acestor enorme construcţii de piatră – piramidele care au înlocuit mastabalele de cărămidă din epocile anterioare, deşi este greu de admis că s-a putut ajunge atât de repede la măiestria arhitecturală pe care o implică piramidele, mai ales că un singur om a putut să conceapă planul atât de complicat al primei piramide, mormântul regelui Djoser de la Saqqara. În primul mileniu înaintea erei noastre Imhotep este socotit un înţelept şi mai ales un medic vestit.
Totuşi în Egipt nu se face o distincţie prea netă între artişti şi meseriaşi ca la grecii vechi, deşi sculptorii şi pictorii, dar mai ales bijutierii, par bine retribuiţi şi au titluri precum acela de „căpetenie a sculptorilor”. Cum tehnicile şi măiestria artizanală se treceau din tată în fiu, s-a putut crea cu timpul o pătură de meşteşugari abili care ajung la o prosperitate materială însemnată căci din vremea Ramesizilor ni s-au păstrat mormintele bogat împodobite ale unor bijutieri sau gravori, morminte aflate lângă Deir el-Medineh.

Negustorii, comerţul şi transporturile

Cele pe care nu le putea făuri ţăranul egiptean pentru sine şi pentru ai săi le cumpăra din piaţa satului. Dar el cumpăra nu cu moneda ci prin troc, schimbând produsele sale cu cele ale vânzătorilor din pieţe. Se cumpărau sandale, apoi toiage, lanţuri, pânze. Ţesături de in erau schimbate pentru cereale, peşte, legume, smochine. Adesea se văd în picturile mormintelor negustori de ulei, căutaţi totdeauna în sate.
O imagine tipică a acestui schimb de mărfuri o dă începutul Povestei ţăranului bun de gură:
„A fost odată un om care se chema Khuanup. Era un locuitor din oaze, din oaza Sării. Şi avea o nevastă numită Meret. Și acest om din oază a grăit către soţia sa: «Ei tu! Voi coborî în Egipt spre a aduce hrană pentru copiii mei. Du-te aşadar şi măsoară orzul care e-n hambar; ce a mai rămas». Atunci ea a măsurat opt măsuri de orz.
Şi acest om din oază a spus femeii sale: «Iată vei avea două măsuri de orz ce vor sluji pentru hrana ta şi a copiilor tăi. Din celelalte şase măsuri fă-mi pâine şi bere pentru fiecare zi a călătoriei mele».
Apoi acest om al oazei a coborât în Egipt, după ce a încărcat măgarii săi cu trestie, cu planta – redemet, cu nitră, sare, lemne, nuiele ale plantei aunt din oaza Farfars, cu piei de pantere, de lup, cu diferite soiuri de plante… cu pietre anu, aba şi senat, cu grăunţe saksut, cu porumbei, cu păsări uger, cu grăunţe gegent şi inset, adică multe produse de tot felul şi bune ale oazei Sării”. (Constantin Daniel, Gândirea egipteană antică în texte, Bucureşti, 1974, p. 117).
Ţăranul bun de gură îşi încărcase mărfurile pe mai mulţi măgari, şi se îndrepta către capitala de atunci a Egiptului, Nen-suit (Herakleopolis) ca să le vândă în târg, unde nădăjduia să capete preţ bun pe sarea sa – foarte căutată pe atunci. Este jefuit însă pe drum de un dregător.
Schimburile între diferitele produse se făceau pe baza evaluării lor într-o unitate de valoare shat care nu se plătea efectiv ci era mai mult ideală. Un shat avea 7,5 gr aur, argint sau cupru iar un inel normal cuprindea dublul greutăţii sale (15 g). Nu este prea limpede cum se făcea schimbul cu sistemul general de cântărire a greutăţilor (în care 1 deben = 91 gr şi 1 deben avea 10 kit.). În timpul Ramesizilor însă se socotea numai în unităţi ponderale de 1 deben sau 1 kit. Dar monede egiptene propriu-zise după modelul celor persane sau greceşti nu apar decât în dinastia a XXVI-a. Nevoia de a plăti în monede metalice de aur pe mercenarii greci a jucat un rol esenţial în baterea primelor monede egiptene.
Preţul unui bou variază între 30 şi 100 debeni de aramă sau 2 debeni de argint valorează cât 2 boi. Un sclav în Imperiu Nou se plăteşte 2 debeni de argint plus 60 debeni de aramă. Dar un bou a fost cumpărat pentru 5 kit de aur (adică 1/2 deben aur).
Dar foarte multe tranzacţii se făceau prin schimb de produse, echivalându-se preţuri în debeni sau kit de aur, de argint, sau de cupru, iar în Imperiul de Mijloc în unitatea ideală shat.
Aşa de exemplu un scrib vinde un bou apreciat valoric la 130 debeni de cupru şi primeşte în schimb o tunică de in în valoare de 60 debeni de cupru, zece saci şi trei baniţe şi jumătate de grâu care făceau valoric 20 debeni, perle şi un şirag de mărgele care aveau o valoare de 30 debeni şi apoi 2 tunici în valoare de 10 debeni. O locuitoare din Teba cumpără de la un negustor o sclavă pentru 41 debeni de argint şi dă în schimb ţesături, obiecte de bronz şi de aramă. Dar cumpărarea şi vânzarea se făceau în aceste condiţii cu o tocmeală nesfârşită.
Dregătorii şi nobilii având gospodăriile lor proprii foarte întinse, cu ţărani şi meseriaşi care lucrau în contul lor, nu aveau nevoie să cumpere, apoi salariile fiind plătite în natură primeau multe produse pe care nu aveau de ce să le cumpere. Comerţul pentru ceilalţi locuitori ai Egiptului se făcea în mod destul de redus, la pieţele satului, dar negustorii propriu-zişi erau foarte puţini şi sunt extrem de rar semnalaţi în texte.
În Egipt nu s-a putut dezvolta un comerţ de tipul celui grecesc, pentru că mărfurile erau proprietatea faraonului şi a nobililor din jurul său sau, într-un grad mai redus, a templelor. De fapt primii „negustori” mari sunt trimişi ai templelor, în epoca Ramesizilor, însărcinaţi să cumpere anumită marfă din străinătate. Totuşi Egiptul exportă în cantitate redusă în oraşele feniciene ţesături de in, pielărie, sandale, cereale, papirus pentru lemn, untdelemn şi vinuri din Siria, dar negustorii egipteni care deţin avere spre a o putea investi în comerţ sunt puţini. Apoi comerţul este îndeaproape controlat de faraon. Lucrul acesta l-au înţeles străinii care au venit în număr mare în Egipt, mai întâi egeo-cretanii care au avut un cartier al lor la Memfis, apoi proto-fenicienii, mai târziu sirienii şi fenicienii, în sfârşit grecii cărora li se acordă o colonie guvernată după legile lor (Naucratis). Nu e mai puţin adevărat că prin caravanele care străbăteau pustiul intrau uneori în Egipt mărfuri din regiuni foarte îndepărtate: Arabia, Etiopia, Somalia; de acolo se puteau aduce materiile prime care lipseau Egiptului.
De fapt toate resursele de materii prime (livezile din oaze, minele şi carierele de piatră) erau sub administraţia regelui. Chiar din vremea Imperiului Vechi, mici trupe de ostaşi veneau pe mare sau pe uscat în Ţara Punt (Somalia), Nubia sau la Byblos în Fenicia ca să procure pentru faraoni şi dregătorii lor mărfuri exotice de la indigeni. În Imperiul Nou, materiile prime ce lipseau din Egipt – lemnul de cedru din Liban, aramă sau bronz din Cipru, aromate – sunt negociate şi cumpărate în contul regelui sau al templelor. Acestea din urmă posedau adesea propriile lor corăbii de comerţ.
Egiptul oferă cel mai vechi exemplu de monopol al comerţului, cu o politică vamală menită să interzică pătrunderea în ţară a celor mai multe mărfuri, mai cu seamă în epoca Ptolemeilor şi a lui Ptolemeu II Filadelful.
O serie de puncte vamale la care se încasau taxe mari se găseau pe Nil, de pildă la Hermopolis şi la Teba dar şi la Elefantina unde se plătea o vamă de 1 la 10 pentru orice articol ce venea din Sudan (Nubia). În aceste condiţii comerţul nu era liber şi se făcea dificil. Tot în scopul de a controla orice comerţ exterior, Sesostris al III-lea porunceşte prin decret ca niciun nubian să nu aducă mărfuri, trecând frontiera, decât la un târg, deci la o factorie controlată de stat. Sistemul creării unui centru în care să se importe mărfurile străine spre a fi controlate şi supuse la impozite mai mari a fost aplicat şi grecilor la Naucratis de către faraonul Amasis şi fenicienilor din Tir care aveau un cartier special în Memfis, unde debarcau cu corăbiile lor.
Egiptul avea într-o mare măsură închise graniţele sale pentru importul şi exportul de mărfuri şi aceasta dintr-o raţiune militară şi economică mergând pe aceeaşi linie de izolare a poporului egiptean de influenţele dinafară. Pătrunderea târzie a fierului, a cămilei, interzicerea călătoriilor în străinătate (precum se vede în Povestea lui Sinuhet) sunt dovezi ale acestei politici de izolare. Graniţa spre sud, de pildă, era închisă de fortăreţe având drept căpetenie a lor pe „Cel ce umple inima stăpânului său la poarta din sud de Elefantina”. Tot astfel micile oaze din pustiul de apus al Egiptului aveau garnizoane militare spre a opri accesul caravanelor spre Valea Nilului şi a stăvili comerţul triburilor din Libia.
În ceea ce priveşte comerţul intern se pare că existau şi negustori puţin cinstiţi căci în Cartea Morţilor răposatul declară, la Judecata de Apoi, înaintea tribunalului lui Osiris:

„Nu am scăzut baniţa (subînţeles cu cereale)”
„Nu am adăugat la greutăţile cântarului”
„Nu am falsificat cumpăna (balanţa)”. (Constantin Daniel, Op. Cât, p. 14).
Tot astfel citim în învăţăturile lui Amen-em-ope:
„Nu îngreuna talerele cumpenii şi nu falsifica greutăţile ei
Nici nu scădea fracţiunile greutăţii cântărite
Căci maimuţa (zeul Toth) e aşezată dinaintea balanţei Iar inima sa este acul balanţei.

Nu te apuca să faci greutăţi de cântar micşorate”.
(cf. Constantin Daniel, op. cit. p. 170)

Calea de comunicaţie naturală a întregii ţări este Nilul şi prin el se distribuie toate bunurile produse în totalitatea nomelor. De aceea în Egipt nu s-au putut dezvolta separat regiuni şi oraşe, aşa cum s-a întâmplat în Grecia sau în Italia, şi de aceea influenţa politică a capitalei a fost decisivă în toate nomele. Din aceste motive nu se poate stabili în ce parte a Egiptului a avut loc mai întâi o mutaţie culturală căci foarte repede se produce extinderea ei în toate provinciile.
Toate călătoriile se fac în corabie, dar egiptenii credeau că şi stelele şi soarele însuşi călătoresc pe apă, iar Nilului vizibil îi corespunde un Nil subteran care curge paralel cu el. Dacă un zeu „iese” din templul său, va călători într-o barcă în cabina căreia se află chipul său; pe pământ preoţii trebuie să tragă barca sa. Bărcile îl însoţesc pe cel răposat în călătoria sa în lumea de apoi căci nu se putea concepe ca în viaţa cealaltă defunctul să nu aibă o barcă. Pentru acest motiv informaţiile noastre cele mai precise despre bărcile şi corăbiile de pe Nil sunt picturile din morminte şi modelele reduse de bărci ce însoţesc mumia în mormântul ei.
Navigaţia pe Nil nu este simplă chiar în condiţiile cele mai favorabile, adică după inundaţie, lăsând la o parte obstacolele naturale de pe cursul acestui fluviu. Căci cursul râului este întrerupt de bancuri de nisip care îşi schimbă mereu poziţia. Şi este necesar ca pilotul bărcii, ce stă la pupă, să măsoare cu o prăjină înălţimea apei.
Nu se putea călători pe Nil pe întuneric, nu existau porturi propriu-zise, dar corabia se lega de digul fluviului cu un ţăruş puternic la prova şi la pupa vasului. Pericole se iveau pe Nil din cauza vitezei apei dar şi a unor vârtejuri.
Adesea barca se răsturna şi aceasta era un eveniment plin de primejdii în locurile unde mişunau crocodilii. Înţelegem de ce cultul acestui animal teribil se făcea mai ales în părţile unde erau stânci, strâmtorări ale cursului Nilului, curenţi repezi sau insule pentru că cei ce călătoreau pe Nil voiau să dobândească protecţia crocodilului în caz de primejdie. Primul obstacol natural întâlnit pe Nil de la vărsarea sa în Mediterana era prima cataractă de la Asuan. Odată cu cucerirea Nubiei, în a XII-a dinastie, s-a construit aici un canal care să ocolească această cataractă, canal lung de 150 coţi (circa 70 metri). Însă a doua cataractă, care e astăzi la sud de Wadi Halfa, era cu neputinţă de străbătut de corăbii. Dar şi locurile unde se vărsa Nilul în Mediterana, nelocuite din cauza mlaştinilor, erau greu de străbătut şi pătrunderea vaselor de comerț pe braţele Nilului era dificilă în Imperiul Vechi şi de Mijloc. De aceea porturile pentru corăbiile ce veneau dinspre Mediterana sau plecau spre Mediterana au trebuit să se amenajeze (până la construcţia Alexandriei) în interiorul braţelor Nilului, departe de coastă, cum este de pildă Naucratis. Locurile de vărsare a Nilului în Mediterana erau păzite îndeaproape de trupe speciale, şi episodul din Odiseea (unde Ulise împreună cu tovarăşii săi încercă să jefuiască un oraş din Deltă, debarcând din corăbii prin unul din braţele Nilului, dar este repede interceptat de trupe egiptene care îl iau prizonier) – cf. Odiseea XIV, v. 285 sq) arată că această pază era eficientă.
Primele tipuri de corăbii egiptene din epoca predinastică erau asemănătoare unei plute, dar mai apoi, din snopuri de papirus legate se fabrică o barcă ce poate sluji minunat la pescuit şi la vânătoare. Astfel de bărci făcute din papirus se folosesc până târziu, poate având un sens magic, de protecţie împotriva crocodililor, fiindcă Isis a căutat trupul ciopârţit al lui Osiris într-o astfel de barcă de papirus. De aceea şi barca ce se punea în morminte pentru răposat trebuia să imite o astfel de ambarcaţiune de papirus, ca să-i apere sufletul de atacurile demonilor. Mai apoi se construiesc corăbii mult mai trainice, din lemn, căci bărcile din snopi de papirus legaţi nu puteau sluji pentru transporturi. Se fac mai rar corăbii din lemn de sicomor scump, dar se foloseşte lemnul de acacia egiptean (salcâm) iar corabia nu are chilă, având o formă arcuită şi recurbată, ceea ce o deosebeşte mult de corăbiile egeo-cretane construite pentru călătorii pe mare. Corabia de lemn are cabină, este propulsată de vâsle, cu un singur rând de vâslaşi, are o pânză dreptunghiulară menţinută de 2 vergi, este comandată din partea pupei de cordaje şi apoi ridicată pe un catarg. Cârma era formată din una sau din două vâsle mari, la pupa corabiei, montate pe o furcă putând fi manevrate de cârmaci la dreapta sau la stânga. Pilotul stătea la provă şi avea un rol esenţial. De aceea în Învăţăturile lui Amen-em-ope se spune:
„Limba omului este cârma corabiei, dar Cel atotputernic este pilotul ci” (cf. H. O. Lange, Das Weisheitsbuch des Amen-em-Ope, Berlin, 1923, p. 98). Mai târziu, în Imperiul de Mijloc, pe aceste corăbii s-au construit punţi şi chiar mai multe cabine, totuşi forma generală a ambarcaţiunilor de pe Nil nu s-a schimbat prea mult. Pe aceste corăbii se transportau cereale, fructe, carne, păsări, dar şi blocuri de piatră, obeliscuri lucrate în cariere, ca şi statui ale zeilor, dar mai cu seamă locuitori ai satelor şi oraşelor care vin în pelerinaj la „ieşirea” cutărui zeu, sau spre a-l implora pe altul să aibă milă de ei. Curentul Nilului este foarte intens, ca şi vântul dinspre nord, din Mediterana.
Se vâsleşte uşor spre a merge pe cursul Nilului înspre nord spre Deltă, în amonte însă trebuie folosite şi vela şi vâslele pentru a învinge curentul puternic.
Încă din Imperiul Vechi corăbiile sunt clasate după destinaţia lor: de transport, de cursă rapidă, de serviciu (ale dregătorilor); dar şi după lungimea lor: de 16, de 10, de 8 stânjeni; sau după numărul vâslaşilor (după altă ipoteză). Corăbiilor li se dădeau nume şi erau botezate cu apelaţii pompoase: „Luceafărul de dimineaţă al celor două Ţări”, Fiara cea sălbatică”, „Regele cutare s-a arătat la Memfis”, „Regele Tuthmosis al IV-lea care a pustiit Siria”, ori „Mare prin puterea sa este regele Asosi”. Chiar corăbiile de transport aveau un nume şi lui îi corespundeau hieroglifele sau simbolurile de pe emblemele vaselor, ca şi desenele ce erau figurate pe cabină, ori sculptura de la provă. Se făceau şi corăbii mari până la 100 coţi (30 metri), mai ales cele regale. Transporturile mari din cariere se făceau toamna, după inundaţie, sau iarna, pentru că la acea epocă se găsea mână de lucru mai uşor. Corabia se construia în apropiere de carierele de piatră – Nubia era bogată în salcâm – dar vasele construite din lemn de salcâm nu aveau o viaţă prea lungă şi, în afară de aceasta, corăbiile lăsau adesea să pătrundă apa în ele şi ea trebuia mereu vărsată.
Iată cum descrie Herodot modul cum se construiesc corăbiile de transport egiptene:
„Corăbiile egiptene, cele ce le folosesc la transportul mărfurilor, sunt făcute din acacia, arbore care seamănă prin forma sa lotusului din Cirena, ale cărui lacrimi constituie răşina. Din acest accacia – deci – taie scânduri lungi de 2 coţi şi le asamblează în felul cărămizilor; pentru a consolida această reunire de scânduri îi dau forma unei nave şi o străpung cu pari lungi şi subţiri care atașează scândurile unele de altele. Când au ajustat totul în formă de corabie, ei construiesc o punte cu ajutorul unor grinzi transversale; ei nu fac coaste pentru a menţine flancurile corabiei dar în interior căptuşesc încheieturile (scândurilor) cu papirus. Ei nu adaptează la corabie decât o singură cârmă care traversează chila, catargul este de acacia (salcâm), pânzele sunt de papirus. Corăbiile nu pot naviga în amontele râului dacă nu suflă un vânt violent; atunci sunt remorcate de pe mal; când (navele) scoboară în aval pe râu, se ia o claie de tamaris şi o grămadă de trestii; apoi se ia şi o piatră mare, având greutatea de cel puţin doi talanţi (70 kg), i se leagă cu o frânghie la prova corabiei claia de tamarisc care este lăsată să plutească dusă de curent, şi la pupă se leagă cu altă frânghie piatra. Claia, mergând după curentul apei, merge repede şi antrenează corabia; piatra, trasă de pupă, atinge fundul fluviului şi moderează iuţeala”. (Herodot, II, 96).
Interesele comerciale i-au condus pe corăbierii egipteni în Marea Mediterană ca şi în alte mări. Amintim că marea, fiind în stăpânirea lui Seth, zeul răului şi al dezordinii, ucigaşul lui Osiris, era spurcată pentru egipteni, preoţii nu navigau decât rar, aşa cum nu mâncau peşte şi sare, extrasă tot din mare. Preoţii şi laicii egipteni nu navigau fără multe ritualuri de purificare la plecare şi la întoarcere.
Dar lipsa lemnului pentru construirea unor corăbii trainice a jucat un rol de seamă în navigaţia egiptenilor în Marea Mediterană şi pe coastele Feniciei de mai târziu. Căci relaţiile comerciale ale egiptenilor cu oraşul Byblos încep cu mult înainte de fenicienii propriu-zişi (Sabatino Moscati în Lumea fenicienilor – trad. Română, Bucureşti, 1975 – nu-i include pe semiţii din Ugarit şi Byblos printre fenicienii propriu zişi), deşi lemn de conifere, ulei de cedru şi untdelemn veneau în Egipt din timpul primei dinastii thinite, apoi despre călătoriile lui Byblos avem mărturii din dinastia a IV-a când, în vremea faraonului Sahure, flotile de 40 corăbii merg la Byblos ca să aducă lemne de cedru.
Dar mitul lui Osiris afirmă că după uciderea lui de către Seth, soţia sa Isis vine să-l caute la regele din Byblos şi găseşte coşciugul lui acolo (în mitul lui Osiris, aşa cum ne este redat de Plutarh, De Iside et Osiride, XV-XVI), deci acest mit face aluzie la vremurile predinastice. În afară de aceasta este de remarcat că în textele de la Ugarit, care datează din mileniul al III-lea înaintea erei noastre, se pomeneşte de „atotslăvitul Egipt” (cf. Cyrus H. Gordon, Ugarit and Minoan Crete, New York, 1966, p. 58) se vorbeşte de „stăpânii Egiptului” (Ibidem, p. 125) ceea ce dovedeşte că la acea dată existau relaţii comerciale între cele două state. De fapt vânturi bătând dinspre apus, apoi curenţi marini care duceau spre muntele Carmel, favorizau mult călătoriile de la gurile Nilului spre coastele Siriei, care se făceau în circa 4 zile la dus, în vreme ce întoarcerea în Egipt necesita 8–10 zile.
Lemnele importate din Liban erau conifere dar şi celebrul lemn de cedru, cunoscut din antichitate; aceste lemne erau neapărat trebuincioase nu numai pentru construcţia vaselor propriu-zise ci şi pentru trunchiul lung şi trainic al catargelor. Apoi lemnul era necesar pentru fabricarea coşciugelor şi a porţilor palatului regal ca şi a construcţiilor subterane din mormintele regale. După dinastia a VI-a, când se produc în Egipt răscoale împotriva asupritorilor faraoni şi nobili, călătoriile către Byblos încetează pentru un timp şi iată ce spune un „înţelept” egiptean: „Nu se mai călătoreşte acum către Byblos, ce vom face acum ca să avem cedru pentru mumiile noastre? Căci preoţii se înmormântează cu ofrandele acestea şi nobilii sunt îmbălsămaţi cu răşina lor până în ţara Keftiu (Creta, ţara egeo-cretanilor), şi acuma ei nu au mai venit”. (A. Erman, Die Literatur der Aegypter, Leipzig, 1922, p. 135). Dar din Liban este necesar să se aducă şi cupru şi mai ales lemn de cedru lung pentru pilonii de la intrarea templelor (Urkunden des ägyptichen Altertums herangegeben von G. Steindorff, vol. IV, p. 532 sq).
Povestea călătoriei lui Un-Amun la Byblos arată că templele aveau nevoie de lemn de cedru şi acest lemn este plătit cu o sumă mare, 30 debeni de argint (circa 2700 gr argint). Un-Amun are un mare număr de întâmplări neplăcute care dovedesc că pe timpul Ramesizilor respectul regelui din Byblos pentru faraoni şi pentru marele preot al lui Amon diminuase notabil (M. A. Korostovţev, Puteşestvie Un-Amuna v Bibl, Moscva, 1960). După cum reiese din această relaţie a lui Un-Amun, mărfurile se cumpărau din oraşele feniciene şi din Byblos; nu erau luate ca tribut. În timpul domniei lui Amenofis al III-lea se înregistrează schimburi de daruri foarte valoroase între diferiţi suverani ai Siriei, Ciprului şi Cretei pe de o parte şi faraonul egiptean pe de altă parte, ceea ce constituie totuşi o formă de comerţ exterior. De fapt aurul egiptean reuşea să cumpere bunăvoinţa şi alianţa regilor semiţi din Siria şi de pe coasta de răsărit a Mediteranei mai mult decât ameninţarea cu forţa militară. S-au găsit în Siria nenumărate obiecte de origine egipteană.
Dar Egiptul putea exporta în aceste regiuni nu numai aur de care erau atât de avizi regii din Byblos, ci şi ţesături de in, vase şi foi de papirus – material pentru scris (cuvântul grec pentru carte byblos vine de la numele acestui oraş Byblos, care exporta papirusul primit din Egipt în toată Grecia veche), grâne, peşte uscat etc. Din oraşele feniciene se aduceau în Egipt produsele care sunt amintite în scrisorile redactate în asiro-babiloniană găsite la Tell el-Amarna din arhivele lui Ikhunaton (Amenofis al IV-lea), adică: pumnale, arme, vase, argint, untdelemn, vin, obiecte de fildeş lucrate în oraşele feniciene ca şi ţesături vopsite cu purpură. Pentru a facilita operaţiile de cumpărate şi de vânzare în oraşele-state feniciene s-a format cu începere din Imperiul Vechi funcţia de dragoman, adică de expert în afacerile comerciale externe; acesta însoţea întotdeauna expediţiile comerciale ale „vistiernicului faraonului-zeu”.
Găsim astfel de dragomani însoţind flota faraonului Sahure şi ştim că dregătorii comandanţi ai nomei Elefantina, care trebuiau să supravegheze comerţul „Porţii de Sud” a Egiptului, purtau cu mândrie titlul de „căpetenie a dragomanilor”, cu începere din dinastia a VI-a. Conducerea unei expediţii comerciale era o sarcină dificilă, încredinţată uneori unui fiu de faraon, ca prinţul Merieb din dinastia a IV-a, iar în dinastia a VI-a unor căpetenii de nome.
Flota egipteană din Marea Mediterană a avut supremaţia în partea de răsărit, până în vremea Ramesizilor când decadenţa puterii militare egiptene, din cauza tulburărilor interne, a fost evidentă.
Navigaţia în Marea Roşie a fost mult mai dificilă pentru egipteni pentru că este cea mai caldă dintre mări şi pe coastele ei nu se află puncte de aprovizionare cu apă şi hrană. Apoi stânci şi insule de corali ridică obstacole de netrecut. Chiar pe vremea romanilor o călătorie de la Suez până la Bab-el-Mandeb cerea în medie 37 1/2 zile de drum Apoi nu exista o legătură între Nil şi Marea Roşie, se pare însă că un astfel de canal, similar canalului de Suez actual (prin Wadi Tumilat), există în cursul dinastiei a XVIII-a, căci flota reginei Hatchepsut merge, după descrierea făcută în templul de la Deir el-Bahri, din Marea Roşie până la Nil. Acest canal nu era utilizabil pe vremea lui Ramses al III-lea. Totuşi faraonul Necaò (din dinastia a XXVI a încercat să-l refacă, iar Darius şi Xerxes l-au terminat. Dar nu a durat mult timp. Expediţiile către Ţara Punt au început în dinastia a V-a iar în dinastia a VI-a au fost foarte frecvente. Corăbiile ce plecau spre Punt erau de tipul celor ce mergeau spre Byblos, adică corăbii cu o punte şi cabine, precum şi cu un mare număr de vâslaşi. Astfel căpetenia şi vistiernicul Şui afirmă, într-o inscripţie pusă pe mormântul său, că a fost de 11 ori în Ţara Punt şi s-a întors sănătos de acolo. Egiptenii numeau Ţara Punt „ţara zeului”, desigur a zeului Mân, şi o mai chemau „ţara celor ce locuiesc în ţara luminii”. Un număr de egiptologi au afirmat că Ţara Punt trebuie identificată cu un regat din Arabia de Sud, mai precis cu acela numit Saba. Actualmente Ţara Punt este localizată în Somalia, dincolo de strâmtoarea Bab-el-Mandeb. Fiindcă flora şi fauna Somaliei coincide cu aceea reprezentată în basoreliefurile templului de la Deir el-Bahri ridicat de regina Hatchepsut care a organizat o expediţie mare în această ţară. Egiptenii căutau „parfumuri din Punt” adică arborele de tămâie (Boswellia) şi toate produsele continentului african: colţi de elefant, lemn de abanos, pene de struţ, minerale, diferite droguri şi coloranţi vegetali. În dinastia a XI-a plecarea spre Ţara Punt se făcea de la un port din Marea Roşie, puţin mai la nord de localitatea numită de greci Leucos Limen, şi faraonii s-au străduit să amenajeze drumul de la Coptos până la acest punct, cu rezervoare de apă şi staţiuni militare spre a apăra calea de incursiunile triburilor nomade Matoi (Bedja).
Regina Hatchepsut a decis expediţia sa în Punt în al nouălea an de domnie, după ce de multe secole nu se mai făcuseră astfel de expediţii.
Au plecat de la Teba cinci corăbii sub conducerea personală a „ministrului” său de finanţe, vistiernicul Nehsi, însoţit de un ambasador personal al reginei pentru tratativele cu prinţii din Ţara Punt. Ajunşi în Ţara Punt, se schimbă mărfurile, se oferă darurile şi se obţine permisiunea de a se aduce 31 arbori de tămâie (Boswellia) în Egipt pentru grădina zeului Amon de la Deir el-Bahri. Se iau în corăbii şi maimuţe domesticite şi doi gheparzi dresaţi pentru vânătoare. Pe coasta Ţării Punt locuiesc, alături de triburile hamite, şi alte neamuri supuse lor, chiar triburi de negri; se îmbarcă pe corăbii şi sclavi.
Nu putem exclude ipoteza unor legături între Egipt şi ţările mesopotamiene prin călătorii făcute din Marea Roşie în Golful Persic, aşa cum au admis mai mulţi egiptologi. Cert este că în secolul al II-lea şi al III-lea al erei noastre existau legături cu India pe mare şi la Alexandria la acea epocă se crease o comunitate budistă dar tot atunci marele filosof Plotin la Alexandria proiecta să plece în India. Nu avem însă nicio dată documentară atestând pătrunderea corăbiilor egiptene în Golful Persic şi cu atât mai puţin în Australia, cum s-a pretins de curând, sau în America de Sud (egiptenii fiind primii descoperitori ai acestui continent).
Dar ceea ce este mult mai real e faptul că regele egiptean Necaò din dinastia a XXVI-a saită construieşte o mare flotă de comerţ şi de război dominând toată Mediterana de răsărit. El concepe proiectul de a explora ţărmurile Africii şi de a face înconjurul ei; iată ce scrie Herodot:
„(regele Necaò) trimise pe corăbii nişte fenicieni cărora le porunci să se întoarcă în marea din nord (Marea Mediterană) prin coloanele lui Hercule (strâmtoarea Gibraltar de azi) şi să se întoarcă astfel în Egipt. Fenicienii au plecat din Marea Roşie şi au navigat astfel spre sud. Când a sosit toamna ei se opriră şi au însămânţat locul din Libia (Africa) unde se găseau, căci nu o pierdeau niciodată din vederea lor. Acolo au aşteptat secerişul şi s-au îmbarcat din nou după ce au strâns recolta lor de grâu. Doi ani s-au scurs astfel; în al treilea an ei au ocolit coloanele lui Hercule şi au ajuns în Egipt. Şi ei au raportat un fapt pe care eu nu-l cred dar alţii poate îl cred. Făcând înconjurul Libiei ei au avut soarele la dreapta lor. Astfel Libia a fost pentru prima oară cunoscută” (Herodot, IV, 42).
Ori toţi comentatorii acestui text sunt de acord în a afirma că tocmai această direcţie a soarelui dovedeşte realitatea înconjurului Africii făcut de flota egipteană comandată de un fenician.
De altfel Herodot în capitolul următor (IV, 43) spune că „au fost confirmate spusele Fenicienilor de către Cartaginezi mai pe urmă” şi arată că povestirile lor despre Africa au fost adeverite şi de un pers, Sataspe, fiul lui Teaspis, care a făcut şi el o bună parte din călătoria în jurul Africii.

Sclavii

În secolul al XIX se nega încă existenţa sclaviei în Egipt şi egiptologii care au vrut să idealizeze civilizaţia Egiptului antic au afirmat că exista cel mult sclavia domestică. Aceasta întrucât în vechea carte a Ieşirii, XXXVII, 36, se scrie: „Iar madianiţii au vândut pe Iosif în Egipt lui Putifar, dregător la curtea lui Faraon, care era comandantul gărzii” şi Iosif descrie în continuare viaţa ca rob în casa acelui demnitar al regelui. Astăzi ştim că au fost mulţi sclavi în Egipt şi că ei lucrau în ateliere, la munca ogoarelor, ca păstori, dar şi la treburi domestice.
Statul egiptean a fost unul cu mulţi robi fiindcă alături de sclavii propriu-zişi munceau în aceleaşi condiţii de muncă silită, şi privare de libertate, foarte numeroşi străini – despre care vom trata în alt capitol.
Indiferent de termenul egiptean care îi denumea, ei erau de facto sclavi care robeau la construcţiile faraonului, făcând o muncă forţată.
Un număr de egiptologi occidentali, în dorinţa lor de a idealiza stările sociale din Egiptul antic şi de a contesta crunta oprimare tiranică de acolo, au negat chiar faptul că sclavagismul a existat cu adevărat –, cel puţin în Imperiul Nou, în Egipt. Aşa, de pildă, A. Montet scrie: „La Egiptenii de atunci (din Imperiul Nou – Nota trad. Rom) este dubios dacă sclavajul a existat cu adevărat”. (Le Nil et la civilisation égyptienne, Paris, 1926, p. 338, nota 1). Trebuie să arătăm că faptele istorice dezmint categoric aceste aserţiuni idealizante ale egiptologilor occidentali.
În fapt ceea ce trebuie subliniat, când se discută despre sclavia în Egiptul antic, ca şi în multe alte ţări din Orientul antic, este varietatea formelor de dependenţă a sclavilor faţă de stăpânii lor şi mai ales non-identitatea cu sclavia greco-romană. În realitate ceea ce este caracteristic pentru modul de producţie tributal este spectrul foarte variat de forme de dependenţă personală şi de exploatare a muncii.
Sclav în egipteană se spunea h m, apoi s-a spus b a k şi acest cuvânt este menţionat şi în Textele Piramidelor care înregistrează în scris fapte şi stări de lucruri cu câteva secole înaintea dinastiilor thinite. Putem presupune deci – ceea ce este în acord, dealtminteri, cu ce întâlnim în multe societăţi vechi – că sclavii au existat în Egipt din perioada predinastică, înainte de faraonul Menes, şi puteau fi prizonieri de război, ca în societăţile primitive.
Dar în egipteană termenul de „sclav” s-a folosit, ca un cuvânt de condescendenţă, cu sensul de „dregător” al faraonului sau „supus” al faraonului, ori al unei persoane importante. Ba chiar faraonul însuşi, şi preoţii mai cu seamă, şi-au spus „sclav al zeului” (hm – n t r) ceea ce a putut crea oarecare confuzie în texte dar mai ales în vorbirea curentă unde, începând din mileniul I înaintea erei noastre, pare să se folosească cuvântul „servitor”, „slujitor” pentru „sclav”.
În ceea ce priveşte situaţia sclavilor în Egipt este de făcut următoarea remarcă, împreună cu A. B. Ranovici: „Uneori subestimarea rolului sclaviei în economie se explică şi prin faptul că cercetătorul îşi creează un fel de prototip „ideal „de sclav – cunoscut mai ales în Republica Romană – pe câtă vreme în Egipt existau forme de sclavie ce nu puteau fi şablonate” (Elenismul şi rolul său istoric, trad. Rom. Buc. 1953, p. 234).
Într-adevăr, dacă sunt sclavi numai cei existenţi în Republica Romană şi în Imperiul Roman, unde stăpânul sclavului avea dreptul să-l ucidă, să-l schingiuiască, să-l arunce chiar în eleştee spre a sluji drept hrană peştilor de crescătorie, atunci vechii evrei nu au avut sclavi. Deoarece un sclav la evrei trebuia eliberat după şapte ani (Ieşire, XXI, 2; cf. Levitic, XXV, 40), tratat cu blândeţe şi s-au cunoscut multe cazuri când sclavii se căsătoreau cu fetele stăpânului lor. De asemenea asiro-babilonienii aveau cu totul altă formă de sclavie decât vechii romani, căci ei strămută popoare întregi, le dau sclavilor pământ, case şi îi lasă să trăiască cu familiile lor dar îi silesc să muncească activ ogoarele, pe care nu aveau voie să le părăsească, şi să dea o redevenţă mare în produse agricole stăpânilor lor. Căci vechii evrei sunt duşi în „robia Babilonului” şi trăiesc în Mesopotamia în condiţiile descrise mai sus (cf. Il Paralipomena, XXXVI, 20, IV; Regi XXV, 11).
Nu se poate scrie prea mult despre existenţa sclavilor în Imperiul Vechi, din lipsă de texte, dar este cert că unii din ei erau ucişi împreună cu stăpânii lor, înmormântaţi alături de ei, aşa cum s-a putut constata şi în morminte ale căpeteniilor din Summer, unde sclavii erau ucişi şi înhumaţi împreună cu stăpânul lor decedat, cu carul şi cu animalele favorite ale acestuia. În special dansatoare şi cântăreţe erau ucise în Egipt şi îngropate în morminte alături de stăpânul lor, după cum s-au găsit în mormintele regale de la Abydos şi Sakara. De exemplu în jurul unui singur mormânt regal s-au regăsit la Sakara 62 de morminte mici din care s-au dezgropat oseminte aparţinând în cea mai mare parte unor femei tinere, desigur dansatoare, muzicante menite să-l amuze şi pe lumea cealaltă pe faraon.
În Imperiul de Mijloc par să nu mai existe asemenea „datini” şi nici sacrificii umane, dar există încă sclavi „domestici”.
Un papirus aflat la muzeul din Brooklyn (New York) şi editat de W. C. Hayes dă o listă de 95 de persoane numite sclavi, printre care 48 sunt nume asiatice din dinastia a XII-a. Aceşti sclavi asiatici sunt fără îndoială prizonieri de război, vânduţi ca sclavi de negustorii din Siria. Dar la numele lor asiatic se adaugă unul egiptean, ei au dreptul să se căsătorească, chiar cu egiptence, iar sclavele asiatice cu egipteni. Sunt asociaţi, ca şi în Grecia antică, la cultul funerar al foştilor lor stăpâni (ca şi la Roma).
Războaiele din Imperiul Nou şi cuceririle făcute de faraoni au adus în Egipt un mare număr de sclavi numiţi în texte fie h mw fie b a k w (la plural masculin) în afară de popoare străine înrobite, cum au fost evreii care în realitate erau sclavi. Ca şi evreii care au fugit din Egipt, sclavii capturaţi în Imperiul Nou făceau dese tentative de evadare, unii erau prinşi, şi pe pereţii mormântului lui Neferhotep apare un sclav cu mâinile legate şi tras de un căpăstru. Alţi doi sclavi sunt bătuţi şi poliţistul e pe cale să-i lege (apud Louis Montet, Op. Cât, p. 67).
Sclavia domestică privată este curentă în Imperiul Nou, în contrast cu cele ce se petreceau în Imperiul Vechi unde faraonul pare a avea singur sclavi domestici sau prizonieri de război stabiliţi de faraon pe domeniile sale, ale funcţionarilor ori ale templelor, spre a lucra pământul.
Robii fugeau adesea de la stăpânii lor din cauza muncilor istovitoare la care erau supuşi. Scribul Ani scrie în cartea sa:
„Nu te înfrăţi cu un rob care aparţine altui om, al cărui nume este puturos… Căci dacă acest rob este urmărit spre a fi prins şi luat de către stăpânul său, atunci vei fi mâhnit şi vei zice: „Ce să fac eu acuma?” (Înţelepciunea lui Ani, în Constantin Daniel, Op. Cât, p. 144).
Desigur este vorba de egipteni, luaţi robi pentru datorii.
Însă în Imperiul Nou sclavii sunt toţi străini şi se întâlnesc proprietari de sclavi şi la oameni destul de modeşti. Aceşti sclavi au fost aduşi în Egipt de armatele victorioase ale faraonilor sau au fost daţi ca tribut de vasalii Egiptului. Faraonii distribuiau ostaşilor lor viteji, în semn de răsplată, sclavi femei sau bărbaţi. În ceea ce priveşte naţionalitatea lor, stăpânii le dădeau sclavilor deseori nume egiptene (şi Iosif în Cartea Facerii, XLI, 45, primeşte de la faraon un nume egiptean cu totul altul decât al său ebraic), astfel că e greu să spunem în Imperiul Nou dacă avem de-a face cu egipteni sau cu străini.
În Imperiul Nou există negustori de sclavi care vând mai cu seamă fete tinere din Siria. Adesea sclavii sunt meseriaşi pricepuţi şi serviciile lor se închiriază pentru preţuri bune. În timpul domniei lui Thutmosis III, un bărbier al regelui care căpătase un sclav, îl aşază ca bărbier în templul zeiţei Basted (se ştie că preoţii se rădeau peste tot corpul la trei zile), îi dă nepoata sa în căsătorie şi face un testament în care împarte averea între nevasta, sora şi nepoata sa. Această căsătorie are drept urmare eliberarea sclavului.
Dar sclavii statului, prizonierii de război de obicei, sunt puşi să lucreze pe domeniile statului sau la temple, sunt marcaţi cu fierul roşu, ca vitele, ca să nu fugă şi ca să fie recunoscuţi uşor.
Pe vremea lui Ramses al III-lea, numai templele din Teba posedau 86.000 de sclavi, iar templul de la Medinet Habu 62.626 sclavi.
Posedăm un papirus publicat de A. H. Gardiner în care este protocolul unui proces iscat din cumpărarea a doi sclavi, dintre care primul este o tânără siriană. Preţul de cumpărare este foarte ridicat. Robii, prinşi de război, munceau din greu pe domeniile statului şi de aceea încercau să fugă şi reuşeau de multe ori, cum arată un raport al unui detaşament de soldaţi trimişi să-i prindă.
Din epoca saită ne-a rămas un mare număr de papirusuri demotice aflate în Biblioteca Ryland şi publicate de F. I. Griffith, care constituie acte de autovindere ca sclavi, pentru un termen nedefinit, a unor ţărani care aveau datorii mari, probabil impozite neplătite sau dijme neîmplinite din pricina recoltelor proaste. Ştim că ceva asemănător au făcut foarte mulţi ţărani, poate şi orăşeni sau preoţi egipteni, pe vremea „celor şapte vaci slabe”, care s-au autovândut ca sclavi faraonului prin intermediul lui Iosif, care ajunsese vizir al faraonului, după cum relatează Cartea Ieşirii, XLVII, 20–21: „Şi a cumpărat Iosif pentru Faraon tot pământul Egiptului, pentru că egiptenii şi-au vândut fiecare pământul său lui Faraon, că-i istovise foametea şi a ajuns pământul tot al lui Faraon. De asemenea şi pe popor l-a făcut rob lui, de la un capăt al Egiptului la celălalt”. Este foarte probabil că aceste evenimente nu s-au petrecut în Imperiul Nou, ci în cel de, Mijloc, înainte de năvălirea hiksoşilor, căci după ele s-au instalat evreii în Egipt şi au stat patru sute treizeci de ani (cf. Ieşire, XII, 40; „Timpul însă în care fiii lui Israil şi părinţii lui au trăit în Egipt şi în ţara Canaan a fost de patru sute treizeci de ani”). Ori nu ar fi putut să „fugă” din Egipt în Imperiul Nou, adică în sec. XIV-XIII înaintea erei noastre, dacă aşezarea lor în Egipt nu s-ar fi făcut cu 400 de ani înainte, în secolele XVIII-XVII, înainte de era noastră, în Imperiul de Mijloc.
Revenim la sărmanii ţărani egipteni din epoca saită, nevoiţi să se vândă ca robi spre a-şi plăti datoriile, un sclav vânzându-se cu preţul foarte ridicat de 7 debeni de argint. Desigur, ţăranul care se vindea ca rob – deseori pe un timp limitat, alteori prevăzându-se în actul de vânzare posibilitatea răscumpărării la un an după încheierea vânzării ca rob – muncea la fel şi îşi cultiva ogorul la fel ca înainte, păstra familia lângă el, dar era probabil lipsit de dreptul de a dispune de roadele muncii sale, fiind silit să se alimenteze, el şi cu ai lui, cu papirus, cu făină de lotus şi cu rădăcini de plante acvatice, pe lângă o mică parte din cerealele pe care le producea şi care i se lăsau. Aceşti sclavi sunt numiţi în papirusurile de mai sus b a k, sunt egipteni autohtoni dar şi sclavii de origine străină pot primi acest nume şi pământuri pe care să le lucreze. O altă denumire a acestor sclavi lucrători de pământ este meret, apelaţie ce se da şi producătorilor liberi de pământ.
Numeroase papirusuri din epoca saită arată vânzările frecvente de pământ dar vânzătorii, ca şi cumpărătorii, nu erau decât posesori şi nu proprietari, căci nu aveau dreptul să dispună de pământ cu toată libertatea, jus uti et abuti, caracteristic pentru proprietatea privată. Vânzarea terenurilor agricole în Egipt se făcea printr-un centru fiscal şi administrativ care era de obicei templul. Cu alte cuvinte acest centru – de cele mai multe ori un templu – păstra un drept suprem de posesiune asupra pământului, iar faraonul avea dreptul de proprietate eminentă. Odată cu destrămarea legăturilor care menţineau comuna agrară egipteană, s-a produs această deposedare a celor săraci, cărora li s-au luat pământurile şi au fost siliţi să se vândă ca sclavi. Sursa sclaviei era sărăcirea micilor producători agricoli care nu mai erau membri ai comunei agrare egiptene ce se destrămase.
Date mult mai ample asupra sclaviei avem în epoca elenistică a Ptolemeilor, căci de la această epocă numărul papirusurilor este cu mult mai mare. Dar o serie de istorici apuseni au subestimat mult rolul sclaviei în Egiptul ptolemeic afirmând că numărul sclavilor ar fi fost considerabil doar la Alexandria.
O mare dificultate în aprecierea numărului de sclavi în Egiptul elenistic îl creează terminologia actelor căci termeni ca gr. Somata poate însemna şi „sclavi”, dar şi „persoane libere”, ori pais poate avea sensul de „copil”, de „slujitor” sau de „sclav”, iar paidarion, „copilandru”, are iniţial sensul de „sclav”.
Dar în gospodăriile agricole egiptene aflăm că trăiesc şi muncesc un mare număr de sclavi şi stăpânii lor îi închiriază în schimbul unei sume de bani. Dacă sclavii bărbaţi sunt închiriaţi pentru munci, închirierea unor fete tinere pentru câteva zile trebuie să ne facă să bănuim că este vorba de un fel de proxenetism din partea stăpânilor acestor sclave care le închiriau, pentru foarte mulţi bani, graţiile şi favorurile erotice. Negoţul de sclavi ocupa un loc de seamă în operaţiile comerciale pe care Zenon, un intendent grec al unui mare demnitar egiptean (şi a cărui arhivă ni s-a păstrat), le făcea cu Siria. Sclavele lucrau la câmp, în gospodărie, dar şi în atelierele de ţesătorie, cum sunt cele din gospodăria lui Apolonios din Filadelfia, patronul lui Zenon, de care am amintit mai sus, dar la lucrările de ameliorare funciară din jurul Filadelfiei sunt utilizaţi sclavi şi prizonieri de război. Codul legislativ al Ptolemeilor, aşa-zisele dikaiomata, făcea deosebire între pedepsele aplicate stăpânilor şi cele aplicate sclavilor. Dar că sclavii erau prost şi crud trataţi o dovedeşte faptul că în acest cod există un capitol special „privitor la sclavul care a lovit un om liber”; adică sclavii loveau sau răspundeau uneori la bătăile ce li se aplicau lovind pe slugile stăpânilor lor, sau chiar pe aceştia. Un cetăţean al oraşului Alexandria nu putea fi sclav. Dar şi în epoca Ptolemeilor mulţi datornici se constituie pe sine ca sclavi, pentru neplata datoriilor. Totuşi Diodor de Sicilia face aserţiunea că regele Bokhoris ar fi emis o lege prin care interzicea ca cineva să devină sclav pentru datoriile sale (I, 79).
În realitate pe vremea Ptolemeilor deveneau sclavi cei ce aveau datorii în Siria şi în Fenicia, şi în dikaiomata se permite vinderea ca rob a cuiva pentru datorii. Există şi autovânzarea ca sclav către un zeu, recte către un templu care-l reprezintă pe zeu; este categoria aşa-numită a enkatohoi-lor. Într-un astfel de papirus de autovânzare ca sclav către un zeu se scrie: „Eu nu voi avea dreptul să fiu liber în templul tău în vecii vecilor. Tu mă vei apăra… Eu îţi voi ceda ca venit din slujba mea în fiecare lună… 11/4 kit… şi voi plăti preoţilor în fiecare lună… voi îndeplini negreşit şi fără întârziere poruncile tale”. S-ar părea că ne aflăm înaintea unui om care se oferă sclav de bunăvoie, al templului, un hierodul pentru ca protejat de zeu să scape de nenorocirile vieţii de toate zilele. Numai acest fapt în sine vădeşte că împilarea şi asuprirea exercitată de regii Egiptului asupra supuşilor lor era din cele mai crunte încât, ca să scape de ea, un om se făcea sclav al unui zeu. Dar marele orientalist român Aram Frenkian este de părere că engkatohoii din Memfis nu erau hieroduli adevăraţi ci erau reţinuţi în templul lui Serapis pentru neplata datoriilor contractate la vistieria templelor.
Desigur în Egiptul ptolemeic sclavii pot deţine şi funcţii publice: inspector de canal, zaraf, păzitor de gâşte, pescar şi mulţi au gospodării individuale.
Dar ei vărsau cea mai mare parte a veniturilor lor stăpânilor şi e vorba de sclavi care au o situaţie privilegiată. Sclavii din Egiptul ptolemeic care lucrau în minele de aur ne sunt zugrăviţi în sumbrul lor infern de Agatarchides din Cnida în felul următor, care este prea realist spre a nu fi adevărat:
„La extremitatea (de jos) a Egiptului, între hotarele Arabiei şi ale Etiopiei, se găseşte un loc bogat în mine de aur, de unde se extrage acest metal prin munca braţelor, printr-o osteneală istovitoare şi cu mare cheltuială. Acesta este un minereu negru, însemnat cu vine albe şi cu pete strălucitoare. Cei care cârmuiesc lucrările în aceste mine, folosesc un mare număr de muncitori, care, toţi, sunt delicvenţi condamnaţi sau prizonieri de război (deci sclavi – Nota trad. Rom.), sau chiar oamenii urmăriţi pentru învinuiri neadevărate şi închişi din pricina duşmăniei; regii Egiptului îi silesc pe toţi aceşti nenorociţi să muncească în minele de aur. Ei împlinesc astfel pedepsirea celor condamnaţi şi în acelaşi timp obţin venituri mari din roadele muncii lor. Aceşti nenorociţi, cu toţii legaţi de lanţuri, lucrează zi şi noapte fără oprire, lipsiţi de orice nădejde de a fugi, sub paza unor ostaşi străini care vorbesc limbi diferite de idiomul grăit în această ţară, astfel ca să nu poată fi câştigaţi nici prin făgăduieli, nici prin rugăminţi.
Roca ce conţine înlăuntrul ei aurul fiind foarte compactă este făcută să se spargă uşor cu ajutorul unui foc mare şi este prelucrată apoi cu mâinile. Devenind astfel friabilă şi în stare să cedeze la lovire cu un efort minim, unii dintre aceşti nefericiţi oameni o sparg cu unelte de fier care slujesc pentru a tăia piatra. Acela care recunoaşte vâna de aur se aşază înaintea lucrătorilor şi le arată locul care trebuie să fie cercetat. Cei mai robuşti dintre nenorociţii aceştia de condamnaţi sunt ocupaţi să spargă piatra de silex cu dălţi ascuţite de fier folosind în acest scop nu mijloace mecanice ci forţa braţelor lor. Galeriile pe care ei le fac în acest fel nu sunt drepte ci merg în direcţia filonului metalic, şi – întrucât în aceste sinuozităţi subterane lucrătorii se află în întuneric – poartă făclii ataşate la fruntea lor. Schimbând deseori poziţia corpului după calităţile stâncii, lasă să cadă pe pământ fragmentele de rocă pe care le sparg. Ei lucrează astfel fără oprire şi pauză sub ochii unui vătaf crud care îi copleşeşte cu loviturile.
Copii încă impuberi pătrund prin galeriile subterane până în cavităţile din stânci, adunând cu mare greutate fragmentele de minereu detaşate, pe care le duc afară, la intrarea galeriilor. Alţi lucrători, în vârste de mai mult de treizeci de ani, iau măsura acestor fragmente oarecum şi le pisează în pisăloage de piatră cu maiuri, astfel ca să le aducă la mărimea unei orobe (fruct similar bobului de linte, Nota trad. Rom).
Minereul astfel pisat este luat de femei şi de bătrâni care îl pun într-un rând de pietre de moară şi, aşezându-se doi-trei la fiecare manivelă a pietrei de moară, aduc prin măcinare fiecare măsură de minereu pisat la starea unei pulberi tot aşa de fină ca şi făina. Toată lumea este cuprinsă de milă faţă de aspectul acestor oameni nefericiţi care exercită munci penibile, fără să aibă în jurul corpului lor cea mai mică pânză ca să le ascundă nuditatea. Nu sunt iertaţi nici cel infirm, nici cel mutilat, nici bătrânul slăbănog, nici femeia bolnavă. Toţi sunt siliţi cu lovituri repetate (de bice) să muncească până când, epuizaţi de oboseală, mor.
Din această pricină aceşti nefericiţi, copleşiţi de relele şi de greutăţile ce le întâmpină în prezent, fără nicio nădejde pentru viitor, aşteaptă cu bucurie moartea pe care o preferă vieţii.
În cele din urmă minerii adună minereul astfel măcinat şi fac ultimele munci necesare. Ei întind minereul pe nişte scânduri largi, puţin înclinate; apoi fac să vină un şuvoi de apă care antrenează tot ce este pământ şi materii pământoase în vreme ce aurul, care are o greutate mai mare decât tot restul, rămâne. Ei repetă de mai multe ori această operaţie, freacă minereul pulverizat de mai multe ori în mâini şi, ştergându-l uşor cu nişte bureţi fini, înlătură complet toate impurităţile până când pulberea de aur devine clară şi strălucitoare. Alţi lucrători primesc o greutate precisă din această pulbere şi o aruncă în vase de pământ. Ei adaugă acestei pulberi plumb, cu câteva grăunţe de sare, puţin cositor şi tărâţe de orz. După care acoperă vasele cu un capac (pe care îl astupă bine cu argilă) şi le pun la focul unui cuptor fără oprire vreme de cinci zile şi cinci nopţi. Apoi scot vasele şi le lasă să se răcească; când le desfac nu găsesc altceva decât aur devenit foarte pur, dar care a pierdut puţin din greutatea sa; toate celelalte substanţe au dispărut”. (Diodor de Sicilia, III, 12–14, după Agatharchides din Cnida).
Se poate conchide din această descriere cum erau trataţi sclavii, prizonierii de război şi deţinuţii împreună cu familiile lor (care erau făcute responsabile de vinovăţia rudelor lor) şi ce chinuri îndurau în statul egiptean.
Cu privire la acest text, Karl Marx a scris: „Munca excesivă este groaznică în antichitate atunci când este vorba de producţia… aurului şi argintului” (K. Marx, Capitalul, vol. I, E.S.P.L.P., 1957, pag. 259).

Străinii

Ţara Egiptului este apărată din toate părţile de graniţe naturale, unele greu de străbătut. La răsărit ea are ca frontieră naturală pustiul dintre Nil şi Marea Roşie, la sud ţinuturile semideşertice ale Sudanului de azi, la apus pustiul Libiei, care se continuă cu Sahara, iar la nord Marea Mediterană. De aceea în epoca istorică, în Imperiul Vechi şi de Mijloc, în Egipt nu au pătruns năvălitori străini.

I. Evreii

Dar este sigur că populaţii semite au intrat în Egipt, atrase de fertilitatea ogoarelor de pe malurile Nilului. Triburi semite, poate aramaice, conduse de Avraam, au intrat în Egipt în timpul Imperiului de Mijloc: „Pe atunci s-a făcut foamete în ţinutul acela şi s-a pogorât Avraam în Egipt ca să locuiască acolo, pentru că se înteţise foamea în ţinutul acela” (Facere, XII, 10). Relatările Facerii arată în continuare că faraonul egiptean a fost atras de frumuseţea lui Sara, soţia lui Avraam. „Şi pentru ea, i-a făcut bine lui Avraam şi ei avea oi, vite mari şi asini, slugi şi slujnice, catâri şi cămile” (Ibidem, 16). Dar Avraam era fiul lui Terah care se trăgea din cetatea Ur din Chaldea căci de acolo pleacă cu toţii şi se aşază în ţinutul Haran (Ibidem XI, 31). Putem conchide că erau aramei pentru că şi în Deut (XXVI, 5) se face aluzie netă la originea arameică şi nu ebraică a lui Avraam, prescriindu-se să se pronunţe în rugăciuni: „tatăl meu a fost un arameu pribeag, s-a dus în Egipt şi s-a aşezat acolo cu puţinii oameni ai săi…”
Aşadar trebuie să admitem un prim val migrator semit în Egipt în Imperiul de Mijloc, întrucât din contextul Cărţii Facerii reiese că Avraam era înconjurat de slujitori, şi trata cu regii cananeeni de la egal la egal, adică Avraam era căpetenia unui trib semit.
A doua emigrare semită puternică în Egipt ne este relatată de Cartea Facerii când se povestesc cele întâmplate lui Iosif (Cap.
XXXVII) şi cum, ajungând vizir în Egipt, aduce în această ţară pe tatăl său împreună cu fiii, fiicele, nepoţii şi nepoatele şi tot neamul său (Ibidem, XLVI, 27) şi-i aşază în ţinutul Goşen, în partea de răsărit a Deltei, „căci pentru egipteni este spurcat tot păstorul de oi” (Ibidem, XLVI, 34). Şi „a locuit Iosif în Egipt, el şi fraţii lui şi toată casa tatălui său” XLVII, 11. Evreii aşezaţi în ţinutul Goşen s-au înmulţit şi au prosperat, ceea ce a pricinuit îngrijorarea egiptenilor, fiindcă un rege al lor a spus despre fiii lui Israel: „Iată, neamul fiilor lui Israel e mulţime mare şi e mai tare decât noi”. (Ieşire I, 9). Putem conchide că semiţii aşezaţi în partea de răsărit a Deltei au devenit foarte numeroşi iar pe de altă parte că ei au fost puşi să lucreze forţat, ca şi alte popoare străine ce s-au aşezat în Egipt, adică au fost trataţi ca robi, aşa cum erau trataţi sclavii în Egiptul antic. Relatările făcute de Cartea Ieşirii trebuie să fie veridice întrucât izvorăsc de la vecinii imediaţi ai Egiptului şi coincid cu aserţiunile făcute de autorii greci (Diodor de Sicilia, Herodot) asupra muncii forţate în Egipt: „Iar vătafii puşi peste ei de supraveghetorii lui Faraon îi băteau, zicând:
«Pentru ce n-aţi făcut şi astăzi numărul vostru de cărămizi, ca ieri şi ca alaltăieri? Atunci s-au dus vătafii fiilor lui Israel şi au strigat către Faraon, zicând: „Pentru ce faci aşa cu robii tăi? Paie nu se dau robilor tăi, dar ne zic: faceţi cărămidă. Şi iată robii tăi sunt bătuţi şi poporul rău e mereu vinovat”. Dar el le-a zis: „Sunteţi leneşi şi de aceea ziceţi: Haideţi să aducem jertfă Dumnezeului nostru”». (Ieşire, V, 14–17).
Emigranţii semiţi, descendenţi din Iacov şi Iosif, au reuşit să fugă din robia egipteană, precum se ştie şi s-au stabilit în ţara Canaanului (Palestina) de mai târziu, unde aveau relaţii dintre cele mai bune cu vecinii lor din sud-vest căci Solomon, de pildă, se căsătoreşte cu fiica unui faraon luând ca zestre de la el cetatea Ghezer (III, Regi, IX, 16). Dar evreii, care, precum se ştie, au fost ostaşi foarte viteji şi pricepuţi, au fost angajaţi ca mercenari în templele faraonilor egipteni din dinastia saită, şi ni s-a păstrat un număr însemnat de papirusuri ale unei colonii militare evreieşti aflate pe insula Elefantina în Egiptul de Sus, puţin mai la nord de prima cataractă. Această colonie evreiască avea şi un templu, care fusese distrus de preoţii egipteni (şi pentru care s-a purtat o corespondenţă cu autorităţile persane ce stăpâneau Egiptul după anul 525 î.e.n.). Această corespondenţă este în limba aramaică, limba scribilor Imperiului Persan, limba diplomatică în acea vreme. Este probabil că această colonie evreiască militară să fi fost formată din vechii evrei care au fugit din Iudeia la venirea caldeenilor:
„Atunci s-a sculat tot poporul de la mic până la mare cu căpeteniile oştirii şi s-au dus în Egipt pentru că se temeau de caldei” (IV, Regi, XXV, 26), adică la anul 586 înainte de era noastră, şi s-au stabilit în Delta Nilului dar şi în Egiptul de Sus. Desigur sub Psametic al II-lea (594–589 î.e.n.) au existat soldaţi mercenari evrei dintre fugarii din calea caldeenilor. De fapt Isaia în prorocirile sale afirmă că cinci oraşe din Egipt vor vorbi „în limba Canaanului” – adică ebraică – şi „vor jura în numele Domnului Savaoth” deci vor fi evrei (cf. Isaia, XIX, 18).
Este sigur că o parte din populaţia regatului Iuda s-a refugiat în Egipt la venirea babilonienilor conduşi de prorocul Ieremia (Ieremia, XLIV, 12).
În orice caz numărul evreilor a crescut mult în Egipt după crearea Alexandriei unde din cinci cartiere două erau ocupate în întregime de ei. În vremea lui Filon din Alexandria, adică în primul secol al erei noastre, în Egipt trăiau un număr foarte mare de evrei.

II. Hiksoşii

Sfârşitul Imperiului de Mijloc a fost o perioadă de tulburări şi de lupte lăuntrice pentru putere. În această epocă se produce invazia hiksoşilor în Egipt, care trebuie pusă în raport cu o mişcare de migraţie a multor popoare din Asia. Căci în al II-lea mileniu indo-europenii îşi fac apariţia în Orientul de Mijloc. Hitiţii, după ce au învins Babilonul (circa 1925 î.e.n.), se statornicesc în Asia Mică; Kassiţii întemeiază o dinastie în Babilon şi Huriţii se aşază în regiunea Mitani. Dar aceste neamuri indo-europene, prin invazia lor, au împins în sud pe semiţi, spre ţara Canaan. În cele din urmă acest val s-a sfârşit în Egipt, şi aşa se explică urmele asianice aflate la hiksoşi alături de cele asiatice.
Se poate fixa la anul 1730 î.e. N, aproximativ prima apariţie a străinilor acestora în partea de răsărit a Deltei şi întemeierea oraşului lor, capitala Avaris.
Noii veniţi au păstrat multe din datinile lor dar şi-au însuşit şi altele locale.
Instalarea hiksoşilor în Egipt a durat poate un sfert de secol (până la 1705); în fiecare an soseau grupuri de semiţi. Hiksoşii au reuşit să-i biruie uşor pe egipteni graţie carelor lor de luptă (căci egiptenii nu-l cunoşteau) şi poate datorită şi armelor de bronz, într-o epocă în care egiptenii nu aveau decât arme de aramă sau de piatră. După un papirus, conservat la Turino, dominaţia hiksoşilor în Egipt a fost de 108 ani pentru aşa-zişii mari „regi” ai hiksoşilor şi ar rămâne încă 40 ani pentru regii „mici” ai hiksoşilor din dinastia a XVI-a a preotului egiptean Manethon – ceea ce înseamnă că hiksoşii au domnit 150 de ani peste Egipt.
Nu se mai poate stabili exact succesiunea faraonilor hiksoşi, deşi sunt cunoscute numele lor, mai ales fiindcă se pare că faraonii hiksoşi au domnit concomitent în diferite oraşe (cf. A. Lapis în „Vestnik Drevnei Istorii”, 1959, nr. 1, p. 84).
Numele lor reprezintă cuvântul egiptean h kă h s. T „prinţ al ţărilor străine”, deşi Manethon derivă acest nume de la h. Kă „rege”
şi s o s „păstori”, deci hiksoşi ar însemna „regi păstori”. S-a încercat să se meargă mai departe cu precizarea originii lor şi Iosif Flaviu scrie că „unii consideră pe hiksoşi că sunt arabi”, iar Manethon îi socoate „fenicieni”; deci amândoi sunt de acord că erau semiţi. Pe deasupra unele din numele lor sunt pur semite: Jacob-her, Anat-her.
Hiksoşii au adus în Egipt calul, pe care şi ei l-au preluat de la indo-europeni, dar şi carul de luptă; apoi au avut o oarecare influenţă şi asupra culturii egiptene căci au introdus în egipteană o serie de termeni semiţi, de pildă:
egipt, k r k r „roată” / egipt, h n j. T „suliţă” / egipt, h r p „sabie” / egipt, m r k b t „car de luptă” / egipt, ś ś m t „cal” etc şi evident obiectele pe care aceşti termeni le denumesc au fost introduse de hiksoşi. De fapt numărul cuvintelor semite este considerabil în egipteană, dar însăşi egipteana este o limbă proto-semită şi cu multe influenţe semite la diferite epoci, astfel că este dificil să se afirme ce. Este şi ce nu este substrat.
Hiksoşii au lăsat o amintire cumplit de rea despre epoca în care au stăpânit şi se pare că invazia lor devenise în Imperiul Nou o temă literară clasică, căci scribii în şcolile lor copiau povestiri mai mult sau mai puţin romanţate în care erau evocate tristele evenimente ale cotropirii de către hiksoşi.

III. Populaţiile de culoare

Triburile de negri din Nubia (actualul Sudan) sunt chemate să dea mercenari în armata egipteană încă din dinastia a VI-a, pe vremea faraonului Pepi I. O armată comandată de un prinţ egiptean Uni, având în rândurile ei mulţi mercenari negri din Nubia, a pornit împotriva beduinilor şi i-a înfrânt cu totul. Dar succesorul faraonului Pepi I, Merenre, se decide să facă o expediţie mare în Nubia şi mai exact în ţara Iam. De acolo se întoarce cu pradă multă, vite dar şi sclavi care sunt puşi să muncească pe pământurile faraonului, sau sunt înregimentaţi în oştirile sale.
Faraonii din dinastiile herakleopolitane au urmat aceeaşi politică integrând în rândul gărzilor lor personale mercenari negri din Nubia. În Imperiul Vechi aşa-zişii „nubieni prieteni” slujeau faraonului din dinastia a VI-a într-un fel de jandarmerie rurală; pe de altă parte vedem mercenari nubieni printre trupele de pedestraşi ale unor şefi de nome din Imperiul de Mijloc, fiind înarmaţi cu arcuri. Mai târziu, pe vremea lui Amenofis al IV-lea, (Ikhunaton), garda personală a faraonului; la Akhetaton (Tell el-Amarna) – care nu se putea încrede în trupele egiptene din pricina ostilităţii preoţilor şi a unei părţi din populaţia egipteană ataşată la credinţele sale religioase vechi – era compusă mai cu seamă din nubieni. Ofiţerii care-i conduceau pe mercenarii nubieni, recrutaţi cu forţa de cele mai multe ori, se numeau „căpetenii ale arcaşilor” şi erau de obicei egipteni. Ostaşii nubieni erau prizonieri de război, în cea mai mare parte, şi erau colonizaţi adesea pe pământurile templelor. În Nubia, la apus de Nil, în pustiul Libiei, rătăceau o serie de triburi nomade pe care egiptenii le numeau m. Dă şi care au fost identificate cu triburile Bedja de astăzi, populaţii negroide, numite adesea de egiptologi şi medoi.
Aceştia erau constituiţi în trupe de jandarmerie, sub comanda unui căpitan, şi erau meniţi să împiedice prin intervenţia lor tulburările interne din sate şi oraşe.
În cursul dinastiei a XVIII-a se creează funcţia de vicerege al Nubiei. Primul vicerege al Nubiei, Turi, intră în funcţiunea sa în anul 7 al domniei lui Amenofis I. Toţi viceregii Nubiei poartă titlu de „fiu al regelui” care indică puterile aproape regale ale acestui dregător ce nu făcea parte, de obicei, din ierarhia administrativă obişnuită; ei erau oameni personali ai faraonului. Deci nu se aştepta de la ei servicii militare ci mai degrabă administrative şi financiare şi aceasta arată că răscoalele din Nubia nu au fost niciodată prea grave. Alături de titlul său de „fiu al regelui”, viceregele Nubiei purta şi titlul de „căpetenie a ţărilor din Miazăzi” şi mai târziu este chemat „fiu al regelui pentru Ţara Kuş”, sau „căpetenie a ţării aurului lui Amon”. Teritoriul de sub administraţia acestui vicerege se întindea de la prima până la a patra cataractă. Nubia era împărţită în 2 mari provincii, Ţara Wawat (de la Asuan la prima cataractă) şi Ţara Kuş (de la a doua la a patra cataractă).
Fiecare din aceste provincii avea în frunte un subguvernator. Viceregele avea servicii copiate după cele ale faraonului, unde lucrau numeroşi scribi. Diferitele oraşe nubiene aveau primari. Garnizoane de trupe egiptene erau aşezate în oraşele Nubiei şi se făceau inspecţii regulate spre a îndepărta triburile nomade. Diferitele expediţii care plecau spre minele de aur – principala bogăţie a Nubiei – erau însoţite de trupe de arcaşi comandate de „căpetenia arcaşilor din Kuş”. În Nubia nu fuseseră suprimate diferitele principate indigene şi căpeteniile acestor regiuni erau deseori educate în Egipt. În felul acesta civilizaţia egipteană a pătruns în Nubia şi astfel autohtonii de acolo au putut crea un stat după modelul Egiptului, stat care a avut o durată de un mileniu.
Egiptenii i-au făcut pe nubieni să adopte credinţele, obiceiurile, scrisul lor. Nubienii, conştienţi de puterea lor, au întemeiat un stat în mileniul I î.e.n. În secolul al IX-lea înaintea erei noastre s-a creat marele stat al negrilor din Sudanul de astăzi, numit de istorici Imperiul de la Napata sau de la Meroe. Regii acestui stat – pe care grecii îl numeau Etiopia – au început cucerirea Egiptului şi timp de aproape un secol (750–650 î.e.n.), Egiptul a fost sub dominaţia unei dinastii etiopiene, adică a populaţiei de culoare din Nubia. Regele nubian Piankhi cuceri repede Egiptul până la Memfis (în 730 î.e.n.). La Memfis regele nubian este recunoscut ca faraon de către toţi prinţii, şefi de nome care erau mai mult sau mai puţin independenţi.
Ptolemeu n-au putut utiliza trupe nubiene, pentru că statul etiopian era destul de temeinic aşezat şi de puternic. Totuşi în Egipt populaţia de culoare, descendentă din ostaşii nubieni, a fost numeroasa şi pe vremea romanilor se găseau încă sclavi de culoare aduşi din Nubia, după cum printre ermiţii egipteni aflăm negri, aşa cum era vestitul Moise, înţeleptul care trăia în pustia scetică (Apophthegmata patrum egyptiorum, Migne, P.L. Vol. 73, sub vocabulo).

IV. Libienii

Sub numele de Libia grecii vechi au înţeles denumirea întregului continent al Africii, egiptenii numeau însă thnw (Tehenu) această ţară care se întindea la apus de Egipt, în Sahara de azi, fără limite naturale precise.
Locuitorii ei nu erau de culoare ci blonzi, înalţi, atletici, cu ochii albaştri, şi se îndeletniceau cu păstoritul (având mari turme de boi, de capre şi de oi), dar şi cu vânătoarea şi cu creşterea arborilor fructiferi într-un pustiu care era mai mult o savană în epoca predinastică egipteană. Aceste populaţii vorbeau o limbă care nu era semită dar avea. Multe împrumuturi hamite; s-a susţinut că au fost indo-europeni, „atlanţi” (?) sau jafetiţi. Înaintea erei noastre au avut o scriere alfabetică ce pare sa fie învecinată cu aceea a iberilor din Spania şi mai ales cu a tuaregilor din Sahara de azi –, urmaşii lor direcţi, printre care se mai întâlnesc indivizi blonzi şi cu ochii albaştri. Scrierea lor, cu caractere geometrice, numită tifinagh, este folosită şi astăzi şi cunoscută, de femei mai ales, deţinătoare ale tradiţiilor culturale ale acestui popor ciudat, în care matriarhatul mai există încă. Scrierea tuaregilor este o dezvoltare a vechiului alfabet libian ce se folosea în Numidia sub regele Massinissa, eroul bătăliilor cu cartaginezii (cf. G. Linde şi E. Brettschneider, Înaintea venirii omului alb, Bucureşti, 1967, p. 134). Este aproape sigur că picturile rupestre, pictate pe pereţii stâncilor şi munţilor din Sahara, sunt opera, strămoşilor libienilor din epoca istorică şi, deci, şi a tuaregilor.
Dar libienii au făcut nenumărate incursiuni în Egipt, după cum şi egiptenii făceau expediţii de pedepsire şi răpeau vitele libienilor. În Imperiul Nou – căci năvălirile libienilor în Egipt încep mai ales din Imperiul Nou – existau detaşamente de pedestraşi care supravegheau oazele din deşertul libian şi mai ales triburile nomade libiene. În epoca Ramesizilor triburile libiene încep să constituie o ameninţare serioasă pentru regiunea de apus a deltei Nilului. Dar Ramses al II-lea, în Imperiul Nou, este nevoit să lupte cu triburile din Libia, Libu şi Maşawaş pe care le biruie, iar prizonierii de război sunt înregimentaţi în armata egipteană. Sub urmaşul său, faraonul Mineptah, Egiptul are de înfruntat asalturile unei coaliţii a „Popoarelor Mării” care se formaseră în jurul triburilor libiene. Din nord intră în Libia grupuri de ostaşi Turşa (probabil etrusci), Akawaş (probabil acheeni, greci), Sardani, Luku (licieni) şi această ţară săracă ce nu putea oferi destulă hrană propriilor săi locuitori îi îndreaptă pe invadatori spre câmpiile bogate ale Văii Nilului. În anul 5 al domniei lui Meneptah, un şef de trib libian, pe care egiptenii îl numiseră „rege al Libiei”, Meriai, reuşise să adune sub steagul lui forţele ostaşilor indo-europeni veniţi din nord şi să supună sub autoritatea sa toate triburile libiene.
El se hotărî să se instaleze în Egipt cu tot poporul său şi armatele din nord. Luând cu sine femei, copii, vite, care, libienii pătrund în Egipt până lângă Memfis. Meneptah îşi strânse oştirea şi în bătălia care a durat şase ore libienii au fost zdrobiţi, lăsând în mâinile biruitorilor lor o pradă mare şi 9000 prizonieri. În stela care celebrează victoria faraonului se arată că este a treia, tentativă a libienilor de a pătrunde în Egipt.
Dar după moartea faraonului Mineptah libienii îşi reorganizează armata, o întăresc cu noi contingente indo-europene şi, la începutul domniei lui Ramses al III-lea, triburile libiene Libu (de la care a rămas şi numele Libiei), Seped şi Maşawaş invadează din nou Egiptul în regiunea de apus a Deltei dar sunt grav înfrânţi de oştirile faraonului. Câţiva ani mai târziu un şef libian, Kaper, reuşeşte să unifice triburile libiene, biruind mai întâi o populaţie libiană autohtonă, Tehenu, care se opunea triburilor Maşawaş. După anihilarea acestor populaţii, armatele libiene sub comanda fiului regelui, Meşeşer, înaintează până aproape de Memfis.
În bătălia care a urmat, libienii au fost zdrobiţi, şi bătrânul lor rege Kaper a venit să ceară, iertare pentru fiul său Meşeşer ce fusese prins prizonier, dar nu i se acordă această favoare şi el însuşi fu luat ca prins de război.
Cei luaţi prizonieri în această bătălie au fost trimişi să lucreze pe pământurile templelor sau la construirea fortăreţelor în calitate de sclavi; câteva mii dintre ei se regăsesc printre păstorii turmelor lui Amon.
Însă victoria lui Ramses al III-lea asupra libienilor i-a decis pe aceştia să nu se mai introducă cu forţa în delta Nilului şi mulţi au intrat mercenari în trupele faraonului (în care, de altminteri, au fost înregimentaţi mulţi prizonieri de război libieni). Printre dregătorii lui Ramses al III-lea se găsesc numeroase nume libiene, poate mercenari din armatele sale care erau compuse în mare parte din soldaţi străini de pământul Egiptului.
În armatele faraonilor Ramesizi au continuat să fie prezenţi mulţi mercenari libieni căci faraonii egipteni din această epocă se temeau de răscoalele populaţiei asuprite şi împilate şi preferau să-şi asigure liniştea prin mâinile mercenarilor străini. În vremea domniei faraonului Prusenes II, un şef libian, Seşonk, care trăia la Herakleopolis, a cerut faraonului să stabilească un cult funerar în cetatea sfântă Abydos pentru tatăl său Nemrod care fusese în serviciul regelui. Faraonul a venit în persoană la Teba ca să întrebe în această chestiune oracolul lui Amon, care admise cererea libianului Seşonk şi pe aceea de a-l numi pe el în funcţiile pe care le deţinuse tatăl său.
Această familie libiană era de şase generaţii instalată în Egipt şi descindea dintr-o căpetenie maşawaş, Buyuwawa, care trăia într-o oază din deşertul libic, pe la sfârşitul epocii Rameside. Nu se ştie nimic precis despre originea triburilor maşawaş şi ei ar putea fi mai curând libieni autohtoni decât indo-europeni veniţi cu „Popoarele Mării”.
Libienii, foarte războinici, şi-au propus serviciile lor faraonilor egipteni ca mercenari şi au fost foarte mult apreciaţi fiindcă, la sfârşitul dinastiei a XX-a, întreaga armată egipteană se compunea, în afară de câţiva nubieni, din mercenari libieni. Dar ei fuseseră repartizaţi în diferitele fortăreţe ale regilor egipteni şi, spre a fi plătiţi, li se acordaseră pământuri agricole bogate, creându-se astfel colonii militare. Fiecare colonie militară era sub comanda unei „mari căpetenii a ostaşilor Ma” (abreviere pentru maşawaş). Libienii s-au adaptat repede şi au preluat religia şi datinile egiptene, nemaiavând decât numele lor libiene şi obiceiul de a împlânta două pene în părul lor; erau numiţi adesea „oamenii ce poartă pana dublă”.
După moartea faraonului Prusenes II se urcă pe tron libianul Seşonk ce era „mare căpetenie a ostaşilor Ma”.
Se pare că preoţii din Teba nu au vrut să-l recunoască drept faraon şi mulţi s-au refugiat în Nubia, la Napata, şi aceasta ar fi originea regilor etiopieni, adoratori credincioşi ai lui Amon.
Dinastia libiană s-a menţinut graţie sprijinului militar al căpeteniilor coloniilor ostăşeşti din Egipt care erau formate din libieni. Regii de origine libiană domnesc în Egiptul de Jos şi de Sus. În Egiptul de Jos domnesc până la 730 înainte de era noastră, ultimul dintre aceşti regi fiind Seşonk al IV-lea.
Urmaşii ostaşilor libieni s-au asimilat cu timpul pe deplin cu populaţia egipteană şi, în vremea lui Herodot, ei erau întru totul asemănători populaţiei egiptene. Căci calasirii şi hermotibii, numele dat de Herodot ostaşilor egipteni, în număr de 250.000 şi respectiv 60.000 soldaţi, care serveau în infanterie, erau toţi egipteni.

V. Grecii

Străinii care au avut o poziţie dominantă, la fel ca şi libienii în Egipt, au fost, însă, grecii care au şi stăpânit efectiv în această ţară peste opt sute de ani, până la cucerirea Egiptului de către arabi.
Desigur egeo-cretanii, pe care vechii egipteni îi numeau Cheftiu sau „locuitorii insulelor ce sunt în mijlocul Mării”, care sunt predecesorii grecilor vechi şi aceia de la care au luat o mare parte din civilizaţia lor la începuturile istoriei, aveau relaţii comerciale susţinute în Egipt şi sunt zugrăviţi pe morminte aducând tributul lor: vase de metal, pietre semipreţioase, aramă, argint, aur. Se ştie că influenţa artei egeo-cretane asupra celei egiptene a fost covârşitoare pe vremea faraonului Amenofis al IV-lea (Ikhunaton).
Dar grecii propriu-zişi apar în Egipt odată cu Popoarele Mării, în anul 1215 î.e.n., şi sunt menţionaţi, sub numele de Akawaş, în lista neamurilor care au atacat delta Nilului în vremea faraonului Meneptah. Tot asemenea, alte seminţii greceşti danaeenii se aflau printre cei ce au atacat Egiptul în timpul lui Ramses al III-lea.
Pe de altă parte grecii acheeni, care stăpâneau Creta după înfrângerea egeo-cretanilor şi îşi creaseră o civilizaţie a lor – adică micenienii – aveau şi ei relaţii comerciale strânse cu Egiptul pe care îl menţionează în celebra lor scriere liniară B sub apelaţia de ai-ku-pi-tu-je.
Chiar după înfrângerea Popoarelor Marii, grecii au mai făcut incursiuni în Egipt şi s-au stabilit acolo. Căci Ulise în Odiseea (cânt XIV, vers 275) povesteşte cum a încercat cu tovarăşii săi să atace un oraş egiptean, cum l-a jefuit şi a luat o mare pradă, dar a fost prins prizonier şi a stat în Egipt şapte ani (probabil ca soldat mercenar) unde a strâns o mare avere. Anterior lui, regele Menelau, cunoscut din Iliada dar menţionat şi în Odiseea, făcuse o călătorie în Egipt, unde a stat mult timp împreună cu ostaşii săi (ibidem cânt IV, vers 220) dar şi cetatea Teba, capitala Egiptului sub Ramses al III-lea, este menţionată în Iliada ca cetatea cu o sută de porţi iar faimoasa Elenă, împreună cu iubitul ei Paris – pricina războiului Troii – au locuit, refugiindu-se, în Egipt.
Venirea mercenarilor greci şi înregimentarea lor în armata egipteană este povestită în felul următor de Herodot: „Dar puţin timp după aceea o furtună a adus în Egipt nişte ionieni şi nişte carieni, care întinseseră pânzele corăbiilor lor ca să practice pirateria. Ei au debarcat acoperiţi de arme de bronz… (regele Psametic) a primit bine pe aceşti străini; şi îi decise, prin făgăduieli mari, să intre în serviciul lui (adică să fie mercenari în trupele lui, Nota trad. Rom.). De îndată ce îi convinse, cu ajutorul lor şi al celor ce erau cu el dintre egipteni, el răsturnă pe cei unsprezece regi… Psametic dădu ionienilor (greci aşezaţi mai ales în Asia Mică, Nota trad. Rom.) şi carienilor (populaţie grecizată din Asia Mică, din care se trăgea însuşi Herodot, Nota trad. Rom.) care îl ajutaseră, pământuri agricole unde se aşezaseră unii în faţa altora, despărţiţi de apa Nilului. Acest teritoriu a fost numit „tabăra”; el îl dădu lor şi îşi împlini toate celelalte făgăduieli. Pe deasupra le încredinţă fii de egipteni ca să-i înveţe limba greacă.
Interpreţii egipteni de azi scoboară din cei ce au învăţat limba greacă de la ei… Mai târziu regele Amasis îi făcu să plece de acolo şi îi aşeză la Memfis pentru a forma garda sa împotriva poporului”. (Herodot, II, 152–154).
Aşadar grecii sunt angajaţi ca mercenari în trupele faraonului şi Herodot arată limpede că sub regele Amosis ura poporului egiptean împotriva împilării şi a tiraniei faraonilor a impus angajarea acestor mercenari străini.
Sub această dinastie saitică, a XXVI-a, un mare număr de mercenari greci s-au stabilit cu familiile lor pe pământul fertil al Egiptului şi au luptat în armatele egiptene, formate cu totul din străini, căci faraonii nu se puteau încrede în pământenii care nu îi iubeau şi erau gata să se răscoale. Flota egipteană era aproape în întregime greacă. În 565 î.e. N, regele Amasis, care i-a îndrăgit mult pe greci, a întemeiat oraşul Naukratis, ai cărui locuitori erau cu toţii greci şi se cârmuiau după datinile şi legile greceşti. La această epocă grecii erau numiţi de egipteni he w – n b w t iar raporturile între greci şi egipteni au avut o mare influenţă asupra culturii greceşti. Plutarh scrie „Cei mai înţelepţi oameni ai grecilor mărturisesc despre această (influenţă) şi Solon, Tales, Platon, Eudoxiu, Pitagora (şi după unii) Licurg au venit în Egipt şi au stat pe lângă înţelepţi (De Iride et Osiride, 10).
Aventura grecilor în Egipt se continuă însă şi Herodot, care a stat în Egipt şi a cunoscut bine stările de lucruri din această ţară, descrie domnia regelui Amasis şi relaţiile lui amicale cu grecii, cu tiranul Policate din Samos, de pildă.
Regele Psametic III, fiul lui Amasis, s-a sprijinit pe aceiaşi mercenari greci, căci cei libieni, fiind întru totul asimilaţi cu egiptenii, după câteva secole de convieţuire nu puteau să nu fie suspectaţi că s-ar putea răscula şi da ajutor poporului egiptean oprimat, jefuit şi împilat de strălucitorii faraoni (cărora mulţi le admiră statuile şi picturile, dar pe care sărmanii egipteni îi urăsc de moarte).
Dar Egiptul, atacat de regele persan Cambise (la 525 î.e.n.), a fost înfrânt şi Psametic al III-lea a fost nevoit să se sinucidă. Perşii domină Egiptul până când biruinţa grecilor la Salamina şi Marathon îi face şi pe egipteni, uniţi cu mercenarii greci, să se răscoale împotriva cuceritorilor lor, de mai multe ori, mai ales că Atena trimisese în ajutorul răsculaţilor egipteni o flotă de 300 de trireme.
Ultimii regi egipteni sprijiniţi de Atena dar şi de alte state-cetăţi greceşti reuşesc să biruiască de mai multe ori armatele persane şi să restabilească independenţa. Dar regele persan Artaxerxes III, poreclit Achos, recucereşte Egiptul. Campania lui Alexandru cel Mare împotriva Imperiului Persan s-a sfârşit, precum se ştie, cu nimicirea lui Darius al III-lea Codoman şi cucerirea întregului imperiu.
Se zice că un egiptean din Herakleopolis, Smatutefnakt, ar fi asistat la bătălia de la Issos, unde perşii au fost grav înfrânţi, şi ar fi implorat ajutorul lui Alexandru cel Mare pentru eliberarea Egiptului. Acesta n-a aşteptat prea mult şi în acelaşi an a pornit spre Egipt (332 î.e.n.) care a fost astfel descătuşat din robia persană. Alexandru cel Mare, însă, nu s-a comportat ca un cuceritor ci a slăvit pe zeii Egiptului, s-a dus la sanctuarul zeului Amon din oaza Siva şi nu a cruţat nimic spre a fi considerat ca un rege egiptean. După el au domnit în Egipt succesorii săi, regii greci Ptolemei, sub a căror domnie numărul grecilor sporeşte mult în Egipt, întrucât ei întemeiază un oraş grecesc, Ptolemais, care se conducea după datinile şi legile greceşti, ca şi oraşul Naukratis; apoi Alexandria, fondată de Alexandru cel Mare, devine adevărata capitală a lumii elenistice. Preoţii egipteni au întocmit pentru Ptolemei – ca şi pentru Alexandru cel Mare – liste cu nume de regi egipteni. Dar Ptolemeu Soter – primul rege lagid – creează un cult religios nou, cultul elenizat al zeului egiptean Serapis, care reunea într-însul elemente egiptene şi eline, şi a fost acceptat atât de greci cât şi de egipteni dar şi de mulţi străini din lumea elenistică. A fost de pildă introdus cultul zeului Serapis la Halicarnas, în Cipru şi la Atena, apoi în Sicilia. Desigur în statul elenistic al lui Ptolemeu Soter mercenarii greci erau chemaţi din toate statele-cetăţi greceşti dar în armată au fost prezenţi şi numeroşi ostaşi egipteni. De pildă în bătălia de la Gaza (312 î.e.n.) în armata lui Ptolemeu Soter slujeau numeroşi ostaşi egipteni. Ba aveau şi un general egiptean, strănepot al faraonului Nectanebo. Desigur limba greacă devenise limba oficială a ţării dar în posturile de slujbaşi mai mici erau numiţi egipteni.
Pentru câteva secole Egiptul rămâne un stat unde egiptenii autohtoni convieţuiesc cu grecii, care au o situaţie dominantă şi sunt în număr de circa un milion (la o populaţie totală de 8 milioane).

Răscoale ale ţăranilor şi meşteşugarilor

Statul egiptean – primul stat din lume –, format prin unirea regatului de nord şi a celui de sud, a fost de la începuturile sale opresiv, tiranic şi exploatator. Dar în cursul primelor dinastii ale Imperiului Vechi tehnica şi mijloacele opresiunii şi exploatării oamenilor de la sate sau a meşteşugarilor s-a perfecţionat – ca să zicem aşa – mult. Din ziua când se năştea şi până la moarte, omul de rând simţea apăsând asupra sa cumplitul mecanism de represiune şi de exploatare a statului, care se întemeia pe o, armată de scribi, ce recenzau, la doi ani sau, mai târziu, anual, toată averea sa, măsurau pământul şi roadele sale.
Scribii păstrau o catagrafie foarte precisă a bunurilor fiecărui ţăran – chiar a pomilor din mica sa grădină – şi în anii de secetă sau de calamităţi naturale (invazii de lăcuste, mană, omizi, invazie de hipopotami etc.) cereau aceleaşi produse bietului om. Pe lângă munca sa pe ogoare, ţăranul şi meseriaşul erau siliţi să facă nenumărate corvezi, lucrări de îndiguire, săpături de canale, ecluze, muncă în carierele de piatră. Desigur trebuiau să aducă nenumărate ofrande zeilor din temple – cereale, legume, în, păsări de baltă, vite mari şi mici, gâşte – în fiecare an la sărbătorile mari ale zeului nomei sale, daruri care bineînţeles reveneau preoţilor. Neplata cotelor de impozite, chiar dacă această neplată e datorată unor calamităţi naturale, se însoţea prin bătaia cu biciul de piele de hipopotam şi cu bastonul a bietului ţăran care era supus torturii pentru a da ceea ce se presupunea că ascunde din recoltă. Mai mult, şi soţia şi copiii săi erau bătuţi şi închişi în temniţe până la plata cotei datorate statului. Bietul ţăran nu putea nici fugi căci, în acest caz, erau închişi şi bătuţi soţia şi copiii săi; chiar vecinii săi erau făcuţi solidari, răspunzători de neplata cotei sale şi trebuiau să o plătească, iar de nu erau în stare s-o facă, aceeaşi urgie se revărsa asupra lor – bătaia poliţiştilor negri din Nubia.
Este de înţeles că infernala tiranie instituită de faraoni asupra ţăranilor să-i fi nemulţumit profund şi revolta clocotea desigur în ei. Tocmai pentru a preîntâmpina aceste răscoale – despre care vom vorbi în continuare – faraonii au imaginat acele lucrări ciclopice – piramidele – care s-au construit prin truda istovitoare a ţăranilor egipteni. Într-adevăr în anotimpul inundaţiei – trei luni de la jumătatea lunii iunie până la jumătatea lunii septembrie – ţăranul egiptean rămânea inactiv căci apele acopereau cu totul ogoarele. Asemenea după strângerea recoltelor, înainte de anotimpul inundaţiei, ţăranii egipteni nu mai erau ocupaţi şi în toate aceste luni puteau să se gândească în mod temeinic cum să scuture jugul tiraniei ce îi apăsa şi să treacă şi la acte de rebeliune care ar putea zdruncina puterea faraonilor.
Mulţi egiptologi au afirmat că raţiunea construirii uriaşelor piramide, a templelor gigantice şi a obeliscurilor imense a fost dorinţa faraonilor de a istovi poporul şi de a-l ţine ocupat tot timpul cu astfel de lucrări grele, împiedicându-l, în acest fel, să se răscoale.
De fapt toţi faraonii au trăit cu frica de a vedea poporul răsculându-se împotriva lor şi aceasta se poate verifica în cărţile de înţelepciune ce ne-au rămas de la ei, unde citim, de pildă, sfaturi pentru prevenirea răscoalelor:

„Păzeşte-te de dregătorii tăi, ca să nu se întâmple în chip neprevăzut vremuri de groază. Nu te încrede în ei, căci tu eşti singur”. (Învăţăturile regelui Amen-em-hat, în: Constantin Daniel, op. cit., p. 98), sau:
„Un om gâlcevitor care alcătuieşte două grupări printre tineret, stârneşte la răzmeriţă pe locuitori. Dacă socoţi că locuitorii sunt ataşaţi de el, atunci el este un duşman, demască-l în faţa curtenilor şi izgoneşte-l”. (Învăţătura pentru regele Meri-Ka-re, Ibidem, p. 107).

Dar faraonii au socotit că cea mai bună tehnică pentru a preveni răscoalele era să-i dividă pe egipteni (divide et impera, după vechiul adagiu roman), ca astfel să-i poată stăpâni mai uşor. În acest sens Diodor de Sicilia scrie:

„După alte tradiţii poporul se răscula adesea împotriva căpeteniilor sale. Ori, unul dintre vechii regi, plin de înţelepciune vrednică de laudă, a împărţit ţara în mai multe regiuni şi a prescris fiecăruia animalul pe care locuitorii trebuiau să-l venereze şi alimentul care le era oprit să-l mănânce. În felul acesta unii dintre ei dispreţuiesc ceea ce alţii cinstesc şi niciodată egiptenii nu se pot înţelege între ei. Lucrul acesta este adeverit prin fapte, căci toţi locuitorii, vecini unii cu alţii, sunt în mod permanent în război ca urmare a deosebirilor pe care le-am semnalat”. (Diodor de Sicilia, I, 89).

Desigur deosebirile de datini, rituri, religii din diferitele nome i-au făcut pe egipteni să fie deseori duşmănoşi unii faţă de alţii. Şi Herodot ne descrie aceste deosebiri:

„Pentru unii dintre egipteni, crocodilul este sfânt, pentru alţii nu este, şi îl tratează ca pe un duşman. În jurul Tebei şi al lacului Moeris (Fayum, nota trad. Rom.) locuitorii socot că e sfânt” (Herodot, II, 49) sau:

„Toţi cei ce au ridicat temple lui Jupiter-Tebanul (Amon, nota trad. Rom.), toţi cei ce sunt din noma Tebei se abţin de a mânca oaie şi ucid capre (ca să se hrănească)… Pe de altă parte, toţi cei ce au un templu la Mendes şi locuiesc în noma Mendes se abţin de a mânca capre şi ucid oi”. (Herodot, II, 62).

Dar proclamarea faraonului ca zeu, ca fiu al lui Ra, ca Horus de aur ar fi trebuit să inspire supuşilor săi un respect şi o teamă nespuse, ceea ce, după cum vom vedea mai jos, nu s-a întâmplat de multe ori. De aceea în Cartea Morţilor, răposatul este pus să declare în faţa scaunului de judecată al lui Osiris, pe lumea cealaltă:

„Tem-sep de fel din Busiris nu am insultat pe faraon”. (Cartea Morţilor, în Constantin Daniel, op. cit., p. 16).

Ceea ce înseamnă că erau unii care îl insultau pe faraon, fiind nemulţumiţi de exploatarea la care erau supuşi.
„Cărţile de înţelepciune” egiptene încearcă să justifice privilegiile celor bogaţi care împilează, fură şi exploatează, făcându-i solidari cu administraţia faraonului socotită „divină”:

„Cât despre cel nespus de avut
El a câştigat averea sa prin sine
Dar faraonul l-a făcut să fie dregător
Şi care îi poartă de grijă chiar atunci când doarme”.
(Învăţătura lui Ptahotep, Ibidem, 47).

Totuşi cărţile de înţelepciune pomenesc, după cum am arătat, de nemulţumiţi, de revoltaţi şi de cei ce protestează împotriva împilării şi a jafurilor făcute de faraon şi de dregătorii săi.
„Nu grăi cu uşurinţă când eşti mânios despre treburile regelui sau ale zeului”. (Papirus Insinger în Constantin Daniel, op. cit., p. 189).
Împotriva numeroaselor răscoale ale asupriţilor ţărani şi meseriaşi, faraonii nemaiavând încredere în trupele egiptene, care treceau adesea de partea răsculaţilor, şi-au făcut armate compuse din mercenari străini, aşa cum în Imperiul Vechi aveau poliţişti negri din Nubia. Primul faraon care a folosit mercenari străini în număr mare a fost Amenofis al IV-lea, a cărui gardă personală era formată numai din mercenari.
Într-adevăr „reformatorul” care desfiinţase toate templele zeilor, care îi trimisese pe toţi preoţii acasă, care confiscase toate domeniile templelor, era foarte urât de poporul ataşat de vechile lui credinţe.
Ramses al III-lea, şi după el ceilalţi faraoni Ramesizi, au avut armate formate din mercenari libieni şi nubieni, întrucât se temeau de poporul pe care îl împilau şi îl jefuiau. Sistemul armatelor mercenare în Egipt nu îşi găseşte o altă explicaţie decât teama faraonului de răscoalele populare. Se ştie că mercenarii libieni care se asimilaseră după mai multe veacuri cu populaţia egipteană – şi deci nu mai erau oameni de încredere având aceleaşi aspiraţii şi dorinţe ca şi ceilalţi egipteni din sate şi oraşe – au fost înlocuiţi în dinastia saită cu mercenari greci (mai exact ionieni şi carieni) care nu se asimilaseră cu populaţia egipteană.
Pentru a preveni răscoalele, foarte frecvente, în Egipt au fost luate şi alte multe măsuri, printre care o vom cita pe aceea a interzicerii folosirii fierului, din care se puteau face arme împotriva asupritorilor (cf. Constantin Daniel, Le prohibition du fer dans l’Egypte ancienne în „Studia et Acta Orientalia”, VII, 1968, p. 3–21).
Nu numai că fierul era interzis, dar nici măcar seceri de aramă sau de bronz nu erau îngăduite locuitorilor Egiptului, ei trebuind să secere grâul cu nişte seceri din lemn care aveau prinse pe un şanţ, pe partea dinlăuntru, bucăţi de silex ascuţite cu care tăiau grânele la seceriş. Stăpânitorii egipteni se temeau ca bronzul, arama şi mai ales fierul să nu fie prefăcute în arme împotriva lor, la fel cum se temeau de ostaşii egipteni.
Herodot de altfel povesteşte despre răscoala ostaşilor egipteni împotriva faraonului Apries care a luptat împotriva lor cu ajutorul mercenarilor greci, dorieni şi carieni (elenizaţi; Herodot, II, 161, 162, 163 şi 169). Şi tot el relatează despre alte răscoale ale soldaţilor egipteni împotriva regilor lor asupritori (Herodot, II, 30), când garnizoana din Elefantina se răscoală contra faraonului Psametic. Pe de altă parte Herodot arată clar sentimentele ostile ale poporului faţă de unii faraoni, arătând că nu se pronunţă numele faraonului Cheops care a făcut prin multe chinuri ale poporului piramida cea mare (Herodot, II, 128 „poporul în ura sa împotriva acestor regi evită să-i numească”), deci un fel de eradicatio nominis cum numeau vechii romani acest sistem de a nu se mai pronunţa numele criminalilor şi al trădătorilor. Tot Herodot arată cum regele egiptean Amasis a statornicit mercenari ionieni şi carieni la Memfis pentru „a forma garda sa împotriva poporului”. (Herodot, II, 154).
Totuşi dezarmarea aceasta a populaţiei egiptene, căreia i se interzicea folosirea fierului, nu a oprit câtuşi de puţin răscoalele. Pliniu cel Bătrân arată că regele lars (etrusc) Porsenna, rege la Clusium, purtă război cu Roma la începuturile republicii (507 î.e.n.), o învinse şi o dezarmă. Prin tratatul de pace făcut, folosirea fierului la Roma a fost interzisă, cu excepţia întrebuinţării lui în agricultură. Tot aşa marele Pompei, în vremea celui de al treilea consulat al său, după tulburările pricinuite de uciderea lui Claudius, dădu un decret care interzicea să se păstreze orice armă de fier la Roma. La frontiera de nord-est a Egiptului se statorniciseră, după invazia popoarelor mării, filistinii, probabil popor egeo-cretan, supus la început regilor Egiptului. Vecinii filistinilor, vechii evrei, au fost de multe ori biruiţi de către ei şi în jurul anului 1080 î.e.n. Erau supuşi dominaţiei lor. Dar filistinii au folosit un sistem de dezarmare al evreilor care este bine descris în Cartea I a Regilor, XIII, 19–22. Ei au interzis prezenţa fierarilor în regiunile locuite de evrei „căci filistinii se temeau că evreii îşi vor căli săbii şi lănci”.
Iar evreii trebuiau să se ducă la fierari filistini spre a-şi ascuţi fierul plugurilor sau topoarelor lor. De aceea în momentul marii răscoale a evreilor contra filistinilor n-au avut sabie sau lance de fier decât Saul şi Ionathan.
Aceeaşi metodă a interzicerii fierului a fost practicată şi de babilonieni după cucerirea Ierusalimului (la 586 î.e.n.) când ei îi deportează din întreaga Iudee pe toţi fierarii şi tâmplarii (IV, Regi, XXIV, 14; Ieremia, XXIV, 1 şi XXIX, 2). Metoda au folosit-o şi faraonii împotriva locuitorilor Văii Nilului care se răsculau deseori spre a-şi scutura jugul.
Unii dregători se laudă în stelele funerare şi pe zidurile mormintelor lor că au reuşit să înăbuşe răscoalele poporului oprimat; de pildă citim pe stela unui demnitar Djefaihap din secolul al XX-lea înainte de era noastră că „el l-a făcut să tacă pe cel cu vocea puternică, în aşa fel încât acela nu a mai deschis gura niciodată” şi spune că „a ştiut să pedepsească mii de duşmani”. Alt dregător, care trăia în aceeaşi vreme, Mentuhotep, se numeşte pe sine „înăbuşitorul celor ca se ridică împotriva faraonului”. Tot un dregător scrie pe stela sa: „Eu inspiram groază mulţimii. Îl învăţam pe cel venit din alte ţări cum trebuie să-şi îndeplinească datoria. Încovoiam spinarea ocnaşului. Pe cel ce se răscula îl făceam să-şi recunoască greşelile” (apud. N. Petrovski şi A. Belov, Ţara marelui Hapi, trad. Rom., Bucureşti, 1958, p. 291).
După un mileniu de împilări, asuprire şi jafuri, ţăranul egiptean, ca şi meseriaşul, la sfârşitul Imperiului Vechi, se răscoală împotriva tiraniei faraonului şi a slugilor sale. Într-adevăr, la sfârşitul dinastiei a VI-a, în vremea ultimilor faraoni, începe o răscoală în masă a poporului, poate în urma înfrângerilor militare suferite de trupele regilor din partea unor asiatici, beduini care i-au lipsit pe despoţi de armata necesară pentru a reprima răscoalele. De asemenea este posibil ca fărâmiţarea puterii regale în domenii întinse, guvernate de dregători mai mult sau mai puţin independenţi, i-a lipsit pe faraoni de forţele militare necesare spre a se opune răscoalelor. În orice caz nobilii fura deposedaţi de averile lor; teroarea domnea pretutindeni; nimeni nu mai lua nicio iniţiativă; chiar ţăranii nu mai cultivau pământurile şi degeaba se revărsau apele Nilului căci nimeni nu mai semăna ogoarele. Astfel foamea s-a adăugat la toate celelalte suferinţe. Perioada acestor răscoale populare a fost de cel puţin două secole şi a avut drept consecinţe schimbări esenţiale în structura socială a Egiptului antic.
Dar posedăm nişte descrieri ale evenimentelor întâmplate în această epocă, prezentate sub forma unor profeţii ale unor fapte ce vor avea loc în viitor. Din aceste texte se vede că prorocirile acestea post eventum se referă la fapte care au avut loc în trecut.
Papirusul din Leyda nr. 344, cunoscut sub numele de Cuvântările lui Ipuver, descrie astfel starea de lucruri din vremea răscoalelor populare:
„Străjerii de la curte spun: Hai să jefuim!… Cel ce spală rufe nu se mai gândeşte la munca lui… Vânătorii de păsări s-au încăierat… Locuitorii Deltei (Nilului) şi-au pus scuturile… Unul îi spune altuia: Pune mâna pe sabie şi hai să ne batem… Cine pleacă la arat, ţăranul îşi ia scutul cu dânsul… Într-adevăr peste tot mişuna numai tâlhari… Toţi spun: Nu pricepem ce se petrece în ţară… Într-adevăr inimile tuturor sunt îndrăzneţe. Pretutindeni e molimă. Curg râuri de sânge. Moartea nu părăseşte meleagurile noastre… Într-adevăr bărbaţii de seamă se tânguie iar cei săraci se bucură. Ţăranii spun: Haidem să-i nimicim pe stăpânii de la noi din sat!… Adevăr vă spun cei ce nu au avut nimic au devenit bogaţi şi stăpânitorii tuturor lucrurilor de preţ. Cel care umblă desculţ este astăzi stăpân peste nenumărate avuţii…
Aurul, pietrele scumpe, argintul, turcoazele împodobesc acum gâtul roabelor. Iar doamnele de neam ales şi stăpânitoarele de pământuri spun: «Ah, dacă am avea ceva de mâncare!… Într-adevăr, ţara se răstoarnă întocmai ca roata olarului… Priviţi… cel care în viaţa lui n-a avut nici măcar un bordei stăpâneşte iatacuri… iar cel care n-a avut loc să doarmă nici la umbra unui zid astăzi are patul său. Priviţi stăpânul avuţiilor îşi petrece noaptea chinuit de sete, iar acela care cerşea rămăşiţele de la masă este stăpânul vaselor pline de bucate. Priviţi, cel ce a purtat vestminte alese din fir de in umblă acum în zdrenţe, iar cel ce nu şi-a ţesut niciodată haine este acum stăpânul pânzeturilor celor mai fine. Priviţi, cel ce nu şi-a construit nici cel puţin o luntre este astăzi proprietar de corăbii, iar cel ce le-a avut odinioară stă şi se uită la ele»”. (Ibidem, p. 296–298 cf. A. Erman, Die Literatur der Ägypter Leipzig, 1922, p. 131).
Este evident că Ipuver descrie o revoluţie socială survenită în urma multor răscoale.
Un text similar este acela numit Preotul Anhu stă de vorbă cu inima sa care datează din veacul al XIX-lea î.e.n. Şi se referă la aceleaşi evenimente mai vechi, descrise în „Profeţia lui Ipuver”. E vorba de o tăbliţă de lemn (de 55×29 cm) pe care citim în scriere hieratică:
„Mă gândesc la cele ce s-au petrecut, la situaţia în care a ajuns ţara. Se produc schimbări. Nimic din ce este nu seamănă cu ce a fost. An de an viaţa este din ce în ce mai grea. Ţara e bântuită de tulburări, e vătămată… Adevărul a fost izgonit iar minciuna domneşte în palate. Poruncile zeilor sunt călcate în picioare, cuvântul lor – nesocotit. Ţara e greu bolnavă. Pretutindeni stăpâneşte tristeţea. Durerea s-a cuibărit în oraşe şi nome. Toţi oamenii au sărăcit. Toţi au întors spatele cinstei. Oamenii paşnici sunt atacaţi… Cei înţelepţi sunt înlăturaţi… Mâhnirea a sosit azi la noi.
Iată, s-a făcut ziuă dar cei veniţi din alte ţări nu pleacă. Adânc mâhniţi oamenii s-au închis în tăcere. Ţara este tulburată de la un capăt la altul…
Întristarea s-a cuibărit în inimi. Cel care odinioară poruncea altora primeşte el poruncă… Se scoală în zori, ca să se chinuie ziua întreagă. Adâncă şi nesfârşită este suferinţa mea. Săracul e nevolnic el n-are cum să se împotrivească celui mai puternic decât dânsul… Priveşte, soarta slugilor este la fel cu a stăpânilor”. (Ibidem, p. 299–300).
Fără nicio îndoială preotul Anhu era un privilegiat care nu se poate împăca cu soarta determinată de răscoalele populare care l-au privat desigur de pământurile templului, de ofrandele de carne, prăjituri, cereale, de „toate lucrurile bune” ce i se aduceau şi de viaţa de huzur cu care se obişnuise. Tabloul răscoalelor populare de la sfârşitul Imperiului Vechi este zugrăvit cu mare exactitate în aceste texte, ca şi în aşa-zisul Basm profetic din care redăm următorul extras.
Vorbeşte preotul cititor Neferrohu: „Îţi voi arăta ţara răsturnată pe dos; ceea ce nu se întâmplase înainte se întâmplă acuma. Oamenii vor lua armele de luptă şi ţara va trăi în dezordine. Vor face săgeţi de bronz şi vor cere pâine cu sânge. Vor râde cu un surâs dureros. Nu vor mai plânge din pricina morţii; nu se vor mai culca, deşi vor fi înfometaţi, din pricina morţii. Fiecare nu se va gândi decât la sine. Nu se vor mai face ceremonii de doliu; spiritul oamenilor se va îndepărta de acesta cu totul. Un om va sta aşezat în colţul său necugetând decât la sine, în vreme ce un răufăcător va ucide pe altul.
Îţi voi arăta că fiul este duşmanul tatălui său, fratele vrăjmaş al fratelui, un om ucigând pe tatăl său, fiecare gură este plină de cuvintele: „Îndrăgeşte-mă”. Ţara este ruinată, legi sunt promulgate împotriva interesului ei. Toate lucrurile bune s-au dus. Lipsesc obiectele lucrate, oamenii sunt lipsiţi de ce se găsea altădată. Ceea ce a fost îndeplinit (în trecut) este ca ceea ce nu s-ar fi făcut (niciodată). Se iau unui om bunurile sale care sunt date celui ce este străin. Îţi voi arăta omul avut în sărăcie, în vreme ce străinul este mulţumit.
Acela ce avea cu ce să-şi umple hambarele din destul, acum este lipsit de toate. Oamenii privesc cu ură pe concetăţenii lor, până într-atâta încât fac să tacă gura care vorbeşte. Ei răspund la un cuvânt, dar un braţ se iveşte armat cu o bâtă. Oamenii spun: «Nu îl ucide». O discuţie amicală este pentru inimă ca focul. Nimeni nu suferă ce iese din gura altuia. Ţara este sărăcită dar cârmuitorii săi sunt mulţi. Câmpurile sunt goale dar dările ce le lovesc sunt mari de tot. Grânele sunt rare dar baniţa (cu care se percepe impozitul, Nota trad. Rom.) este mare şi încăpătoare; când se măsoară cu ea, pe deasupra se ia cu vârf şi ca să cadă încă din ea.
Soarele se va depărtă de oameni. Se va scula, desigur, când e vremea lui, dar oamenii nu vor cunoaşte că e prânzul, nu se va distinge bine umbra lui. Privirea nu va mai fi uimită când omul se va privi în soare, ochii nu se vor mai umple de lacrimi, când vor privi soarele, el va fi pe cer ca luna. Totuşi mersul crugului său nu va fi tulburat, razele sale se vor afla înaintea privirii omului ca şi altă dată.
Îţi voi arăta ţara răsturnată de sus în jos; acela care avea un braţ slab are acuma un braţ tare. Vom saluta acuma pe cel ce altă dată ne saluta. Îţi voi arăta acuma pe cel inferior aşezat deasupra superiorului său; cel ce era culcat pe spate acum este culcat pe burtă (în semn de supunere şi de omagiu, Nota trad. Rom.). Oamenii trăiesc prin cimitire… Oameni de puţină însemnătate vor mânca pâinile aduse (ca ofrande); iar servitorii vor fi ridicaţi în slăvi. Noma Heliopolis va sfârşi să fie leagănul oricărui zeu”. (Le conte prophetique în Gustave Lefebvre, Romans et contes egyptiens de l’epoque pharaonique, Paris, 1949, p. 101).
Desigur cei asupriţi, jefuiţi, împilaţi vreme de veacuri au avut o explozie de ură nemărginită în cursul acestor răscoale care au schimbat întru totul orânduirea politică tiranică şi exploatatoare a Imperiului Vechi.
Este de asemenea extrem de probabil că textul operei „Sfătuirea unui om deznădăjduit cu sufletul său” se referă la aceste secole de răscoale, transformări sociale, tulburări care au marcat sfârşitul Imperiului Vechi. Cităm din această scriere, care ne-a parvenit într-un papirus cu multe lacune:

„Cu cine să mai stau de vorbă acum?
Fraţii meu s-au umplut de cruzime
Iar prietenii mei s-au făcut vrăjmaşi

Cu cine să mai stau de vorbă acum
Oamenii sunt cuprinşi de răutate
Se fură între ei în tot locul

Cu cine să mai stau de vorbă acum?
Cel bun a fost înjosit
Cel crud e cinstit de toţi

Cu cine să mai stau de vorbă acum?
Cei paşnici sunt în obidă,
Pe cel blând oamenii-l dispreţuiesc”

(Sfătuirea unui deznădăjduit cu sufletul său, în: Constantin Daniel, Op. Cât., p. 76–77.)

Desigur nouă ne-au ajuns doar ecourile acestei mari răscoale populare, una din cele mai vechi din istoria omenirii, prin glasul acelora ce au jefuit şi împilat poporul egiptean timp de secole. Dar din strigătele lor confuze înţelegem că această mare răscoală populară care a durat, cu epoci de acalmie, cel puţin două secole, i-a măturat pe toţi cei ce erau cocoţaţi în vârful piramidei sociale a Imperiului Vechi – nobili, bogaţi, preoţi şi faraoni, adică pe miile de paraziţi, mari şi mici, ce se hrăneau din truda ţăranilor şi meseriaşilor egipteni. În ceea ce-i priveşte pe faraoni, şi ei au căzut unul după altul, dinastia a VII-a a cuprins 70 de regi în 70 de zile, după arătările preotului egiptean Manethon, iar dinastia a VIII-a ar fi avut douăzeci şi şapte după acelaşi Manethon, ceea ce dovedeşte situaţia instabilă a monarhiei egiptene în această perioadă de răscoale populare, mari şi repetate, numită de istorie Prima perioadă intermediară (care s-a întins între 2261 şi 2220 î.e.n.).
În mileniul al doilea înaintea erei noastre Egiptul cunoaşte iarăşi mari răscoale populare provocate de jafurile şi opresiunea faraonului şi a nobililor săi.
După înfrângerea popoarelor Mării de către Ramses al III-lea au fost aduşi în Egipt un mare număr de prizonieri de război care lucrau ca sclavi fie pe domeniile regelui sau ale templelor fie la simplii particulari (care îi cumpăraseră ca robi). Dar ei erau puşi ca şi vechii evrei să lucreze la construirea marilor edificii proiectate de rege, şi munca lor era silită şi probabil în aceleaşi condiţii ca şi ale evreilor. De aceea ei se răsculară. Diodor de Sicilia scrie: „Se povesteşte că prizonierii de război care au fost aduşi din Babilon s-au răsculat, nemaiputând să sufere ostenelile muncii lor şi, după ce au ocupat o fortăreaţă pe malurile Nilului, au făcut război cu egiptenii şi pustiau împrejurimile; în fine, după ce au obţinut iertare pentru trecut, au întemeiat o cetate pe care au numit-o după numele patriei lor: Babilon”. (Diodor de Sicilia, I, 56).
Tot astfel frigienii aduşi prizonieri de război s-ar fi răsculat şi ar fi întemeiat un oraş: Troia, pe malurile Nilului. Se pare că Ramses al III-lea a înnăbuşit aceste răscoale ale prizonierilor străini expulzându-i afară din Egipt, ceea ce a produs o perturbaţie mare şi în special o lipsă mare a mâinii de lucru în domeniile agricole ale templelor şi ale regelui. Ramses al III-lea nu mai poate afla mână de lucru pentru construcţiile sale şi pune să se ia blocuri de piatră gata tăiate din monumentele altui faraon. (E. Drioton şi J. Vandier L’Egypte, P.U.F., Paris, 1952, p. 379). Suirea pe tron în Egipt a unui faraon uzurpator, Amenmes, deschide, însă, epoca răscoalelor în toată ţara; şantierele sunt abandonate, iar în timpul domniei faraonului Ramses-Siptah starea generală este cea descrisă într-un text ce ne-a parvenit:
„Ţara Egiptului era în părăsire şi fiecare om era lipsit de drepturile sale, şi nu exista nicio căpetenie, vreme de mulţi ani, înainte ca să vină alte timpuri. Ţara Egiptului era în puterea celor mari şi a guvernatorilor oraşelor, fiecare ucigând pe vecinul său, mare sau mic. Apoi au venit ani de cumpănă şi zbucium, când Iarsu, canaaneanul, făcea slujba de rege. El ţinea toată ţara în mâna lui, sub puterea lui unică, el ţinea uniţi pe partizanii săi şi a dat întreaga ţară să fie jefuită şi prădată…” (apud Jacques Pirenne, Historie de la Civilisation égyptienne, Paris, 1962, vol. II, p. 467; Papyrus Harris, I, 75, 3–5).
Acest uzurpator Iarsu era, desigur, un fost şef al mercenarilor care se răsculaseră. De abia după câţiva ani, la 1200, faraonul Sethnakht restaurează o oarecare ordine, dar nu pentru multă vreme, fiindcă răscoale apar mereu în multe oraşe din Egipt pe vremea Ramesizilor.
Protestul social al meseriaşilor împotriva jafurilor şi exploatării la care erau supuşi se manifesta nu numai în răscoale ci şi prin aceea că refuzau să mai lucreze cerându-şi drepturile lor elementare. Un papirus din Turino ne-a transmis imaginea vie a acestui refuz de a mai lucra al meseriaşilor, căci ei nu mai primeau nici salarii şi nici hrană pe vremea lui Ramses al III-lea. Cum scribii regelui refuză să le acorde drepturile lor de hrană, meseriaşii de la Necropola de lângă Teba ameninţă că vor intra în oraş să spargă uşile hambarelor regale. Cum nu li se dă nimic, meseriaşii pleacă în marş spre Teba, intră în capitală dar până la urmă, prin intervenţia vizirului, li se dau 50 de saci de grâu (W. F. Edgerton, The Strikes in Ramses III’s Twenty Ninth Year, în J.N.E.S., 1951, pag. 137–145).
Răscoalele ţăranilor şi meseriaşilor egipteni vor continua în tot decursul mileniului I î.e.n., ca şi sub domnia regilor Ptolemei de altfel.

Limba şi scrierea egipteană

I. Limba egipteană

Fără îndoială, limba egipteană poate fi socotită ca limba cu cele mai vechi atestări documentare din lume, căci era scrisă şi vorbită cu 3000 de ani înainte de era noastră şi încă se mai citeşte şi se cântă şi azi în bisericile ortodoxe copte din Egipt (în dialectul bohairic al limbii copte, care este limba egipteană tardivă, scrisă cu un alfabet derivat din cel grec). Adică limba egipteană a fost scrisă şi vorbită vreme de aproape 5000 de ani şi putem afirma pe drept că are cea mai mare vechime din lume, dacă o comparăm cu greaca (menţionată în alfabetul linear B în secolul al XIV-lea î.e.n.) sau cu ebraica (datând din secolul XV î.e.n.) sau cu chineza (ale cărei texte scrise pe carapace de broască ţestoasă sunt din secolul XXII î.e.n.).
Trebuie să menţionăm că în ceea ce priveşte egipteana, în afară de cea coptă, nu posedăm decât scheletul acestei limbi, adică numai consoanele cuvintelor, nu şi vocalele lor. Într-adevăr, în limbile semite (afară de akkadiană şi ghezi) nu se scriau decât consoanele cuvintelor şi egipteana – care reprezintă prototipul după care s-au construit scrierile semite (afară de akkadiană) – nu înscrie decât consoanele termenilor limbii. Apoi pentru foarte mulţi termeni cunoaştem clasa, grupa din care fac parte – plantă, mineral, floare etc. — dar nu ştim exact semnificaţia lor, în afară bineînţeles de vocabulele din limba coptă propriu-zisă.
De asemenea nu ştim cum se pronunţau unele consoane egiptene şi ştim foarte puţin despre vocale, informaţiile noastre fiind obţinute din transcrierea în asiro-babiloniană, ebraică şi greacă a unor termeni egipteni din limba demotică mai ales. Dar în cursul a 5000 de ani de existenţă a sa, limba egipteană a evoluat mult şi s-au modificat structurile gramaticale şi vocabularul său. De aceea se pot distinge următoarele etape sau aspecte ale limbii egiptene: 1) limba Imperiului Vechi; 2) limba Imperiului de Mijloc; 3) limba Imperiului Nou; 4) limba demotică; 5) limba coptă. Pentru egipteni limba Imperiului de Mijloc a reprezentat totdeauna limba clasică şi în epocile arhaizante ei s-au exprimat în această limbă în scris (de pildă în timpul dinastiei saite).
Din punct de vedere gramatical egipteana oferă foarte multe asemănări cu limbile semite, dar şi deosebiri care au făcut să se afirme că limbile semite şi egipteana s-au desprins dintr-un trunchi comun – semito-hamit.
Ca şi în limbile semite, în egipteană nu există declinări, cazurile formându-se cu ajutorul prepoziţiilor sau prin simpla juxtapunere (ca în genitivul direct, similar celui semit şi genitivului saxon din engleză). Pe de altă parte, cazurile substantivelor se pot marca prin ordinea termenilor într-o propoziţie.
Femininul se marchează cu un t final.
Pluralul masculin se formează cu semiconsoana w, cel feminin cu silaba wt şi există, ca în multe limbi semite, un dual. Există foarte puţine adjective, ca şi în limbile semite, dar foarte multe prepoziţii şi locuţiuni prepoziţionale (prepoziţii compuse), în schimb egipteana posedă puţine conjuncţii, care, în texte, trebuie presupuse şi înlocuite de traducător. Pronumele poate fi un pronume sufix (indicând genitivul sau nominativul după verbe), pronume dependent (indicând acuzativul şi după unele prepoziţii, ori nominativul după un predicat adjectival), apoi pronumele independent (indicând nominativul întotdeauna). În ceea ce priveşte verbul, el nu exprimă timpul acţiunii ci stabileşte dacă acţiunea este terminată sau în curs de efectuare. Însă cu ajutorul prepoziţiilor adăugate ca prefix, sufix sau infix verbului, acesta poate căpăta un sens temporal de prezent, trecut, viitor. Sau o locuţiune adverbială ori o prepoziţie compusă poate stabili timpul acţiunii pentru toate verbele din frază.
M. Korostovtsev scrie în remarcabila sa „Grammaire du neoégyptien” (Moscova, 1972, p. 169): „Astfel sistemul verbal din neo-egipteană, ca şi sistemul verbal din medio-egipteană, nu se întemeiază pe un timp fixat precis. Valorile temporale ale formelor verbale din neo-egipteană sunt accesorii şi nu sunt în mod esenţial legate de formele verbale. O formă verbală poate avea, şi în general are, diferite valori temporale şi adesea una din aceste valori temporale devine cea mai frecventă”.
În coptă, însă, şi într-o oarecare măsură şi în demotică, verbul capătă timpuri şi moduri similare celor din limbile europene moderne.
Pe de altă parte în paleo-egipteană, limba Imperiului Vechi, şi în medio-egipteană, limba Imperiului de Mijloc, lipseşte articolul care în neo-egipteană, demotică şi coptă este foarte bogat reprezentat, căci există un articol definit, un articol demonstrativ şi un articol posesiv. Apoi neo-egipteana, ca şi demotică ori copta, are o structură analitică, spre deosebire de structura sintetică a paleo şi medio-egiptenei. De exemplu: „casa sa” se spune în paleo şi medio-egipteană pr. F (sintetic) pe când în neo-egipteană şi demotică păj. f pr (analitic, cu articol posesiv). Această structură analitică a neo-egiptenei şi demoticii, ca şi a coptei, se arată mai ales în conjugări, unde numeroasele forme perifrastice ale conjugărilor înlocuiesc puţinele forme sintetice de conjugare din medio şi paleo-egipteană.
De altminteri această evoluţie de la structura sintetică la una analitică este absolut caracteristică pentru toate limbile cu o evoluţie îndelungată.
Egipteana este înrudită nu numai cu limbile semite (ebraică, aramaică, akkadiană, arabă etc.) dar, într-o măsură mai mică, şi cu limbile vorbite în răsăritul Africii (galla, somali) şi de asemenea cu limbile berbere din nordul Africii. Relaţiile cu limbile berbere, numite adesea grupul de limbi hamitice, au fost mai puţin studiate decât raporturile cu limbile semite.
Asemănarea cu limbile semite este destul de mare căci egipteana are în comun cu acestea, în verbe dar şi în multe substantive, gruparea de trei consoane (radicale) care în teorie nu se modifică mai niciodată. Modificări ale sensului cuvintelor se produc prin schimbarea vocalelor alăturate consoanelor dar şi prin prefixe şi sufixe. Diferenţa de sens e produsă prin reduplicare (ex. Śn „frate”, śn śn „a te purta frăţeşte cu cineva”), sau prin consoane care se adaugă ca prefixe e n h „viaţă”, se n h „a face să aibă viaţă”). Există multe cuvinte comune în egipteană şi în limbile semite (de ex.: eg. hsb „el a numărat”, ebraic hasab „el a numărat”, arab hasaba „el a numărat”; eg. lb „inimă”, ebr. leb „inimă”, eg. kp „mână”, ebr. oef „mână”; eg. „el a murit” ebr. mut „el a murit” eg. mkr „a vândut”, ebr. makar „a vândut”).
Cu toate aceste asemănări în vocabular, deosebirea dintre egipteană şi limbile semitice este mult mai mare decât între acestea din urmă, una în raport cu alta, şi de aceea egipteana trebuie să fie considerată o limbă care nu aparţine grupului semitic de limbi propriu-zise, ci poate unui trunchi comun semito-hamitic din care ar fi derivat egipteana pe de-o parte, limbile semite pe de alta, aşa cum dintr-o ipotetică limbă protoaltaică ar fi derivat limbile turcice, fino-ugriene şi tunguzo-manciuriene, sau dintr-o limbă proto-indoeuropeană ar fi descins limbile indoeuropene.
Ceea ce a părut multor lingvişti drept o trăsătură fundamentală a limbii egiptene este însă înclinarea sa spre concret, realism, tendinţa sa de a lăsa de o parte distincţii subiective ce joacă un rol considerabil în limbile moderne şi chiar în greaca veche sau latină. Adică o serie de subtilităţi de gândire ca cele implicate în concepte ca „poate”, „trebuie”, „se cuvine” sau abstracţiuni ca acelea de „cauză”, „motiv”, nu aparţin limbii egiptene şi apar mai târziu. Egiptenii s-au preocupat puţin de probleme abstracte şi ideale, iar interesul pentru viaţa de apoi se datora faptului că vedeau în ea o continuare a plăcerilor de care s-au bucurat pe acest pământ, şi de care nu voiau să se lipsească. De aceea locul ocupat în alte culturi – mult mai târziu şi în alte epoci, este drept, de meditaţia filosofică – a fost luat la egipteni de un pătrunzător spirit de observaţie. Graţie acestuia, emoţiile, afecţiunile, sentimentele sunt descrise de textele egiptene, ca şi de Homer de altfel, în Iliada, prin modificări fiziologice, gesturi, atitudini, comportamente, expresii.
De pildă nu aveau conceptul de „dărnicie” ci de „întindere a mâinii”; egiptenii nu spuneau despre cineva că este „isteţ”, ci ziceau că are o „vedere ascuţită”; sau, trebuind să afirme despre un om că este „activ, energic”, spuneau că are „o inimă care merge înainte” (p r – î b). Tot aşa de caracteristic pentru limba egipteană este laconismul, conciziunea sa, căci propoziţiile sale sunt scurte, şi la fel ca în ebraică ideile sunt exprimate în forma lor cea mai scurtă cu putinţă.
În limba coptă sintaxa şi gramatica au împrumutat multe elemente din greacă, ca şi vocabularul său, de altminteri, care poate să cuprindă – în funcţie de textele studiate – până la 25°/o termeni greceşti. Copta – limba egipteană în ultima sa perioadă de dezvoltare – cuprindea mai multe dialecte: bohairica, sahidica, akhmimica, faiumica etc., dar acestea încep să fie scrise începând din sec. Al III-lea al erei noastre de către creştini egipteni care au început prin a traduce cărţile evanghelice (evanghelia Sf. Marcu a fost scrisă în greceşte la Alexandria, în Egipt). Ori o serie de termeni folosiţi în vechea religie egipteană au fost socotiţi de creştini ca „prihăniţi, spurcaţi”, pentru că au fost prea des utilizaţi în temple şi de aceea au fost înlocuiţi cu termeni noi greceşti. Pe de altă parte spre a se urma porunca evanghelică de a nu se schimba textul acestor învăţături nici cu o virgulă, primii traducători copţi au tradus literal, folosind exact sintaxa greacă. Astfel copta are o mare influenţă greacă şi unele conjuncţii şi prepoziţii greceşti au fost folosite curent în coptă iar sintaxa este deseori calcată după cea greacă. Copta a încetat să fie vorbită la mijlocul secolului al XIX-lea dar mai este cântată şi citită încă în bisericile ortodoxe copte.
Aşadar în ceea ce priveşte egipteana – cu excluderea coptei – nu ştim nimic despre accentul cuvintelor, despre lungimea vocalelor şi nici despre modul exact în care se pronunţau unele consoane în anumite epoci. De aceea prosodia egipteană este departe de a fi cunoscută, ca cea greacă şi latină, de pildă.

II. Descifrarea hieroglifelor

Dar studiul limbii egiptene nu a fost posibil decât după descifrarea scrierii egiptene, a scrierii hieroglifice mai întâi. Înţelegerea scrierii egiptene a rămas nespus de grea chiar după ce Jean François Champollion (1790–1832) a reuşit să interpreteze primele texte hieroglifice şi să le publice în a sa Lettre a M. Dacier relative à l’alphabet des hiéroglyphtes phonétiques (unde marca principiile esenţiale ale scrierii egiptene).
Nici grecii vechi şi nici romanii nu au ştiut să citească hieroglifele egiptene cu toate că ultimul text gravat pe o piatră este o inscripţie din insula File din sudul Egiptului, ce datează din 24 august 394 a erei noastre şi e contemporană cu împăratul roman Teodosie. Toate datele ce ni s-au transmis de scriitorii antici despre scrierea hieroglifică sunt eronate. În general cei vechi au crezut că hieroglifele egiptene sunt simbolice, adică fiecare semn exprimă nemijlocit o idee, fără a reprezenta latura sonoră a limbii. Aceasta fiindcă interpretarea simbolică a miturilor şi chiar a unor opere literare, cum ar fi Iliada şi Odiseea, deveniseră în primele veacuri ale erei noastre curentă. Dar simbolul (şarpele din Geneză este un simbol) şi alegoria (ispitirea lui Adam şi Eva de către şarpe este o alegorie) sunt cu mult mai recente în istoria culturii umane decât scrierea hieroglifică, deoarece ele nu încep să apară decât în jurul secolului VI î.e.n., după cucerirea persană a Egiptului. În niciun caz ele nu s-au putut răspândi în mileniul al IV-lea înaintea erei noastre de când datează scrierea hieroglifică.
Herodot susţinea că egiptenii aveau două feluri de scrieri, una sacră şi alta populară, iar Plutarh, în secolul I al erei noastre, deşi afirmă ca hieroglifele egiptene sunt simbolice, scrie totuşi că egiptenii posedau şi un alfabet de 25 sunete.
Clement din Alexandria (înainte de anul 200 al erei noastre) a atribuit egiptenilor trei feluri de scrieri: 1) hieroglifică (scriere sacră săpată în piatră); 2) hieratică (scriere sacră a sulurilor de papirus preoţeşti); 3) scriere epistolografică (pentru folosirea curentă). Astfel acest scriitor bisericesc pare să fi avut informaţiile cele mai exacte despre scrierea egipteană. Un preot egiptean ce a trăit în secolul al IV-lea al erei noastre, Horrapollon, într-o lucrare, Hieroglyphica, deşi pare că a cunoscut perfect scrierea egipteană a contribuit mult la direcţia eronată în care s-au îndreptat mai apoi cercetările pentru descifrarea acestei scrieri afirmând că ea este simbolică.
Aşa, de pildă, hieroglifa „gâscă” înseamnă „fiu” (ceea ce este exact) fiindcă gâsca îşi iubeşte mult puii. De fapt termenul egiptean pentru „fiu” are aceleaşi consoane ca şi termenul „gâscă” – era vorba deci de un fel de rebus, de joc de cuvinte, între cele două cuvinte. Iar jocurile de cuvinte au avut o însemnătate enormă pe care de abia începem să o intuim în foarte numeroase texte egiptene, akkadiene, sumeriene şi chiar greceşti într-o epocă mai veche.
Horrapollon scria că hieroglifa egipteană „iepure” înseamnă „deschis” pentru că iepurele doarme cu ochii deschişi. În realitate şi aici este acelaşi rebus, joc de cuvinte care stă la baza scrierii egiptene: căci „iepure de câmp” este în egipteană wn iar verbul „a deschide” se scrie tot wn, de aici acest rebus prin care se desenează în scrierea egipteană un iepure şi se citeşte „el a deschis, deschis” etc.
Tot evul mediu a crezut că hieroglifele egiptene reprezintă simboluri ale unor idei teologice şi filosofice, iar celebrul călugăr iezuit Athanasius Kircher, în cartea sa Prodromus Coptus sive Aegyptiacus din 1636, încearcă primul să descifreze hieroglifele pornind de la teza că ele sunt simboluri. Iar sistemul său era fantezist şi arbitrar, de exemplu numele faraonului Apries din dinastia saită, scris pe un obelisc din epoca romană era citit de Athanasius Kircher: „darurile divinului Osiris pot fi dobândite prin mijlocul unor ceremonii sacre şi cu ajutorul geniilor, astfel ca să poată fi căpătate foloasele Nilului”. De fapt pentru descifrarea corectă a hieroglifelor era necesară o inscripţie bilingvă care să faciliteze citirea acestor semne enigmatice. O astfel de inscripţie bilingvă s-a găsit în 1799 de către soldaţii lui Napoleon Bonaparte, lângă fortăreaţa Rosetta, în delta Nilului. Aceasta era o inscripţie bilingvă în trei scrieri: greacă, hieroglifică şi demotică. Întrucât numai o mică parte din textul hieroglific fusese conservat intact, cei mai mulţi cercetători s-au îndreptat către inscripţia în demotică. O copie a acestei inscripţii ajunge în mâna unui diplomat suedez din Paris, Ackerblad, care reuşeşte repede să identifice în inscripţia demotică numele proprii din inscripţia greacă, apoi termenii demotici pentru „temple” şi „greci”, împreună cu sufixele pronominale „pe el” şi „al lui”. Dar Ackerblad nu reuşeşte să descifreze toată inscripţia, pentru că el descifrase termenii demotici alfabetic (şi nu ideogramele sau fonogramele bi – ori – triconsonantice) şi credea că toată scrierea demotică este alfabetică.
Un pas înainte în descifrarea hieroglifelor a fost făcut de englezul Thomas Young, autorul teoriei ondulatorii a luminii, care, din 1814, când îi cade în mână o copie a inscripţiei de la Rosetta, atacă problema descifrării cu mult elan. Fiind de acord cu datele la care ajunsese descifrarea lui Ackerblad, el îşi dă seama că inscripţia conţine semne care nu pot fi alfabetice, căci numărul diferitelor semne depăşeşte cu mult alfabetul, apoi numărul total de semne este mai mic decât numărul literelor greceşti din inscripţie. El observă însă că scrierea demotică şi cea hieroglifică sunt înrudite; apoi, constatând că în inscripţia greacă multe cuvinte se repetă, el izolează grupările de semne, din demotică, ce se repetă. El intuieşte că aşa-zisele „cartuşe” sau „inele regale” (de fapt delimitări magice menite să ferească pe regi, al căror nume era înscris într-o inscripţie, de influenţele nefaste şi vătămătoare ale duşmanilor sau ale unor zeităţi ostile care i-ar putea vrăji) conţin numele regilor sau reginelor. El identifică de asemenea numele reginei Berenice, al regelui Tuthmosis şi al unuia dintre Ptolemei. Descifrează semnele alfabetice pentru f şi t, apoi „determinativul” folosit în epoca ptolemeică pentru numele feminine.
Desigur intuiţiile lui Thomas Young erau amestecate cu erori. Pe de altă parte el face o descoperire remarcabilă: arată că semne hieroglifice diferite pot avea aceeaşi valoare fonetică, adică el descoperă principiul homofoniei.
Jean-François Champollion îşi manifestă interesul pentru egipteană la o vârstă foarte fragedă; la 12 ani el are deja noţiuni de ebraică şi de arabă. Student la Grenoble, el se consacră studiului istoriei antice ca şi învăţării limbii copte şi citirii autorilor antici. La vârsta de 18 ani devine profesor la Universitatea din Grenoble însă simpatiile pentru regimul republican duc la excluderea sa de la Universitatea din Grenoble şi în 1816 se stabileşte ca învăţător în satul său natal, Figeac. În 1817 se reîntoarce la Grenoble unde conduce o şcoală şi este bibliotecar al Academiei de Ştiinţe. Dar în tot acest interval studiază cu pasiune copta (pentru care exista un vocabular copto-arab, adus din Egipt de celebrul călugăr orientalist şi călător neobosit Pietro della Valle, care fusese tradus în latină în secolul al XVII-lea). Champollion ajunge la convingerea că cele trei feluri de scrieri egiptene reprezintă de fapt simple modificări ale celei mai vechi dintre ele. Şi lucrul acesta este adevărat.
În 1821 publică o broşură despre scrierea hieratică unde transpune scrisul demotic în hieratic şi pe acesta în hieroglific. La această epocă el cunoaşte deja transcrierea numelui de Ptolemeu în hieroglifică şi în demotică. Se pare totuşi că numele de Cleopatra fusese citit de Thomas Young înaintea lui Champollion, dar Champollion este primul care reuşeşte să transcrie şi să citească numele lui Alexandru, Berenice, Tiberius, Domiţian şi Traian în „cartuşele” din inscripţiile egiptene tardive.
Apoi primind copii de pe inscripţiile din templul de la Abu Simbel (între prima şi a doua cataractă), Champollion descifrează în cartuşele regale numele lui Ramses, interpretând hieroglifa ms după copticul misi, mose „el a dat naştere” şi micul cerc cu un punct la mijloc ca semnificând ra „soarele” (în coptă re). După scrisoarea sa către Dacier, din 1822, în care trasează elementele esenţiale ale descifrării scrierii egiptene, Champollion publică în 1824 Precis du système hiéroglyphique, unde adună toate rezultatele la care ajunsese până atunci. Champollion moare în 1832, la vârsta de 42 ani, de tuberculoză pulmonară. Înainte de a muri fusese numit profesor la College de France, membru al Academiei de Inscripţiuni şi Arte frumoase şi gloria sa era pretutindeni apreciată în Franţa şi în Europa. După moarte îi vor apare o serie de cărţi pe care le redactase dar nu le imprimase.
Lucrările sale au fost continuate de către H. Rosselini şi mai ales de către germanul Richard Lepsius care au dezvoltat şi perfectat descifrările lui Champollion, ca şi Heinrich Brugsch, iar civilizaţia vechiului Egipt a fost studiată temeinic în numeroase lucrări de către Gaston Maspero, Auguste Mariette, Flinders Petrie etc.

III. Scrierea egipteană

Scrierea hieroglifică descinde direct din aşa-zisa scriere pictografică, aceea în care obiectele sau fiinţele sunt desenate aşa cum sunt. Bineînţeles în atare scriere pictografică nu există verbe, conjugaţii, adjective şi nu se pot indica în scris decât obiecte sau fiinţe, numărul lor şi mişcările sunt arătate prin fiinţe. În acţiune, de exemplu a fugi, printr-un om sau mai mulţi care fug. Fiind fără nicio îndoială cea mai veche scriere egipteană, şi cu mult înainte de epoca dinastică, pictogramele reprezentau obiectele pe care voiau să le indice: luna, de pildă, prin desenul lunii.
Ca şi în alte regiuni din lume, scrierea egipteană a apărut drept mijloc ajutător de comunicaţie la distanţă, alături de limba vorbită; la început scrierea egipteană nu avea nicio relaţie cu limba, cu fonemele şi cu pronunţia sau accentul ei.
Este foarte plauzibil ca scrierea pictografică (pictogramele) să-şi aibă originea în desenele ce se regăsesc cu zecile de mii în Sahara şi care aveau desigur un scop magic. Celebrul sociolog şi antropolog Leo Frobenius, care a făcut multe călătorii în Africa înainte de primul război mondial, afirmă că în Africa, la fel ca şi în alte părţi ale lumii, se pot distinge două mari grupuri de ritualuri magice imitative, pentru pregătirea unei acţiuni.
Într-un grup de ritualuri magice se mimează acţiunea, dansându-se sau figurându-se, într-o reprezentaţie cvasi-teatrală războiul, vânătoarea, lupta. Se face această mimare prealabilă pentru ca acţiunea să reuşească, dar nu este o pregătire ludică ci una magică. Într-un alt grup de ritualuri magice, scrie Leo Frobenius, specifice Africii de Apus, războiul, vânătoarea, călătoria se desenează, se pictează în prealabil pentru a se obţine pe cale magică reuşita acestor activităţi. Voind, de pildă, să afle ce reprezintă desenele pe stânci făcute de unii africani, Leo Frobenius află că pentru a reuşi să ucizi un leopard, trebuie să pictezi mai întâi pe o stâncă un leopard cu o suliţă în el.
Scrierea egipteană primitivă are la origine desenele şi picturile compuse în scop magic, cu semnificaţie de ritualuri imitative şi acesta este sensul picturilor de pe stâncile din Tassili, dar şi acela ale frescelor din peşteri (cum ar fi cea de la Altamira).
De fapt este foarte curios că scrierea hieroglifică şi-a păstrat valenţele magice mult timp. Căci constatăm că în mormintele egiptene există lungi inscripţii pe care nimeni nu putea şi nu trebuia să le citească decât prin violarea mormintelor, care erau închise bine, ascunse şi pecetluite. Dar aceste inscripţii, ca şi picturile, de pe pereţii mormintelor mai ales, aveau să prindă viaţă, să devină însufleţite prin acţiunile magice de la înmormântare.
Apoi se poate observa pe hieroglifele aceloraşi inscripţii că unele ideograme apar mutilate, vătămate; aceasta pentru ca nu cumva animalul sau duşmanul reprezentat în hieroglife să învie – prin acţiunile magice ale unui inamic – şi să facă rău răposatului. Primele inscripţii în morminte şi în monumentele funerare aveau relaţii strânse cu ritualurile magice şi erau destinate nu oamenilor (care nu le puteau citi, fiind ascunse în fundul mormintelor), ci menite să se întrupeze, să devină vii, reale, după ce erau citite de zei şi, evident, de sufletul Ka care se afla în mumie.
Egiptenii considerau că scrierea este o revelaţie a zeilor, în speţă a zeului Toth, făcută oamenilor; exista şi o zeiţă a scrisului, Sešat. De aceea egiptenii au numit scrierea lor „scriere a cuvintelor zeilor şi „scriere a casei vieţii”, casa vieţii fiind o parte din templu, bibliotecă şi scriptorium-ul templului. Folosite la început numai în scop religios şi magic, hieroglifele au sfârşit prin a fi întrebuinţate şi în scopuri profane.
Dar în epocile de început ale scrierii hieroglifice a desena un câine, sau un măgar constituia şi o chemare, o invocare, fiindcă la pronunţarea numelui lor, o parte din aceste animale puteau fi chemate magic. De aici frica de a vedea aceste hieroglife că „învie” că „prind viaţă”, şi tot de aici ideea de a le amputa, de a le reduce, de a le mutila în unele morminte. O semnificaţie magică a avut şi culoarea hieroglifelor, căci ele puteau fi considerate ca amulete (baiere) aducătoare de noroc, de prosperitate şi sănătate, cum erau crucea ansata, hieroglifa ce însemna „viaţă”, ochiul lui Osiris, nodul magic etc, ce aveau valoare ca ideograme ale scrisului, dar erau şi amulete. Acestea aveau şi o semnificaţie după culoarea lor, albul semnificând puritatea (de aceea preoţii erau totdeauna îmbrăcaţi în alb), galbenul indicând imortalitatea, iar verdele viaţa (vom observa că în evul mediu european verdele era considerat, dimpotrivă, culoarea diavolului, stigmata diaboli, graţie căruia era recunoscut cineva care are un pact cu diavolul, purtând de pildă o rochie verde, bijuterii verzi, având ochii verzi. Aceasta întrucât diavolul era „împăratul acestei lumi” şi verdele era culoarea naturii, a câmpului, a frunzelor din pomi, deci era culoarea celui ce stăpânea natura).
La început, cu mult înainte de perioada primei dinastii, pictogramele egiptene nu aveau nicio relaţie cu scrierea fonetică, desenul unui bou, unui leu, unui câine, semnificând fiinţele desenate şi citindu-se cu termenii care îi denumesc.
Pasul următor în dezvoltarea scrierii egiptene a fost făcut atunci când, cu ajutorul semnelor pictografice (pictograme sau petroglife), s-au notat şi idei abstracte pe lângă obiecte concrete, adică s-a trecut la scrierea ideografică sau simbolică. De pildă semnul „cerc mic având un punct la mijloc” semnifica iniţial „soarele”, dar ulterior a căpătat şi semnificaţia de „ziuă” întrucât soarele luminează şi este pe firmament ziua. Sau prin semnul pictografic care reprezenta iniţial un munte şi avea sensul de munte s-a exprimat ideea de „ţară muntoasă”, adică opusul Egiptului care este plat şi o câmpie, deci „străinătatea” care era muntoasă. Dar nici pictogramele, nici ideogramele, cu toate că prezintă unele avantaje (pentru citirea lor nu este nevoie de cunoaşterea limbii sau dialectului respectiv), nu pot reda toată complexitatea gândirii şi vorbirii umane. De exemplu verbele „a iubi”, „a urî”, substantive ca „tată”, „mamă”, „fiu”, „frate”, verbele auxiliare „a fi”, „a avea”, apoi prepoziţiile, conjuncţiile nu pot fi redate prin ideograme sau pictograme.
De aceea sub influenţa vorbirii, a aspectului sonor al limbii apar fonogramele. La început, este mai mult ca sigur, fonogramele au apărut graţie principiului acrofonetic, adică prima consoană a unei ideograme este folosită şi pronunţată singură, deşi se scrie ideograma în întregime. De exemplu „viperă, şarpe” este în egipteană d. T; s-a luat prima consoană a acestui termen d spre a se figura consoana d (citeşte ğ), scriindu-se însă întreg cuvântul, adică pictograma (ideograma) „şarpe, viperă”.

IV. Scrierea hieroglifică

Semnele scrierii hieroglifice sunt deci: 1) fonograme şi 2) ideograme. Ideograma reprezintă desenarea obiectului şi nu este legată de felul cum se pronunţă numele acestui obiect. Ideograme sunt O „soare”, Π „casă” şi * „stea”, care se citeau prin enunţarea numelui egiptean al soarelui, al casei şi al stelei.
Fonogramele sunt vechi pictograme ori ideograme. Acestea sunt semne care evocă un sunet; ele nu sunt imagini noi şi sunt alese dintre ideograme, după principiul acrofonetic deseori, dar sunt folosite nu pentru valoarea lor de evocare vizuală ca ideogramele (sau pictogramele) ci pentru valoarea lor fonetică. Semnele ideogramelor încetează să fie imagini directe pentru a deveni instrumente fonetice.
Egiptenii au folosit iniţial pentru prefacerea scrierii lor ideografice în scrierea fonetică omonimia cuvintelor, sau mai precis omonimia consonantică, căci consoanele singure reprezentau osatura, scheletul cuvintelor în limbile hamito-semitice. Astfel cu semnul „casă” pr, se scria nu numai cuvântul „casă” dar şi silaba p r într-un cuvânt oarecare, pentru că termenul „casă” p r cuprindea aceleaşi consoane ca şi silaba p r. Se putea citi fie per, fie par, fie eper, fie apar etc. Dar în toate aceste cuvinte se păstrau cele două consoane p şi r, vocalele fiind ca în toate limbile hamito-semite de o însemnătate secundară. Prin reprezentarea unei sape se exprima cuvântul m r „sapă”, dar şi verbul „a iubi” care avea aceleaşi două consoane m r. Cu un semn care desena harponul, ţeapa se reprezenta cuvântul s n „ţeapă, harpon” dar şi „frate” s n, care avea aceleaşi două consoane. Tot aşa desenul unei gâşte exprima ideea de „fiu”, fiindcă „gâscă” şi „fiu” se scriau cu aceleaşi două consoane.
În felul acesta egiptenii foloseau pentru scrierea lor fonetică termeni cuprinzând una, două sau chiar trei consoane, cărora li se adăugau vocale diferite, şi care aveau sensuri extrem de felurite. Desigur s-a spus de mulţi egiptologi că scrierea egipteană este fondată pe principiul rebusului dar e de remarcat mai ales principiul jocului de cuvinte, folosit extrem de des de egipteni, ca şi de toate culturile semite de altfel.
Existau aşadar fonograme mono, bi şi triconsonantice, iar din fonogramele monoconsonantice au derivat semnele alfabetice, astfel pentru consoana r se folosea fonograma monoconsonantică care desemna gura re (principiul acrofonetic se observă clar), pentru consoana t se desena fonograma monoconsonantică ce reprezenta o pâine t a (şi care avea la început consoana t). Egiptenii posedau deci un alfabet, cu 25 de semne, adecvat tuturor consoanelor limbii lor în afară de consoana l, care se confunda adesea cu r sau cu n.
Totuşi sistemul de scriere egipteană n-a fost niciodată pur, adică format numai din ideograme ori numai din fonograme, ci a fost unul mixt, fiind în parte fonetic, în parte ideografic.
În cadrul acestui tip mixt egiptenii posedau trei feluri de scrieri: hieroglific, hieratic şi demotic, în afară de cel copt, apărut în secolul al II-lea al erei noastre şi derivat din alfabetul grec majuscul.
Scrierea hieroglifică a fost folosită cel puţin vreme de 3500 de ani în Egipt, ceea ce dovedeşte că ea era un bun mijloc de comunicare şi se învăţa relativ repede. Ca şi în notarea celor mai multe limbi semite scrierea hieroglifică nu exprima decât consoanele, omiţând vocalele, şi s-a pus această omisiune a vocalelor pe seama faptului că în Egipt se vorbeau mai multe dialecte care difereau între ele prin vocale. De fapt copta – adică limba egipteană tardivă – avea cinci dialecte deosebite (bohairic, sahidic, faiumic, akhmimic şi subakhmimic) iar vorbitorii lor nu se înţelegeau între ei prin viu grai, aşa cum ştim că nu se înţelegeau în Egiptul faraonic nici egiptenii din Deltă cu cei de la Teba. Aşadar scrierea hieroglifică, care ignora vocalele, îi ajuta pe vechii egipteni să se înţeleagă în scris, între ei, cu cea mai mare uşurinţă. Pe de altă parte, la sfârşitul multor cuvinte, scrise fie cu ideograme, fie cu fonograme, se adăuga o ideogramă care trebuia să indice din ce grup, din ce ordine, sau de ce fel este termenul scris cu ideograme sau cu fonograme. Această ideogramă finală – luată adesea dintre ideogramele cunoscute –, care arăta felul cuvântului scris, se numeşte în egiptologie determinativ. Acest determinativ, care nu se citea scris la sfârşitul unui cuvânt, avea rolul de a distinge unele de altele cuvintele omofone, adică acelea ale căror consoane erau identice.
Se cunosc circa 100 de astfel de determinative, care au o valoare pur vizuală şi nu se citesc. Asemenea determinative existau şi în scrierea cuneiformă asiro-babiloniană.
Semnele fonetice, fonogramele erau folosite spre a se preciză lectura ideogramelor – care puteau să evoce, după împrejurare, mai multe lecturi, pentru a descompune într-un fel consoanele pe care ideograma le evoca. Complementul fonetic consta în adăugarea la o fonogramă, care reprezenta două sau trei consoane (deci fonograme bi sau triconsonantice), unul sau mai multe semne fonetice simple (fonograme alfabetice, monoconsonantice sau unilaterale) spre a descompune lectura fonogramei triconsonantice.
Astfel semnul este o ideogramă, şi o fonogramă triconsonantică în acelaşi timp, care se citea h t p. Se înlesnea lectura acestei fonograme triconsonantice adăugând după ea fonogramele monoconsonantice (alfabetice) . = t şi □ = p.
Fonogramele şi ideogramele sunt în Imperiul de Mijloc în jurul a 650 de semne şi pot fi împărţite în 26 de clase: 1) Bărbatul şi ocupaţiile lui; 2) Femeia; 3) Zeităţi antropomorfe; 4) Părţile corpului omenesc; 5) Mamiferele; 6) Părţile corpului mamiferelor; 7) Păsările; 8) Părţi ale corpului păsărilor; 9) Reptile şi animale amfibii; 10) Peşti şi părţi ale corpului lor; 11) Insectele; 12) Plantele; 13) Cerul, pământul şi apa; 14) Construcţiile şi părţile construcţiilor; 15) Corăbiile şi părţile lor; 16) Ustensile casnice şi de ritual; 17) Obiecte de cult din temple şi embleme sfinte; 18) Coroane, vestminte, sceptre; 19) Armele; 20) Economia sătească; producţia meşteşugărească; 21) Coşuri, plase, frânghii; 22) Vase; 23) Pâine şi diferite cocături; 24) Cele ce ţin de scriere, de jocuri, instrumente muzicale; 25) Semne geometrice, semne ce provin din scrierea hieratică; 26) Acele semne ce nu se pot clasifica.
În general fiecare din termenii unei clase au un determinativ al lor, dar sunt multe cuvinte fără determinativ, apoi în aceeaşi clasă pot exista termeni cu determinative diferite.
Semnele hieroglifice se scriu în toate direcţiile cu excepţia scrierii de jos în sus. De cele mai multe ori însă direcţia scrisului este de la dreapta la stânga ca şi scrierea ebraică, feniciană şi aramaică. Spre a se recunoaşte direcţia scrisului trebuie notat că ideogramele sau fonogramele reprezentând oameni, animale, păsări sunt îndreptate întotdeauna cu capul spre începutul scrierii şi al rândului. Totuşi în literatura egiptologică modernă s-a luat obiceiul să se reproducă textele hieroglifice scriindu-le ca în limbile europene, de la stânga la dreapta.
În scrierea în rânduri, ideograma sau fonograma superioară se citeşte înaintea celei inferioare. Scrierea de sus în jos este cea mai veche, a textelor piramidelor. Rândul scris cu hieroglife se împarte în aşa-zisele „pătrate”, adică în porţiuni pătrate din rând, care trebuie completate cu semne hieroglifice. Rândul orizontal trebuia să aibă o anumită înălţime, iar cel vertical o anumită lăţime, astfel ca semnele să nu iasă din rândul orizontal sau vertical. Deseori se ajungea la metateză grafică, adică inversarea locului semnelor consonantice (sau, altfel numite, fonograme monoconsonantice sau alfabetice), spre a se putea umple spaţiul unui pătrat. Aşadar aşezarea semnelor hieroglifice nu se face la întâmplare ci conform unei ordini geometrice.
Nu există punctuaţie în scrierea hieroglifică egipteană (dar există la scrierea hieroglifică meroitică, a „etiopienilor” din Imperiul de la Meroe sau Napata), dar determinativele puteau indica, de cele mai multe ori, sfârşitul unui cuvânt.
Desigur pentru vechii egipteni scrisul era o reprezentare grafică, o artă specială care lăsa celui ce scria o oarecare libertate în desenarea semnelor grafice, aşa cum caligrafia era o artă aparte în vechea Chină; tot astfel desenarea şi pictarea hieroglifelor egiptene reprezenta o artă în care fantezia, imaginaţia, spiritul artistic, bunul gust îşi dădeau mâna.
Pentru verbele şi substantivele abstracte determinativul era un sul de papirus rulat, purtând deasupra sa nodul sforii cu care era legat. Determinativele au început să fie folosite mai mult cu începere din dinastia a VI-a.
În scrierea hieroglifică, există numeroase prescurtări şi scrierea doar a ideogramei, fără complementul fonetic, constituie de fapt o astfel de prescurtare. Alt mod de prescurtare este în scrierea cu fonograme monoconsonantice (alfabetice), omiterea unei consoane din mijlocul unui cuvânt. Pe de altă parte terminaţiile pluralului, pronumele sufix şi cel posesiv se omit des ca şi semiconsoanele w, i şi j.
Când un semn are şi semnificaţia de ideogramă şi cea de fonogramă, sub el se scrie o liniuţă verticală, dacă nu se adaugă complementul fonetic.
Există apoi fonograme polivalente care se citesc, deci, în două feluri, după cum există sunete care se scriu cu fonograme deosebite, deşi sunetele acestea erau identice.
O scriere hieroglifică mai deosebită este cea grupată sau silabică în care nu se scriau fonograme monoconsonantice (alfabetice), ci fonograme reprezentând două consoane (fonograme biconsonantice), sau se scriau silabe compuse din două fonograme monoconsonantice. Această scriere silabică sau grupată impune să se citească numai prima consoană dintr-o silabă. Este deci o scriere criptică sau enigmatică, folosită încă din Imperiul Vechi. Scrierea criptografică se întâlneşte şi în Imperiul Vechi şi în cel de Mijloc, dar textele descifrate până acum nu conţin nicio taină deosebită. Nu este mai puţin adevărat că există multe texte egiptene nedescifrate încă din pricina sistemului criptografic în care sunt scrise.
Scrierea hieroglifică a evoluat într-o oarecare măsură din Imperiul Vechi până în epoca greco-romană. Unele semne au dispărut, s-au creat altele, iar cele vechi au luat forme noi. În primele două dinastii hieroglifele sunt prost conturate şi grosolan desenate. În timpul dinastiilor V şi VI ele sunt artistic desenate iar în Imperiul de Mijloc şi cel Nou se creează variante ale grafemelor vechi. În epoca greco-romană se înmulţesc foarte mult semnele noi ideografice, după cum se constată din inscripţiile templelor din Edfu, Dendereh, Esne şi File. Semnele alfabetice (fonograme monoconsonantice) erau în Imperiul Vechi şi de Mijloc în număr de 25 iar în epoca ptolemeică şi romană se ajunge până la 320 semne alfabetice.
În plus fonograma (semnul alfabetic) monoconsonantică pentru d (şarpe) poate însemna în epoca greco-romană s, r şi f, sau ideograma reprezentând o pană de pasăre, care este o fonogramă biconsonantică şi se citeşte sw, în epoca greco-romană se citeşte h sau re.

V. Scrierea hieratică

Hieroglifele, fonograme şi ideograme desenate ori uneori pictate, se scriau încet şi dificil pe papirus, cu pensula, şi toate semnele ce aveau unghiuri sau colţuri se deformau mult.
De aceea egiptenii au început de timpuriu să scrie cu semne simplificate, provenite din hieroglifele propriu-zise.
Scrierea hieratică se deosebeşte numai aparent şi exterior de cea hieroglifică, fiindcă şi ea constă din ideograme, determinative, fonograme sau semne fonetice mono sau policonsonantice, legate unele cu altele exact după aceleaşi reguli ca în scrierea hieroglifică. În cursul timpurilor scrierea hieratică a evoluat şi se pot deosebi o serie de stiluri ale ei: scrierea hieratică arhaică, din care există însemnări pe ostraca (cioburi de oală) din primele dinastii, hieratica Imperiului Vechi până la dinastia a XI-a inclusiv, hieratica Imperiului de Mijloc, hieratica Imperiului Nou (în care apare o diferenţă între textele din Egiptul de Sus şi cel de Jos).
Pe de altă parte în scrierea hieratică începând din Imperiul de Mijloc există diferenţe între limba din cărţi, volume (aşa-zisa hieratică livrescă) şi hieratica pentru notări curente şi acte (aşa-zisa hieratică cursivă). În dinastia a XXVI-a saită tendinţa generală spre arhaism, spre întoarcerea la trecut face ca scrierea hieratică să reia vechi forme ce le amintesc pe cele din Imperiul Vechi sau de Mijloc, unde scrierea hieratică nu este prea deosebită de cea hieroglifică.
Sub numele de hieratică anormală (numită astfel de E. Griffith) se înţelege o scriere din secolele VII-VI î.e. N, foarte greu de descifrat. Din ce în ce mai mult hieratica s-a deosebit de scrierea hieroglifică dar, spre deosebire de aceasta din urmă, fonogramele bi- şi triconsonantice, având totdeauna complemente fonetice, sunt mai uşor de descifrat iar ortografia este foarte stabilă.

VI. Scrierea demotică

Scrierea demotică (sau populară) se deosebeşte de hieratica cursivă şi de hieratica livrescă; chiar la începuturile scrierii demotice, ideogramele şi fonogramele se deosebesc de cele hieratice şi demotică are, astfel semnele ei grafice cu totul deosebite.
În demotică se folosesc foarte multe semne alfabetice (fonogramele monoconsonantice) astfel că adesea un text demotic nu se poate transcrie în hieroglife.
Totuşi numărul semnelor în scrierea demotică este cu mult mai mic decât în hieratică sau în hieroglifică.
În total în demotică sunt 260 de semne (grafeme) din care 38 sunt fonograme monoconsonantice (alfabetice).
Există însă multe semne polivalente, acelaşi semn (grafem) putând indica mai multe sunete; de asemenea se găsesc pentru acelaşi semn (grafem) mai multe variante.
Greutatea descifrării textelor demotice constă nu numai în dificultatea scrierii ci, mai ales, în faptul că această scriere se foloseşte pentru texte de limba egipteană tardivă, care este mult mai apropiata de coptă decât de egipteana clasică a Imperiului de Mijloc. De aceea pentru a citi un text demotic se cere şi o bună cunoaştere a limbii copte.
Studiile de descifrare a textelor demotice nu sunt prea numeroase şi nu există un tratat bun şi complet de paleografie demotică şi niciun dicţionar demotic.
Originea scrierii demotice a dat loc la controverse; ea nu derivă, aşa cum se credea la început, din scrierea hieroglifică ci, aşa cum a arătat M. Malinine, marele specialist francez în demotică, pare să-şi aibă originea în scrierea hieratică din Deltă, deosebită de hieratica din Egiptul de Sus.
Ultimul text cunoscut, scris în demotică, este din anul 452 al erei noastre.

VII. Scrierea coptă

La începuturile istoriei unui popor limba vorbită coincide întru totul cu limba scrisă, cu limba literară. Dar cu trecerea vremii limba vorbită evoluează pe când cea scrisă imită modele mai vechi şi are tendinţe de a rămâne neschimbată. Cu timpul, însă, discrepanţa între limba vorbită şi cea scrisă (literară) devine atât de mare, încât se produce o ruptură în continuitatea limbii literare, care suferă un proces de înnoire prin adoptarea unor forme uzuale din limba vorbită.
În decursul istoriei Egiptului asemenea rupturi în limba scrisă s-au întâmplat de mai multe ori, iar ultima a fost în secolul al III-lea al erei noastre, în mare parte sub influenţa creştinismului care se răspândea de-a lungul întregii văi şi delte a Nilului. Într-adevăr textele creştine trebuiau înţelese de cei mulţi, liturghia trebuia pricepută de credincioşi iar diferenţa între limba demotică literară şi cea vorbită era prea mare. Pe de altă parte unii termeni religioşi erau prea legaţi de cultul vechilor zei „păgâni”, fiind oarecum „spurcaţi”, şi de aceea s-a introdus o nouă terminologie religioasă – cea greacă. Probabil că şi scrierea demotică a fost considerată ca „păgână” şi s-a folosit, odată cu răspândirea creştinismului de către grecii din Alexandria şi din Deltă, un alfabet derivat din cel grec, mult mai simplu decât scrierea demotică. Copta este ultimul stadiu de dezvoltare a limbii egiptene, precum s-a arătat anterior, şi existând mai multe dialecte copte s-a scris în ele.
Se constată o destul de mare deosebire între cele cinci sau şase dialecte copte din care ni s-au păstrat texte: copta bohairică (vorbită la Alexandria), copta sahidică (în Egiptul de Sus) numită şi copta tebanică, copta akhmimică (vorbită în jurul oraşului Akhmim), copta subakhmimică (numită şi asiutică, fiind vorbită în regiunea oraşului Asiut); precum şi copta faiumică (numită altădată şi başmurica şi vorbită în jurul oraşului Fayum). În zilele noastre biserica ortodoxă coptă, care este monofizită (adică admite o singură fire, în greceşte fisis, cea divină), foloseşte limba coptă (dialectul bahairic, alături de arabă ca limbă liturgică). Ultimii oameni care au vorbit în coptă au trăit la începutul secolului al XIX-lea, dar şi în araba vorbită azi se folosesc încă numeroşi termeni copţi (egipteni), în special nume de plante.
Termenul „copt” îşi are originea în cuvântul arab kupt care, la rândul său, provine din grecescul Aiguptos.
Limba coptă sau egipteană în ultimul ei stadiu de dezvoltare se scrie cu alfabetul grec la care s-au adăugat şapte litere provenite din demotică.
Scrierea coptă, fiind mult mai uşoară de citit decât cea demotică, apoi fiind cea în care s-au scris cărţile creştine, s-a răspândit cu repeziciune, odată cu creştinismul, în tot Egiptul.
S-au scris în coptă numeroase cărţi teologice creştine, dar şi gnostice şi maniheene.
Odată cu răspândirea scrisului copt, scrierea nu a mai fost apanajul unei caste de scribi ca în trecut, ea putându-se învăţa cu mare uşurinţă de oricine.

VIII. Greutăţi în descifrarea scrierii egiptene

Desigur nu este uşor de cunoscut o limbă cu cinci scrieri diferite dintre care fiecare are o serie de variante.
Pe de altă parte mai toate scrierile egiptene posedă pasaje neinteligibile. Dificultatea înţelegerii scrierilor egiptene stă în insuficienta cunoaştere a vocabularului egiptean şi a gramaticii; la aceasta se adaugă şi greşelile ce se află în însuşi textul egiptean.
S-a putut dovedi că multe greşeli din texte se pun pe seama faptului că scribul a auzit sau a scris greşit ceea ce i s-a dictat; apoi greşelile unui text sunt repetate de scribii ulteriori. Cele mai multe erori se comiteau la copierea textelor vechi pentru că limba veche era greu de înţeles şi fiindcă textul original se găsea într-o stare proastă, ros de insecte şi de vreme. Unii scribi lăsau spaţii goale dacă nu înţelegeau textul sau scriau „găsit neinteligibil” ori „gol de ce este al lui”, adică lipsit de sens.
Totuşi prin citirea multor texte în diferite scrieri se poate dobândi o cunoaştere suficientă a limbii şi scrierii egiptene.

Literatura egipteană

În decursul istoriei, puţine au fost civilizaţiile, ca cea egipteană, cărora le-a plăcut să scrie atât de mult. Caracterul decorativ al scrierii hieroglifice şi asemănarea sa cu pictura au făcut din ea un mijloc natural pentru ornamentaţie. De aceea în temple şi în morminte cu greu se poate găsi un perete care să nu poarte inscripţii hieroglifice; chiar obiectele uzuale ale vieţii cotidiene – ca ustensile de toaletă, cutii, bijuterii, arme etc. — au scrise pe ele nume, urări sau cartuşul faraonului în vremea căruia au fost făcute. Pe de altă parte materialul pe care se scria era ieftin şi la îndemână.
Dar ceea ce ne-a rămas din literatura egipteană nu este decât o minimă parte din imensa masă de scrieri pe care vremurile, apa, umezeala vremii şi insectele le-au distrus.
Cele mai vechi texte egiptene sunt desigur cele religioase.

I. Literatura magică

a. Textele Piramidelor

Literatura egipteană începe cu Textele Piramidelor, aflate în camerele unde era depusă mumia faraonului sau pe culoarele piramidelor, din vremea regelui Unas (Onnos), care a domnit în dinastia a V-a (circa 2400 înainte de era noastră), până la sfârşitul dinastiei a VI-a, în timpul lui Pepi (Phips) al II-lea. Aceste texte au fost găsite de marele egiptolog A. Mariette şi publicate pentru întâia oară de G. Maspero. Au mai fost aflate texte în piramidele reginelor lui Pepi II şi în aceea a regelui efemer Ibi (din dinastia a VIII-a, în jurul anului 2200 înainte de era noastră).
Textele Piramidelor sunt aşadar o colecţie de scrieri care se împart în descântece ce nu au de obicei niciun titlu, cu excepţia descântecului 355 care are drept titlu „Deschiderea porţilor cerului”. Aceste descântece se foloseau în ritualurile de aducere de jertfe sau la înmormântare, se pronunţau de către preotul recitator la riturile de purificare, tămâiere, îmbrăcare, ungere cu pomezi parfumate sau la prinoase de mâncăruri. Fiecare descântec este precedat de enunţul scris: „cuvinte de spus”. Dacă aceste descântece, care se foloseau în acţiuni magice foarte felurite, au fost scrise în epoci diferite, toate însă erau destinate ritualurilor săvârşite de faraon sau pentru faraon, căci el singur în primele dinastii – până la dinastia a VI-a – putea avea o legătură directă cu zeii. De abia sub faraonul Pepi al II-lea soţiile faraonului puteau să pronunţe asemenea descântece adresate direct zeilor, sau să spună versete magice în numele lor şi, tot în vremea lui, marii dregători, care îşi aveau mormintele în jurul piramidei regale, au putut să aibă legături directe cu zeii – fără intermediul faraonului – recitindu-se în numele lor versetele magice care le dădeau viaţa veşnică întocmai ca şi faraonului.
Textele Piramidelor sunt scrise într-o epocă în care ortografia nu era fixată, dar ea este deosebită mult de cea a Imperiului Vechi prin tendinţa de a elimina din scris tot ce este chip de om, dar şi chip de animal deseori, de teamă ca aceste desene să nu prindă viaţă, să devină însufleţite şi să facă vreun rău faraonului răposat şi înmormântat în piramidă.
De multe ori aceste desene, reprezentând oameni sau animale, erau alterate sau reprezentau doar o parte din animal sau om din aceeaşi teamă magică.
Din punct de vedere formal Textele Piramidelor se deosebesc în aşa-zisele „texte-tu” (unde descântecul este oarecum dictat faraonului spunându-i-se ce să zică: „vei face aşa, vei vorbi aşa”) de aşa-zisele „texte-eu” (în care răposatul vorbeşte la persoana întâi singular). Dar sunt şi descântece în care se vorbeşte la persoana a III-a singular („acest Unas”) arătându-se ce să facă sau ce să rostească el. Poate aceste descântece la persoana a III-a singular sunt o măsură de asigurare pentru a împiedica folosirea de către alţii decât faraonul a textului. În general „textele-tu” conţin dispoziţii asupra actelor de făcut în cursul unui descântec, de pildă „culcă-te pe pământ înaintea lui”, „ţine în mâna stângă” etc, apoi ele cuprind texte funerare pe care fiul faraonului trebuie să le recite la mormântul tatălui său pentru îndumnezeirea, prefacerea în zeu a trupului mort al regelui.
Dar în aceste „texte-tu” se vădeşte o epocă mult mai veche decât aceea când trupul era îngropat într-un mormânt de piatră, aceea când leşul era băgat în nisipul pustiului. Citim astfel: „Tatăl meu! Scoală-te în sus! Primeşte această apă a ta!… Scutură nisipul dinaintea feţei tale! Ridică-te de pe partea stângă a ta şi reazămă-te pe partea ta dreaptă”. (Textele Piramidelor nr. 1877/1878). Apoi oasele celui răposat, risipite şi lipsite de carne, trebuiau adunate la un loc, deci nu se cunoştea mumificarea atunci când aceste Texte ale Piramidelor au fost scrise, ele datează cu secole înainte de prima dinastie.
În aceste descântece se menţionează adesea citate din vechi mituri. De exemplu: „Când cerul nu atârna încă, când pământul nu era, când oamenii nu fuseseră încă zămisliţi, când zeii nu se născuseră încă” (Textele Piramidelor nr. 1466) faraonul mort afirmă că el exista deja. Îndeobşte faraonul decedat (după dinastia a VI-a şi marii dregători, soţiile faraonului, mai apoi în Imperiul de Mijloc şi oamenii înstăriţi şi scribii) devine părtaş în Textele Piramidelor, la destinul regelui-zeu Osiris, la moartea şi la învierea sa de către soţia sa Isis, apoi la domnia sa peste lumea de apoi.
Dar alături de această devenire divină osiriană se poate distinge în Textele Piramidelor şi o altă îndumnezeire, mai înaltă, a faraonului răposat care devine, după moarte, tovarăş al stelei Orion, al stelei Sothis (numită de greci „câinelui” şi Sirius, în egipteană Sotpet), al Luceafărului de dimineaţă, ori al „stelei nemuritoare din partea de miazănoapte a cerului”.
Oricare ar fi modul de îndumnezeire al faraonului răposat, el va călători cu barca solară al lui Ra către ţara de apus – „Ţara vieţii” („Tu trebuie să te aşezi pe tronul lui Ra ca să dai porunci zeilor. Căci tu eşti cu adevărat Ra”. Textele Piramidelor Nr. 1688). Desigur destinul stelar al faraonului după moarte – care reprezintă doctrina şcolii din Heliopolis – contrazice în texte destinul osirian al faraonului după deces ca rege „al lumii de apoi” şi mai ales ca rege „al infernului, al lumii subpământene”. Şi o serie de descântece afirmă, contrazicând destinul osirian de rege al Infernului pentru faraonul răposat: „Urâciunea sa este pământul, el nu merge la Geb (zeul pământului, Nota trad. Rom.)”. (Textele Piramidelor nr. 308).
Renaşterea după moarte este sigură pentru faraon, fie că se identifică cu zeul Osiris, fie cu zeul Ra, ca fiu al zeiţei cerului – Nut.

b. Textele Sarcofagelor

Acestea conţin o însemnată adunare de descântece, compuse pentru personaje de rang înalt care nu aveau titlul de faraon, şi cuprind incantaţii, vrăji împotriva setei, foamei, frigului, împotriva nenumăratelor primejdii ale lumii de apoi, vrăji care fac pe răposat în stare să ia orice chip sau formă de om, ori de animal pe care ar dori-o, în fine descântece care l-ar face pe cel decedat să rămână în tovărăşia oamenilor pe care i-a îndrăgit şi să se veselească cu plăcerile din timpul vieţii sale.
Textele Sarcofagelor se găsesc scrise pe pereţii, pe acoperişul sau pe fundul dinafară şi dinlăuntru al coşciugelor, începând de la sfârşitul Imperiului Vechi până la sfârşitul Imperiului de Mijloc. Astfel de texte ale. Sarcofagelor s-au găsit mai ales în Egiptul de Sus (la Asiut, la Beni-Hassan, în regiunea Tebei, la Dendera şi la Asuan). Scrierea nu mai este aici cea hieroglifică ci hieratică veche. Textele Sarcofagelor sunt de tipul „textelor-eu”, adică răposatul rosteşte descântecele la persoana întâi singular, mult mai rar se utilizează persoana a III-a singular în descântece (atunci când răposatul e numit „acest Osiris”).

c. Cartea Morţilor

Alte texte din aceleaşi surse şi de aceeaşi natură constituie nucleul a ceea ce egiptologii au numit „Cartea Morţilor”. Aceasta nu este o carte propriu-zisă ci o adunare foarte eterogenă de descântece de pronunţat la moarte şi la înmormântare, apoi de imnuri adresate lui Ra sau lui Osiris, în fine de „spovedanii” ale celui mort şi de sfaturi asupra modului cum va putea câştiga bunăvoinţa judecătorilor în lumea de apoi, apoi hrană, băutură şi în genere o existenţă plăcută, fugind de primejdiile ce îl aşteaptă acolo. Extrase din aceste colecţii de texte au fost scrise pe papirus şi erau depuse, până în epoca romană, în mormintele egiptenilor bogaţi. Însă numărul descântecelor (denumite în mod greşit „capitole”) variază mult de la un exemplar la altul al acestei colecţii constituind Cartea Morţilor.
Cea mai completă aparţine epocii Ptolemeilor şi cuprinde circa 15G de descântece, adesea împodobite cu desene colorate foarte artistic. Se pot distinge trei feluri de versiuni ale Cărţii Morţilor:
1. Aceea datând din Imperiul de Mijloc, de obicei scrisă pe pereţii sarcofagelor şi constituind aşadar un text de sarcofage;
2. Versiunile Imperiului Nou, scrise pe papirus;
3. Versiunile tardive, începând din perioada saită, care sunt cele mai complete.
Trebuie observat, însă, că în această „Carte a Morţilor”, alături de descântece şi de procedee magice pentru a străbate cu bine în călătoria plină de primejdii în lumea de apoi, există şi multe capitole ce se referă la faptele omului în viaţă, la echitatea şi moralitatea pe care a dovedit-o în cursul existenţei sale. Adică pentru a fi nemuritor în împărăţia celor fericiţi şi a străbate în împărăţia zeului Ra nu era suficient să ştii să pronunţi vrăji, rugăciuni, descântece şi să cunoşti formulele lor, ci era imperios obligatoriu să fi vieţuit conform „adevărului şi dreptăţii” (Maat), conform regulilor de morală a existenţei drepte şi nepătată. Mai mult, această viaţă morală era singura luată în consideraţie la judecata finală deşi iniţierea în misterele zeului, ca şi cunoaşterea descântecelor, avea un oarecare rol când inima omului răposat era cântărită dinaintea lui Osiris şi a tribunalului celor 42 de judecători.
De aceea în faţa acestui tribunal omul trebuia să facă o „declaraţie de inocenţă”, ceea ce egiptologii au numit „spovedania negativă”, căci răposatul nu înşiră păcatele şi greşelile sale smerindu-se şi căindu-se ca în spovedania creştină, ci neagă categoric că a comis cutare sau cutare păcat, nu se acuză pe sine ci se glorifică, se mândreşte.
Desigur trebuie să citim cu mult scepticism aceste declaraţii de inocenţă ale nobililor egipteni despre care ştim cum au oprimat şi jefuit pe sărmanul ţăran egiptean vreme de veacuri. Dar aceste declaraţii sunt în contradicţie formală cu ce citim pe stelele funerare ale multor dregători egipteni care se fălesc că i-au ucis şi i-au omorât pe aşa-zişii „duşmani” ai faraonului, răsculaţi împotriva tiraniei lui; de asemenea ei au pricinuit multe suferinţe neamurilor limitrofe Egiptului.
Apoi când vedem în picturi şi reliefuri ce des erau folosite bastonul şi nuielele în Egiptul antic avem dreptul să punem la îndoială veracitatea acestei confesiuni de după moarte a celor mari şi puternici.
Redăm mai jos două descântece din Cartea Morţilor:
Capitolul (descântecul) 62
Formulă pentru a putea bea apă în împărăţia morţilor, N (răposatul).
Să spună el: Marele potir ceresc se varsă pentru Osiris, firmamentul lichid al zeului Toth este deschis ca şi apa zeului Hapy. Fă ca să pot dispune de apă aşa cum membrele mele dispun de Seth.
Sunt acela care străbate cerul, sunt leul zeului Ra, sunt taurul. Am mâncat pulpa, am înghiţit piciorul (boului); am făcut înconjurul insulelor din câmpiile de papirus. Mi s-a dat o veşnicie fără de margini; sunt desigur acela care am primit ca moştenire eternitatea, cel căruia i s-a dat veşnicie.
Capitolul (descântecul) 63 A
Formulă pentru a putea bea apă şi spre a nu fi uscat de către foc.
Cuvinte rostite de către N (răposatul):
„O, taur din Apus, am fost adus la tine.
Sunt acea vâslă a lui Ra, graţie căreia merg în corabie pe apă cei vechi (zeii). Nu voi fi uscat, nu voi fi ars. Sunt Beba, primul fiu al lui Osiris care reuneşte în el pe toţi zeii la Heliopolis. Sunt moştenitorul (lui Osiris) cela ce a dezbrăcat pe marele zeu nemişcat şi inert. Numele meu este înfloritor pentru mine şi eu pun stavilă celui ce vrea să vieţuiască prin el (numele meu)”.

d. Alte texte magico-religioase

Numeroase texte magice şi religioase ne-au rămas însă redactate din Imperiul Vechi ori poate din epoca predinastică.
Aşa este Ritualul slujbei zeilor, adică textele rostite în cursul slujbei cotidiene a zeilor în temple. Mormintele regilor din Teba ne-au făcut cunoscute trei scrieri teologice: Cartea despre ce se află în lumea de apoi, numită şi Cartea despre Amduat (Infern), care enumeră diferitele regiuni pe care are să le străbată zeul soare Ra în călătoria sa cotidiană sub pământ prin Infern (care este de partea cealaltă a pământului şi prin care soarele trece în fiecare noapte în barca sa). O altă carte teologică este Cartea Porţilor ce tratează de asemenea despre geografia, ca să zicem aşa, a lumii de apoi. În fine vom cita aşa-zisa Litanie a soarelui. De cel mai mare interes este, însă, un vechi text magic găsit în mormintele unor faraoni din Imperiul Nou – Nimicirea neamului omenesc de către Ra, zeul soarelui (ce povesteşte distrugerea oamenilor care deveniseră răi şi neascultători, apoi aşezarea în cer a Vacii cereşti).
Un alt text magic este Cartea Peşterilor, care descrie, pe de o parte, cavernele ce se află în lumea de dincolo iar pe de altă parte enumeră rugăciuni şi descântece. Zeul Ra străbate şi aceste caverne în chip de berbec aşezat în barca sa, iar la sfârşitul cărţii zeul Ra se preface în cărăbuş.

e. Imnurile către zei

Zeilor li se aduceau jertfe de animale, ofrande sau prinoase de fructe, pâine, prăjituri, fripturi de carne de pasăre, dar în afară de acestea li se cântau imnuri în care erau lăudaţi şi slăviţi. Este ceea ce Psalmii numesc jertfă a buzelor şi prin ele zeii sunt flataţi, linguşiţi, adulaţi, li se câştigă bunăvoinţa determinându-i să dea ascultare cererilor oamenilor. Aceste imnuri către zei, dar şi către faraoni, căci şi ei erau zei întrupaţi care domneau peste pământul Egiptului, erau cântate de coruri de bărbaţi şi, mai ales, de femei, acompaniate de sunetul lirelor, al flauturilor şi al harpei şi însoţite de dansuri felurite. Aşadar nouă ne-a rămas doar carcasa acestor imnuri, scheletul lor lipsit de muzica şi dansul care erau desigur părţile fundamentale pentru cei ce le auzeau.
Imnuri către zei se află nu numai în Cartea Morţilor sau pe stelele sepulcrale ori pe morminte, ci în mai toate scrierile magice.
Au fost publicate imnuri adresate zeiţei-şarpe Edjo din oraşul Buto, apoi imnuri către zeul crocodil Sobek, dar vestite sunt şi imnurile către Nil, către Amon Ra şi către Aton, atribuite faraonului eretic Ikhunaton (Amenofis al IV-lea).
Redăm o parte a Imnului către Nil:

„O, Nil, te preamăresc pe tine,
Ce te iveşti pe acest pământ
Şi vii să dai Egiptului viaţă!
Trecând prin beznă spre lumină, obârşia ţi-o tăinuieşti!
În ziua când închinătorii sărbătoresc sosirea ta.
*
Adăpi câmpiile pe care Ra le-a înfiripat cândva
Să-ndestuleze pe vecie puzderia de vietăţi
Eşti cel ce umezeşti pustiul aflat departe de pâraie
Prin rouă ta ce picură din ceruri

Când creşti, întreaga țară-nveseleşti,
În piepturi năvăleşte bucurie,
Şi toate fălcile tresaltă-n hohot
Toţi dinţii-n râsete se dezgolesc!
Eşti cel ce ne aduci merinde, împarţi belşugul de bucate
Şi ce-i mai bun pe lume făureşti”.
(Ion Acsan şi Ion Larian Postolache,
Poezia Egiptului faraonic, Bucureşti, 1974, p. 38).

Dintre imnurile către faraoni, care erau cântate în templele consacrate lor, vom cita pe acela în cinstea faraonului Amenhotep al III-lea:

„Cuvânt rostit de Amon, mai mare peste zei:
Fiul meu rupt din trupul meu, în veci scump mie, Nibmare
Chipul meu viu, cel zămislit de-a mea făptură
Şi care pentru mine-a fost pe lume adus de Mut
Stăpâna templului din Teba, Crăiasa celor nouă Arcuri,
Pe tine te-am pus rege peste neamuri!
Mi-e inima de bucurie plină
Că-s martorul desăvârşirii tale,
Înfăptuiesc minuni spre slava ta,
Reînnoitul nimb al tinereţii,
Prin mine ajungând un Soare, lumina celor două Ţări”
(Ibidem, p. 33).

f. Stelele funerare

Pe o tăblie de calcar egiptenii înstăriţi înscriau numele şi o scurtă biografie a lor. Această tăblie, numită de egiptologi stelă, era aşezată fie în mormântul răposatului, fie în temple. Colecţiile de antichităţi egiptene posedă cu sutele asemenea stele. Unele amintesc doar numele şi titlurile celui dus în lumea celor drepţi sau îi menţionează rudele. Alte stele însă – formulă stereotipă – exprimă dorinţa lor pentru ofrandele funerare ce trebuie aduse prinos zeilor. Această formulă este expusă adesea într-un chip emfatic, rugând pe trecători să recite cuvintele cerute pentru ca ofrandele celui răposat să ajungă în lumea de apoi.

g. Scrierile magice

Aici trebuie să includem un mare număr de papirusuri magice ce conţin colecţii de descântece şi vrăji pentru apărarea sănătăţii copiilor, a mamei sau pentru apărarea de şerpi, chiar pentru vindecarea unor animale – în special a pisicilor care erau, începând din Imperiul Nou, foarte îndrăgite. Ele apărau desigur locuinţa de şerpi (în Orient pisica este animalul care atacă orice şarpe ce s-ar furişa într-o casă) şi erau animalele sacre ale zeiţei Bastet (zeiţă care apără femeile gravide).
Precum este bine ştiut un descântec nu este doar un text care trebuie recitat, ci el comportă adesea o anumită intonaţie, chiar o muzică, dar mai ales se însoţeşte cu gesturi magice ale descântătorului şi cu un ritual specific fiecăruia. De pildă descântecul de vindecare a pisicii bolnave trebuia rostit deasupra unui bulgăre de aur, deasupra unei boabe de ametist, deasupra unei peceţi cu un crocodil pe ea (chipul zeului Sobek) şi peste o mână care împletea o pânză subţire. Astfel acestea vor deveni amulete (baere) care se legau de gâtul copilului.

II. Scrieri ştiinţifice

Au fost găsite un număr de papirusuri medicale, cel mai vechi, datând din dinastia a XII-a, tratează despre medicaţia afecţiunilor ginecologice. Din dinastia a XVIII-a s-au găsit două papirusuri medicale de mare interes – papirusul Ebers şi papirusul Edwin Smith. Dintre operele matematice ce ne-au rămas din vechiul Egipt cea mai întinsă este papirusul Rhind, scris pe vremea regilor hiksoşi. Problemele enunţate şi rezolvate în acest papirus sunt, toate, mai ales practice, dar unele implică un grad înaintat de cunoştinţe matematice.

III. Povestiri

Egiptenii au posedat o vastă literatură cuprinzând basme şi este probabil că au avut şi povestitori ambulanţi aşa cum se întâlneau nu de mult în satele şi oraşele Africii de Apus şi de Răsărit. Unele din aceste povestiri au fost aflate în morminte, lăsate acolo pentru a fi citite de răposaţii care, în lumea lor de dincolo, ar fi putut fi încântaţi de această literatură de basme.
Mai multe din aceste povestiri care ni s-au păstrat datează din Imperiul de Mijloc şi cea mai frumoasă ni se pare a fi „Povestea lui Sinuhet”, un înalt dregător care, auzind fără voia sa vestea unei conspiraţii pentru succesiunea la tron a unui fiu al faraonului, a fugit temându-se să nu fie implicat şi el în acest complot, ajungând în Palestina. Acolo ajunge într-o situaţie bună, se căsătoreşte cu fata unui notabil, adună o avere considerabilă. Dar la bătrâneţe este biruit de dorul de ţară şi se reîntoarce în Egipt, unde i se iartă fuga peste frontieră şi este restabilit în drepturile şi prerogativele sale.
Povestea ţăranului hun de gură relatează jefuirea unui ţăran ce venise la oraş să-şi vândă produsele sale agricole, de către un mic funcţionar care îi ia măgarii şi întreaga marfă.
Ţăranul face atunci jalbe marelui dregător pe moşia căruia se petrecuseră faptele şi îi expune în nouă plângeri cauza. Până la urmă vinovatul este pedepsit şi despăgubirea ţăranului e deplină.
Un alt basm, Povestea naufragiatului, relatează întâmplările unui corăbier aruncat de furtună pe o insulă pustie unde se întâlneşte cu un şarpe care îl ajută să se întoarcă acasă. De un caracter mai miraculos, însă, este cartea de poveşti, ce ne-a parvenit doar în parte, numită Faraonul Hufu și vrăjitorii.

IV. Scrierile sapienţiale

Un mare număr de tratate sapienţiale au ajuns până la noi şi ele cuprind nu numai maxime, aforisme, proverbe şi sentinţe dar şi sfaturi pentru a reuşi în cariera administrativă de scrib sau îndrumări cu privire la modul cum trebuie condusă averea sau familia.
Cel mai vechi „tratat” sapienţial se află într-un papirus ce se referă la faraonii din dinastiile a III-a şi a IV-a (circa 2723 î.e.n.). A fost scris de Ka-Gemni care pare a fi fost vizirul regelui Snefru din dinastia a IV-a. Omul umilit, smerit este lăudat dar această smerenie are un sens laic nu religios, e vorba de omul care nu protestează, nu se răscoală împotriva jafurilor şi tiraniei despotice a faraonului şi a dregătorilor săi. Redăm un fragment din Sfaturile lui Ka-Gemni:
„Omul smerit propăşeşte şi cel ce lucrează în chip cinstit este lăudat. Încăperea cea mai lăuntrică este deschisă pentru omul tăcerii. Larg este scaunul omului cu luare aminte la vorbele sale dar cuţitul este bine ascuţit pentru acela care îşi croieşte drum cu silnicie; el nu poate merge înainte decât în vremea cuvenită.
Dacă şezi laolaltă cu lume adunată, să nu pofteşti şi să ceri de mâncare chiar dacă ai nevoie (de hrană); nu-ţi trebuie decât o clipă pentru a-ţi înfrâna dorinţa inimii şi este ruşinos să fii lacom. Puţină apă în podul palmei este îndeajuns să stingă setea şi o gură de pepene întăreşte (slăbiciunea) inimii (înfometate).
Un lucru de folos ţine loc la ce este bun (la gust) şi câte puţin înlocuieşte ce este mult.
Dacă şezi alături de un om mâncăcios, începi să mănânci atunci când el a sfârşit, şi dacă stai lângă un beţiv primeşte de la el ceva băutură şi inima sa va fi mulţumită”. (Constantin Daniel, Op. Cât. p. 27).
Tot foarte vechi este tratatul sapienţial al vizirului Ptahhotep de pe vremea regelui Issi (sau Isesi) din dinastia a V-a. Bătrânul vizir afirmă în preambulul maximelor sale că exprimă nu cugetările sale proprii, ci:

„Astfel ca să-i pot grăi lui (fiului său)
Cuvintele celor ce ştiu să asculte să-i spun lui sfaturile bătrânilor Care ştiau să dea ascultare odinioară zeilor”.
(Învăţătura lui Ptahhotep în Constantin Daniel, ibidem, pag. 42).

Tot din seria cărţilor sapienţiale menţionăm Învăţătura faraonului Amen-em-hat, primul rege din dinastia a XII-a, care vorbeşte de dincolo de mormânt la persoana întâi, grăind sfaturi către fiul său. De fapt faraonul fusese ucis într-un complot şi aceste sfaturi apocrife sunt edificatoare pentru starea de lucruri din acea vreme:
Începutul învăţăturilor către Măria Sa Regele Egiptului de Sus şi de Jos:
Sehetep-ib-Ra, fiul lui Ra, Amen-em-hat, cu glas adevărat (cel drept) le-a făcut, grăind într-o cuvântare plină de adevăr către fiul său, stăpân a toate. El a spus:
— „Tu care te-ai arătat ca un zeu, ascultă la cele ce îţi grăiesc eu ţie: Tu vei fi rege peste toată ţara şi domnitor peste toate malurile râului şi vei face mai mult bine decât aşteaptă oamenii să faci.
Păzeşte-te de slujbaşii tăi, ca să nu se întâmple în chip neprevăzut vremuri de groază. Nu te încrede în ei căci tu eşti singur.
Nu te încrede nici într-un frate, să nu ai prieteni, nu-ţi face casnici şi oameni apropiaţi de tine; de faci altfel nu vei avea mulţumire.
Când stai culcat, păstrează bine cele ce ai în inimă, căci în ziua nenorocirii un om nu mai are prieteni. Am dat de pomană celui sărac şi am hrănit pe orfan; l-am făcut pe cel ce nu însemna nimic să atingă culmile, la fel ca şi pe cel ce era un om însemnat.
Omul care a mâncat hrană de la mine a ridicat mâna împotriva mea; omul căruia i-am dat mâna mea a stârnit spaimă (împotriva mea)”. (Învăţăturile regelui Amen-em-hat în Constantin Daniel, Op. Cât., p. 98).
Se vede clar în acest tratat cum „zeul” în viaţă, fiul lui Ra, faraonul în care s-a întrupat Horus, nu este decât tot un simplu muritor care îşi părăseşte morga şi îşi abandonează strălucirea factice cu care se înconjura faţă de supuşii săi. Dar în acest text sapienţial se vede limpede cum uciderea despotului era complotată de mulţi egipteni care, desigur, erau profund nemulţumiţi de regimul de groază şi de jaf instituit de stăpânirea faraonilor peste tot pământul Egiptului.
O scriere sapienţială mai recentă este aceea denumită Învăţăturile lui Amen-em-ope, scrisă de un mare dregător în dinastia a XXII-a pentru fiul său dar prin „fii” se înţelege adesea şi „ucenic”, „elev” în tot Orientul antic. Redăm un fragment din acest tratat:

„Ia seama ca nu cumva să jefuieşti pe cel nenorocit,
Ca nu cumva să împilezi pe omul slab;
Nu întinde braţul tău ca să opreşti pe un bătrân să se apropie Tot aşa cum nu trebuie să iei cuvântul unui om de seamă,
Nu te plânge împotriva omului pe care l-ai ocărât”.
(Ibidem, p. 166)

Scrierea cea mai importantă dintre tratatele sapienţiale ce ni s-au păstrat este însă aşa-zisul Papirus Insinger sau Sapientia demotica cum a mai fost denumit.
Prin diversitatea sentinţelor sale, prin etica sa, dar şi prin profunzimea cunoaşterii psihologiei umane, acest tratat reprezintă desigur o culme a gândirii egiptene. Tratatul a fost scris în secolul al II-lea al erei noastre, după ce Egiptul încetase de secole să mai aibă o dinastie naţională. Autorul pare să fi fost un preot egiptean, pentru că asceza severă pe care o recomandă omului nu putea fi practicată decât de un preot egiptean, căci numai aceştia erau vegetarieni, cum îl sfătuieşte autorul acestui tratat să fie pe omul „înţelept”. Faţă de cărţile de înţelepciune mai vechi, Sapientia demotica arată unele deosebiri. Aşa bunăoară această scriere nu fixează drept scop al existenţei omeneşti căutarea şi realizarea lui Maat (adevărul şi dreptatea). Tot astfel rar de tot este menţionat regele în acest tratat din care prezentăm câteva pasaje:

„Răzbunarea este la fel ca vântul care pricinuieşte scufundarea corabiei şi vijelia.
Nu dori cu uşurinţă să lupţi cu un om puternic care are putere.
Cel ce întinde pieptul său lancei este acela pe care vârful ei îl atinge.
Nu grăi cu uşurinţă când eşti mânios despre treburile regelui sau ale zeului”.
(Ibidem, p. 189)

V. Literatura pesimistă sau profetică

Acest gen literar pare să fi apărut în Egipt în vremea răscoalelor populare care au izbucnit cu furie la sfârşitul dinastiei a VI-a şi au produs prăbuşiri ale bogătaşilor şi demnitarilor. Dar şi în alte epoci, în dinastia a XII-a, constatăm existenţa unor scrieri similare care deplâng dispariţia trecutului, prevăd numai nenorociri în viitor, până la ivirea unui faraon salvator care va restabili ordinea şi va reda privilegiile lor celor ce au fost lipsiţi de ele prin răscoale. O astfel de carte de lamentări – care descrie răsturnările sociale ale epocii sale – este aceea a preotului Ipuwer care proroceşte şi el o eră luminoasă în viitor. Tot în cadrul acestei literaturi pesimiste, şi profetice în acelaşi timp, trebuie aşezată Sfătuirea unui om deznădăjduit cu sufletul său; Omul se lamentează astfel:

„Moartea e pentru mine, azi
Tămăduire de boală,
Scăpare de nefericire

Moartea e pentru mine, azi
O aromă plăcut îmbătătoare
Odihnă la malul unui râu”.
(Op. Cât., p. 77–78)

VI. Poezia de dragoste

În contrast total cu poezia magică, imnică sau liturgică – sacrală, poezia de dragoste egipteană respinge în mare măsură viziunea magică a lumii şi este semnificativ cât de puţine descântece de dragoste sau vrăji de iubire găsim în textele egiptene magice în comparaţie cu numărul însemnat de poezii de dragoste. Este foarte sigur că primele poeme de dragoste din lume au fost scrise în Egipt şi nu în Summer sau în Grecia veche căci, în ceea ce priveşte această din urmă civilizaţie, primele poezii de dragoste au fost acelea ale lui Safo, poetă ce a trăit în secolul al VI-lea î.e. N, dar nu avem certitudinea că dragostea pe care o cântă ea este adresată unui bărbat iar fragmentele ce ne-au rămas precum şi datele biografice ale ei ne înclină să credem că iubirea sa era mai degrabă foarte specială, având ca obiecte frumoasele fete din Lesbos. Cât despre alt poet grec ce a precedat-o cu puţin, Alceu, care şi el a cântat dragostea, acest sentiment era îndreptat către frumoşii adolescenţi ce veneau la banchetele oamenilor maturi. Dragostea poemelor erotice egiptene este întotdeauna cea a unei fete către un băiat sau a unui flăcău pentru iubita sa, homosexualitatea pedepsindu-se în Egipt cu moartea (după mărturia lui Herodot ea fiind şi un act care mărturisea apartenenţa la Seth – zeul dezordinii şi al răului în general). Astfel cei care au „inventat” dragostea-pasiune nu sunt câtuşi de puţin francezii din Provenţa cum s-a crezut. Într-adevăr, în poemele de dragoste egiptene – cele dintâi din lume – vedem răsărind două aspecte cruciale ale poeziei lirice: mai întâi apariţia persoanei umane, fată sau băiat, care îşi exprimă pasiunea şi vorbeşte într-un dialog singular ce se desfăşoară între polii „eu” şi „tu”, apoi apariţia dragostei însăşi, a dragostei-pasiune cu totul diferită de dorinţa pur sexuală, de apetenţa erotică. Sexologii ar spune că în Egipt apare psihosexualitatea în formele ei cele mai desăvârşite, deosebita întru totul de actul sexual, poate uneori antagonică lui, aşa cum se petreceau lucrurile în celebrele „cours d’amour” din evul mediu francez. În poezia egipteană de dragoste ce datează din Imperiul Nou sentimentul erotic devine pasiune şi cuprinde întreaga fiinţă. S-a negat existenţa dragostei-pasiune la greci şi la romani iar Stendhal, în opera sa De l’amour, susţine teza că iubirea-pasiune, necunoscută antichităţii clasice, a fost introdusă de către arabi în Provenţa în jurul anilor 1100 ai erei noastre. (De l’amour, Paris, 1935, ed. Gornier-Flammarion, p. 265 sq). În epoca noastră Denis de Rougemont a arătat, încă din 1938, în opera sa fundamentală l’Amour et l’Occident (Paris, 1938), că dragostea este o invenţie a secolului al XII-lea în sudul Franţei, în Provenţa. Studiat ca un clasic în multe universităţi din Occident, el scrie: „Pasiunea amoroasă, care ni se pare atât de naturală, este în realitate excepţională în lume căci e o invenţie a Europei. Asia o ignorează cu toată seninătatea… Este un fapt limpede: Asia budistă, brahmanică n-a cunoscut niciodată dragostea noastră şi ea o priveşte cu mirare amestecată cu ironie şi cu teamă” (Denis de Rougemont, L’Amour et l’Europe în „l’Expres”, 12–18 aprilie, 1971, nr. 1031, p. 70).
Cât despre felul cum ar fi fost „inventată” dragostea-pasiune în Europa secolului al XII-lea, Denis de Rougemont arată că primii care au folosit mult termenul latin Amor (în latină „dragoste”) au fost ereticii albigenezi, sectă maniheiană din secolul XI-XIII, care credeau în existenţa a două divinităţi – cea a binelui şi cea a răului. Bogomilii sau pavlicienii, care au trăit şi în Ţările Române, şi de la care, ne-au rămas o serie de cărţi apocrife, erau foarte apropiaţi de albigenzi ca doctrină.
Ori aceşti albigenzi au folosit foarte des şi au răspândit aşa de mult termenul de Amor, pentru că el reprezenta inversul în aşezarea literelor al numelui Roma, capitala catolicismului, pe care o urau şi despre care afirmau că a răsturnat, a inversat sensul real al doctrinelor creştine ce aveau la temelie dragostea, amor. Aşadar folosirea termenului de amor ar fi fost la început o enunţare criptică, enigmatică a luptei contra papalităţii şi a catolicismului iar celebrele „curţi de dragoste” (cours d’amour) din Provenţa erau în realitate grupări de luptă împotriva catolicismului.
Este drept că nu se folosea în evul mediu de către catolicii apuseni termenul amor, fiind înlocuit cu cel de caritas (francezul charité – „caritate”) pentru că amor corespunde mai mult grecescului eros „dragoste erotică” şi nu lui agape „dragoste spirituală”. Totuşi, fără să contestăm deloc cele afirmate despre albigenzi, trebuie să arătăm că atât Stendhal cât şi Denis de Rougemont se înşală grav afirmând că dragostea-pasiune ar fi o „invenţie” europeană venită de la arabi.
Poezia de dragoste egipteană este cea mai peremptorie negaţie a acestor teorii întrucât, cu cel puţin două milenii înainte de secolul al XII-lea al erei noastre, vechii egipteni cunoşteau dragostea-pasiune, după cum se poate citi în poemele ce ne-au rămas de la ei. În ceea ce priveşte Asia brahmanică, India în speţă, Denis de Rougemont se arată puţin informat şi nu cunoaşte existenţa unui poem de dragoste magnific din Mahabharata, Povestea lui Nala fi Damayanti, care datează din secolele IV-III înaintea erei noastre.
În acest poem dragostea-pasiune a regelui Nala pentru frumoasa sa soţie Damayanti se revarsă din plin în versuri sublime (cf. Legenda lui Nala fi Damayanti, tălmăcire de Ion Larian-Postolache şi Charlotte Filitti, Bucureşti, 1975).
Revenind însă la civilizaţia Văii Nilului, dragostea-pasiune a fost extrem de intensă la vechii egipteni – şi teza europocentrică a lui Stendhal şi a lui Denis de Rougemont despre „invenţia” ei în Europa este în chip evident neadevărată.
Fără nicio îndoială situaţia socială a femeii în Egiptul antic a jucat un mare rol în apariţia dragostei-pasiune, ca şi în creaţia acestei poezii erotice. Încă din epoca neolitică femeia, în Egipt, era recunoscută ca egală a bărbatului.
La acea epocă femeia avea un mormânt separat de al bărbatului şi i se aduceau aceleaşi daruri funerare, deci i se promitea aceeaşi supravieţuire ca şi bărbatului. Dacă în arta statuară a Imperiului Vechi, femeia avea o înălţime mai mică decât cea a bărbatului, aceasta nu însemna deloc o inferioritate ci constatarea unui fapt biologic, fiindcă femeia participa la aceleaşi activităţi şi avea aceleaşi drepturi ca bărbatul. Căsătoria egipteană era monogamă, deşi faraonul putea să aibă mai multe concubine, iar ca mamă femeia se bucura de multă consideraţie. Marele număr de zeiţe pe care le adorau egiptenii mărturiseşte de asemenea însemnătatea femeii în viaţa socială şi familială. Zeiţa Hathor era cea care dădea bucurie vieţii, fiind „stăpâna bucuriei” dar şi „stăpâna iubirii”, iar cultul ei era foarte răspândit.
Nu mai puţin relevant pentru geneza acestei poezii de dragoste egiptene era şi gingăşia şi dragostea caldă a egiptenilor, ca şi a tuturor popoarelor africane, pentru animale şi pentru toate fiinţele vii (păsărele mici sau cărăbuşi, adorate ca zei).
Foarte caracteristic pentru poezia de dragoste egipteană este faptul că cei doi iubiţi îşi spun „frate” şi „soră” cu toate că nu poate fi vorba câtuşi de puţin de o căsătorie sau o dragoste erotică între frate şi soră. Este vorba mai curând de o metaforă, căsătorie între fraţi şi surori din aceiaşi părinţi neexistând în Egiptul antic decât în familia faraonului.
În mod foarte frecvent iubitul sau iubita imploră pe zei să-i ajute în iubirea lor, care nu este câtuşi de puţin „vinovată” sau „păcătoasă”. Căci dragostea în lumea egipteană este o binefacere dăruită de zei şi nu este interzisă de ei decât în anumite zile, ca o interdicţie rituală. Spre deosebire de poezia erotică europeană sau musulmană în care îndrăgostitul declară iubire frumoasei lui, în Egipt fetele declară făţiş dragostea lor celui pe care îl iubesc.
Iată versurile de dragoste ale unei fete tinere:

„Cu glasul său, scumpul meu frate
Îmi hărţuieşte inima,
Făcându-mă să cad bolnavă,
Vecină-i casa lui cu casa noastră,
La dânsul însă nu ştiu cum s-ajung
Mă scoate oare mama din bucluc?
Mă duc la ea, să-i dau de înţeles”.
(Ion Acsan şi Larian Postolache, Poezia Egiptului faraonic, Bucureşti, 1974, p. 65).

Referitor la forma în care ne-au fost transmise aceste versuri şi la structura poeziei egiptene în genere vom observa – precum s-a arătat în capitolul anterior – că din cuvintele egiptene nu ni s-au păstrat decât scheletul, carcasa de consoane şi nu cunoaştem deloc sau aproape deloc vocalele cuvintelor egiptene. De aceea într-o poezie nu putem distinge vocale lungi sau scurte, cum ştim că erau în versificaţia greacă şi latină, care nu se întemeiau deloc pe rimă, ci pe această succesiune de vocale lungi sau scurte ce dădeau un ritm şi o alternanţă specifice fiecărui vers. De altfel versurile rimate nu au apărut decât în evul mediu în Europa, sub influenţa poeziei arabe care preluase rima de la poeţii sirieni.
Începând din secolul al III-lea al erei noastre, poeţii de limba aramaică, limbă numită de creştini „siriacă”, pentru a nu utiliza un termen ce ar fi arătat că este „păgână” (aşa cum „elin” a însemnat „păgân” tot astfel „aramaic” a căpătat sensul de „păgân”), au folosit rima şi au scris opere însemnate numai în versuri rimate, atât în Siria cât şi în Mesopotamia sau în Fenicia (unde se vorbea aramaica). De la siriacă, araba a preluat şi rima, aşa cum alfabetul arab a fost luat din scrierea siriacă serto. Dar în Egiptul antic nu au fost cunoscute versurile rimate şi nici acelea bazate pe succesiunea vocalelor scurte şi lungi ca la grecii vechi sau la romani. Pe de altă parte ştim sigur că prozodia egipteană nu folosea versuri cu un număr fix de silabe (de exemplu: zece silabe = vers decasilabic, douăsprezece silabe = vers dodecasilabic).
Nici numărul de silabe nu ne este adesea cunoscut fiindcă ortografia unor termeni diferă mult de pronunţarea lor tardivă şi lucrul acesta îl ştim prin transcrierea asiro-babiloniană, sau greacă a unor termeni. Pe de altă parte nici accentul tonic al unui cuvânt nu îl cunoaştem în egipteană, deşi este foarte probabil că prozodia se întemeia pe succesiunea de silabe cu accent tonic şi fără accent tonic, aşa cum este în arabă de unde a trecut – în evul mediu – în poezia europeană. Se ştie că în prozodia limbilor europene moderne, versul (stihul) nu este o succesiune de vocale lungi şi scurte – ca la greci şi la romani – ci de silabe accentuate de accentul tonic şi neaccentuate de accentul tonic, ceea ce s-a numit în chip impropriu silabe lungi şi scurte. (în prozodia latină veche, însă, versul saturnin se întemeia pe alternanţa de accente tonice).
De altfel chiar în poezia ebraică accentul tonic are un mare rol în structura versului. Noi nu cunoaştem accentul tonic al cuvintelor egiptene.
Ce putem afirma cu certitudine asupra structurii poeziei egiptene? Este probabil că stihul (versul) era structurat pe succesiunea de accente tonice, întrucât poezia egipteană se însoţea, când era recitată, de muzica harpei, a lirei şi a flautului, apoi foarte des de dansuri.
Dar sigur este că versificaţia egipteană era întemeiată pe ceea ce s-a numit paralelismul membrelor şi nu pe rimă sau pe un număr fix de silabe. În poezia egipteană nu poate fi vorba, ca în cea greacă sau latină, de un ritm dat de „măsuri” sau „picioare” compuse la rândul lor din silabe scurte sau lungi (dactil sau spondeu). În poezia de dragoste egipteană există strofe bine închegate, şi stihurile par a fi formate dintr-un număr relativ egal de silabe, ceea ce nu se constată în poezia imnică şi magică. Însă frecvenţa jocurilor de cuvinte mărturiseşte acribia cu care a fost elaborată această poezie. Vom observa că în egipteană jocurile de cuvinte sunt foarte frecvente, favorizate de însăşi scrierea în care rebusul are o mare însemnătate iar termenii scrişi numai cu consoane pot fi citiţi cu vocale diferite, ceea ce redă sensuri diferite şi deci jocuri de cuvinte. Dar jocul de cuvinte – amfibologia intenţională, paronomasia, după numele său ştiinţific – nu era pentru egipteni un calambur, un amuzament distractiv ci un fel de demonstraţie logică, de o logică mai presus de orice discuţie, care dovedea că doi termeni ce se aseamănă în apelaţiile lor sunt neapărat înrudiţi şi de acelaşi gen în structura lor intimă.
Dacă în egipteană termenul r m t „omenire, oameni” este asemănător şi similar cu r m j. T „lacrimi” aceasta este o dovadă indiscutabilă – socoteau vechii egipteni – că soarta oamenilor este să plângă şi să fie nenorociţi. De aceea jocurile de cuvinte în poezia egipteană au în genere alt rol decât calambururile distractive din epoca noastră.
Caracteristic, însă, pentru poezia egipteană este paralelismul membrelor care se regăseşte ca element fundamental de versificaţie şi în poezia akkadiană (asiro-babiloniană) şi în cea ebraică şi în cea proto-feniciană (de la Ugarit – Ras Shamra). Deosebim un paralelism al membrelor sinonimic, antitetic şi sintetic. Dăm exemple de paralelism al membrelor din poezia sapienţială egipteană pentru că aici cele două „membre” sunt deseori de lungime egală.

Paralelism sinonimic
1. Omul fără de minte aprinde focul, se apropie de el şi se arde.
2. Omul lipsit de minte stârneşte lupta, intră în ea şi cade.
(Papirus Insinger XII, 16–17).

Paralelism antitetic
1. Acela ce merge alături de un om înţelept are parte de lauda sa,
2. Acela care umblă cu un om lipsit de minte stârneşte scârbă pe drum.
(Papirus Insinger, XIII, 19–20).

Paralelism sintetic
1. Cât de bună este mâncarea la vremea potrivită!
2. Cât de bun este somnul la vreme de oboseală
(Papirus Insinger, II, 1–2).

Aşadar semnul caracteristic al poeziei egiptene este unul logic, de conţinut, şi nu formal, adică paralelismul membrelor.
Fiecare distih se împarte în două stihuri formate din idei care se opun, se completează sau sunt sinonime. De exemplu în versurile de mai sus, care înfăţişează un paralelism antitetic, avem în stihul superior (1) prima parte (acela ce merge alături cu…) identică cu prima parte a stihului inferior (2) adică (acela care umblă cu…).
Dar a doua jumătate a fiecărui stih se opune şi reprezintă contrariul celuilalt stih, adică: „om înţelept” (stih 1) cu: „om lipsit de minte” (stih 2). Tot asemenea: „are parte de lauda sa” (stih 1) se opune şi e contrariul lui: „stârneşte scârbă pe drum” (stih 2).
Desigur un text poetic egiptean se recunoaşte nu numai prin paralelismul membrelor sau relativa egalitate a versurilor între ele, ci mai ales prin imaginile ce se află înlăuntrul său, prin descrieri şi prin metafore sau prin folosirea unor termeni arhaici, adică îndeobşte prin ceea ce s-a, numit limbajul poetic, care, el singur, făureşte climatul magic al lumii poetice.

Religiile Egiptului antic

Herodot afirmă că egiptenii erau cei mai religioşi dintre toţi oamenii (Herodot, II, 37) şi aserţiunea aceasta este foarte exactă dacă ne referim la rolul însemnat pe care îl juca preoţimea în statul egiptean unde templele posedau, în Imperiul Nou, o mare parte a solului, dacă ne referim la numeroasele tabuuri sau interdicţii ce le impuneau vieţii egiptenilor şi la faptul că în mileniul I î.e. N, marii preoţi ai lui Amon devin faraoni şi guvernează întreaga ţară prin oracolele false pe care le-ar fi pronunţat zeul Amon.
Pe de altă parte, faraonul, fiind proclamat zeu viu, zeu întrupat, închinarea şi slăvirea divinităţii devenea închinarea şi ascultarea de faraon – religia – cel puţin în Imperiul Vechi. Ea este în ultimă esenţă supunerea oarbă şi ascultarea ordinelor tiranice şi despotice ale faraonului, zeul viu, care comunica cu tatăl său Ra, dar şi cu alţi zei. Cu alte cuvinte, încă din Imperiul Vechi faraonii făcuseră din închinarea la divinitate, din religie, un instrument de dominaţie politică şi de spoliere a ţăranilor şi meseriaşilor. De fapt în cele mai vechi state despotice religia a servit la consolidarea autorităţii regelui şi a întregului aparat de stat, iar orice răscoală sau protest erau considerate ca o crimă împotriva divinităţilor. În Egipt, însă, ideologia divinităţii regelui „bunul zeu”, „marele zeu”, „fiul soarelui născut din trupul său” apare din perioada predinastică deoarece pe sceptrul unuia dintre cei mai vechi faraoni, Narmer, este reprezentată scena apariţiei solemne a faraonului înaintea supuşilor săi, iar deasupra baldachinului regal este aşezată zeiţa vultur Nekhbet, ocrotitoarea puterii regale.
În Imperiul Vechi, faraonul, „zeul viu”, îi pune pe supuşii săi să robească până la istovire, tăind la piatră şi clădind piramide enorme, în culoarele cărora sunt înscrise celebrele texte care descriu urcarea la cer a faraonului răposat.
Tocmai datorită acestei divinizări a faraonului, zeu viu care cârmuieşte destinele Egiptului, sau, în mileniul I î.e.n., rolului marilor preoţi deveniţi faraoni care conduc statul prin „oracolele” zeului Amon, religia a căpătat în Egiptul antic o importanţă fundamentală iar manifestările esenţiale ale civilizaţiei egiptene sunt marcate de realitatea, pretutindeni prezentă, a religiei, impusă şi propagată în popor pentru a-l domina şi jefui mai bine. Dar de aceea multe aspecte ale civilizaţiei egiptene sunt legate strâns de religie. De exemplu artele plastice intervin în viaţa egiptenilor în scopuri magice şi de cult şi nu sunt multă vreme decât slujitoare ale concepţiilor religioase, care nu numai că furnizează subiecte acestor arte dar le determină şi structura. Operele de arhitectură sunt de asemenea subordonate unor scopuri religioase pure căci atât templele cât şi mormintele, piramidale sau obeliscurile erau strâns dependente de concepţii religioase. Statuile, basoreliefurile, picturile, medalioanele nu erau de loc destinate să creeze un efect artistic, şi de cele mai multe ori nici n-ar fi putut să creeze un asemenea efect, fiind ascunse în morminte în care nu pătrundea nimeni, nici măcar lumina zilei. Scopul lor era să confere celui răposat un corp care, readus la viaţă printr-un ritual magic, să-l facă pe cel mort să primească prinoase şi să fie mântuit în lumea de apoi. Tot astfel în ceea ce priveşte literatura egipteană – ea este mai ales magică, mitică, religioasă la începuturi.
Dar şi medicina este în Egipt de origine magică şi religioasă, cum este şi matematica, prin calculele sale privitoare la calendar, sau geografia care studia la început topografia lumii de dincolo şi drumurile ce duc la împărăţia celor drepţi.
Din pricina acestei impregnaţii a tuturor manifestărilor civilizaţiei egiptene cu lumea magiei, a religiei şi a miturilor, este imperios necesară pentru înţelegerea acestei civilizaţii o cunoaştere îndestulătoare a ceea ce am putea numi, cu un termen mult prea generic, religiile Egiptului.

I. Panteonul egiptean

În istoria religiilor înainte de zei, popoarele s-au închinat la ceea ce s-a numit „puteri” sau cu un nume polinezian răspândit mana. Ori, în textele egiptene cele mai vechi, semnul hieroglific care reprezintă „puterea” dotată cu atribute divine este sceptrul regal. Tot aşa numele unei zeiţe însemnate Sekhmet nu înseamnă altceva decât „cea puternică”, poate fiind un nume tabu. Dar în textele funerare „puterile” sunt numite alături de zei şi paralel cu ei. Astfel, mana, „puterea” sacră, este în centrul obiectelor sau fiinţelor care devin scopuri ale unui cult sau al închinării tocmai datorită faptului că poartă această mana.
Aşa se explică de ce în Egipt totul, de la un lucru inanimat până la fiinţa umană, trecând prin plantă şi animal, poate în principiu să devină zeu. Căci vechile teorii fetişiste şi totemiste nu se aplică la religia Egiptului antic. (Cf. Hermann Kees, Der Gotterglaube im alten Aegypten, Berlin, 1956). Astfel, conceptul de „putere” sacră, de mana este propriu pentru a sluji drept nume comun al marii multitudini de zeităţi egiptene. Într-un stadiu ulterior mana este personificata în figura unui zeu şi se creează noţiunea de zeu.
Caracteristică pentru panteonul egiptean este prezenţa unor zei cu corp uman şi cap de animal dar fundamentală este existenţa în aceste reprezentări – sau în acelea ce îl închipuie pe zeu doar ca un animal, pe zeul Thot sub chipul unui ibis, ori a unei maimuţe babuin – a „puterii” sacre, mana care singură conferă caracterul divin. Într-un alt stadiu de evoluţie, zeii zoomorfi (cu formă de animal) sau semi-zoomorfi devin antropomorfi (cu chip de om) şi au un nume uman.
Numai că se întâmplă că aproape majoritatea numelor de zei sunt traductibile şi în general devin o caracteristică a naturii lor sau o funcţiune a lor. De exemplu Amon înseamnă „cel ascuns” adică zeul invizibil al aerului, Khons înseamnă în traducere „călătorul”, adică zeul lunii care călătoreşte prin cer. S-a pus întrebarea dacă aceste denumiri ale zeilor nu sunt în realitate nume-tabu, care înlocuiesc, deci datorită unei temeri faţă de tot ce e sacru, adevăratul nume al divinităţii. De fapt există un mit care afirmă că numele real ale zeului Ra rămâne ascuns şi nu este comunicat decât o singură dată, într-un caz de urgenţă fiicei sale, zeiţa Isis. Apoi există în textele magice pasaje care definesc acest nume al lui Ra „periculos” de pronunţat. Se pare deci că în Egiptul antic există un tabu, o interdicţie a numelor divine aşa cum exista la evreii vechi interdicţia de a pronunţa numele de Jahve.
Totuşi majoritatea zeilor poartă apelaţii ce explică o anumită calitate a lor: Horus „cel îndepărtat”, Neith „cea teribilă”, Sekhmet „cea puternică” (fiind închipuită sub trăsăturile unei leoaice), Thot „mesagerul”, Isis îşi trage numele de la „tronul” pe care îl închipuie iniţial, Hathor înseamnă „casă a lui Horus” (fiind o zeiţă a cerului care dă adăpost ereticului Horus).
Toţi aceşti zei sunt creaţi, zămisliţi (nu zeu necreat ca în creştinism) şi sunt muritori întrucât mormântul lor se află în Egipt.
Egiptenii credeau că zeii lor au domnit înaintea regilor peste pământul lor. De fapt societatea zeilor este suprapusă societăţii umane în concepţiile egiptene, trăind în acelaşi fel ca şi ea. Căci egiptenii au imaginat pe zei după asemănarea lor şi au proiectat pe un plan superior fiinţe şi căpetenii idealizate. În teorie zeii i-au precedat pe pământ pe oameni şi au descoperit creaturile făurite de ei – oamenilor –, mijloacele de trai şi binefacerile unei organizaţii sociale. După tradiţiile egiptene, dinastiile divine ale zeilor au domnit în Egipt înaintea faraonilor şi zeii ar fi fost primii locuitori ai Văii Nilului.
Zeii erau în epoca predinastică zei ai unui oraş, ai unei regiuni pe care o apărau, erau zei locali ai unei nome doar (ntr nw t. J), legaţi de un loc precis dar reunind în ei toate funcţiunile şi toate competenţele.
Pe de altă parte zeii, într-o altă epocă, „se specializează”, devin stăpâni ai unei activităţi aparte; de exemplu zeiţa Sekhmet, cu chip zoomorf de leoaică, devine zeiţă a războiului, ca şi Neith, sau Ptah este zeu al meşteşugurilor, Isis a activităţilor vrăjitoreşti (magice). Zeii se arată oamenilor şi Herodat ne asigură (Herodot, II, 91) că Perseu, o divinitate egipteană căreia îi dă un nume grec (probabil Ptah), li s-a arătat adesea. Desigur, fiind vorba de un templu situat în Egiptul de Sus, lângă Teba, la Chemnis, adică aproape de deşert, fenomenele de miraj, de fata morgana sunt foarte frecvente şi pot explica asemenea apariţii care, de altfel, joacă în istoria religiilor un rol nemărginit de mare fiindcă conving de existenţa zeilor şi a lumii lor. (cf. Constantin Daniel, (Cuvânt introductiv la Gândirea asiro-babiloniană în texte, Buc., 1975, Ed. Ştiinţifică, p. XXI). Orice divinitate egipteană deci se poate figura în picturi, statui, medalioane astfel:
1. Forma sa iniţială: animal, plantă, obiect în care rezidă mana, „puterea sacră”. Aşa este, de pildă, trunchiul lipsit de ramuri ce-l figurează pe Osiris, nodul lui Isis, eretele lui Horus, dinele sau şacalul lui Anubis, berbecul lui Amon sau al lui Khnum, crocodilul lui Sobek, vaca lui Hathor, săgeţile lui Neith, fulgerul lui Mân etc.
2. Printr-un chip hibrid unde animalul, ori obiectul este combinat cu un trup uman. De obicei corpul uman este complet dar capul este al unui animal sau închipuie un obiect. Aşa ne apar corpurile lui Horus, Thot, Anubis, Khnum, Seth, Hathor etc. Având, respectiv, un cap de erete, de ibis, de maimuţă, de câine, de berbec, de vacă etc.
3. Sub o formă cu totul umană, în care animalul sau obiectul nu mai este vizibil. Totuşi un detaliu din costumul lor, din cununa lor are legătură cu persoana zeului. Astfel Osiris se reazemă pe un trunchi de copac (în mitul lui Osiris se poate înţelege ce înseamnă acest trunchi de copac ce a cuprins, crescând, chivotul în care se afla trupul lui Osiris, găsit de Isis în oraşul proto-fenician Byblos), apoi Isis ţine în mâna sa un nod, Amon are nişte mici coarne în jurul urechilor, Isis şi Hathor au coarne de vacă.
Toate aceste amănunte sunt neapărat necesare pentru înţelegerea operelor de artă egipteană, fără a căror cunoaştere toate picturile sau statuile egiptene de zeităţi par bizare şi lipsite de sens. De aceea ne îngăduim să insistăm asupra lor şi să arătăm că figurile hibride de zei cu cap animalic sau cu jumătate de chip de om şi jumătate de animal sunt creaţii foarte ingenioase ale artiştilor egipteni. „Ştiinţa” preoţilor şi a sculptorilor sau pictorilor se asociază spre a compune chipuri de zei care să fie plăcute acestora, dar mai ales spre a acorda fiecărui zeu atributele sale caracteristice.
Ceea ce a frapat cel mai intens mintea călătorilor greci, evrei sau romani pe meleagurile Egiptului a fost această închinare la animale, ironizată de profeţii evrei, descrisă cu multe detalii de Herodot sau Diodor de Sicilia, sau descrisă glumeţ de romani – cum a fost Juvenal (mare poet latin născut la Aquinum la anul 66 era noastră, decedat către anul 140 e.n., autor celebru al Satirelor care atacă viciile epocii sale). „Nu se ştie, scrie poetul latin, ce varietate de monştri adoră vechiul Egipt. Unii se închină la crocodil, alţii tremură înaintea păsării ibis, ce s-a săturat mâncând şerpi… Oraşe întregi cinstesc pisicile; altele un peşte de râu; altele un câine; dar nimeni nu se închină la Diana. Este o nelegiuire (pentru egipteni – nota trad. Rom.) să nu respecţi şi să striveşti în dinţi prazul şi ceapa. O, ce oameni sfinţi sunt aceştia care văd născându-se asemenea zei în grădina lor!” (Juvenal, Satira XV, 109). În realitate ceapa şi prazul erau obiectul unei interdicţii, unui tabu, despre care am mai pomenit. Apoi Juvenal nu ştia nimic despre aceste „animale”, aceste chipuri vii.
De fapt, egiptenii admiteau încă din Imperiul Vechi că un mare număr de zei vor să se arate oamenilor sub forma unui animal. Astfel, regele Usafais din prima dinastie construieşte un templu pentru berbecul care este animalul sacru al zeului Herşaf din Herakleopolis.
Tot astfel taurul Apis este imaginea vie a lui Ptah din Memfis, taurul Mnevis este chipul în care se arată zeul Ra la Heliopolis, iar ţapul este întruparea într-un animal a zeului Osiris în oraşul Mendes, crocodilul este întruparea zeului Sobek la Crocodilopolis etc.
Erau de asemenea adoraţi pomi care ascundeau în crengile lor zeiţele Nut, Hathor, sau care îl personificau pe Osiris (sicomor, măslin). Specia animală întreagă era considerată ca sfântă, dar un singur individ (crocodil, taur, berbec, ţap) era ales, şi „recunoscut” după anumite semne, şi adus într-un templu unde era hrănit şi adorat de credincioşi până la moarte. Odată mort, animalul ales (se ucideau uneori aceste animale la o vârstă determinată) era supus operaţiilor de prefacere în mumie. Apoi se căuta un alt individ care să aibă pe el „semnele” prin care se recunoştea divinitatea.
Aceste animale erau sacre în timpul vieţii, adică întreaga specie a lor era sacră. Astfel pisica era întruparea zeiţei Basted din Bubostic, dar şi a lui Amon la Teba (alături de gâscă şi de berbec). Ori în secolul I î.e.n. Un ostaş roman la Alexandria a ucis din greşeală o pisică. S-a pricinuit pe dată un mare tumult şi, deşi regele a trimis soldaţi să-l apere de furia mulţimii, bietul ostaş roman a fost asasinat drept pedeapsă pentru „sacrilegiul” comis (Diodor de Sicilia, I, 83). Tot astfel omorârea, chiar involuntară, a unui erete sau a păsării ibis se pedepsea întotdeauna cu moartea.
Desigur această adorare a animalelor şi închinarea la ele este în relaţie şi cu dragostea pentru toate vieţuitoarele a africanilor în general, care nu fac o distincţie absolută în miturile, în legendele şi în tot folclorul lor între oameni şi animale. De altfel Herodot scrie. În chip lămurit, arătând această lipsă de repulsie a egiptenilor faţă de animale: „Ceilalţi oameni trăiesc despărţiţi de animale, egiptenii trăiesc amestecaţi cu ele”. (II, 36). Numeroasele descântece şi vrăji ce ni s-au păstrat, menite să asigure vindecarea unei pisicuţe bolnave, de pildă, arată, de asemenea, afecţiunea egiptenilor pentru toate vieţuitoarele. Este de observat, de asemenea, că aceeaşi adorare a animalelor exista şi în India veche, iar în Africa neagră închinarea la animale era un fapt bine consemnat de toţi călătorii care au descris de pildă celebrele „societăţi secrete” africane ori cultul vodu transplantat din Africa în America.
Dacă fiecare zeu al unei nome îndeplinea pentru locuitorii acelei nome rolul unui zeu universal, stăpân peste tot universul, dacă fiecare zeu al unei nome impunea interdicţiile sale şi tabu-urile sale, şi aceasta cel puţin până la jumătatea mileniului I î.e.n., dacă exista deci o multitudine de religii nu una singură, totuşi au fost create de preoţi sisteme teologice care subordonau pe toţi zeii unui zeu universal, stăpân peste toţi. Aşa era doctrina heliopolitană, doctrina ogdoadei de la Hermopolis Magna, care avea drept cap pe Thot, sau doctrina osiriană ori, mai târziu, sub Ptolemei, aceea a zeului universal Sarapis. În ceea ce priveşte doctrina preoţilor din Heliopolis, aceasta afirmă că a fost un zeu Atum, zeul creator strămoş al tuturor divinităţilor, demiurg primordial, singur existent la începutul timpurilor. Din el se naşte un prim cuplu de zei Şu (aerul) şi Tefnot (vidul). Din aceştia se naşte un al doilea cuplu Geb (pământul) şi Nut (cerul). Zeul Şu s-a furişat între aceştia doi şi a realizat despărţirea cerului de pământ. Din Nut (cerul) şi din Geb (pământul) s-au născut apoi Osiris (Nilul) şi Isis (humusul fecundat), Seth (pustiul) şi Nephthys. Împreună cu zeul primordial Atum, aceştia formau prima familie divină, Marea Eneadă (familie formată din nouă membri) din care s-au născut alţi zei. Vom adăuga că acest mit nu era descris de toţi egiptenii în felul acesta şi alţii afirmau alte variante ale mitului Marii Eneade, întrucât şi la egipteni, ca şi la grecii vechi, originea, viaţa şi faptele zeilor erau povestite şi consemnate în chip foarte felurit. De pildă unii preoţi socoteau că Atum ar fi fecundat pe fiica sa, Nut, din care s-a născut Ra (soarele). Acest mit cosmologic, după cum se vede, a fost apoi dezvoltat afirmându-se că Ra (soarele) erau un cărăbuş (scarabeu), adică în egipteană heperer, şi soarele a fost numit Ra-Hepery-Atum, el cârmuind din Heliopolis întreaga lume. Dar guvernarea lumii fiind un lucru greu, ea a cunoscut multe vicisitudini care sunt descrise într-o seamă de mituri (cf. M. E. Matie, Miturile Egiptului antic, Buc., 1958).
Credinţa primordială în existenţa unei „puteri” sacre, în mana, care se întrupa în feluriţi zei, a fost factorul important care i-a condus pe egipteni la un oarecare monoteism, în sensul religiilor de mântuire, care nu cred decât într-un singur Dumnezeu. Căci în cărţile de înţelepciune se poate afla extrem de des menţiunea de „zeu”, fără precizarea despre care zeu este vorba, şi aceasta chiar în cărţile sapienţiale din Imperiul Vechi (cf. Învăţătura lui Ptahhotep, în Constantin Daniel, op. Cât., p. 32). Iar în cărţile sapienţiale tardive se pomeneşte mereu de „zeu”, „zeul” fără a se adăuga niciun nume, ceea ce este o mărturie sigură de enoteism (închinare la un singur zeu), dacă nu de monoteism. Citindu-l pe Serge Sauneron vom arăta că: „Astfel a existat întotdeauna în Egipt, pe planul de fond al politeismului de netăgăduit, al unei religii geografic fărâmiţate şi care menţinea într-un stat unificat diversitatea iniţială a cultelor din preistorie, credinţa foarte generală, şi care nu părea câtuşi de puţin contradictorie, în universalitatea şi unitatea existenţei divine, fără nume, fără formă dar susceptibilă de a le îmbrăca pe rând pe toate”(G. Posener în colaborare cu Serge Sauneron şi Jean Yoyotte, Enciclopedia civilizaţiei şi artei egiptene, Buc., 1974, p. 307). De altfel, un faraon, Ikhunaton (Amenofis al IV-lea) a decretat oficial monoteismul în Egipt, desfiinţând toate templele şi cultul tuturor zeilor în afară de acela a lui Aton, discul solar, deci o divinitate vizibilă. Chiar dacă reforma monoteistă a lui Ikhunaton a eşuat, totuşi se pare că încă două veacuri după reforma sa mai existau în Egipt grupări secrete care erau monoteiste (şi reforma monoteistă a lui Moise la evrei dovedeşte pe deplin că monoteismul lui Ikhunaton nu fusese pe deplin uitat).
Într-o carte sapienţială citim, de altfel, o frază cu privire la monoteismul ce exista alături şi concomitent în Egipt şi în mintea egiptenilor: „Zeul acestei ţări este Soarele care se află la orizont dar chipurile (imaginile) sale se află pe pământ şi lor li se aduce zilnic tămâiere” (cf. Înţelepciunea lui Ani, în Constantin Daniel, op. Cât., p. 145). Aşadar, după această aserţiune, zeii ar fi imagini, aspecte terestre ale unui singur zeu Ra, care ar avea o existenţă ontologică. O altă doctrină de acelaşi fel este expusă în celebra inscripţie a regelui Şabaca (studiată şi comentată în chip exhaustiv de marele orientalist român Aram Frenkian, în L’Orient et les origines de l’idéalisme subjectif dans la pensée europeénne, Paris, 1946, p. 709.). După această concepţie zeii ar fi organe, părţi componente, „mădulare”, am spune cu un termen vechi românesc foarte expresiv, ale corpului lui Atum-Ra; de pildă zeul Thot ar fi limba sa sau inima sa.
Real, adică existent, n-ar fi decât Soarele – Ra, ceilalţi zei ar fi „instrumente”, „organe” ale sale, am spune „puteri” cum s-au exprimat teologii creştini câteva veacuri mai târziu. În fine vom menţiona şi doctrina egipteană care admitea că zeii sunt doar „nume”, „apelaţii” ce s-au dat diferitelor aspecte ale divinităţii unice, diferitelor modalităţi de manifestare ale divinităţii unice Ra-Atum. Dar preoţii egipteni au afirmat pe de altă parte că manifestarea zeilor pe pământ este numai o aparenţă iluzorie, în realitate zeul este incognoscibil, cu neputinţă de cunoscut, este prea îndepărtat pentru a putea fi perceput şi aparenţe înşelătoare sunt acelea ce le văd oamenii în animalele consacrate zeului. Adică celebra teologie apofatică a evului mediu, iniţiată de Pseudo Dionisie Aeropagitul, care afirma incognoscibilitatea divinităţii, a fost pregătită de doctrinele egiptene. Ceea ce este de necontestat este că credinţele religioase ale egiptenilor, care erau politeiste şi aveau ca obiect o sumedenie de zei, tind, în preajma ultimelor secole ce au precedat apariţia creştinismului, să evolueze către concepţia unui zeu unic, zeu universal. În acest fel s-a putut scrie de către Clement din Alexandria că înţelepciunea egipteană, împreună cu filosofia greacă şi scrierile biblice ale vechilor evrei, au pregătit creştinismul, şi opinia învăţatului autor al Pedagogului pare şi astăzi foarte justificată.

II. Morala şi religiile.

La multe popoare din antichitate morala nu se confunda câtuşi de puţin cu religia şi cu credinţele religioase, ba chiar era deseori în adversitate cu ele. La grecii vechi, zeii erau profund imorali; Zeus, căpetenia zeilor din Olimp, era adulter, mincinos, hoţ, viclean iar fiii săi îl întreceau adesea în turpitudine şi murdărie morală. Aceasta a fost una din cauzele prăbuşirii păgânismului greco-roman şi Socrate, de pildă, este în ultimă instanţă condamnat la moarte pentru că cere oamenilor puritatea morală, atribuind-o şi zeilor Olimpului. Aceasta este acuzaţia formulată împotriva sa – că vrea să introducă zei noi şi să corupă tineretul.
Tot astfel la asiro-babilonieni zeii erau cruzi, răi, violenţi, răufăcători. Dar morala fixează reguli pentru o bună convieţuire socială; morala nu este religie, ea este mai mult decât religie şi într-un anumit sens mai puţin. Morala fixează obiceiuri (termenul morală vine de la latinul mos, moris „obicei, datină”) menite să facă o convieţuire socială bună. Dar la egiptenii vechi sub numele de Maat („adevărul şi dreptatea”) morala a fost impusă de faraoni tocmai pentru a face pe supuşii lor, jefuiţi, împilaţi şi oprimaţi, să dea ascultare poruncilor lor fără sa cârtească şi fără să se răscoale. Spre deosebire de grecii vechi, Maat („adevărul şi dreptatea”), adică ansamblul regulilor morale, era o parte integrantă a religiei egiptene. Căci morala, ca şi religia egipteană, a fost pusă în slujba şi la remorca exploatării ţăranilor şi meseriaşilor egipteni de către faraoni, nobili şi preoţii templelor. De fapt Maat („adevărul şi dreptatea”) este o noţiune centrală în gândirea egipteană şi vom încerca să o definim arătând şi utilizarea ei de către faraoni.
În „Învăţătura lui Ptahhotep”: citim:

„Maat este nespus de strălucitoare;
perfecţiunea ei este de-a pururea
Ea nu s-a schimbat din vremea lui Osiris”
(cf. Constantin Daniel, op. cit., p. 44).

În alte texte se afirmă că Maat este de origine divină tocmai fiindcă „lăcomia, patima cupidităţii” este calitatea oamenilor răi şi violenţi. Dar preoţii egipteni au făcut din Maat (adevărul şi dreptatea) o hrană divină, unul din „alimentele” esenţiale cu care se hrănesc zeii, şi Maat este considerat ca un lucru material ca „fluid al vieţi care pătrunde peste tot”. Dar Maat (adevărul şi justiţia) nu este numai o substanţă, o hrană materială ci este o lege divină, un fel de nemesis divin care cârmuieşte echilibrul din lume între lumină şi întuneric, între cald şi rece, între bine şi rău.
Zeul Thot, stăpânul şi soţul zeiţei Maat, stă lângă cumpăna cântarului în sala dreptăţii, unde se cântăresc inimile oamenilor răposaţi, sala „celor două adevăruri”, cum mai este numită de Cartea Morţilor, şi cântăreşte faptele omului mort, punând într-un taler inima sa (care conţine sentimentele, dar mai ales ideile şi, deci, faptele sale) iar în celălalt o pană, semnul adevărului şi dreptăţii, a zeiţei Maat. Căci Maat era o zeiţă numită adesea „fiica lui Ra”, alteori „mama” sa, simbolizată în scrierea hieroglifică printr-un tron ori o pană. Dar pana este uşoară, lipsită de greutate, aşa este şi inima omului drept, uşoară ca o pană, fiind pură şi lipsită de îngreunarea dată de faptele rele. Iar şederea sufletului unui om mort, ca astru pe cer, nu este posibilă decât atâta vreme cât există cantitatea de Maat pe care o cuprinde el (cf. Constantin Daniel, Ibidem, p. XVII).
Aşadar, Maat e mai degrabă o energie, o forţă imponderabilă, apărută în omul care face fapte bune „o armonie pe care Ra a introdus-o în lume”.
Miturile egiptene admiteau existenţa unui veac de aur, paradisiace în care Ra şi zeii principali locuiau în lume. Nici foamea, nici lipsurile, nici lăcomia fiarelor sălbatice, nici suferinţa şi nici boala chiar nu existau în acea epocă. Era domnia deplină a lui Maat (adevărul şi dreptatea). Dar răutatea oamenilor îl făcu pe acesta să plece călare pe vaca cerească şi să plutească în jurul pământului. Ca urmare, s-au instalat răutatea, nedreptatea şi suferinţa în lume.
Un text de literatură pesimisto-profetică, Prorocirile lui Neferty, descrie anarhia socială, invaziile barbare, dezordinea din mişcarea astrelor, a vânturilor, a apelor alături de răscoalele continue ale poporului. Prorocirea sfârşeşte prin a istorisi venirea unui faraon nou, care va restabili pe Maat „adevărul şi dreptatea” în lumea Egiptului, şi prin aceasta va restaura ordinea chiar în lumea elementelor astrale şi naturale. În concepţia egipteană călcarea regulilor morale ale lui Maat, adică a „legilor” adevărului şi dreptăţii, ducea în chip imperios necesar la dezordinea socială şi la dezordinea în ritmurile naturii, aşa cum admiteau şi chinezii vechi de altfel (cf. Ion Banu, Filosofia Orientului antic, Buc., 1967, p. 249) şi aşa cum vor admite doctrinele astrologice de mai târziu şi concepţiile greceşti despre corespondenţa între macrocosm şi microcosm. Aşadar, a fi drept şi virtuos însemna a adera la ordinea cosmică, dar în acelaşi timp a fi şi un co-lucrător al acestei ordini cosmice iar adjectivul maaty, derivat din Maat (termenul semit emet „adevăr” este desigur de pus în corelaţie cu Maat) însemna deci a te comporta conform dreptăţii, adevărului şi deci ordinii cosmice. Răul moral, social, cosmic era, în concepţia egipteană, absenţa lui Maat şi deci malum est absentia boni (răul este absenţa binelui), aşa cum răspundea şi scolastica Europei medievale la celebra întrebare: unde malum? (de unde vine răul?).
Tipic pentru concepţia egipteană a statului şi a ordinii sociale este că răul se identifică cu dezordinea, cu absenţa ordinii, adică dacă vrem să transpunem acest concept în realităţile sociale, cu răscoalele, cu protestele, cu refuzul de a lucra, cu actele de violenţă, de răzvrătire şi de răsturnare a oprimării şi împilării pe care le statornicea „ordinea” faraonilor, nobililor şi preoţilor. Seth erau zeul dezordinii, al lipsei de armonie şi de rânduială, al răzvrătirii şi deci al răului. Desigur, această concepţie teologică este o proiecţie a unei politici de * opresiune şi de tiranie a poporului în domeniul religiei şi al moralei.
Nu este de contestat că în decursul istoriei opresiunea faraonică a identificat pe Maat cu dreptatea şi adevărurile ei proprii, adică cu interesele ei, altfel nu ar fi putut justifica crâncena exploatare exercitată asupra ţăranilor şi meseriaşilor egipteni, ale cărei ecouri ne-au ajuns peste veacuri în atâtea scrieri ale grecilor vechi sau ale evreilor.
Dacă Maat „adevărul şi dreptatea” este o hrană a zeilor, ea va fi o hrană şi pentru faraon, care este zeul-viu ce stăpâneşte pământul Egiptului. Regele, fiu al zeului Ra, zeul el însuşi, cârmuitor al întregii averi a Egiptului, al administraţiei ca şi al riturilor religioase, este acela care menţine armonia în Egipt, de aceea Maat se identifică cu voinţa regelui-zeu, faraonul.
Orice păcat săvârşit împotriva lui Maat este un păcat împotriva faraonului dar mai ales orice păcat, orice protest, orice răzvrătire împotriva faraonului este şi împotriva „adevărului şi dreptăţii” lui Maat. În felul acesta orice împilare, orice opresiune a faraonului – cum ar fi uciderea copiilor mici, istorisită de Ieşire (I, 1) – este „dreaptă” şi „justă” căci faraonul singur defineşte şi stabileşte pe Maat şi ce este „adevăr şi dreptate”. De aceea omul care se conformează lui Maat, adică voinţei şi poruncii faraonului, dobândeşte nu numai o viaţă fericită, bogată şi plină de succese hâc et nune (aici şi acum) dar şi pe lumea cealaltă, nemurirea şi intrarea în împărăţia lui Osiris, pentru că, după moartea sa, inima cântărită pe balanţă este dovedită „dreaptă şi adevărată” (maaty).
Teoria aceasta despotică vrea să consfinţească atotstăpânirea regelui asupra cugetelor şi trupurilor supuşilor săi. Autobiografiile dregătorilor egipteni exprimă mai înainte de orice loialismul şi fidelitatea lor faţă de faraonul-zeu, care este, prin urmare, identică cu fidelitatea faţă de Maat.
Dar Maat înseamnă şi adevăr şi dreptate şi aceasta datorită faptului că dreptatea, justiţia e văzută ca o egalitate dobândită prin cântărirea faptelor în balanţă în raport cu Maat. Căci şi în antichitatea greco-romană dreptatea apărea ca o zeiţă având o balanţă, o cumpănă în mână cu care cântărea faptele omului. Pe de altă parte dacă adevărul este o adaiquatio rei et intellectus (egalitatea între obiect şi intelect) atunci şi în ideea de adevăr există o egalitate între un obiect şi expresia verbală, numele, apelaţia acestui obiect. Se înţelege de ce Maat exprimă şi adevărul şi dreptatea, fiindcă amândouă aceste idei sunt egalităţi – una epistemologică, cealaltă etică.
Sancţiunea moralei egiptene este, deci, intrarea în împărăţia lui Osiris iar aici, în lumea aceasta, aprobarea zeului suveran, faraonul, care apriori nu poate greşi, nu poate spune sau face nimic împotriva adevărului şi dreptăţii, nimic imoral.
Se înţelege, aşadar, pentru ce faraonii au putut săvârşi atâtea crime împotriva supuşilor lor, care nu au fost totdeauna de acord cu această infailibilitate a faraonului şi s-au răsculat de multe ori.
Pe de altă parte, unele din tratatele de înţelepciune erau în fond un fel de manuale de educaţie cetăţenească şi slujeau regimului faraonic pentru consolidarea autorităţii sale; pentru promovarea unui supus care să dea ascultare fără să crâcnească poruncilor de sus. Omul tăcut, acela care nu protestează împotriva tiraniei şi împlirării, este astfel un model de existenţă, propus de cărţile de înţelepciune ca ideal de viaţă oricărui egiptean. Este aici şi un joc de cuvinte, fără îndoială; Osiris era regele tăcerii şi în templele sale se păstra liniştea cea mai mare; omul tăcut era cel ce se închina lui Osiris. Dar omul tăcut era în acelaşi timp şi acela care accepta totul fără să protesteze şi în special poruncile faraonului-zeu, căruia toţi trebuiau să i se supună.
Chiar dacă cărţile de înţelepciune vor să idealizeze un tip de om „tăcut”, adică neprotestatar, rezervat, modest şi prudent sau tipul „dreptului tăcut”, tocmai acest fapt dovedeşte că existau şi alţi oameni („însoţitorii lui Seth”) sau cei răzvrătiţi care sunt, de altfel, menţionaţi în textele egiptene. Aceştia nu se supuneau samavolniciilor faraonilor şi dregătorilor săi şi considerau că „adevărul şi dreptatea” reprezintă o experienţă care vine din străfundurile fiinţei omeneşti.
Astfel o serie de cărţi de înţelepciune egiptene văd în Maat nu voinţa faraonului ci o valoare fundamentală propusă omului, care va trebui în multe cazuri să distingă singur ce este conform cu binele şi adevărul (cu Maat deci) şi cui îi aparţine răul. Maat apare deci ca o valoare morală generală pe care cărţile de înţelepciune şi, deci, şi cititorul ei o vor interpreta în diferitele împrejurări din viaţă. Astfel, în alte cărţi de înţelepciune egipteană – şi aceasta se referă în special la Sapienţia demotica şi la alte texte sapienţiale – nu faraonul-zeu decide ce este Maat (şi prin aceasta ipso facto i se contestă divinitatea sa) ci omul însuşi, omul instruit şi învăţat de către „înţelepciune”.
În acest caz „adevărul şi dreptatea” pot fi învăţate, fiind obiectul unui studiu special pe care l-am numi noi (dar nu şi egiptenii) morala, etica. Egiptenii numeau această disciplină „învăţătura”, „înţelepciunea” şi ea cuprindea în esenţă morala noastră, deosebirea între bine şi rău, adică distincţia între ce era „adevăr şi dreptate” (Maat) şi ce nu era.
Dar adevărul şi dreptatea, în acest caz, puteau fi învăţate, formând obiectul unei cunoaşteri. A. Volten, un cunoscut orientalist danez, a afirmat că în Egiptul antic „virtutea este egală cu ştiinţa” (Studieri zum Weisheitsbuch des Anii, Copenhaga, 1937), adică comportamentul moral putea fi învăţat şi era obiectul unei ştiinţe. Desigur egiptenii credeau că în ultimă instanţă această cunoaştere a lui Maat era dată omului de zei fiindcă învăţătura, cultura, instrucţia este o favoare dată omului de zei, dar şi efortul personal de a recepţiona învăţătura, de a memora şi de a înţelege aveau un rol însemnat. Căci îndemnarea la învăţătură şi la efort personal pentru a învăţa ne sunt expuse des în literatura egipteană (cf. A. Erman, Die Literatur der Ägypter, Leipzig, 1923, p. 242).
Astfel unele cărţi de înţelepciune egipteană sunt cărţi laice şi recomandă comportamente în societate şi faţă de societate. Spre deosebire de filosofii greci, care căutau ca pe o piatră filosofală o constituţie, o legislaţie ideală care să facă societatea fericită (Platon, de pildă, scrie două opere, Statul şi Legile, în care propune o astfel de constituţie ce ar face pe oameni fericiţi), scribii egipteni par să admită că omul nu poate fi fericit decât fiind drept, virtuos şi practicând binele, adică adevărul şi dreptatea: Maat. De aici marele rol al educaţiei şi al culturii în viaţa umană. Putem afirma că pentru scribii egipteni fericirea se putea căpăta, individual şi nu social, de fiecare om în parte (Dostoievski spunea că „nimeni nu poate fi fericit singur” şi remarca aceasta e plină de valenţe). Dar scribii egipteni căutau fericirea summum bonum al moralei lor hedonistice, în transfigurarea etică a fiecărui om (care e şi transfigurare magică în acelaşi timp). Gândirea egipteană, individualistă la extrem, este în această privinţă la antipodul celei greceşti unde cei şapte înţelepţi legendari sunt în primul rând preocupaţi de politică, de reforma legilor, de lupta împotriva tiraniei şi aproape de loc de reforma persoanei umane, de crearea unui om virtuos. Platon, marele filosof grec, ia parte, luptând cu armele, la două revoluţii menite să aducă aplicarea legilor şi instituţiilor preconizate de el şi destinate să-i facă pe toţi fericiţi. Între reforma omului sau reforma societăţii, scribii egipteni au optat categoric pentru prima cale spre găsirea fericirii, şi de aceea căutarea „adevărului şi a dreptăţii”, realizarea ei în viaţa de toate zilele erau menirea vieţii fiecărui om „înţelept”.

III. Riturile de înmormântare

Zeul, cum se exprimau egiptenii ca urmare a enoteismului sau a monoteismului lor „cu faţete”, era stăpânul morţii şi el decidea în fiecare caz în parte asupra lungimii vieţii unui om. Aceasta în opoziţie totală cu credinţele grecilor vechi care admiteau un destin, ce era deasupra zeilor şi peste ei, guvernându-i şi stabilind dinainte durata vieţii fiecăruia. Dimpotrivă, într-un papirus egiptean, citim, de pildă: „(Amon) prelungeşte durata vieţii şi o scurtează”. (Papirus din Leida, I, 350). Sau citim în alt text: „am trimis mesagerii mei în Egipt, spre a cere lui Amon cincizeci de ani de viaţă în plus”. (apud S. Morenz, La Réligion égyptienne, Paris, 1962, trad. Franc., p. 242).
Moartea a fost felurit văzută de egipteni în epoci diferite. Aşa, de pildă, Taimhotep spunea despre ea:

„Apusu-i ţara veşnicului somn
O beznă fără margini
Lăcaşul celor ce ajung pe Ceea lume
Să doarmă-i îndeletnicirea lor,
Nu se trezesc măcar să-şi vadă fraţii,
Nu-şi pot zări nici mamele, nici taţii,
Iar inima lor uită de soaţe şi copii.
Pe toţi i-adapă apa vieţii, dar eu rămân însetoşată
Căci râul curge doar spre cel ce vieţuieşte pe pământ.
Cu apa lângă mine şi totuşi rabd de sete.
Nu bănui unde sunt din clipa când ajuns-am în astă vale.
Dă-mi apă de izvor şi spune-mi:
„Aproape fie-ţi unda de-ntruchiparea ta!”.
Întorc obrazul meu spre vântul suflând spre râu din miazănoapte
Şi inima-mi îndurerată oleacă mi-o voi răcori,
Ah, moartea se numeşte: „Vino!”. Pe toţi îi strigă lângă ea,
Iar cei chemaţi zoresc spre dânsa deşi se tem în sinea lor

Când trebuie s-o întâlnească
Nu pot să-i vadă chipul nici oamenii nici zeii.
Ajung în mâna ei cei mari şi cei mărunţi.
(Ion Acsan şi Ion Larian Postolache, Poezia Egiptului faraonic, Buc., 1974, p. 62).

Totuşi egiptenii au putut să facă unele subtile observaţii psihologice despre starea omului care este aproape să moară. Căci citim în Papirusul Insinger:
„Zeul izbăveşte pe cel îngrozit din spaima sa, când moartea se apropie” (Constantin Daniel, op. cit., p. 210) sau „Moartea deşteaptă o mirare veselă la omul înţelept care este nefericit (Ibidem, p. 217), adică egiptenii cunoşteau euforia ce precede moartea şi care este constantă în starea agonică.
Dar moartea pentru egipteni arunca pe om pradă singurătăţii, neputinţei de a se mişca şi unei mari sărăcii. De aceea egiptenii, printr-o sumedenie de ritualuri magice, credeau că pot reda celui defunct tot ce pierduse prin moarte.
Ceea ce trebuie subliniat este că gândul morţii era prezent în tot cursul vieţii egiptenilor, că viaţa lor era adesea o pregătire pentru moarte fiindcă depuneau osteneli nemăsurate pentru a se pregăti pentru moarte, pentru a-şi face un mormânt, a aduna obiecte de aşezat în acel mormânt, pentru a-l împodobi cu picturi, pentru a orândui preoţi ai Ka-ului lor care să ofere prinoase zeilor pentru ei etc. Şi cărţile de înţelepciune îi sfătuiesc pe egipteni: „Nu trebuie să mori dacă nu cunoşti locul unde trebuie să se odihnească leşul tău. Fă cunoscut locul unde doreşti să se odihnească rămăşiţele tale, ca să poţi fi îngropat. Închipuieşte-ţi acest loc ca drumul pe care trebuie să mergi… Împodobeşte locul (îngropăciunii tale) care este în vale, mormântul ce va adăposti rămăşiţele tale. Gândeşte-te la el în mintea ta ca fiind una din îndatoririle tale” (A. Volten, Op. Cât., p. 72).
Astfel alegerea şi împodobirea unui mormânt extrem de costisitor se numără printre datoriile cele mai importante ale omului cât trăieşte. Dar în mormânt se introduce un corp mort care trebuie zeificat, prefăcut în Osiris, adică făcut nemuritor şi incoruptibil, nesupus stricăciunii şi putrezirii.
Cadavrul omului răposat era supus procesului de mumificare pe care ni-l descrie Herodot (II, 86–88) şi Diodor de Sicilia (I, 91–92) ce în esenţă constă în extragerea creierului cu un cârlig, apoi prin extragerea organelor interne care se tratează cu diferite parfumuri şi substanţe aşezându-se în vasele numite de greci canope. Apoi, corpul este supus acţiunii natronului (sare de natriu) vreme de şaptezeci de zile nu mai mult. După cele şaptezeci de zile se spală corpul, se înfăşoară în benzi de in şi se aşază leşul într-un coşciug de lemn de formă umană, care este pus apoi în mormânt. Dar existau şi îmbălsămări mai ieftine, care se făceau mult mai repede. Odată mumia instalată în mormânt, se făceau ritualurile ceremoniei Upra care îl transformau pe răposat în zeul Osiris, dându-i-se sceptrele, cununile şi semnele zeului şi ale regilor. Dar, după ce corpul mumificat al defunctului a fost aşezat în mormânt, imaginile trupului său de lemn, de piatră, de metal devin vii, prin unirea lor cu Ka-ul (sufletul personal) al omului mort, tot astfel cum se pot uni şi cu ba (suflet relativ independent de corp) în vreme ce akh-ul său (suflet legat de eternitate) se ridică la ceruri. Alimentaţia omului după moarte se face prin formule magice care fac păsările, vitele, fructele, prăjiturile pictate pe pereţii mormântului să prindă viaţă şi să se aşeze pe mesele şi pe tăvile celor defuncţi. Dar în Imperiul Vechi numai regele singur putea, prin riturile osiriene descrise de Textele Piramidelor, să devină zeu nemuritor; după răscoalele, răzvrătirile şi mişcările populare de la sfârşitul Imperiului Vechi toţi egiptenii devin nemuritori şi zei, dotaţi cu cele trei suflete Ka, ba şi akh (niciunul din ele nu corespunde conceptului nostru de suflet căci copţii, devenind creştini, împrumută termenul grec de psyche pentru „suflet”).
Adică toţi egiptenii devin zei, după moarte, şi se scrie: „Osiris – cutare” pentru a numi pe un om răposat. Dar, spre a instrui pe oamenii din straturile mai de jos ale societăţii egiptene asupra drepturilor şi datoriilor lor după moarte, au fost răspândite speculaţiile teologice pretutindeni, de unde o mare dezvoltare a literaturii religioase, care este rezumată în Cartea Morţilor (în ceea ce priveşte vrăjile şi descântecele ce îl fac pe om după moarte rege, zeu şi părtaş la personalitatea lui Osiris).
Nu este mai puţin adevărat că s-au aflat printre egipteni şi sceptici care au pus la îndoială şi destinul lor osirian şi viaţa după moarte şi fericirea viitoare, aşa cum se poate citi, în Cântecul harpistului, îndemnul „să bem şi să mâncăm căci mâine vom muri”:

„Cheltuieşte-ţi ziua vesel, Neferhotep,
Tu, preotule prea destoinic, cu mâinile curate
Am auzit de cele ce au fost în trecut,
Zidurile lor s-au năruit,
Locurile lor nu mai există,
Ele sunt ca şi cum n-ar fi fost niciodată
Din vremurile zeului.
Ia seama şi cugetă la drumul tău când vei fi luat (de moarte),
De acolo nimeni nu s-a înturnat înapoi.
Petrece-ţi ziua cu veselie!”
(Constantin Daniel, Op. Cât., p. 91).

Însă viaţa trăită ca o pregătire constantă pentru moarte, – existenţă veşnică şi netulburată de vicisitudini – a fost preocuparea continuă a generaţii şi generaţii de oameni în Egipt.

Ştiinţa egipteană

În decursul dezvoltării ei – vreme de 3000 de ani – civilizaţia egipteană a acumulat cunoştinţe ştiinţifice esenţiale care au iradiat apoi în toate statele din lumea Mediteranei. Dacă nu ar fi să cităm decât invenţia sticlei, a emailului, a instalaţiei de irigaţie numită şaduf sau a roţii olarului, am enumera numai câteva din multele realizări practice ale minţii egiptenilor. Dar nu putem opune ştiinţa greacă, care ar fi fost plină de aspiraţie teoretică, cosmologică şi metafizică, celei egiptene, care ar fi ţintit mai ales la aplicaţii practice, utilitare (A. Rey, La Science orientale avant les Grecs, ed. A II-a 1942, p. 335), fiindcă această teză idealistă este contrazisă de faptele actuale când cercetările ştiinţifice teoretice au ca scop final aplicaţiile în practică. De altfel, Francis Bacon (1561–1626), unul din creatorii metodei experimentale, scrisese acum trei secole şi jumătate: „Tantum scimus quantum possumus” „atât ştim cât putem”, adică cunoştinţele noastre, teoretice nu sunt valabile, adevărate, decât în măsura în care le putem aplica practic.
Pe de altă parte într-o expunere asupra ştiinţei egiptene trebuie să luăm în seamă faptele următoare:
1. Nu putem aprecia ştiinţa Egiptului, după scrierile ştiinţifice care ne-au rămas de la el ci de la realizările faptice, împlinite. De pildă nu are sens şi nicio justificare să afirmăm că geometria sau aritmetica egipteană nu ajunseseră decât la cunoştinţe elementare când egiptenii au putut construi enormele edificii ale piramidelor care implică neapărat cunoştinţe foarte dezvoltate în acest domeniu; studiul de dezvoltare al astronomiei la egipteni e dat de justeţea calendarului lor sau de orientarea perfectă a feţelor piramidelor şi nu de papirusurile găsite.
2. Nu ne-a rămas decât un mic număr de papirusuri ştiinţifice egiptene căci climatul umed al deltei Nilului a nimicit urmele strălucitei civilizaţii din Egiptul de Jos. Apoi acele papirusuri care au fost găsite, au fost aşezate în morminte alături de mumiile unor dregători bogaţi şi rostul acestor scrieri era să dea celor răposaţi cunoştinţe elementare în lumea de dincolo. Nu a fost descoperită biblioteca vreunui templu care să conţină scrieri ştiinţifice, iar celebra bibliotecă din Alexandria a fost arsă şi nimicită precum se ştie. Pe de altă parte putem presupune pe bună dreptate că grecii, care au stăpânit vreme de aproape 900 de ani Egiptul (332 î.e.n. – 642 e.n.), au împrumutat multe cunoştinţe ştiinţifice de la egipteni, astfel nu ne-am putea explica de ce mari matematicieni, geografi, fizicieni greci sunt născuţi sau trăiesc la Alexandria şi de ce tocmai acest oraş egiptean devine centrul intelectual al lumii elenistice.
Şi de asemenea trebuie să considerăm că mulţi dintre gânditorii greci care au emis teorii ştiinţifice celebre în vremea lor au învăţat în Egipt, de exemplu Thales din Milet, Empedocle, Pitagora, Hipocrate etc.
3. De asemenea trebuie luat în consideraţie că vechii meşteşugari egipteni păstrau cu grijă secretul procedeelor lor tehnice şi nu le-ar fi scris pe suluri de papirus, poate fiindcă nu ştiau să scrie. Dar aceste procedee tehnice, chiar dacă nu sunt ştiinţă teoretică, aveau o însemnătate tot atât de mare. Căci, ca să luăm un exemplu la îndemână, cercetări îndelungate, încercări reuşite şi nereuşite, apoi numeroase observaţii i-au condus pe pictorii egipteni la compoziţia misterioasă a culorilor lor care nu s-au şters vreme de 5000 de ani, în timp ce culorile noastre se şterg deseori în câteva decenii.
4. Merită să accentuăm limitările pe care magia şi interdicţiile sau prohibiţiile religioase (tabu-urile) le-au impus ştiinţei egiptene. Cel mai fantastic exemplu este nefolosirea fierului ca fiind spurcat, prihănit, vreme de un mileniu. Dar medicina egipteană nu utiliza produse care aveau o legătură cu zeul Seth, cum ar fi plumbul (conspiratorii care l-au ucis pe Osiris au turnat plumb peste chivotul său), sau produse de culoare roşie (culoarea lui Seth) ori produse organice provenite de la animale ale lui Seth.
5. S-au scris multe lucrări şi articole despre „ştiinţa misterioasă a faraonilor” şi s-au dezvoltat mult ideile legate de această temă fantastică. Este foarte îndoielnic dacă o atare „ştiinţă” a existat vreodată şi nu se ştie nimic precis despre ea.
Dar egiptenii vechi aveau totuşi o serie de tehnici şi procedee pe care nu le cunoaştem şi nu le putem explica, cum ar fi de pildă: luminarea culoarelor din mormintele subterane lipsite de oxigen (unde orice făclie se stinge), prelungirea vieţii umane până la 110 ani, vârstă la care au ajuns faraoni şi viziri; tăierea rocilor dure în blocuri imense şi ridicarea lor la mari înălţimi (statuile mişcătoare ale zeilor); ţesătura nespus de fină a rochiilor transparente purtate de femeile egiptene; compoziţia culorilor lor pentru pictură etc. În lumina acestor procedee şi tehnici, precum şi a multor altora care au fost împrumutate de la egipteni de către popoarele învecinate, se poate vorbi de o „ştiinţă secretă”, ţinând seama, însă, că în antichitate toate procedeele utile erau ţinute secrete, ca şi în evul mediu european.

I. Medicina

Desigur medicina este cea mai veche dintre ştiinţe căci ea pare a fi mai veche decât omul însuşi întrucât la multe animale se află activităţi tămăduitoare (cf. N. Vătămanu şi G. Brătescu, O istorie a medicinei, Bucureşti, 1975, p. 9), precum curăţirea rănilor, alimentarea cu anumite ierburi şi fructe, îmbăierea în ape termale etc.
Medicina a fost practicată în epoca predinastică de practicieni calificaţi şi aşa se poate explica faptul că primul papirus medical, adică primul tratat de medicină egipteană, este din secolul al XXVIII-lea înainte de era noastră. Cele mai însemnate papirusuri medicale datează însă din Imperiul Nou, dar reproduc texte din Imperiul de Mijloc sau chiar din Imperiul Vechi (papirusul de la Kahun, papirusul Edwin Smith, papirusul Ebers, papirusul de la Berlin).
Bolile au fost puse de egipteni pe seama unor cauze supranaturale – „un zeu, o zeiţă, un mort sau o moartă, un duşman sau o duşmancă” care au provocat prin mijloace magice afecţiunea celui suferind sau au intrat înlăuntrul corpului său care devine „posedat”, stăpânit de o forţă exterioară lui şi suprafirească. Alungarea acestor duşmani sau zei potrivnici, ori morţi se făcea prin procedee vrăjitoreşti, magice, care comportau un descântec cu un text recitat, un ritual de dans sau de cânt, atingerea cu anumite obiecte magice, ingerarea unor plante sau substanţe fermecate şi date de magician costumat într-un veşmânt special şi ajutat de fumigaţii pentru purificare ca şi de spălări cu apă din Nil.
Redăm un astfel de descântec (incantaţie) din papirusul medical de la Berlin:

O, tu boală
Care sfărâmi oasele
Şi faci să se macine pietrele
Când intri în vine,
Ieşi afară,
Şi du-te în bălţi
Şi pe pustii!
Du-te în bălţi
Şi pe câmpuri
Până în pustiile pustii

Glasul lui Ra
O strigă pe purtătoarea veştilor
Pentru că pântecul acestui copil Căruia Isis îi va da viaţă Este bolnav
„De cine va fi alungată boala?”
„Va fi alungată cu un descântec
Care o va izgoni din casă
Atunci ea va cădea şi va fugi”.

„Iată s-a iscat un foc
Cine o să-l stingă?”
— „O să fie stins de descântecul
Care-l va alunga din casă
Eu apăr mădularele
Cu descântecul care-l alungă din casă
Până ce boala va fi gonită
Din cap
Din frunte
Şi din toate mădularele Pe care Khnum le-a creat Pentru acest copil
Pe care îl va naşte Maică-sa.
(Ion Acsan şi Ion Larian Postolache, Poezia Egiptului faraonic, Bucureşti, 1974, pag. 100–101).

Descântecul era însoţit mai totdeauna de un leac şi pentru a se vindeca o arsură se spunea un descântec în care bolnavul era identificat cu Horus; cel ce descântă se identifică cu Osiris sau, dacă e femeie, cu Isis:
„Fiul meu Horus este în flăcări pe platoul pustiu. Acolo nu este apă. Eu nu sunt acolo. Eu aduc apă de la marginea bălţii pentru a stinge focul”. Formula de pronunţat deasupra laptelui unei femei care a născut un băiat, şi care se unge peste arsură. Papirus Ebers, nr. 500).
Cu timpul, constatându-se că leacul singur – laptele unei femei este suficient în cazul unei arsuri de gradul I – s-a renunţat la descântec. Şi în felul acesta s-au aplicat numai medicaţii trecându-se de la medicina magică la cea empirică, vrăjitorul fiind înlocuit de vraci.
Dar niciodată în medicina egipteană nu s-a renunţat cu totul la descântece, la concepţii magice sau teologice. Se spunea că un anumit leac a fost aflat „printre scrieri vechi la picioarele zeului Anubis, în oraşul Letopolis” (Papirusul Ebers N. 856). Erau boli care se tratau numai de vrăjitori prin procedee magice, cum era de pildă muşcătura de scorpion (ce nu se putea vindeca decât printr-un descântec în care erau chemaţi zeul Thot şi zeiţa Isis sau prin înghiţirea apei ce spălase texte şi statui lecuitoare). Dar acelaşi personaj era şi vrăjitor – magician şi medic – cum întâlnim de pildă în Imperiul Vechi pe un oarecare Iri. Atât reţetele cât şi metodele terapeutice egiptene au fost studiate exhaustiv în cele cinci volume ale lui H. Grapow, Grundriss der Medizin der alten Ägypter, vol. I, Berlin, 1954, la care îndreptăm pe cei ce vor să cunoască amănunţit medicina egipteană. În cadrul acestui volum, şi în spaţiul ce ne este rezervat, nu vom putea expune decât liniile generale în această problemă.
Zeii care puteau interveni pentru vindecarea bolilor omului erau Osiris, Isis, Thot, apoi Ra, tatăl zeilor, în fine Imhotep şi, în epoca ptolemeică, Sarapis, zeul universal. Isis, stăpâna magiei, este protectoare a mamei şi a copilului, patronează fecunditatea şi maternitatea. Zeul Thot este „cel ce ştie”, căpetenia scribilor şi a ştiinţei în general.
Dar mai existau multe alte zeităţi tămăduitoare (ca Meskhenet, personificarea cărămizii pe care femeia stătea în genunchi spre a naşte), apoi Sekhmet, zeiţa cu cap de leoaică, zeiţă a ciumii şi a bolilor contagioase; Bastet, zeiţa din oraşul Bubastris din Deltă, cu corp de pisică, protectoare a femeilor gravide; Selket, zeiţa scorpion; Tueris, zeiţa cu chip de hipopotam, adorată ca zeiţă a fecundităţii, ce ocroteşte pe femeia care a născut etc.
Medicii îşi transmiteau arta din tată în fiu, ca multe profesiuni, meşteşuguri şi slujbe de altfel, şi un medic trecea fiului său ştiinţa sa pe care o practica în tot cursul vieţii.
Nu existau şcoli de medicină, dar viitorul medic primea educaţia unui scrib şi din „atelierele” acestora au ieşit papirusurile medicale ce ne-au parvenit.
Medicii erau uneori salariaţi ai statului şi Diodor de Sicilia scrie: „În expediţiile militare şi în călătorii toată lumea era îngrijită absolut gratuit, medicii fiind retribuiţi pe cheltuiala întregii societăţi” (I, 82). Existau „şefi ai medicilor”, „medici şefi”, şi chiar „medici inspectori” în statul birocratic egiptean, care avea şi un „medic şef al Sudului şi unul al Nordului”. În fine curtea faraonului avea un „medic şef al Curţii” şi un „medic şef al regelui”. Herodot (II, 84) afirmă în mod peremptoriu specializarea strictă a medicilor: „fiecare medic trata o singură boală sau mai multe”. Medicii, după spusele aceluiaşi istoric grec, erau foarte numeroşi, unii pentru afecţiunile oculare, alţii pentru cap, alţii pentru dinţi, alţii pentru abdomen, în fine alţii pentru bolile interne.
Existau tratate de medicină consacrate fiecărei specialităţi.
Cunoştinţele anatomice ale vechilor egipteni nu erau prea vaste deşi practica mumificării ar fi trebuit să le dea aceste cunoştinţe.
Nu cunoşteau rolul arterelor şi ale venelor şi nici circulaţia sângelui, cum se pare că nu au cunoscut rinichii, nici pancreasul. Dar inima era considerată ca organul central al corpului omenesc şi acela în care rezida inteligenţa şi mai ales afectivitatea umană.
Cât priveşte terapeutica afecţiunilor interne, bolile respiratorii ocupau un rol de seamă. Simptomul lor esenţial, tusea, se trata cu remedii pe care le regăsim identice şi în celebrul Corpus hippocraticum care cuprinde reţetele şcolii hipocratice, luate deci din medicina egipteană.
Un remediu esenţial în tuse este mierea sau chimenul, amestecat cu miere, ori smântână, sau roşcove. Se făceau şi inhalaţii în tuse. „Alt remediu: smirnă, răşină aromată, pulpă de curmale în părţi egale, se vor zdrobi împreună. Vei căuta şapte pietre şi le vei încălzi la foc. Vei lua una după aceea şi vei pune pe ea acest remediu şi vei acoperi piatra cu un vas nou, al cărui fund a fost găurit. Vei pune tulpina scobită a unei trestii în această gaură, şi vei pune gura la capătul (de sus) al acestei trestii, astfel ca să înghiţi vaporii ce ies de acolo. Vei face la fel cu celelalte pietre. După aceea vei mânca ceva gras, carne, grăsime sau ulei”. (Papirus Ebers Nr. 325). Trebuie să recunoaştem că este un mod ingenios de a face inhalaţii şi extrem de simplu şi eficient. În ceea ce priveşte ingerarea de grăsime după inhalaţii, ea ar putea favoriza expectoraţia.
Reţetele prescrise în bolile tubului digestiv sunt, de asemenea, foarte asemănătoare cu cele hipocratice. În constipaţie se prescriau seminţe de ricin, de mestecat şi înghiţit cu bere.
Hematuria, atât de frecventă în maladia numită bilharzioză atât de frecventă şi azi în Valea Nilului şi provocată de un parazit Bilharzia, se trata cu o mulţime de remedii de origine vegetală şi animală.
Cât despre afecţiunile extremităţii cefalice, se recomandau unguente, fricţiuni, bandaje dar se interzicea folosirea vreunei medicaţii orale. Bolile oculare s-au bucurat de multă atenţie din partea medicinii egiptene, căci erau mulţi ocultişti şi se bucurau de o mare reputaţie şi peste hotare. Tratatul din Papirusul Ebers cu privire la bolile oftalmologice cuprinde peste o sută de reţete. Foarte răspândit în Egipt era trahomul, conjunctivita granuloasă care se trata cu fiere de broască ţestoasă amestecată cu laudanum (extract de opiu), sau un amestec de galenă (sare de plumb), argilă galbenă, pământ de Nubia, natron roşu, ce se puneau sub pleoape. În hemeralopie, boală în care dispare vederea din timpul nopţii, se recomanda un tratament foarte eficient: ficat de bou pus la un foc de tulpini de grâu sau, de orz şi care a fost pătruns de fumul ce iese din acestea. Ori şi astăzi hemeralopia se vindecă cu ficat crud care conţine multă vitamină A, a cărei lipsa produce afecţiunea.
În metroanexite şi anexite se făceau injecţii vaginale sau irigaţii vaginale chiar cu răşină de terebint şi ţelină macerate în lapte de vacă, sau se injecta sămânţă de cânepă amestecată cu miere (efect analgezic şi antiinflamator), ori se făceau instilaţii cu sucul anumitor plante ori fructe.
Pentru a recunoaşte dacă o femeie este însărcinată: „vei pune orz sau grâu în doi saci mici de pânză pe care femeia o va uda cu urina sa în fiecare zi. Se vor adăuga curmale şi nisip în cei doi saci. Dacă orzul şi grâul germinează va avea copii” (Papirusul medical din Berlin nr. 199). Un alt mijloc pentru diagnosticul gravidităţii, reprodus în aceiaşi termeni şi de Hipocrate în tratatul său Despre femeile sterile: „Mijloc pentru a deosebi o femeie care poate să nască de o femeie care nu poate concepe copii. Vei face ca un căţel de usturoi udat (cu apă) să rămână toată noaptea, până dimineaţa, în vaginul ei. Dacă mirosul de usturoi îi va ajunge în gură, atunci ea va fi însărcinată, dacă mirosul de usturoi nu-i ajunge în gură ea nu va fi gravidă niciodată”. (Papirusul Caresbergm nr. 4).
Diagnosticul acesta al sarcinii, făcut de egipteni, este foarte raţional. Într-adevăr în sarcină creşte mult secreţia de foliculină, care se elimină prin urină. Ori foliculină este o substanţă care accelerează mult creşterea vegetalelor şi a seminţelor lor. De aceea grâul şi orzul udat cu urină de femeia gravidă vor germina mult mai repede decât cel udat cu urina unei femei care nu este însărcinată.
Naşterea se făcea la femei numai în poziţie ortostatică, adică nu era culcată când năştea ci stătea pe vine pe o cărămidă sau pe o rogojină (greutatea fătului ajută deci trecerea prin colul uterin dilatat şi prin bazin). Se administrau unguente, masaje, supozitoare, poţiuni sau irigaţii şi instilaţii pentru grăbirea naşterii.
Chirurgia ocupă un loc privilegiat în Egipt pentru că mijloacele terapeutice magice lipsesc aproape cu desăvârşire. Papirusul Edwin Smith (studiat la noi de profesorul Ion Banu; vezi „Studia et Acta Orientalia”, vol. V-VI, 1967, p. 117), este un tratat de chirurgie osoasă şi de patologie externă, redactat aproape ştiinţific, care descrie cu multă acribie simptomele diferitelor plăgi sau fracturi, fixând pentru fiecare din cele 48 de cazuri de răniri pronosticul: rană incurabilă sau curabilă („o boală pe care o voi vindeca”). Descrierea unei luxaţii a vertebrelor cervicale (cu secţiune medulară) este magistral descrisă:
„Dacă examinezi un om care are o înfundare (luxaţie) la o vertebră a gâtului şi dacă vezi că din această cauză nu mai are putere în mâinile sale şi în picioarele sale (adică are o tetraplegie, Nota trad. Român), că membrul său este în erecţie şi că urina sa curge fără să-şi dea seama de aceasta (adică are incontinenţă urinară, Nota trad. Român), iar pe de altă parte abdomenul i s-a umflat (adică are timpanism abdominal, Nota trad. Român), iar ochii îi sunt plini de sânge (adică are o hemoragie sub-conjunctivală, Nota trad. Român) este vorba de o înfundare (luxaţie) a unei vertebre a gâtului… Vei spune în acest caz: Un om care are o înfundare (luxaţie) a unei vertebre a gâtului, de vreme ce nu mai are putere în mâinile şi picioarele sale, iar urina i se scurge picătură cu picătură, suferă de o boală de nevindecat”. (Papirus Edwin Smith, nr. 31).
Tratamentele administrate de medici trebuiau să fie conforme reţetelor clasice prescrise în tratate încă din epoca Imperiului Vechi. „(Egiptenii) stabilesc tratamentul bolilor după reţete scrise, redactate şi transmise de un mare număr de medici celebri. Dacă, urmând preceptele cărţii sacre, (medicii) nu reuşesc să salveze pe bolnav, sunt declaraţi nevinovaţi şi scutiţi de orice blamare; dacă, dimpotrivă, ei acţionează în chip contrariu reţetelor scrise, pot să fie acuzaţi şi condamnaţi la moarte, legislatorul gândindu-se că puţini oameni ar putea fi în stare să găsească o metodă curativă mai bună decât cea urmată de atâta vreme şi stabilită de cei mai buni oameni pricepuţi în această artă”. (Diodor de Sicilia, I, 82).
Astfel se explică imobilismul şi lipsa oricărui progres făcut de medicina egipteană, care conserva tratamente şi reţete tradiţionale vechi de milenii, dar care totuşi nu sunt toate fără nicio valoare căci au fost însuşite de medicii greci din şcoala lui Hipocrate în tratatele căruia, apocrife sau originale, figurează un mare număr de procedee terapeutice egiptene.
Dar medicii egipteni recomandau măsuri de igienă stricte în ceea ce priveşte locuinţa, hrana, viaţa sexuală, apoi înmormântările, şi acordau o mare însemnătate igienei copilului mic.
Se recomanda ca oamenii să nu circule seara în amurg, atunci când mişunau ţânţarii, dintre care anofelii, precum se ştie, puteau propaga malaria („frigurile de baltă”), molimă cumplită care a dus la nimicirea multor state-cetăţi greceşti şi mesopotamiene şi poate la prăbuşirea civilizaţiei greceşti dar a bântuit cu furie şi în Iudeia şi la Ierusalim chiar curmând vieţile multor oameni. (cf. Mat, VIII, 14–15).
Putem conchide că medicina egipteană a fost fixată într-un conservatorism rigid care s-a menţinut la cunoştinţele descoperite la începutul Imperiului Vechi, dar aceste cunoştinţe au fost totuşi în stare să facă faţă necesităţilor medicale şi chirurgicale din epoca lor, medicii egipteni fiind celebri în tot Orientul antic (cf. Herodot, III, 128). Influenţa medicinei egiptene a fost pe de altă parte considerabilă asupra celei greceşti şi romane care, precum este cunoscut, au precumpănit în medicina europeană, dar şi islamică, până în secolul al XVII-lea e.n.

II. Matematica

Cunoştinţele matematice ale vechilor egipteni nu pot fi evaluate după puţinele izvoare scrise ce le avem şi ar fi absurd să deducem că „matematica şi astronomia n-au jucat decât un rol cu totul neglijabil în dezvoltarea civilizaţiei egiptene” (precum scrie J. Vercoutter), doar din slabele date ce ne-au parvenit despre matematicile egiptene. Căci nu posedăm decât două papirusuri foarte fragmentate din epoca Imperiului de Mijloc (papirusul matematic de la Kahun şi cel de la Berlin), apoi două papirusuri matematice din Imperiul Nou (papirusul Rhind şi cel de la Moscova), un text matematic pe piele, apoi două tăbliţe de lemn aflate în Muzeul din Cairo. Niciun tratat didactic, comparabil cu cele ce expun cazurile medicale şi terapeutica lor sau chirurgia, nu a parvenit până în zilele noastre.
De aceea cunoştinţele matematice ale egiptenilor trebuiesc deduse din felul în care au fost concepute construcţii, canale, zăgaze. Este imposibil şi ilogic de pretins că s-ar fi putut construi piramidele de la Gizeh fără cunoştinţe matematice care le depăşesc cu mult pe cele aşternute în scris pe papirusurile matematice, aşa de sărace, pe care le posedăm.
Putem deduce cunoştinţele matematice ale egiptenilor din realizările arhitecturii lor, aşa cum vom putea deduce nivelul general al cunoştinţelor astronomice din calendarul sau din orientarea monumentelor egiptene.
Sistemul numeric egiptean a fost, de la începuturile istoriei, decimal, adică numărul degetelor mâinii a slujit probabil ca temei pentru numeraţie într-o epocă foarte veche. Egiptenii nu au cunoscut un semn special pentru „zero”, deşi scribii par uneori să-l fi intuit întrucât lăsau un spaţiu gol acolo unde noi cei de azi am fi scris „zero”. Scrierea egipteană avea un semn special pentru „un milion” şi uite semne speciale pentru unităţi, zeci, sute, mii, zeci de mii, sute de mii.
În hieroglifică scrierile cu valori mai mari sunt aşezate înaintea celorlalte. Desigur acest sistem impune repetarea unui număr foarte mare de semne şi, deci, este extrem de greoi. Dar scrierea hieratică şi cea demotică simplifică scrierea cifrelor deşi, din cauza acestui sistem de scriere complicat, scribii făceau numeroase greşeli.
Metrologia egipteană nu se prezintă ca un întreg sistematic, cum nu a fost nici metrologia Ţărilor Române până la introducerea sistemului metric, sau a Franţei până la Revoluţia din 1789 şi cum este şi actualmente metrologia Regatului Unit al Marii Britanii, Scoţiei şi Ţării Galilor. Căci fiecare dintre măsurile de capacitate (de lungime, de greutate etc.) are terminologia şi subdiviziunile ei specifice.
Unitatea de măsură pentru capacitate este hekata, care are circa 4,50 litri şi se subdivide în alte măsuri de capacitate. Pentru lichide se foloseşte o măsură numită hin, care ar trebui să aibă o zecime dintr-o hekata dar în fapt – după cum au stabilit egiptologii – are circa 0,50 litri.
Pentru lungime măsura fundamentală este „cotul”, meh, dar se pare că au existat mai mulţi „coţi” variind după nome, după epocă.
Cel mai folosit era „cotul mic” ce măsura 45 cm, care se subdividea în 6 „palme” şesep sau în 24 de „degete” djeba. „Cotul regal” măsura circa 52 centimetri dar nu a existat niciodată un „cot piramidal”, cu care piramidologii, adică cei ce afirmă că piramidele cuprind o doctrină ezoterică exprimată în dimensiunile lor, vor să ne convingă de justeţea afirmaţiilor lor (cf. În limba română V. V. Moisescu, Taina tainelor din piramida lui Keops. Semnificaţia factorului deficient, Buc., 1944, şi V. V. Moisescu, Armonia Universala. Concluziile descifrării enigmei Marii Piramide, Bucureşti, 1947).
Multiplii „cotului” sunt prăjina khet (literal „lemnul”) care măsoară 100 de „coţi” şi iteru (literal „râul”) care măsoară 20.000 de coţi regali, adică 10,5 kilometri.
Unitatea de măsură pentru suprafaţă era numită setat sau arura, care avea 2735 metri pătraţi, adică circa un sfert de hectar. Arura se diviza în ceea ce egiptenii numeau tot meh „cot” o fâşie de pământ lungă de 100 de „coţi” şi lată de un „cot”.
Greutatea cea mai des folosită era numită deben şi avea circa 91 grame (fiind subîmpărţită în 10 kite).
Rezultatul unei măsurări se exprima scriind întâi numele unităţii de măsură urmat de numărul de unităţi. De exemplu „grâul din Egiptul de Sus – hekata două sute patru zeci şi două”.
Aritmetica egipteană, ca toate aritmeticile, se rezumă de fapt la o operaţie de numărare, de aceea memoria joacă un rol mare în învăţarea aritmeticii elementare. Dar în vreme ce noi învăţăm pe dinafară adunările şi scăderile elementare, ca şi tabla înmulţirii – ceea ce ne permite să efectuăm cu mare repeziciune toate operaţiile simple elementare – egiptenii nu mergeau decât până la 2 şi nu înmulţeau şi nu împărţeau direct decât cu 2. De exemplu pentru a afla rezultatul lui 3X4, egipteanul scria: X1 (o dată) 3; 2.3+3=6; 3.3+3+3+3=12 ceea ce face în total.
Adică înmulţirea se făcea dublând de fiecare dată numărul care trebuia înmulţit (în exemplul de mai sus) până se ajungea la numărul de dublări impus de înmulţitor (în exemplul de mai sus 3 dublări). Apoi se transcria rezultatul final. Înmulţirea cu cifrele 10, 100 şi 1000 era desigur mult uşurată de faptul că sistemul de numeraţie era decimal şi scribul egiptean înmulţind, de pildă, 4 cu 100 nu avea decât să adauge hieroglifa însemnând sută la cifra 4 şi avea rezultatul: 400.
Împărţirea se făcea în acelaşi mod ca şi înmulţirea dar în sens invers.
Pentru a împărţi pe 168 la 8 scribul scria în două coloane separate, dublând de fiecare dată cifra 8:


Odată scris acest tabel el căuta în coloana din dreapta (nu în cea din stânga ca în cazul înmulţirii) cifrele care, adunate, dau numărul ce trebuie împărţit la 8, adică 168. El alege deci din coloana din stânga: 8, 32, şi 128 care adunate dau 168.
Apoi notează cu o linie numerele corespunzătoare în coloana din stânga adică 14, şi 16 care adunate la un loc dau soluţia căutata, adică: 21.
J. Vercoutter, după care am luat aceste exemple, scrie că: „Sistemul de calcul al egiptenilor era foarte lent şi nouă ni se pare complicat; însă în fapt procedeul egiptean nu cere niciun efort de memorie şi este surprinzător cât de simplu se pot face cu ajutorul lui înmulţiri din cele mai complicate. Aşa se explică de ce, spre deosebire de Mesopotamia, în Egipt n-au existat niciodată „table de înmulţire”. Scribul n-avea nevoie de ele fiindcă îi era îndeajuns să cunoască numai „tabla înmulţirii cu 2” (Jean Vercoutter, în La Science antique et medievale, Paris, 1957, trad. Rom. p. 34).
Pentru a scrie fracţiile, scribii egipteni au păstrat un procedeu foarte vechi care consta în împărţirea cu 2 a fracţiei iniţiale 1/2.
Este aşa-zisul ochi al lui Horus, care simbolizează fracţiile 1/2, 1/4, 1/8, 1/16 până la 1/64, după cum se vede mai jos:
Simbolul fracţiilor derivă de la un mit foarte vechi, conform căruia ochiul zeului Horus, fiul lui Isis şi al lui Osiris, ar fi fost smuls de zeul dezordinii şi al răului, Seth, şi împărţit în bucăţi. Ochiul întreg al zeului Horus, numit udjat (literal: (ochi „sănătos”) reprezintă ochiul omenesc cu iris, pupilă şi sprânceană dar, luată separat, fiecare parte a acestui ochi al zeului reprezintă o fracţie: 1/4, 1/8, 1/16 etc. De asemenea, scribii notau fracţiile care aveau ca numărător



unitatea, adică 1/2, 1/3, 1/4, 1/8 etc. Cu semnul hieroglific ce însemna „parte” sub care înscriau bastonaşele drepte ce reprezentau numerele până la zece sau semnele ce reprezentau cifrele în general. Mai exista şi alt sistem de notare al fracţiilor folosit pentru suprafeţele de teren dar, indiferent de sistemul de scriere al fracţiilor folosit, scribii egipteni nu scriau fracţii decât cu numărătorul 1: 1/10, 1/14 etc., adică „părţi alicote” ale unităţii.
În ceea ce priveşte fracţiile multiple ale părţilor alicote, cum ar fi de exemplu 2/5, scribii scriau în locul ei adunarea 1/31/15. De aceea calculele cu fracţii erau lungi şi ocupau un mare spaţiu în papirusurile contabile.
Operaţiile cu fracţii se făceau pe aceleaşi principii cu care se opera cu numere întregi, adică dublarea sistematică. Când numitorul, adică numărul care este scris sub linia despărţitoare a fracţiei, este un număr par, operaţia nu prezintă nicio dificultate. Dacă însă numitorul era impar, atunci scribul egiptean trebuia să înceapă un număr de operaţii complicate. De fapt orice fracţie de tipul 4/n în care 4 este un număr impar poate fi descompus într-un număr de fracţii în care numitorul este 1. Pentru că această descompunere a fracţiilor cere calcule lungi şi complexe, scribii au stabilit un tabel de descompunere a fracţiilor cu numitorul impar. Acest tabel juca un mare rol în învăţământ şi el reprezintă partea cea mai lungă a papirusului matematic Rhind. Cu ajutorul acestor tabele de descompunere a fracţiilor se puteau face uşor operaţii pe fracţii având numitorul impar, iar grecii şi romanii au imitat procedeul.
Egiptenii au cunoscut foarte târziu moneda şi se pare că ea a fost la început destinată numai plăţii mercenarilor străini care o cheltuiau în ţările lor de baştină. Retribuţia tuturor slujbaşilor, scribilor, angajaţilor în administraţia faraonilor se făcea în natură. De aici o enormă contabilitate pentru repartiţia bunurilor, care reprezentau plata în natură a acestor funcţionari de toate categoriile, dar şi o imensă contabilitate pentru administrarea şi controlul producţiei în general. Astfel repartiţia avea o mare însemnătate în societatea egipteană şi acela care calcula ca această repartiţie să fie justă şi să nu deştepte proteste şi răzmeriţe era scribul matematician sau contabil. De aici rolul imens pe care îl au în papirusurile matematice egiptene problemele de împărţire în părţi proporţionale. Aşa se explică de ce egiptenii au păstrat până la urmă sistemul de fracţii cu numitorul 1, care facilita împărţirea concretă a bunurilor.
Rădăcina pătrată era numită de egipteni „colţ” şi această apelaţie derivă de la un pătrat împărţit printr-o diagonală în două triunghiuri. În papirusurile matematice citim că egiptenii extrăgeau corect rădăcinile pătrate dar nu cunoaştem procedeul lor exact.
Se pare că scribii aveau o idee destul de clară despre ce este o progresie aritmetică căci o serie de probleme sunt propuse în papirusurile matematice de tipul celei ce urmează: „(De împărţit) 100 de pâini la cinci oameni, şi anume 1/7 din partea primilor, la ultimi! doi oameni.
Care va fi diferenţa între părţi?” (Papirusul Rhind, problema nr. 40).
Scribul rezolvă această problemă reducând-o la o progresie aritmetică. De asemenea, alte probleme din papirusurile matematice dovedesc că scribii cunoşteau şi progresia geometrică.
O sumedenie de alte operaţii puse în papirusurile matematice ridică întrebarea dacă egiptenii cunoşteau sau nu calculul algebric. Ceea ce ne îndreptăţeşte să bănuim că aveau unele cunoştinţe algebrice este prezenţa în papirusuri a aşa-zisei probleme a grămezii pe care am putea-o traduce cu o problemă a cantităţii.
Aceste probleme ale grămezii sunt echivalente cu ecuaţiile noastre de gradul întâi şi unele chiar cu ecuaţiile de gradul doi. O astfel de problemă a grămezii se poate scrie în notaţiile noastre actuale:

x + 1/7 x = 19

Desigur egiptenii nu aveau noţiunea de ecuaţie în sensul nostru deşi calculul algebric a fost folosit de asiro-babilonieni, cu care egiptenii aveau unele legături (căci Egiptul a fost ocupat succesiv de asirieni şi de babilonieni).

Dar egiptenii rezolvau problema de mai sus pe două căi: fie prin împărţire directă a lui 19 cu 1 1/7, fie printr-un procedeu care a căpătat ulterior denumirea de regula falsi („regula falsei hipoteze”). Ea constă în următoarele: să presupunem că se cere să se rezolve ecuaţia (în notarea noastră actuală):



Mai întâi se ia ca soluţie expresia:

x =q1  q2 ...... qn,

Substituind în locul lui x această valoare, se obţine în generai, desigur, nu r, ci r h1 Pentru a obţine rezultatul corect trebuie înmulţită „valoarea falsă” iniţială, x1, cu raportul r/r1 adică: 

x = x1r/r1

În exemplul dat (problema 24 din papirusul matematic de la Londra) matematicianul egiptean a luat ca soluţie „falsă” iniţială numărul 7, ca cel mai potrivit pentru înmulţirea cu 1 1/7.
O problemă aflată în papirusul matematic Rhind este formulată astfel: „Cum trebuie împărţit 100 în două părţi astfel ca rădăcina pătrată a uneia să reprezinte 3/4 din cealaltă”. O astfel de problemă se formulează în zilele noastre algebric în notaţia de mai jos:



Or scribul egiptean găseşte ca rezultat numerele 8 şi 6, cifre care sunt perfect exacte, deci rezolvă ecuaţia de gradul doi.
O serie de egiptologi au afirmat că egiptenii ştiau să rezolve ecuaţiile de gradul doi, dat fiind că asiro-babilonienii rezolvau probleme cu ecuaţii de gradul doi, trei, patru, cinci şi şase chiar şi este cu neputinţă, după cum am arătat, să nu fi existat relaţii strânse între scribii egipteni şi cei mesopotamieni, dat fiind că faraonul poseda pe vremea lui Ikhunaton o cancelarie de scribi ce traduceau din cuneiforme asiro-babiloniene, la Tell el-Amarna, mesajele primite de la principii vasali din Siria şi Palestina şi le scriau în aceeaşi limbă.
Putem conchide că matematica egipteană avea un caracter utilitar, concret: împărţirea pâinilor în proporţii individuale de valori inegale, calcularea suprafeţelor agricole etc. Dar această concluzie nu este valabilă decât pe temeiul puţinelor papirusuri matematice pe care le posedăm.
Geometria a fost socotită de grecii vechi, de la Herodot, Diodor de Sicilia şi Strabon, drept o invenţie a egiptenilor, întrucât natura pământului Egiptului îi obliga să rezolve, încă din Imperiul Vechi, probleme de geometrie.
Desigur geometria egipteană ştia, cu milenii înainte ca strămoşii grecilor să fi ocupat Elada actuală, să calculeze suprafeţe şi volume cu destul de mare exactitate. De aceea Herodot (II, 109) scrie:
„Dacă râul (Nil) venea şi smulgea o bucată de pământ din moştenirea vreunui locuitor, acesta se ducea la rege şi declara cele ce i se întâmplase. (Faraonul) Sesostris atunci trimitea inspectori pentru a măsura cu cât ogorul a fost micşorat pentru ca impozitul să fie redus şi să fie încasat în proporţie cu ce a rămas din ogor.
Mi se pare că geometria a fost inventată cu această ocazie şi că ea a trecut din Egipt în Grecia”.
Scribii egipteni ştiau să calculeze suprafaţa unui triunghi dar şi a unui trapez şi reuşiseră – ceea ce este un fapt deosebit de important – să calculeze suprafaţa cercului.
Pentru a calcula suprafaţa triunghiului, egiptenii foloseau un procedeu grafic extrem de ingenios care are la bază tot dedublarea, sistem ce joacă un rol din cele mai mare în întreaga gândire matematica egipteană.



Egiptenii înscriau triunghiul A.B.C. într-un dreptunghi F Q B C, aflau suprafaţa acestui dreptunghi (baza înmulţită cu înălţimea) şi o împărţeau cu 2. Rezultatul era suprafaţa triunghiului A.B.C.
Trebuie să recunoaştem că procedeul folosit de egipteni era superior celui folosit de noi.
În ceea ce priveşte calcularea suprafeţei unui cerc, scribii o considerau egală cu suprafaţa unui pătrat având latura egală cu 8/9 din diametrul cercului. De aici se obţine 256/81 = 3,16, adică eroarea ce o comiteau faţă de valoarea cifrei 3,14 era de 0,63% adică, practic, neglijabilă.
Un succes remarcabil al geometriei egiptene este calculul volumului unui trunchi de piramidă:
„Modul de calcul al piramidei fără vârf; dacă ţi se dă o piramidă fără vârf, având 6 coţi în înălţime, 4 coţi (e vorba de cotul regal desigur) pe latura inferioară şi 2 pe latura superioară, calculează cu acest 4 ridicat la pătrat, se obţine 16; dublează pe 4, se obţine 8, calculează cu acest 2, ridicând la pătrat se obţine 4 (1); adună împreună aceşti 16 (2) cu aceşti 8 şi cu aceşti 4 (3) se obţine 28. Calculează (4) 1/3 din 6, se obţine 2; calculează (5) 28 de două ori, se obţin 56 (6); rezultatul (vezi) va fi 56. Ai găsit corect”.
Astfel calculul se face după acelaşi procedeu pe care-l urmăm aplicând formula:



Scribul egiptean nu da niciun fel de explicaţie a soluţiei propuse, el se mulţumeşte să arate operaţiile matematice care trebuiesc efectuate, fără să le justifice deloc. Scribul s-a preocupat de o problemă practică căci o mare parte din blocurile necesare construirii templelor, soclurile de statui, de asemenea, altarele sunt în realitate trunchiuri de piramidă pentru care trebuia calculat volumul.
Comună tuturor acestor probleme este, de asemenea, lipsa de explicaţii asupra modului cum se ajungea la formule. Fiindcă papirusurile matematice nu ne dau decât şiruri de cifre şi de operaţii. Este foarte plauzibil că asemenea texte matematice erau comentate şi explicate oral de către profesorii scribilor. Dar este de considerat şi ipoteza că scribii foloseau toate formulele din papirusuri, în faţa unei probleme oarecare, schimbând doar cifrele şi nu făcând calcule. Se foloseau deci aceste texte matematice ca nişte formule tip ce se aplicau orbeşte, în fiecare caz adecvat, doar schimbându-se valorile cifrice cu cele utile.

III. „Secretul” piramidelor

S-au scris despre „secretul piramidelor” sumedenie de cărţi şi noi am menţionat mai sus câteva lucrări apărute şi în limba română şi accesibile. Este adevărat că, din vremea grecilor vechi, marea piramidă a lui Cheops a fost socotită drept una din cele şapte minuni ale lumii. De aceea s-au afirmat în numeroase volume multe poveşti incredibile privind eventuale mesaje ezoterice ascunse în însăşi arhitectura piramidei. Vom expune mai întâi faptele exacte şi controlabile: este exact că axul culoarului de acces la morminte din piramida lui Cheops este centrat pe steaua polară din epoca construirii piramidelor cu o foarte mare preciziune: 4 minute a unghiului făcut în raport cu steaua a a Dragonului, ceea ce în vremea mai sus amintită reprezenta exact nordul geografic. Este exact, de asemenea, că cele 4 unghiuri ale bazei pătrate a piramidei lui Cheops sunt îndreptate către nord, est, sud şi vest, cu aceeaşi fantastică exactitate.
Este exact că înmulţind înălţimea piramidei lui Cheops cu 1 miliard, aflăm cu mare exactitate distanţa de la pământ la soare, adică 150 milioane de kilometri. S-a pretins că ar putea fi vorba de o simplă coincidenţă, dându-se argumente ce ni se par discutabile; dacă înmulţim înălţimea turnului Eiffel cu 10.000 aflăm raza planetei Marte sau dacă înmulţim înălţimea Arcului de Triumf din Paris cu 100.000 obţinem diametrul planetei Uranus.
Este exact, de asemenea, că dacă împărţim perimetrul pătratului care formează baza piramidei lui Cheops la înălţimea piramidei, obţinerii 6,28, adică dublu (iarăşi!) al cifrei π, adică 2π (π fiind egal cu 3,14). Cu alte cuvinte înălţimea acestei piramide este în acelaşi raport cu perimetrul pătratului ce formează baza ei, ca raza cercului în raport cu lungimea circumferinţei (egală, precum se ştie, cu 2πR în care π este 3,14, iar R este raza circumferinţei).
Aşadar putem deduce că arhitecţii egipteni, care au construit piramida lui Cheops, aveau cunoştinţă de cifra π=3,14 (cel puţin primele două zecimale).
Se poate iarăşi afirma că este o simplă coincidenţă, căci valoarea 3,14 nu putea fi cunoscută decât cu cunoştinţe de geometrie foarte întinse, sau cu instrumente de măsură de înaltă precizie dacă vrem să facem o evaluare directă a acestui număr.
Sau acest număr nu putea fi cunoscut decât prin mijloacele analize! matematice spre a se efectua calculul numeric, ceea ce nu a fost posibil în Europa decât după 1670 şi după Leibnitz. Şi se poate afirma fie că arhitecţii egipteni au căzut din întâmplare pe această valoare π, fie că preoţii egipteni deţineau unele secrete matematice care nu vor fi accesibile decât câteva milenii mai târziu.
Sunt exacte de asemenea următoarele fapte cu privire la marca piramida a lui Cheops: raportul între apotemă (perpendiculară coborâtă din vârful piramidei la baza triunghiurilor care formează feţele laterale ale piramidei lui Cheops) şi baza triunghiurilor care formează feţele piramidei, este egal aproximativ cu 1,618 care nu este altceva decât faimosul număr de aur O.
Este exact, de asemenea, că valoarea lui Φ, numărul de aur, nu a fost cunoscută decât la câteva milenii după clădirea marii piramide a lui Cheops.
Dar înclinarea medie a feţei piramidei lui Cheops este de 52°, şi numeroase alte piramide sunt clădite cu aceeaşi pantă de 52°. Nu există decât două explicaţii ale acestui fapt remarcabil: Prima, că egiptenii din Imperiul Vechi au cunoscut numărul π şi numărul iraţional Φ. A doua este că piramidele au fost construite iniţial în trepte şi s-a luat 3 1/2 coţi pentru lărgimea fiecărei trepte oblice, care urcă cu 7 coţi şi înaintează cu 2 (unităţi de măsură, în speţă cotul regal). Panta piramidei este atunci 7/8 1/22, adică 14/11, ceea ce reprezintă o medie a pantei feţelor de 51°50’35” care este la mijloc între 51°50’ şi 51°51’. În acest caz găsim 3,14 pentru π şi 1,62 pentru Φ ceea ce reprezintă valori apropiate de cele ce vor fi cunoscute după milenii.
Tot astfel este exact că la piramidele din Egiptul antic, a căror pantă faţă de orizontală este de 52° (şi nu de 51°50’, deci foarte apropiată de cea de 52°), suprafaţa fiecărei feţe triunghiulare a piramidei este egală cu pătratul înălţimii piramidei aproximativ, egalitatea absolută a acestui raport existând la o piramidă O perfectă.
Este exact, de asemenea, că celebrele camere mortuare ale piramidelor din Egipt sunt adesea la un astfel de nivel încât suprafaţa piramidei rămase (deasupra nivelului camerelor mortuare) să fie egală cu jumătatea suprafeţei bazei sale.
În fine este exact că desenul camerelor mortuare din piramide face să apară triunghiul (dreptunghi), calificat drept „sacru” de pitagoricieni mult mai târziu, a cărui ipotenuză are valoarea 5, iar cele două laturi, respectiv 3 şi 4. Era poate un fel de a controla exactitatea geometrică a camerei mortuare, din piramidă, fiindcă dacă laturile au valoarea de 5, 4 şi 3, triunghiul este dreptunghic căci 52=32+42.
Ce concluzii putem trage din aceste fapte care sunt actualmente recunoscute ca exacte? În niciun caz că piramidele ne transmit un mesaj peste veacuri despre viitorul lumii şi că ele ar proroci desfăşurarea evenimentelor viitoare, aşa cum au scris nenumăraţi „piramidologi”. Dar putem deduce că în epoca Imperiului Vechi, sau anterior, egiptenii şi-au însuşit vaste cunoştinţe matematice pe care nu le-au consemnat în scris sau au fost pierdute prin vremuri. Ulterior în ştiinţele matematice, ca şi în medicină, după cum am putut constata, s-a instalat un imobilism, un conservatorism care a barat drumul oricăror progrese noi.

IV. Astronomia.

De la început trebuie să arătăm că pentru studiul astronomiei egiptene nu găsim date exacte în papirusuri.
Cunoştinţele astronomice ale vechilor egipteni trebuie deci deduse fie din reprezentările astronomice care figurează în mormintele egiptene, fie din aşa-zisele „calendare în diagonală” care sunt zugrăvite pe sarcofagele dregătorilor din Imperiul de Mijloc, fie mai ales din calendarul egiptean însuşi, sau din orientarea mormintelor.
Nu posedăm papirusuri astronomice decât de la sfârşitul istoriei Egiptului, adică din epoca ocupaţiei romane a Egiptului (Papirusurile demotice Carisberg 1 şi 9, scrise după anul 144 al epocii noastre) care descriu o metodă de determinare a fazelor lunii.
Celelalte texte demotice egiptene – care se referă la poziţia planetelor pe bolta cerească – sunt mult influenţate de astronomia elenistică.
Ceea ce trebuie să accentuăm, însă, de la bun început este că în Egiptul antic n-a existat o astrologie ca la mesopotamieni. Adică în Imperiul Vechi, de Mijloc şi Nou nu s-a crezut ca în Babilon şi în toată civilizaţia asiro-babiloniană că eclipsele sau conjuncţiile diferitelor planete ar fi semne, indicaţii trimise de zei oamenilor asupra celor ce trebuie să facă şi că fiecare constelaţie este sub stăpânirea unei divinităţi. De asemenea, egiptenii nu au scrutat cerul pentru a afla viitorul ca asiro-babilonienii şi nici n-au afirmat că destinul fiecărui om este legat de constelaţiile sub care s-a născut. Desigur în perioada elenistică s-au scris papirusuri astrologice, ca şi în perioada persană (magii perşilor fiind mult influenţaţi de doctrinele astrologice ale asiro-babilonienilor), dar acestea nu au nimic comun cu gândirea egipteană propriu-zisă.
Calendarul egiptean, despre care s-a mai scris, se împărţea în 12 luni a câte 30 de zile fiecare; şi la cele 360 zile împărţite în 3 „anotimpuri” egale li se adăugau 5 zile în plus faţă de an, zile pe care grecii le numeau epagomene adăugate, suplimentare.
Aşadar anul egiptean avea 365 zile ca şi al nostru, spre deosebire de anul tuturor celorlalte popoare din antichitate care nu avea câtuşi de puţin această preciziune, mai ales dacă ne referim la calendarele lunare ale popoarelor semite. Lunile erau repartizate în 3 anotimpuri, fiecare având 4 luni: 1) Anotimpul I fiind Revărsarea (apelor Nilului) sau inundaţia; 2) Anotimpul II fiind Iarna sau ieşirea pământurilor de sub apă, peret în egipteană; 3) Anotimpul III fiind vara, în egipteană šemu „lipsă de apă”.
Egiptul n-a cunoscut o eră, un început fixat în timp al calendarului, cum au avut grecii vechi. În textele egiptene datele sunt fixate ţinând seama de anul domniei regelui aflat pe tron, şi se scria de pildă: „anul 3, luna a 2-a a verii, ziua a 2-a, sub (domnia) majestăţii sale regelui Egiptului de Sus şi de Jos, Ramses al III-lea”.
Dar între anul civil de 365 zile şi cel astronomic de 365 zile şi 1/4 exista o diferenţă pe care noi o compensăm introducând ani bisecţi (la 4 ani luna februarie are 29 zile, nu 28). Drept urmare, la egipteni, după 120 de ani de la începutul anului civil, care coincidea cu anul astronomic, anul civil era în avans cu 1 lună şi era necesar să treacă 1456 ani pentru ca anul civil să coincidă din nou cu anul astronomic. Această perioadă de 1456 ani se numea „perioadă sothiacă” de la numele stelei câinelui, Sothis sau Sirius în greacă, Sepedet în egipteană, cu care în Egipt se afirma că începe anul nou.
Căci din vremuri foarte vechi egiptenii observaseră că apele Nilului începeau să crească spre a inunda întreaga sa vale din momentul în care steaua Sothis, după ce fusese mult timp invizibilă la orizont, se putea vedea clar dimineaţa, înainte de răsăritul soarelui. Apariţia acestei stele marca deci anul nou astronomic.
Dacă în Egipt s-ar fi socotit mereu răsăritul heliacal al stelei Sothis drept începutul anului nou, ar fi existat un an civil care să coincidă cu cel astronomic. Atunci, întotdeauna, anotimpul inundaţiei ar fi durat de la 19 Iulie la 19 Noiembrie, iarna ar fi durat de la 19 Noiembrie la 19 martie, iar vara ar fi fost totdeauna de la 19 martie la 19 iulie.
Egiptenii, însă, nu au păstrat acest început al anului civil care să concorde cu anul astronomic, adică cu răsăritul heliac al stelei Sothis. Se ajungea astfel ca vara reală să cadă în timpul iernii din calendarul civil.
Se crede că introducerea acestui calendar solar, bazat pe răsăritul heliacal al stelei Sothis, s-a făcut fie în anul 2773 fie în anul 4229 (cu o aproximaţie de circa 12 ani). După cum se admite introducerea calendarului la prima sau la a doua data, există o „cronologie scurtă”, sau o „cronologie lungă” în istoria Egiptului, prima fiind însă mult mai admisă.
Totuşi preciziunea mare şi exactitatea anului astronomic egiptean – cel mai exact calendar din antichitate, pe care l-au adoptat şi romanii în timpul lui Iuliu Cezar (calendarul iulian) şi care, uşor modificat, există şi în zilele noastre (calendarul gregorian) – ne face să afirmăm cu oarecare veracitate că egiptenii au avut cunoştinţe astronomice temeinice, la o epocă veche, şi că aceste cunoştinţe s-au pierdut, nu au fost consemnate, sau nu ne-au parvenit nouă.
Alături de calendarul civil, care era întemeiat deci pe cel astronomic solar, egiptenii au folosit şi alte calendare, mai ales un calendar bazat pe fazele lunii, lunar, care slujea la fixarea sărbătorilor religioase. Papirusul Carisberg 9 ne indică limpede cum calculau egiptenii fazele lunii. Sistemul lor se întemeia pe faptul că 25 ani egiptenii durau exact 309 cicluri lunare complete. Aceşti 25 ani constituiau 9125 zile, care au fost divizate în grupe de luni lunare (ce aveau fiecare 29 sau 30 zile). Scopul principal al papirusului Carisberg 9 era să pună la dispoziţia scribilor şi preoţilor modalitatea de a fixa în calendarul civil (şi nu în cel astronomic) data sărbătorilor lunare mobile.
Orientarea piramidelor a stârnit mirarea încă de pe vremea lui Napoleon care, precum se ştie, a făcut o mare expediţie în Egipt în anul 1789–1799. Căci deviaţia de la nordul adevărat a principalelor piramide nu depăşeşte niciodată un grad. Este deci foarte sigur că egiptenii cunoşteau un mijloc pentru a determina nordul adevărat, care nu era busola, el fiind probabil aflarea unei stele care indică totdeauna nordul.
Întrucât egiptenii nu s-au preocupat de astrologie, conjuncţiile, eclipsele şi opoziţiile planetelor nu i-au interesat niciodată. Totuşi egiptenii au identificat unele constelaţii, după cum putem să ne dăm seama din reprezentările făcute pe pereţii mormintelor. Desigur constelaţiile noastre, purtând denumiri şi reprezentând figuri moştenite de la babilonieni şi de la greci, sunt cu totul altele decât acelea ale egiptenilor. Carul mare (ursa mare) o numeau „gamba boului”; constelaţia Orion era reprezentată ca un om fugind cu braţele înapoi; constelaţia Casiopei era o figură cu braţele întinse. De asemenea, egiptenii dăduseră apelaţii cu totul diferite de cele greceşti sau babiloniene astrelor pe care le cunoşteau: Venus se numea „steaua dimineţii” (nu ştiau deci că luceafărul de seară şi cel de dimineaţă e aceeaşi planetă Venus); Jupiter se numea „astrul strălucitor”; Marte se chema „Horus cel roşu”. Cele 12 constelaţii ale zodiacului babilonian şi grec nu au fost cunoscute în Egipt, decât în epoca ptolemeică. Dar alte constelaţii speciale, „decanii”, ce nu erau cunoscute de popoarele din antichitate, serveau la împărţirea anului egiptean în 36 decade, fiecare decadă corespunzând unui decan.
Decanii au fiecare o denumire proprie şi ei sunt fie grupări de stele, fie stele izolate, de prima mărime, şi răsar la o anumită oră din noapte, în decursul uneia din cele 36 de perioade de câte 10 zile care formează un an. Dar nici apelaţiile decanilor, nici constelaţiile cuprinse în fiecare decan nu au putut fi complet elucidate până în prezent, deşi acest sistem datează din epoca dinastiei a III-a.
Ceea ce se poate afirma cu precizie este că astronomia egipteană nu era la origine astrologie. Iniţial se căuta să se stabilească cu ajutorul astrelor o oră, un timp precis în care ceremonia religioasă trebuia săvârşită. Ritualul zilnic al templelor impunea împlinirea ceremoniilor sacre la intervale şi la ore precise. Tot aşa şi viaţa dincolo de mormânt impunea ca răposatul să pronunţe cu mare precizie oră de oră descântecele şi vrăjile necesare pentru a scăpa de uneltirile şi cursele vrăjmaşilor săi ce-l urmăreau. Aşa se explică prezenţa reprezentărilor astronomice în morminte. De aceea se poate afirma în mod cert că astronomia egipteană a fost iniţial liturgică şi nu astrologică, ca la asiro-babilonieni. Egiptenii credeau că fiecare zi este condusă sau stăpânită de o constelaţie, dar credeau tot astfel că fiecare zi se află sub influenţa unui anumit eveniment religios, mitic, întâmplat cândva în epocile mitologice. După cum evenimentul mitic era fericit sau nefericit, ziua pe care o stăpânea era considerată fastă sau nefastă, şi există multe papirusuri cu zilele faste şi nefaste. Vechii egipteni retrăiau miturile strămoşeşti zi de zi şi ceas de ceas, de unde însemnătatea astronomiei, care determina cu exactitate orele şi perioadele zilelor. Pentru că fiecare zi împărţită în trei perioade avea pentru fiecare perioadă pronosticuri separate pentru momentele faste şi nefaste şi pentru fiecare din aceste trei perioade ale zilei existau prescripţii diferite asupra comportamentului şi felului de viaţă ale omului. De aici necesitatea de a despărţi bine perioadele zilei, una de alta, cu ajutorul observării stelelor de pe cer.
Fără îndoială atât matematica egipteană cât şi astronomia nu sunt prea complexe şi rămân oarecum elementare, însă ele au fost folosite în viaţa de toate zilele pentru a se introduce mai multă ordine, mai mult adevăr şi mai multă perfecţiune.
Pe de altă parte, neavând date suficiente despre unele din disciplinele ştiinţifice egiptene, este inexact să afirmăm că ele erau inferioare la acea epocă acelora dezvoltate de alte popoare orientale, asiro-babilonieni, indieni sau chinezi.

Arta egipteană

Creaţiile artei egiptene sunt expuse într-o sumedenie de muzee din lume şi reprezentate în nenumărate albume şi volume admirate, am spune chiar „contemplate”, ca să folosim un termen scump esteticii veacului al XIX-lea, de numeroşi iubitori de artă care se extaziază în faţa frumuseţilor ei. Dar atitudinea aceasta ar fi fost socotită „barbară” şi ar fi mirat, ba chiar indignat, pe vechii egipteni care nu căutau în orice operă de artă frumosul. Adică arta egipteană nu avea drept summum bonum (bine suprem), frumosul, nu era o „artă pentru artă”, ci o artă angajată, ţintind către scopuri precise, şi în niciun caz estetice, tot astfel cum o icoană ortodoxă nu vrea câtuşi de puţin să realizeze frumosul şi frumuseţea, care este un ce secundar şi adiacent.
Arta egipteană era magică şi mitică şi în aceasta stă cheia esenţei ei, căci opera de artă egipteană trebuie nu admirată pentru frumuseţea ei, ci interpretată, înţeleasă, oarecum, în sensul în care Spinoza spunea: „Non ridere, nec flere, neque mirari sed intelligere” („Să nu râzi, să nu plângi, nici să nu admiri, ci să înţelegi”). Într-adevăr, orice operă de artă egipteană trebuie decriptată, adică trebuie degajat sensul, înţelesul ei magic şi mitic pentru care a fost creată, trebuie citit mesajul ei care nu este estetic, cum nu este estetic acela al unei opere de artă sacrală îndeobşte. Căci incontestabil arta egipteană este mai presus de orice artă sacrală, de aceea ezoterismul ei se dezleagă prin cunoaşterea miturilor şi a nenumăratelor ritualuri magice a vrăjilor în general şi a impactului exercitat de acestea asupra vieţii de toate zilele a egiptenilor, impact întreţinut şi impus pentru întărirea stăpânirii tiranice a faraonilor, a nobililor şi a preoţilor, adică pentru menţinerea modului de producţie „asiatic” sau „tributal”. Căci instrumentul care a contribuit mult la conservarea, vreme de atâtea milenii, a orânduirii împilatoare şi tiranice a acestui mod de producţie „asiatic” sau „tributal” în Egipt a fost în fond tocmai acest complex de interdicţii rituale, vrăji, descântece, mituri, ceremonii sacre şi practici magice pe care le-am putea numi cu un termen nu prea exact „religiile egiptene”.
Precizând fundamentele de închegare a artei egiptene, putem degaja următoarele caractere valabile pentru orice operă de artă din Egipt, dacă facem abstracţie de unele scurte interludii destul de repede trecătoare:
1. Sensul magic şi mitic al unei opere de artă egipteană este, am putea spune, „exploziv” întrucât frapează deîndată pe orice cunoscător al culturii egiptene. Iar întrebarea ce trebuie pusă în faţa oricărei opere de artă din Egipt este tocmai aceasta: – „Care este sensul său magic sau mitic?”
2. Arta egipteană are un accentuat imobilism, pentru că secole de-a rândul se reproduc aceleaşi forme artistice, cu aceleaşi materiale şi aceleaşi tehnici. Dar acest imobilism este secundar şi derivat din acela al „religiilor egiptene”.
3. Artiştii egipteni ne-au lăsat rareori numele lor şi nu cunoaştem cine au fost străluciţii artişti care au sculptat sau pictat marile opere de artă egiptene. Arta egipteană a fost anonimă. Desigur nu din smerenie, din umilinţă ci pentru că de cele mai multe ori opera de artă era colectivă. Diodor de Sicilia scrie: „Astfel, după ce meseriaşii s-au înţeles între ei asupra înălţimii statuii, se duc să facă fiecare acasă la el părţile pe care şi le-a ales” (I, 98). Pe de altă parte opresiunea tiranică exercitată de modul de producţie „asiatic” sau „tributal” asupra meseriaşilor şi ţăranilor făcea să fie dispreţuiţi artiştii în civilizaţia egipteană – unde nu se bucurau nici pe departe de respectul şi cinstea pe care o aveau artiştii greci (de pildă Fidias sau Praxitele).
4. Statuile pe care le posedăm, provenind din morminte sau din temple, păstrează o atitudine fixă, de o regularitate exagerată. Zei sau faraoni, dregători sau nobili sunt întotdeauna reprezentaţi în picioare, cu picioarele strânse sau cu piciorul stâng înainte, ori aşezaţi cuminţi pe un fotoliu. Alteori ei sunt reprezentaţi cu ambele mâini ridicate în sus, într-un gest care imită hieroglifa Ka, adică într-un gest de rugă, de implorare sau de adorare. Dar dacă statuia figurează un răposat şi este destinată ca să fie însufleţită de sufletul Ka al defunctului, adică dacă este o statuie găsită într-un mormânt egiptean (în camera zidită, în aşa-zisul serdab), atunci ea reprezintă un tânăr sau un om în floarea vârstei, deşi cel ce este îngropat în acel mormânt era un bătrân. Statuia reprezintă „trupul de slavă”, ca să folosim o terminologie adecvată icoanelor ortodoxe, şi nu reprezintă trupul real al bătrânului egiptean, ci trupul său „ideal” perfect, în vigoarea tinereţii şi aşa cum va fi în împărăţia tăcerii a lui Osiris, în lumea de dincolo. De aici şi atitudinea șireată, „de serviciu”, solemnă, a statuii care se află în faţa zeilor atunci când sufletul Ka i-a dat viaţă.
Este vorba nu de o stângăcie. A artiştilor egipteni, cum s-a putut scrie de atâtea ori comparându-i cu cei ai grecilor vechi, ci de o atitudine rituală magică, care-l situează pe cel figurat în „stare de har” (êtat de grâce).
5. Cunoaştem prin Diodor de Sicilia (I, 98) o regulă esenţială pe care o păzeau cu stricteţe pictorii şi sculptorii egipteni. Corpul omenesc era tratat de ei ca şi cum ar fi fost împărţit în două jumătăţi printr-o linie ideală care, plecând din mijlocul frunţii, ar fi trecut prin vârful nasului, prin stern, prin ombilic şi prin regiunea sub-pubiană şi scrotală. De o parte şi de cealaltă a acestei linii, cele două jumătăţi ale corpului, hemicorpul drept şi stâng, erau egale şi simetrice. Este neîndoielnic că această aserţiune a lui Diodor de Sicilia se verifică pe cea mai mare parte a basoreliefurilor sau a statuilor. Din această observaţie a lui Diodor de Sicilia, Julius Lange a emis aşa-zisa lege a frontalităţii (numită astfel în mod eronat pentru că nu este obligatoriu, pentru ca legea să se verifice, ca statuia sau relieful să fie din faţă şi din frunte).
Drept urmare a acestei reguli sau legi a frontalităţii, opera de artă egipteană este închegată de artist întemeindu-se pe echilibrul părţilor în jurul acestei linii mediane ideale; căci capul statuii nu se apleacă nici la dreapta, nici la stânga; bustul rămâne, chiar atunci când este aplecat, un bloc care nu deviază câtuşi de puţin. Apoi membrele, în rarele lor mişcări, sunt lipite de trunchi prin mase rigide, formând cu trupul deseori unghiuri drepte.
6. Tot Diodor de Sicilia ne informează că sculptorii egipteni urmau un canon, o regulă de proporţii când reprezentau corpul omenesc.
Ei împărţeau corpul uman în douăzeci şi una de părţi şi un sfert şi orânduiau, după aceste diviziuni, întreaga structură a trupului figurat. În Imperiul Vechi corpul omenesc era împărţit în optsprezece pătrate şi, de exemplu, genunchiul cădea în pătratul al şaselea, umerii în al şaisprezecelea, nasul în al şaptesprezecelea, iar capul cuprindea două pătrate. Corpul uman aşezat era cuprins în cincisprezece pătrate. În epoca saită se foloseau douăzeci şi unu de pătrate, fruntea se afla în al douăzeci şi unulea pătrat, gura în al douăzecilea, umerii în al nouăsprezecelea, genunchii în al şaptelea. Această împărţire a corpului uman figurat în pătrate facilita mult pictarea sau sculptarea părţilor corpului, în chip separat de către diferiţi artişti. După ce munca era sfârşită, fiecare din părţile corpului se lega cu uşurinţă cu celelalte. Dar existau şi statui executate de un singur artist într-un bloc de piatră. Desenatorul pregătea munca unui sculptor într-un bloc monolit (din care trebuia să execute o sculptură), sau pe un zid pe care era de săpat un basorelief, printr-un cadrilaj, aşa cum se făcea şi în unele şcoli de pictură europene, desenând pătratele în care se plasa fiecare din părţile corpului omenesc.
7. Pliniu cel Bătrân face aserţiunea, ce pare foarte raţională, că desenul şi pictura au descins din trasarea conturului umbrei corpului proiectate pe un perete. El scrie ca egiptenii au creat pictura, cu şase mii de ani înaintea grecilor, plecând de la desenul umbrei omului delimitată de linii. (Historia naturalis, XXXV, 15–16).
Conturarea siluetei umane dă un decalc exact şi veridic, atunci când este vorba de profiluri. Dar umbra feţei umane văzută din faţă dă un profil şi o siluetă opacă, în care se conturează doar craniul cu urechile şi nu detaliile feţei şi chipului omenesc. Ori egiptenii au preferat totdeauna să figureze profiluri, şi foarte rar au desenat faţa umană văzută altfel decât din profil (mai ales pentru fiinţe străine, fie zei, fie oameni). Din această preferinţă a artiştilor egipteni de a desena, picta sau reprezenta în basoreliefuri profile, derivă şi faptul că picioarele şi mâinile sunt reprezentate în chip schematic, căci într-o umbră proiectată pe un perete picioarele şi mâinile nu se pot zări în amănunţime cu degetele lor, ci doar conturul poate fi trasat. Totuşi egiptenii ştiau foarte bine să picteze atât figura umană văzută din faţă, cât şi detaliile mâinilor sau picioarelor, cum se poate constata, de pildă, în picturile din epoca Tell el-Amarna.
Rezultă deci că reprezentarea chipului uman este o convenţie impusă de caracterul magic şi mitic al artei egiptene, omul răposat trebuia să privească înspre apus sau înspre răsărit, înspre lumea de dincolo sau înspre lumea de aici (unde răsare soarele Ra, deci spre răsărit) şi din aceste motive are capul întors din profil spre apus sau spre răsărit.
8. O altă convenţie, păstrată constant în toată pictura şi în toate basoreliefurile de-a lungul întregii istorii a Egiptului, este că bustul uman este reprezentat văzut din faţă, umerii sunt situaţi amândoi pe o linie orizontală ca şi cum cel reprezentat ar fi cu capul întors într-o parte spre a privi peste umăr. Totuşi, un singur sân e văzut, nu perfect din faţă ci puţin lateral, adică trei sferturi.
Abdomenul, pe care se înscrie întotdeauna ombilicul, este întors în acelaşi fel şi vizibil numai trei sferturi. El se leagă tot în chip convenţional cu picioarele, care sunt reprezentate din profil.
Colierele, pectoralele, coroanele sunt pictate văzute în întregime din faţă. Cât despre ochiul uman el este sculptat sau pictat ca şi cum ar fi văzut din faţă, cu irisul şi pupila în centrul ochiului ca a unui om ce priveşte înainte, cu o privire bine vizibilă. Aceste, convenţii sunt păstrate în mod constant de arta egipteană.
9. Pictura egipteană nu a cunoscut perspectiva, cum nu au cunoscut-o nici romanii şi nici grecii (ea apare în pictura creştină ortodoxă la bizantini, ca Panselinos şi şcoala lui şi nu la Giotto, precum susţin şi azi multe tratate de istorie a artei în Occident). Dar artiştii egipteni nu au privit lucrurile în perspectivă, fiindcă erau legaţi de convenţii care îi obligau să reprezinte fiecare obiect în parte, complet, independent de ce îl înconjoară, ea şi cum s-ar citi ca un semn hieroglific din scrierea egipteană, distinct şi întreg în sine. De exemplu într-o pictură cu multe personaje, pictorul îl va reprezenta pe fiecare, unul peste altul suprapuşi, având aceeaşi înălţime; pentru el nu există prim plan şi arier plan. De aceea nu găsim în picturile egiptene nici umbre, orice pictor egiptean nu va folosi decât culori unitare, nu va folosi nici procedeul degrade-ului. Chipurile umane sunt reprezentate nu aşa cum sunt văzute, cu umbre, cu culori mai şterse, cu iluzii optice chiar, ci aşa cum ar trebui să fie fiecare individ în sine, în repaus, şi într-o lumină egală, căzând din plin din toate părţile. Desigur figurile umane sau chipurile animale sunt altfel în realitate, cu părţi invizibile, cu umbre, cu culori şterse etc. Şi pictura egipteană ar putea confirma vestitul adagiu al lui Leonardo da Vinci la pittura e cosa mentale „pictura e un lucru mintal” fiindcă artistul egiptean pictează ce are în minte nu ce vede cu adevărat. Dar de fapt pictura egipteană este cârmuită de o convenţie care, în esenţă, este magică şi nu artistică.
10). Într-adevăr corpurile umane, dar şi ale animalelor, obiectele pictate, chiar casele şi palatele, aveau menirea să prindă viaţă, să se realizeze în fapt, să devină vii şi reale. Nu era vorba de o pictură sau o sculptură executate în morminte în scopuri artistice, sau pentru a perpetua amintirea celui răposat şi a vieţii sale, ci trebuiau îndeplinite reprezentări magice precise, dar mai ales tradiţionale, care ar fi putut să „învie” sub acţiunea vrăjilor şi a descântecelor pronunţate de preoţii funerari ai sufletului Ka al defunctului. Era deci obligatoriu pentru aducerea la viaţă a celor pictate să se respecte regulile tradiţionale, singurele care constituiau un calc exact şi complet al fiinţelor şi lucrurilor figurate.
Credinţa magică în viaţa imaginilor se întindea şi la semnele scrierii hieroglifice, pentru că exista teama ca animalele şi oamenii ce erau figuraţi în hieroglife să nu învie şi, devenind vii, să devină duşmănoşi şi să facă vreun rău celui răposat, dacă era vorba de o inscripţie într-un mormânt sau în piramide. De aceea în scrierea hieroglifică din morminte, sau din piramide, aceste semne ce figurau fiinţe sau animale erau uneori mutilate, tăiate pe jumătate, sau cu un cuţit înfipt în ele. Căci la mulţi primitivi (şi la egiptenii din epoca predinastică) a desena, a picta un obiect sau o fiinţă înseamnă a-l chema la viaţă, a-i da viaţă, tot aşa cum a pronunţa un nume este „a chema” o fiinţă, un obiect, a-l aduce la existenţă din neant.
11. Unul din creatorii esteticii moderne, J. J. Winckelmann, cădea în admiraţie extatică înaintea statuilor de marmură ale grecilor vechi şi se minuna nespus de mult de strălucirea marmurei care dădea atâta viaţă statuilor greceşti din antichitate. Numai că el n-a ştiut niciodată ceea ce ştim noi acum, că aceste statui de marmură albă erau întotdeauna pictate şi adesea acoperite de un strat subţire de stuc ca suport pentru culori.
Apoi de cele mai multe ori frumoasele statui de marmură ale grecilor, după ce erau pictate în culoarea cărnii, erau îmbrăcate cu veşminte scumpe şi coafate cu coroane şi diademe astfel că nu erau văzute goale zeiţele Eladei şi nici dezbrăcaţi zeii grecilor. Apoi aveau ochi făuriţi din pietre semipreţioase care făceau ca privirea lor să fie vie şi aprinsă. Astfel statuile greco-romane pe care le admirăm astăzi se prezentau cu totul altfel în antichitate.
În Egipt statuile erau întotdeauna pictate şi cele pe care le vedem astăzi, dezgropate din temple şi morminte, erau pictate pe un strat subţire de ipsos ca să existe un suport pentru culorile de tempera folosite. Apoi totdeauna statuile aveau ochi din pietre semipreţioase care imitau întru totul ochiul omenesc.
Şi, mai ales, statuile erau îmbrăcate cu vestminte şi coafate. Am arătat în capitolul consacrat preoţilor că oficiul lor consta în îmbrăcarea, spălarea, fardarea apoi dezbrăcarea statuii zeului sau zeiţei aşezată în „sfânta sfintelor” din fiecare templu. Aşadar privind o statuie egipteană trebuie să avem în minte că altfel se înfăţişa ea în vremea faraonilor, pictată, fardată, cu perucă, cu vestminte şi cu privire aproape vie.
12. Privind o pictură egipteană trebuie să înţelegem nu numai sensul desenului din ea şi ci semnificaţia culorilor din această imagine.
În general se poate spune că personajul pictat în roşu, sau roşu cărămiziu, este „personajul negativ”, sethian, tifonian, pentru că aceasta era culoarea lui Seth, zeul deşertului (care are nisipul de culoare roşie cărămizie) al răului şi al dezordinii. Verdele era culoarea bucuriei, a vieţii vegetale din natură, a tinereţii şi a sănătăţii (se ştie că în icoanele creştine răsăritene şi apusene verdele este culoarea diavolului „împăratul acestei lumi”, cum se exprimă textele sacre, care este stăpân peste lumea vegetală şi peste natură; de aceea nu se întâlneşte culoarea verde mai niciodată în pictură şi în icoanele vechi răsăritene). Verdele era culoarea zeului Osiris, împărat al lumii de apoi şi zeu al reînvierii.
Tot astfel negrul – culoarea pământului negru al Egiptului (Egipt se numea în limba egipteană K m. T „(ţara) neagră” era şi el un semn al renaşterii după moarte, culoarea zeului Osiris, dar şi a lui Anubis şi a zeului Mân. Cu negru se pictau deseori mumiile.
Albastrul era culoarea eterului, a înaltului cerului, deci a zeului cerului, Amon, care avea pielea albastră deschisă.
Culoarea galbenă reprezenta aurul, deci culoarea fastă a trupurilor de zei. Cât priveşte albul, el era, de asemenea, fast şi aducător de bucurie, vesel precum era şi coroana alba a regatului din Deltă (Egiptul de Jos) pe care o purta faraonul.
Diferitele personaje, fiinţe, animale, obiecte, colorate cu una sau alta din aceste culori, capătă o semnificaţie favorabilă sau nefavorabilă celui răposat dacă pictura se află în morminte.
După precizarea acestor date fundamentale asupra artei Egiptului antic, vom prezenta în continuare cele mai de seamă aspecte ale ei, menţionând că în limba română s-a publicat traducerea operei lui Etienne Drioton şi Pierre du Bourguet, Arta faraonilor (vol. I şi II, Bucureşti, ed. Meridiane, 1972) care constituie o istorie completă a artei egiptene şi un studiu exhaustiv al ei la care îi trimitem pe cei ce vor s-o cunoască în amănunte.

I. Piramidele

În epoca predinastică cei morţi se îngropau încă în nisip, alături de puţine vase de lut şi de alte obiecte funerare, dar în prima dinastie regii sunt înmormântaţi în aşa-zisa mastaba (în arabă „banchetă”) de formă trapezoidală construită la început din cărămizi nearse, apoi din piatra. O mastaba se compune în general din două părţi separate: un cavou şi o capelă. Cavoul este construit de obicei în fundul unui puţ, de cele mai multe ori vertical, şi conţine un sarcofag de piatră precum şi inventarul funerar necesar defunctului rege. După înmormântare se zideşte cavoul spre a-l feri de jefuitorii de morminte iar puţul de acces este şi el umplut cu pietre amestecate cu pământ. Partea de deasupra solului este o movilă de pietre, nisip şi pământ, înconjurată şi sprijinită în formă de banchetă (mastaba) de ziduri de cărămidă nearsă sau de piatră. În afara acestei banchete spre răsărit se construia o capelă mică în care se celebra cultul funerar al defunctului. Însă după un timp, această capelă mică a fost introdusă în mastaba, făcută din piatră în întregime, care, astfel, era traversată de săli şi culoare.
Capela putea primi pe rudele celui mort care se rugau zeilor pentru el, dar care, mai ales, aduceau ofrande de carne, prăjituri, bere şi ardeau tămâie sau făceau libaţiuni (vărsări de apă) pentru setea celui răposat. Acesta, în puţul său zidit, nu era în contact cu ofrandele şi cu fumul de tămâie, dar capela, printr-o stelă aşezată într-o falsă poartă, comunica cu aşa-zisul serdab (culoare fără ieşire în care erau aşezate statuile şi reprezentările picturale ale defunctului).
Se admitea că sufletul Ka vine să dea viaţă acestor statui şi picturilor de pe pereţii culoarului fără ieşire (serdab), acesta primind ofrandele şi tămâia arsă în capelă.
O a doua etapă în arhitectura funerară egipteană este piramida în trepte, cum este aceea a regelui Djoser de la Sakkara, care conţine aceleaşi camere funerare ca şi o mastaba dar este mult mai considerabilă ca dimensiuni. Astfel piramida în trepte a regelui Djoser de la Sakkara, construită probabil de celebrul său arhitect Imhotep (mai apoi zeificat ca zeu al arhitecturii, al medicinei şi al înţelepciunii), se ridica până la 61 metri în şase trepte mari, având dimensiunile de la bază de circa 109 m de la nord la sud şi 125 m de la est la vest.
Sub piramidă, săpate la o adâncime considerabilă, se aflau camerele funerare ale regelui Djoser şi ale celor unsprezece rude ale sale apropiate, apoi alte camere şi coridoare decorate cu basoreliefuri. Piramida în trepte a regelui Djoser avea un zid în incintă de 10 metri înălţime pe un perimetru de circa 1600 metri. Desigur piramida în trepte are multe analogii cu ziguratele babiloniene, construite după aceeaşi concepţie. În cărămidă arsă, şi cu piramide toltece, olmece şi aztece din Mexic sau cu piramidele mayaşe.
Într-o altă etapă este ridicată piramida de la Meidum a regelui Snefru din dinastia a IV-a care, fiind la început o piramidă în trepte cu opt niveluri, acestea au fost umplute mai târziu, astfel încât cele patru suprafeţe laterale se înălţau într-o pantă continuă de la bază până la vârf.
În fine în ultima etapă se ajunge la construcţia unei piramide perfecte din punct de vedere geometric şi aceasta este marea piramidă de la Ghizeh a regelui Cheops (care era fiul regelui Snefru). Acest monument imens acoperea mai mult de patru hectare şi avea o înălţime iniţială de 147 metri, din care ultimii nouă lipsesc astăzi. Am arătat în capitolul „Ştiinţa egipteană” unele date cu privire la orientarea sa exactă către cele patru puncte cardinale, precum şi relaţiile între înălţimea şi baza sa şi diferite raporturi geometrice ce se pot stabili între dimensiunile ei. Piramida cea mare era în întregime acoperită cu plăci de calcar din care n-a mai rămas aproape nimic. Singura intrare în piramidă, care a fost căutată zadarnic multe secole, se găseşte pe faţa de nord la 16,50 metri deasupra nivelului solului. Iniţial se pare că arhitecţii marii piramide au decis să sape o cameră funerară subterană la o mare adâncime. Acest proiect a fost abandonat şi s-a hotărât crearea unei alte camere funerare instalată în corpul însuşi al piramidei, la care se ajungea printr-un culoar ce suia într-o pantă uşoară. În cele din urmă acest culoar a fost prelungit printr-o sală spaţioasă – denumită Galeria Mare – până la cea de a treia cameră, în întregime construită din granit, unde se află şi în zilele noastre sarcofagul gol şi fără capac al lui Cheops. Plafonul acestei camere funerare, a treia, este format din blocuri enorme de granit de 400 tone. Intrarea în camera funerară, în care fusese instalat sarcofagul, a fost obturată prin trei lespezi mari de piatră la capătul Galeriei Mari, apoi blocuri de piatră de granit astupă complet coridorul de acces.
La est de piramida mare, cu faţa înspre piramidă, se afla un templu funerar, legat printr-un drum lung de al doilea templu funerar, situat la bordura pustiului. În vecinătatea imediată a marii piramide erau clădite trei mici piramide-morminte de regine, iar cinci bărci de lemn ocupau gropi scobite chiar în stânca de la piciorul monumentului.
De asemenea alături se aflau o serie de mastabale, morminte ale membrilor familiei faraonului, ale dregătorilor şi ale preoţilor cultului funerar al faraonului.
Alte piramide mai mici aparţin fiului regelui Cheops, faraonul Chefren, şi regelui Mikerinos.
Este probabil că piramida geometrică pură figura razele soarelui, aşa cum le putem vedea pogorând pe pământ, printr-o spărtură a norilor. În ceea ce priveşte scopul social-politic al construirii piramidelor de către faraonii egipteni din Imperiul Vechi, am arătat în capitolul „Răscoale ale ţăranilor şi meşteşugarilor”, ce rol au avut de îndeplinit aceste măreţe monumente (care trebuiau să impresioneze prin colosalul lor populaţia ţării), în oprimarea şi înrobirea locuitorilor Văii Nilului.

II. Mormintele

Pentru cei săraci, jefuiţi, oprimaţi şi împilaţi de faraoni, nobili şi dregători mormântul era o groapă săpată în nisipul pustiului sau în prundişul său, apoi un sicriu şi o mumie ieftină culcată lângă vasele rituale obligatorii.
Pentru cei bogaţi, pentru nobili şi faraoni, mormântul era un monument de care se preocupau din tinereţe, îl împodobeau şi îl amenajau în chip cât mai luxos. Dar o inscripţie din Imperiul Vechi proclamă:
„Trainic monument peste mormântul omului sunt doar faptele lui bune”. (Cf. Constantin Daniel, Maxime, sentinţe şi aforisme din Egiptul antic, Bucureşti, 1975, p. 51).
Căci un mormânt, conform mitului şi doctrinei osiriene, trebuia cu orice preţ să asigure supravieţuirea posesorului lui. Această viaţă după moarte era, însă, conferită omului la judecata tribunalului lui Osiris pe lumea cealaltă, unde defunctul trebuia să apară dinaintea celor 42 de judecători şi unde i se cântărea inima cu faptele sale bune (psihostazie) de către zeul Thot. Dar mulţi bogătaşi, dregători sau curteni ai faraonului nădăjduiau să dobândească nemurirea prin riturile magice doar ale înmormântării şi ale cultului funerar. Desigur învăţătura spiritualistă, care cerea omului doar fapte bune pentru viaţa de apoi, era în flagrantă contradicţie cu practicile magice care promiteau viaţa după moarte doar prin împlinirea lor, dar egiptenii se acomodau cu aceste contradicţii (frecvente de altfel în multe religii antice). Doctrina lui Osiris cerea în ceea ce priveşte ritualul magic care asigura viaţa de apoi: 1) conservarea corpului (şi lucrul acesta se realiza prin mumificare); 2) sculptarea unor statui asemănătoare întrucâtva cu defunctul, „imaginile sale vii” (în care avea să intre sufletul Ka al mortului şi să le dea viaţă); 3) celebrarea cultului funerar de către preoţi ai sufletului Ka al defunctului. De aceea orice mormânt trebuia să satisfacă aceste condiţii esenţiale şi era construit după un plan ritual bine stabilit. În Imperiul Vechi mormintele de tip mastaba, ca şi piramidele de toate genurile, se compun aşa cum am arătat mai sus din: a) o cameră funerară în care se află mumia defunctului; b) o cameră zidită care conţine statuile ce vor fi însufleţite de sufletul Ka al mortului; c) o capelă care poate fi destul de departe de camera zidită. În această capelă rudele şi preoţii cultului funerar vin să oficieze libaţiuni, tămâieri, să aducă ofrande şi să pronunţe ritualul magic ce va da viaţă celui mort.
Alt tip de mormânt îl constituie hipogeele (gr. „subpământene”, subînţeles „morminte”) săpate în stâncile care se află la marginea pustiului, adică acolo unde încetează cu totul pământul fertil al Văii Nilului. Şi în aceste hipogee există, în fundul unui culoar sau camere ce pătrund în munte, un puţ vertical care coboară până la camera funerară unde se află mumia. Puţul de acces la camera funerară era astupat cu pietre, pământ şi nisip. Apoi, corespunzând camerei zidite (serdab), fie o grotă artificială, fie un culoar lung decorat cu picturi şi cu reliefuri ce trebuiau, graţie descântecelor şi vrăjilor, să fie „chemate la viaţă”.
În fine, la distanţă, există o capelă sau un templu al cultului funerar. Dar de cele mai multe ori micul templu funerar nu mai există şi singur mormântul hipogeu mai subzistă.

III. Templele

Primele temple egiptene au fost colibe de trestie cu un acoperiş rotund sau bombat, edificii adesea în formă de căpăţână de zahăr, decorate cu un bucraniu (craniu de bou cu coarne), dar nu ni s-a păstrat niciunul din aceste temple, ci doar imaginea lor în basoreliefuri mult posterioare. Din vremea Imperiului Vechi au rămas templele subterane de la Melamud, precum şi unele ruine ale unor temple de cărămidă nearsă. Tot astfel din Imperiul de Mijloc nu posedăm decât o capelă mică a faraonului Sesostris la Karnak (Teba). Dar din vremea Imperiului Nou au rămas multe temple în fosta Teba (la Karnak, la Luxor) apoi templele de la Abydos.
În fine din epoca Ptolemeilor s-au păstrat templele de la Edfu, de la Dendera şi de la File, care ne oferă o viziune completă asupra unui templu egiptean.
Clădirea unui templu de către faraon era precedată de consultarea unei cărţi, „cartea întemeierii templelor” care ar fi fost scrisă de arhitectul zeu Imhotep. Începutul clădirii templului se făcea de către faraon şi de către preoţii care purtau măşti sau capete de zei (zeul Thot cu cap de ibis, zeul Sobek cu cap de crocodil, zeiţa Hathor cu cap de leoaică etc.) şi care măsurau cu o funie dimensiunile viitorului templu, apoi săpau pământul de-a lungul acestor limite. Regele făcea cu mâna sa o cărămida (de pământ amestecat cu paie tocate într-un tipar de lemn), împingea un bloc mare de piatră la temeliile templului, sub care punea vase sparte pe care figura numele vrăjmaşilor Egiptului şi ai faraonului, apoi unelte de lucru, talismane, în fine tablete cu numele faraonului şi data începerii clădirii. Lucrătorii erau sub conducerea marelui preot al zeului Ptah, care era zeul meseriaşilor, astfel că lucrarea în întregime era o operă religioasă.
Dar planul templului avea o relaţie strânsă cu doctrinele teologice şi de aceea s-a modificat atunci când doctrinele teologice au fost schimbate.
Căci în dinastia a V-a templele solare cuprind un obelisc într-o curte mare, o masă de ofrande, mari recipiente pentru libaţiuni (vărsări de apă) şi o mică capelă pentru preoţi. Cultul divin al Zeului-Soare se făcea sub cerul liber, aproape fără niciun decor terestru cum se potriveşte pentru un Zeu-Soare ce se află pe cer. După prima epocă intermediară, când dregătorii, nobilii şi scribii au fost iniţiaţi şi ei în vrăjile şi descântecele care dădeau nemurirea prin identificarea celui defunct cu zeul Osiris (care devenea, astfel, un alt Osiris), templul egiptean capătă cu totul altă arhitectură şi aceasta va rămâne neschimbată până la sfârşitul epocii romane. Zeul căruia i se clădea o locuinţă (templul său) era şi zeu şi om, căci era în acelaşi timp un rege pământesc (Osiris) şi un zeu al cerului, soarele (Ra). De aceea templul va trebui să cuprindă, simbolic se înţelege, cele două existenţe, cea pământească şi cea solară.
Planul unui templu egiptean, începând din Imperiul de Mijloc, cuprindea următoarele:
1. Un zid exterior care împrejmuieşte o curte întinsă, cu o intrare.
2. O poartă monumentală având pe laturi două turnuri înalte, dreptunghiulare, ceea ce grecii vechi numeau pilonul templului (în egipteană bekhent).
3. Această poartă monumentală dă acces într-o altă curte interioară care este mărginită de un portic strâmt cu coloane. Aici intră vizitatorii, credincioşii şi publicul în general. Este sala publică a templului (uskhet).
4. Din prima curte, deschisă, sub cerul liber, se intră într-o a doua curte (uskhet), care este acoperită de un plafon susţinut de coloane. Este ceea ce grecii vechi numeau sala hipostilă, unde e răcoare şi lumina clar-obscură. În sala hipostilă (lit. „sub coloane”) zeul îşi face scularea sa (Kha), adică se arată sub forma statuii sale, bogat înveşmântată, dinaintea credincioşilor. Aici primeşte ofrandele ce i se aduc.
5. În multe temple existau trei săli hipostile sau cel puţin două, căci una era „sala hipostilă a ofrandelor”, iar alta „sala hipostilă a sculării” zeului.
În această parte a templului – „sala hipostilă” – nu sunt admişi decât preoţii şi unii credincioşi „puri” căci pe poarta de intrare este aşezată o inscripţie: „cei ce intră aici trebuie să fie puri”.
6. Din sala hipostilă se intră în „partea secretă” a templului, care cuprinde, în centru, o cameră strâmtă cu ziduri groase, cu o poartă masivă. Este camera privată a zeului, sanctuarul, „locul ce nu trebuie cunoscut”, pe care grecii îl numeau adyton iar romanii adytum. Aici se afla „imaginea vie” a zeului, fie emblema sa, fie statuia corespunzând „sfintei sfintelor” din Templul ebraic de la Ierusalim care, desigur, nu avea nicio statuie.
7. Înaintea acestei „părţi secrete” se afla, în unele temple, un sanctuar închis unde se găsea barca zeului, în care acesta efectua „ieşirile” sale în afara templului.
8. În jurul acestor două sanctuare se aflau chilii în care se ţineau ofrandele, materialul de cult sau erau camere pentru unele ritualuri tainice. În aceste chilii şi camere nu putea pătrunde nimeni, în afară de faraon şi preotul de serviciu.
Alături de corpul principal al templului, se găsesc câteva edificii anexe: un loc sfânt, un puţ, o bibliotecă sau scriptorium unde se copiază papirusuri (aşa-zisa „casă a vieţii”) şi încăperi de locuit pentru personalul preoţesc al templului, apoi ateliere şi magazii.
În epoca târzie, în primul mileniu înainte de era noastră, exista, alături de edificiul templului, aşa-zisul mammisi „edificii anexe marilor sanctuare” în care se desfăşura misterul anual al naşterii zeului-fiu.
Termenul a fost introdus de Champollion şi înseamnă în coptă „loc al naşterii”, căci în aceste mici edificii sunt figurate în basoreliefuri scene de bucurie şi de muzică sau dans, precum şi episoadele căsătoriei divine şi ale naşterii copilului-rege. Tot edificiul este înconjurat de un zid străbătut de porţi, iar în faţa pilonului sau a porţii de piatră a templului este amenajat un mic chei la care putea să se ancoreze barca sacră a zeului. Deseori accesul la templu este realizat de o şosea mărginită de sfincşi sau de statui, aşa-zisul dromos, precum îl numeau grecii vechi.
Templul egiptean nu era un edificiu în care se înălţau rugi şi suplici ca în templele greceşti sau în bisericile creştine, ci era un edificiu care avea ca scop să păstreze permanenţa vieţii cosmice, a existenţei terestre, aşa cum era ea pe pământ.
Lipsa liturghiei zilnice şi a adoraţiei adresate zeilor ar fi putut avea consecinţele cosmice catastrofale, de vreme ce numai slujbele în temple puteau asigura răsăritul soarelui, repetarea inundaţiei Nilului sau succesiunea anotimpurilor. Aşadar templul avea un rol de păstrare a ordinei şi a echilibrului universal, iar oficierea slujbelor lui era în cele din urmă o liturghie cosmică.
Dar templul era, ca şi bisericile creştine, o clădire simbolică ale cărei alegorii sunt înscrise în însăşi construcţia sa. Dacă în Ţările Române bisericile erau adesea de cărămidă roşie, acestea figurau trupul lui Hristos care era de pământ, ca şi cărămida. Dacă zidurile templului erau de piatră – în vreme ce locuitorii Văii Nilului locuiau în case de pământ – aceasta se datora credinţei că templul trebuia să fie veşnic şi construit din piatră ca să dureze cât lumea şi cât pământul. Tavanul templului era pictat cu stele, cu păsări mari divine sau decorat cu constelaţiile „decanilor” (egiptenii aveau drept corespondent al figurilor zodiacului „decanele”), iar podeaua era pictată deseori cu plante de baltă. Pădurea de coloane simboliza desigur trestia, papirusul şi toată vegetaţia luxuriantă a mlaştinilor. Pe zidurile templelor erau pictate miturile fundamentale egiptene: cele ale creaţiei lumii şi cel al întoarcerii la viaţă a lui Osiris, care figura reînnoirea lumii vegetale după anotimpul iernii.
Astfel templul cu părţile lui componente figura alegoric însăşi lumea noastră pământească cu ciclurile ei de nimicire şi de reînviere a vieţii vegetale şi cu succesiunea anotimpurilor; templul era însuşi pământul în care trăim, fiindcă prin el lumea se păstra identică şi neschimbată în decursul vremurilor. Lucrul nu trebuie să ne surprindă pentru că o biserică creştină figurează şi ea, alegoric, prin planul ei, o corabie cu care credincioşii străbat „marea vieţii”, biserica fiind ceea ce autorii ecleziastici numeau în limba slavă veche corabl Sviatogo Duba, „corabia Duhului Sfânt”.
Orientarea rituală a unui templu egiptean era cu faţa către răsărit (templul se întindea de la est la vest în sensul mersului soarelui pe cer). Zeul din fundul criptei sale trebuia să privească înspre răsărit; de partea stângă a criptei se ridica un altar la care un preot venea dimineaţa, în zori, să se închine soarelui ce răsare. De partea dreaptă a criptei zeului era un alt altar la care, seara, un alt preot se închina soarelui ce apune. Teoretic soarele răsărea dimineaţa între cei doi piloni ai porţii templului.

IV. Pictura

Am expus în partea de început a acestui capitol „legile” esenţiale pe care pictura, ca şi reliefurile, le-a păstrat până la sfârşitul civilizaţiei egiptene. Dar trebuie să adăugăm că egiptenii pictau şi desenau în viaţa de toate zilele cu mult mai mult decât noi, cei de astăzi. Nu numai scrierea lor hieroglifică sau hieratică impunea desenarea, uneori pictarea, unor chipuri de zei, oameni, animale, plante sau obiecte, dar templele lor erau acoperite, ca şi palatele, cu culorile cele mai vii, statuile zeilor erau pictate (peste un strat subţire de ipsos), marile creaţii arhitecturale de piatră sau cărămidă nearsă erau şi ele colorate pe dinafară în culori diferite şi vii, adică pictura era peste tot. Dar în cursul celor trei mii de ani de pictură egipteană, aceasta a cunoscut o foarte lentă evoluţie, pe de o parte datorită caracterului ei sacral, iar pe de altă parte datorită tendinţelor arhaizante ale unor epoci. Cert este că tehnicile picturii nu s-au schimbat şi artistul egiptean folosea aceleaşi culori de tempera ca şi predecesorul său care trăise cu două milenii înainte. Esenţial pentru culorile de pictură egipteană, ca şi pentru întreaga creaţie de artă egipteană îndeobşte, este că ele erau menite să se conserve un timp cât mai îndelungat, să fie – cum se exprima Tucidide – ktema eis aei „achiziţie pentru eternitate”. Şi de fapt culorile sarcofagelor egiptene (care pot fi văzute la muzeul Bruckenthal din Sibiu sau la Muzeul de arheologie din Bucureşti) apar neşterse şi strălucitoare după cel puţin 3000 de ani. Ştim că artiştii egipteni foloseau negru de cărbune, alb de var, ocru roşu şi galben, apoi firtă de faianţă egipteană (o compoziţie similară sticlei) pentru verde şi albastru, dar au întrebuinţat şi anumite pietre semipreţioase triturate şi amestecate cu un ulei vegetal, au folosit şi culori vegetale pe care noi nu le cunoaştem. Este probabil că pictorii egipteni nu dezvăluiau secretul compoziţiei culorilor lor aşa cum nu făceau nici pictorii din evul mediu european sau din Renaştere. Informaţii mai precise avem prin autorii greci alexandrini asupra tehnicii aşa-zisă encaustică, prin care se lucra pe palete de lemn sub un vas de cărbuni aprinşi, culorile lor fiind extrem de rezistente, căci celebrele „portrete din Fayum”, care reprezentau chipul unui om răposat şi erau îngropate alături de mumia sa, au fost lucrate prin acest procedeu, iar culorile lor sunt şi astăzi tot atât de strălucitoare ca şi atunci când au fost pictate.
Pereţii templelor erau zugrăviţi cu tablourile adecvate fiecărei porţiuni, adesea aveau săpaţi în ei basoreliefuri acoperite cu un strat subţire de ghips peste care se picta. De fapt, cel puţin în sălile hipostile, templul povestea în picturi viaţa zeului şi miturile legate de existenţa sa terestră, aşa cum o biserică ortodoxă oferă prin icoanele sale şi reprezentările zugrăvite „Biblia în imagini”.
În „sala sculării”, zeul este pictat pe pereţii templului în toate manifestările sale, fie că este aşezat pe un jilţ, fie că este pictat în procesiune, fie că anunţă hotărârile sale prin gesturi care sunt tot atâtea oracole.
În partea secretă a templului, picturile aşternute pe ziduri redau ritualul zilnic care deşteaptă dimineaţa statuia zeului adormită în „sfânta sfintelor”. Dar regele este zugrăvit pretutindeni căci este un zeu indispensabil celebrării cultului, el „dialogând” direct cu zeii, spre deosebire de ceilalţi muritori care nu sunt zei şi care comunică cu divinităţile doar prin intermediul faraonului-zeu.
În tablouri din temple regele-zeu este reprezentat, la suirea sa pe tron, la sărbătoarea de reîntinerire a sa, sed, în timp ce se purifică, sau atunci când discută cu semenii săi, zeii din ceruri.
În morminte pereţii sunt acoperiţi cu picturi reprezentând viaţa de familie cu bucuriile ei, strânsul recoltei, munca ogoarelor, creşterea vitelor, dar şi judecata sufletului după moarte.
Dacă toată pictura din temple este sacrală, există şi o pictură populară, care s-a descătuşat de canoanele rigide ale picturii sacrale şi artiştii egipteni pot desena şi picta cu mult realism chiar scene umoristice. Tocmai o astfel de pictură, eliberată de regulile rigide impuse de canoanele religioase, este aceea a domniei faraonului Ikhunaton (Amenofis al IV-lea), epocă numită Tell el-Amarna, după numele localităţii unde sa afla noua capitală a reformatorului religiilor egiptene, Akhetaton „orizontul lui Aton”. În pictură îşi fac apariţia nuanţele degradate ca şi umbrele ce dau iluzia reliefurilor, apoi efectul „luminii”.
Dimpotrivă, epoca saită, a dinastiilor saite, constituie o revenire la trecut şi stilul său arhaizant reproduce şi în pictură (ca şi în limbă, dar mai ales în sculptură) uitate modele din Imperiul de Mijloc şi din Imperiul Vechi.

V. Sculptura

În mastabale, pe zidurile templelor sau în mormintele Imperiului Vechi este dificil să distingem net pictura de sculptură, pentru că basoreliefurile ce decorau zidurile, acoperite cu un strat foarte subţire de ghips, erau pictate cu culori de tempera. Tot astfel statuile zeilor sau ale defuncţilor din serdab erau pictate după acoperirea cu un fin aşternut de ipsos pentru ca vopselele să aibă un suport sigur. Apoi înaintea lucrării unui relief pe pereţii unui templu sau mormânt hipogen de către sculptori, desenatorii figurau desenul scenei de reprezentat în relief, la fel cum tot desenatorii marcau pe un bloc de piatră sculptorului, părţile ce trebuiau cioplite.
Sculptura este dominată şi ea, ca şi pictura, de legile hieratice pe care le-am expus la începutul acestui capitol. S-au lucrat în Egipt în cursul istoriei sale, zeci de mii de statui de piatră, de lemn, de bronz, de aramă, de aur, de pământ ars, de faianţă, dar toate tindeau să fie cât mai trainice, mai durabile, să străbată peste veacuri. Câteva tipuri de statui trebuiesc relevate: mai întâi aşa zişii coloşi, statui enorme având până la 27 metri, lucrate mai ales sub doi faraoni din Imperiul Nou: Amenofis III (statuie numită de greci Memnon) şi Ramses al II-lea care a pus să i se facă statuia colosală în templul din Abu-Simbel (astăzi transportat din Nubia, unde apele lacului de acumulare ale barajului de la Asuan au acoperit templul). Aceşti coloşi reprezintă sculpturi întru totul asemănătoare cu chipul faraonului.
Dar coloşi s-au construit mulţi în Egipt, de către faraoni, cum sunt aceia pe care Herodot i-a admirat la Memfis. Coloşii erau adevărate ipostaze ale faraonilor şi le purtau numele, iar ostaşii şi dregătorii se închinau la aceste figuri divine ce se ridicau aşa de mult deasupra muritorilor. Desigur că statuile acestea colosale aveau ca scop ultim să semene frica şi să inspire respectul, să-i facă mai ascultători pe supuşii faraonilor, destul de înclinaţi la răzmeriţe şi răscoale împotriva stăpânirii tiranice şi împilatoare. De altfel aceleaşi statui colosale au fost ridicate şi în alt stat cu orânduire „tributală”, Babilonul.
Sub numele de uşebti (sau şaubti după o lectură mai modernă), care înseamnă „răspunzător”, se înţeleg mici statuete ce se aşezau în morminte cu rolul de a fi chemate la viaţă, prin descântecele şi vrăjile rostite de preoţii sufletului Ka al mortului, şi să slujească pe defunct ca servitori, roabe, meşteşugari, plugari. Şi în mormintele din Imperiul Nou se strâng sute de şaubti de piatră, de lemn, de bronz, sau de faianţă, unele foarte îngrijit şi artistic lucrate.
Statuile realizate în vremea domniei faraonului eretic Ikhunaton, adică statuile din epoca Tell el-Amarna, prezintă elemente cu totul diferite de întreaga artă egipteană. Tipul ideal de frumuseţe devine cel al faraonului cu figura sa prelungă, craniul alungit (oxicefalic), prognatism pronunţat, pântece umflat, piept adipos, dezvoltarea excesivă a coapselor.
De fapt deformaţia aceasta a craniului regelui (numită şi „craniu în turn, hipsicefalie, oxicefalie, acrocefalie, pirgocefalie”) este o malformaţie congenitală din grupul craniostenozelor datorită osificării precoce a suturii coronare şi sagitale ce împiedică dezvoltarea craniului în sens lateral şi antero-posterior permiţând ca expansiunea craniului să se facă doar în înălţime. Dar această formă de piramidă, de turn a craniului regesc a început să fie imitată de curteni şi de partizanii săi, duşmani ai zeilor tradiţionali ce fuseseră desfiinţaţi şi înlocuiţi cu discul solar de pe cer, zeul Aton. Hidoşenia unei fiinţe degenerate, cum era aceea a faraonului, a fost admirată şi cultivată în sine. Toate statuile, busturile sau capetele aparţinând epocii amarniene se apropie de acest tip ideal al faraonului.
Dar reforma religioasă suprima vechile temple şi impunea un tip de templu nou, care cuprinde o curte unde soarele se revarsă, apoi un altar plin de prinoase pe care razele lui Aton, având la capătul lor mâini ce dau, îl inundă dintr-un perete. Curtea templului este înconjurată de un portic şi de o colonadă printre care sunt plasate statui ale regelui – căci zeii nu mai există. Pereţii porticului sunt decoraţi cu scene din viaţa regelui şi a femeilor sale, adesea închinându-se la soare, ale cărui raze se prelungesc şi ajung până la el. În acest templu amarnian nu mai există o statuie al lui Aton – discul solar –, deci ritualul de „deschidere al gurii” este suprimat ca şi toate ceremoniile sacre, sau scenele pictate pe pereţi şi amintind de moartea şi învierea lui Osiris. Sculptorii reproduc de acum doar faraonul – zeul cu chipul lui diform – şi pe frumoasa sa soţie Nefertiti (în egipteană „frumoasa vine”) sau pe fiicele sale. Dar regele cere artiştilor întoarcerea la natura şi părăsirea „canonului” hieratic al sculpturii. Mai mult, şi el şi soţia sau fiicele sale pozează artiştilor care reproduc pentru prima oară corpul omenesc aşa cum este el, cu amănunte, cu degetele de la mâini şi de la picioare.
Dar domnia lui Ikhunaton se sfârşeşte în al 17-lea an (numărul lui Seth, număr fatidic) şi sub Tutankhamon se revine la cultul vechilor zei şi la reluarea prelungii tradiţii artistice egiptene cu „legile” şi dogmatismul ei.

Influenţe ale culturii egiptene

În lumea mediteraneană şi în spaţiul ei, cultura egipteană este anterioară cu cel puţin un mileniu statelor-cetăţi protofeniciene şi anterioară cu aproape două milenii statelor-cetăţi etrusce sau greceşti, aşa cum este anterioară cu două milenii celor două state ebraice.
Pe de altă parte Egiptul a dominat din punct de vedere militar şi politic multă vreme întreaga regiune a Mediteranei orientale. De aceea Egiptul a exercitat o mare influenţă culturală şi artistică asupra civilizaţiilor acestei zone şi în cele ce urmează ne vom strădui să o schiţăm în liniile ei esenţiale.

I. Influenţe culturale egiptene asupra vechilor evrei

Primele contacte cu Egiptul, vechii evrei le-au avut pe vremea lui Abraham, probabil în Imperiul Vechi, când triburile evreieşti conduse de el „s-au pogorât în Egipt ca să locuiască acolo pentru că se înteţise foametea în ţinutul acela”. (Facere, 12, 10).
După ce au locuit puţină vreme în Egipt triburile evreieşti au continuat, mânate de foame, să-şi ducă existenţa lor seminomadă până în vremea lui Iosif, adică în timpul regilor hiksoşi când un grup s-a stabilit pe malurile de răsărit ale Deltei în ţinutul Goşen, în jurul oraşului Pitom. Cartea Ieşirii (12, 40) afirmă că „Timpul însă, cât fiii lui Israil şi părinţii lor au trăit în Egipt şi în ţara Canaan, a fost de patru sute treizeci de ani”. Aşadar trebuie să admitem că triburile de evrei aşezate în Egipt în timpul când Iosif era mare vizir au locuit în Egipt câteva sute de ani. Aşa se explică de ce există multe influenţe egiptene în riturile şi datinile prescrise de Moise, acesta fiind de altfel iniţiat în „înţelepciunea egipteană”, numele său având sensul în egipteană de „născut al mlaştinei”. Circumcizia, interdicţia hranei cu anumite mamifere, păsări ori peşti, postul, alcătuirea cortului sfânt şi multe alte rituri sunt de origine egipteană. Pe de altă parte, există un număr de cuvinte egiptene în ebraică, aşa cum se găsesc şi cuvinte ebraice în egipteană, dat fiind că cele două popoare se învecinau.
De fapt, cuvântul Egipt revine de 680 de ori în Biblie şi aceasta arată influenţa Egiptului asupra evreilor vechi, mai cu seamă că numele Israelului nu apare decât o singură dată în inscripţiile care ne-au rămas, pe rândul al 27-lea al unei stele triumfale a faraonului Mineptah (către anul 1220 î.e.n.), unde se citeşte: „Israelul este devastat, sămânţa sa nu mai există”. Dar legăturile între vechii evrei şi Egiptul faraonic au continuat totuşi căci de pildă regele Solomon se căsătoreşte cu fiica unui faraon (III, Regi, 9, 16) ceea ce pare unic în istoria Egiptului, deoarece fiicele faraonilor nu se căsătoreau cu străini.
De fapt gândirea egipteană morală a avut o influenţă mare asupra multora din cărţile sacre ale evreilor vechi. Astfel Cartea Proverbelor (Pildele lui Solomon) cuprinde pasaje întregi din învăţăturile lui Amen-em-ope, traduse uneori literal, alteori imitate liber (Proverbe 22, 17–23, 11) după cum a arătat A. Moret (La doctrine de Maat, în „Revue d’Egyptologie”, 1940, p. 1–14). Într-adevăr această carte a Proverbelor, a fost scrisă, cel puţin în parte, pentru a forma pe consilierii regelui (Proverbe, 22, 29) prin împrumuturi luate din opera egipteană mai sus citată de unde sunt reproduse şi regulile de bună cuviinţă; în Învăţătura lui Ptahhotep, de pildă, se dau sfaturi cum trebuie să se poarte omul înaintea unei femei de lume sau chiar cu o femeie de moravuri uşoare. De asemenea, Cartea Proverbelor se inspiră din Înţelepciunea lui Ani pentru a dicta funcţionarilor reguli temeinice cu privire la drepturile şi datoriile lor.
O altă carte biblică, Kohelet (Ecleziastul), arată de asemenea un paralelism izbitor cu celebrul Cântec al harpistului (cu privire la textele egiptene menţionate în acest capitol a se vedea Constantin Daniel, Gândirea egipteană antică în texte, Bucureşti 1974, unde se află integral publicate). Astfel s-au putut remarca o serie de expresii pur egiptene în Kohelet căci aici (cap. 12, versetul 5) există expresia „casă a veşniciei” pentru „mormânt”. Ori o astfel de expresie este cu totul străină de limba ebraică, dar mai ales de teologia ebraică ce nu putea admite deloc că trupul celui răposat poate dăinui veşnic.
Într-adevăr, celebrul verset „ţărână eşti şi în ţărână te vei întoarce” (Geneză, 3, 19) este în totală contradicţie cu ideea că trupul şi omul ar dăinui veşnic. Iar trupul omului se va preface în pământ şi nu va exista de-a pururi după credinţele ebraice. Tot astfel în Kohelet (4, 8) se găseşte expresia „al doilea” având sensul de „tovarăş, soţ”, ceea ce nu este deloc un termen ebraic, ci cuvânt egiptean binecunoscut śn (cf. În coptă sahidică şi bohairică s o n, în faiumică şi akhmimică san cu sensul de „tovarăş, soţ”).
Iar în Cântecul harpistului citim: „Şi la fel oamenii de neam mare şi slăviţi, înmormântaţi în piramidele lor; ei şi-au clădit case, locuinţele lor însă nu mai sunt… Ce s-a făcut din casele lor acuma? Zidurile lor sunt nimicite, locuinţele lor nu mai există, ca şi cum n-ar fi fost nicicând” (Ibidem, p. 89).
Se ştie că la Judecata de Apoi, în împărăţia lui Osiris, inima omului era cântărită pe o balanţă având pe un taler inima, pe celălalt pe Maat, „adevărul şi dreptatea”. Dar acest mit al psihostaziei, cum îl numeau grecii vechi, era tipic egiptean şi nu avea nicio relaţie cu credinţele ebraice. Şi totuşi în Cartea Proverbelor se citeşte, arătând limpede influenţa egipteană: „dar numai Domnul cântăreşte inimile”. (Proverbe, 21, 2). Pe de altă parte dacă textul Papirusului Insinger ne-a parvenit într-o versiune ce datează din primele secole ale erei noastre, este sigur că el reproduce un original cu mult mai vechi. De aici un număr imens de paralele cu Cartea Proverbelor, cu Isaia, cu Prorocirile lui Ieremia, cu Cartea lui Iov, dar mai cu seama cu Cartea Psalmilor. Dar însăşi doctrina supravieţuirii după moarte – pe care nu o întâlnim în primele cărţi ale evreilor vechi – apare sub influenţa gândirii egiptene care admitea viaţa de apoi ce se acordă celor ce au făptuit „dreptatea şi adevărul” (Maat). De altfel în palatul regelui Aheb din Samaria (care a domnit între 875–851 î.e.n.) s-au găsit plăci de fildeş ce erau încrustate în paturi şi care reprezentau stâlpul djed al lui Osiris (care era simbol al veşniciei. Termenul djed avea şi sensul de „eternitate”, deci stâlpul era un „joc de cuvinte” cu termenul semnificând eternitatea) încadrat de aripile zeiţelor Isis şi Neftis. Apoi s-au găsit plăci de fildeş cu zeul Ra copil, ieşind din floarea lotus, ceea ce era un simbol al renaşterii cotidiene a zeului. Astfel ideea răsplăţii celor drepţi după moarte pare să fi apărut mai întâi la profeţi.
Desigur evreii vechi au utilizat literatura sapienţială egipteană şi nu au copiat-o servil. În special, morala vieţii de toate zilele, regulile de viaţă practică sunt influenţate de gândirea egipteană.

II. Înrâurirea culturii egiptene asupra fenicienilor

Statele-cetăţi feniciene din mileniul I înaintea erei noastre au fost precedate de acele ale protofenicienilor, cu care Egiptul a avut strânse legături. Oraşul Byblos este legat de mitul lui Osiris, căci la Byblos a ajuns chivotul cu trupul lui Osiris, aruncat în Nil de Seth şi purtat de valuri până s-a oprit într-un pom.
De fapt la Byblos se înalţă încă din Imperiul Vechi un templu al zeiţei Isis iar cu acest stat-cetate, ca şi cu altele din actualul Liban, egiptenii au avut multe schimburi comerciale, importând în special lemn de cedru de care duceau lipsă. Dar în textele găsite la Ras-Shamra, scrise în oraşul-cetate Ugarit, se pomeneşte foarte des de Egipt, de egipteni şi de faraoni.
La Ugarit au fost găsite fragmente dintr-un vas având inscripţia numelui faraonului Ikhunaton, a reginei Nefertiti împreună cu a regelui din Ugarit, Niqmad, nume scrise toate în egipteană.
Toată Palestina, Libanul şi o parte din Siria inferioară erau atunci dominate de Egipt şi bătăliile pentru supremaţia în aceste regiuni s-au purtat de faraoni cu statul Mitanni şi mai ales cu hitiţii, şi există la Tell el-Amarna o vastă corespondenţă între cârmuitorii statelor-cetate feniciene şi faraonii egipteni. În secolul al XI-lea înaintea erei noastre regele fenician din Byblos declară făţiş influenţa pe care o are cultura egipteană asupra fenicienilor, spunând unui preot, Un-Amun, venit la Byblos să cumpere lemn pentru Templul zeului Amon din Teba: „din Egipt a ieşit înţelepciunea ca să ajungă în ţara mea” (M. A. Korostovţev, Călătoria lui Un-amun la Byblos, Moscova 1960, în limba rusă, II, 21). De fapt însuşi termenul semit pentru „înţelepciunea” are o etimologie egipteană căci cuvântul Hacma „înţelepciunea” derivă din h k a „putere magică, magie, forţă magică” şi hkăw are sensul de „vrăjitor, magician”. De altfel în ebraică, ca şi în feniciană, HacaM are şi sensul de „magician, vrăjitor”. În ceea ce priveşte religia feniciană, ea a fost puternic influenţată de doctrinele egiptene. Mitul lui Adonis, al tânărului (care era iubitul zeiţei Astarte) ucis de un porc mistreţ, ce coboară în infern şi îl înviază, era însoţit de aceleaşi mistere ca şi acelea ale lui Osiris, înviat de zeiţa Isis după ce fusese ucis, căruia îi corespunde întru totul. S-au găsit numeroase sarcofage în stil egiptean, cum este acela al lui Eşmunazar din Sidon, dar şi plăci de fildeş cu inscripţii egiptene şi nenumăraţi scarabei şi multe amulete egiptene în ruinele oraşelor feniciene, dar mai ales la Cartagina, unde influenţa culturii egiptene a fost foarte pronunţată.
Monedele din oraşele feniciene arată adesea divinităţi egiptene (pe Isis, pe Osiris, pe Neftis şi mai ales pe Bes precum şi ochiul lui Horus (udjat) sau stâlpul lui Osiris – djed) – în special monedele emise de coloniile feniciene de la Malta şi Gozo.

III. Influenţa egipteană asupra filosofiei greceşti

Evenimentul cel mai de seamă în istoria gândirii europene din primul mileniu înaintea erei noastre a fost apariţia şcolii de filosofie din Ionia, cu care începe gândirea filosofică greacă.
Ori şcoala ioniană începe de la Thales, originar din oraşul Milet, născut între 640–630 înainte de era noastră, despre care Diogene Laerţiu scrie în Despre vieţile şi doctrinele filosofilor (traducere rom. C. I. Bahmuş, Bucureşti, 1963, p. 122):
„N-a avut niciun profesor, s-a dus doar în Egipt şi a stat câtva timp în apropierea preoţilor de acolo. Hieronymos spune că Thales a măsurat piramidele după umbra lor, observându-le în momentul când umbra noastră are aceeaşi lungime ca şi noi înşine”.
Doctrina sa este clar influenţată de ideile egiptene căci, de exemplu, iată ce scrie acelaşi Diogene Laerţiu (p. 122): „Se zice că a descoperit anotimpurile şi că a împărţit anul în 365 zile”. Ori ştim că anul egiptean era împărţit tot în 365 zile.
Tot astfel doctrina sa celebră că lumea este însufleţită şi plină de zei (Ibidem) este de raportat la concepţia panteistă a vechiului Egipt (cf. Aristotel, De anima, I, 5).
Anaximandru, născut către 610 înaintea erei noastre, a fost urmaşul său spiritual şi el este cel care a făcut cunoscută în Grecia împărţirea zilei în 12 ore, împărţire pe care Herodot o recunoaşte ca fiind de origine egipteană. Dar el este cel dintâi care afirmă că pământul e de formă sferică, că luna are o lumină de împrumut, că soarele nu este mai mic decât pământul şi e alcătuit din focul cel mai pur (Diogene Laerţiu, Op. Cât., p. 155), adică o serie de concepţii de origine egipteană.
Pentru el, sub acţiunea mişcării, se separă în sânul haosului cele opuse, caldul şi frigul sub aspectul focului şi aerului. El imită deci cosmogonia solară egipteană care face să nască din zeul Ra pe Şu şi pe Tefnet, focul şi aerul. Divinitatea la Anaximandru se confundă cu infinitul iar din dualismul dintre frig şi cald el trage concluzia că există un conflict între contrarii, între bine şi rău, între viaţă şi moarte, ideea egipteană binecunoscută a luptei între Osiris şi Seth. Dar totul vine din infinit şi totul se întoarce în infinit, adică în Divinitate pentru Anaximandru, ceea ce este doctrina egipteană care afirmă că la moartea fiecărui om sufletul său Ka, unit cu sufletul său ba, se întoarce înapoi la sufletul Ka al lumii, care este Divinitatea însăşi. Pentru Anaximandru soarta omului se decide în lupta dintre bine şi rău aşa cum a materiei se decide în lupta dintre frig şi cald, iar această concepţie este o transpunere a cosmogoniei egiptene.
Anaximene s-a născut la Milet şi a fost succesorul lui Anaximandru. Şi pentru el aerul şi infinitul sunt principiile tuturor lucrurilor. El afirmă că: „sufletul, pentru că este aer, e în fiecare din noi, un element de unire, tot aşa suflul sau aerul conţine lumea în întregimea ei” (apud. Leon Robin, La pensee grecque, Paris, 1932, p. 54). Regăsim aşadar în „suflul” lui Anaximene pe Ka al egiptenilor care, unindu-se cu materia, asigură forma şi viaţa fiecărei fiinţe ca şi a lumii în întregime; pentru acest gânditor al şcolii materialiste ioniene „suflul” sau „aerul” este însuşi divinul.
Şcoala filosofică materialistă din Milet a pus deci bazele unei metode din care vor ieşi în acelaşi timp şi ştiinţa şi filosofia greacă. Aceasta este originea a ceea ce s-a numit „miracolul grec” care provine, deci, din gândirea popoarelor mult mai vechi, cunoscute de greci, adică cea egipteană şi cea babiloniană, sau persană. Într-adevăr în momentul când grecii din Ionia se iniţiază în cunoştinţele ştiinţifice şi religioase ale Egiptului sau ale Babilonului acestea ajunseseră, după treizeci de secole de evoluţie, la apogeul lor. Ştiinţa în Egipt sau în Babilon obţinuse rezultate strălucitoare în medicină, în astronomie, în matematică. În momentul când grecii apar în istorie ei nu aduc nici idei religioase originale, nici teorii ştiinţifice proprii, ci culeg roadele a trei mii de ani de civilizaţie egipteană sau mesopotamiană. Pentru aceste motive este absurd să se afirme, cum mai fac încă mulţi, creaţia ex nihilo a gândirii greceşti ştiinţifice sau filosofice şi să se pună de pildă pe seama „egiptomaniei” afirmaţiile lui Herodot: „Aproape toate numele zeilor au venit din Egipt în Grecia” (II, 50), sau „grecii au învăţat de la egipteni obiceiurile pe care le-am pomenit” (II, 51), ori „Egiptenii, cei dintâi dintre oameni, au făcut sărbători solemne, procesiuni, ofrande şi de la ei grecii au învăţat aceste ceremonii” (II, 58).
De fapt toată cartea a doua a „Istoriilor” lui Herodot abundă în date despre influenţa Egiptului antic asupra grecilor. Desigur grecii vechi, care nu aveau o tradiţie teologică, au luat de la egipteni şi de la popoarele orientale concluziile filosofice şi ştiinţifice fără să se mai îngreuneze cu credinţele absurde ale superstiţiilor lor naţionale. Absenţa oricărui conformism teologic i-a făcut pe grecii din Ionia să asimileze numai concluziile credinţelor teologice egiptene şi orientale. Dar compararea tradiţiilor teologice orientale între ele. I-a dus pe gânditorii Şcolii materialiste filosofice din Milet să formuleze idei simple, coerente şi raţionale.
De fapt întreaga viaţă socială şi economică a statelor-cetăţi greceşti din secolele VII şi VI înaintea erei noastre nu se poate concepe separată de legăturile strânse care o uneau cu Egiptul.
În cursul secolului al VI-lea înaintea erei noastre, Solon împrumută din codul de legi al regelui egiptean Bochoris regulile esenţiale ale constituţiei sale; Naucratis, colonie greacă în Egipt, devine un centru comercial însemnat unde călătoresc nenumăraţi negustori dar şi înţelepţi greci.
Aşa se explică existenţa în limba greacă a unor cuvinte egiptene des folosite printre care vom cita cel puţin două – „nufăr” şi „papură” – ce au trecut din greacă şi în limba română.
Ar exista în greaca veche cel puţin optzeci de termeni egipteni cuprinzând cuvinte din fondul lexical principal al limbii greceşti. Iar dacă au existat împrumuturi de la egipteni în domeniul teologiei – aşa cum ne asigură Herodot, care face afirmaţiile citate mai sus – este probabil că au putut exista împrumuturi şi în domeniul gândirii pre-filozofice, al eticii în special şi poate în acela al cosmologici.
Gânditorul grec cel mai influenţat de doctrinele etice şi cosmologice egiptene a fost însă Pitagora. Despre el citim în Diogene Laerţiu (Op. Cât, pag. 395): „Se afla în Egipt, recomandat fiind de Policrate lui Amosis printr-o scrisoare; a învăţat limba egipteană, cum aflăm din cartea lui Antiphon, Despre oamenii cu merit deosebit… a vizitat şi sanctuarele egiptene şi a învăţat doctrinele tainice ale egiptenilor cu privire la zei”. Aşa se explică profunda influenţă egipteană din gândirea sa.
Elementele primordiale ale universului pentru Pitagora sunt aerul şi focul, zeii Şu şi Tefnet ai Egiptului.
Universul s-a format datorită aspiraţiei aerului nelimitat de către focul central. Odată constituit, universul formează o sferă ale cărei părţile centrale sunt mai materiale, ale cărei părţi periferice sunt mai spirituale, mai impalpabile. Aceasta este o doctrină ce se întâlneşte şi în Textele Piramidelor (sufletul se purifică ridicându-se spre regiunile mai spirituale periferice ale cerului, unde se află aştrii). Pentru Pitagora, ca pentru teologia din Memfis, regiunea superioară, unde sunt stelele fixe, este sălaşul zeilor (corespunzând Olimpului grecilor deci). Sub aceste stele fixe se află lumea, cosmosul creat, unde se mişcă cele cinci planete, unde ajung sufletele mântuite ale celor buni; mai jos se află părţile din univers unde domneşte materia, adică regiunea sublunară şi circumterestră, apoi pământul. Aceste idei egiptene îl conduc pe Pitagora la creaţia unei astronomii veritabile; se ştie că discipolii săi au afirmat că pământul este rotund şi se roteşte în jurul axului său. Concepţia egipteană după care fiecare posedă un suflet Ka – adică o sursă a vieţii, o raţiune – şi un suflet ba, sufletul individual, se regăsesc la Pitagora sub forma lui νούς şi ψυχή concepţie reluată apoi de Platon.
De altfel grecii nu s-au înşelat deloc – spre deosebire de mulţi moderni – cu privire la originea egipteană a pitagorismului căci Plutarh (în De Iside et Osiride, 10) arată că Pitagora nu a făcut decât să „imite caracterul simbolic şi misterios” al spuselor preoţilor egipteni care ascundeau tezele lor sub aparenţa unor enigme. De altfel Herodot (II, 81) scrie în chip explicit: „În această privinţă sunt de acord cu tradiţiile orfice care sunt numite de asemenea bahice şi care sunt urmate totdeodată de către egipteni şi de către pitagoricieni”. În Viaţa lui Pitagora (18) scrisă de Jamblicus, citim: „Nădăjduind să capete iniţieri mai frumoase şi mai divine şi neamestecate, el pleacă deci în Egipt unde a trăit douăzeci şi doi de ani în temple, studiind astronomia şi geometria şi fiind iniţiat, nu în trecere şi la repezeală, în toate misterele zeilor”. Chiar dacă Jamblicus a trăit cu câteva secole mai târziu decât Pitagora, totuşi el relatează o tradiţie a discipolilor săi care s-au împărţit în două şcoli – o sectă pur religioasă – şi o şcoală ştiinţifică şi raţionalistă. Însă o serie de precepte ale lui Pitagora, impuse de el discipolilor săi, sunt de origine egipteană. Timp de cinci ani discipolii lui trebuiau să păstreze tăcere (Diogene Laerţiu, Op. Cât, VIII, 10), apoi asceza sexuală (Ibidem, VIII, 3), postul (Ibidem), oprirea de la alimentaţia cu carne de animale (Ibidem, VIII, 13), interzicerea legumei numită bob (Ibidem, VIII, 24), aveau obligaţia de a purta haine albe (Ibidem, VIII, 19), pe aceea de a fi slabi şi de a evita să se îngraşe (Ibidem, VIII, 23). Toate acestea sunt reguli egiptene prescrise preoţilor. Iar obştea sau comunitatea pe care a creat-o Pitagora la Crotona, în Italia, impunea membrilor săi toate aceste reguli. Pitagora socotea că lucrul fundamental pentru om este perfecţiunea etică, trăirea în conformitate cu Maat „adevărul şi dreptatea” egipteană –, iar lucrul acesta nu fusese afirmat până la el de gânditorii greci. Scopul vieţii, după Pitagora, este de a libera sufletul nemuritor de materie, prin purificare. Dar spre a dobândi această purificare nu este decât o singură cale, viaţa morală, viaţa în acord cu perfecţiunea etică sau cu „adevărul şi dreptatea” cum spuneau cărţile sapienţiale egiptene, adică cu Maat.
Spre deosebire deci de gânditorii greci, care căutau ca pe o piatră filosofală o constituţie, o legislaţie ideală care să facă societatea fericită (Platon scrie, de pildă, două opere în care propune o constituţie ideală ce ar face pe oameni fericiţi, Statul şi Legile; Aristotel adună constituţiile tuturor statelor pe care le ating armatele elevului său Alexandru Macedon), scribii egipteni admit că societatea nu poate fi fericită decât dacă oamenii devin virtuoşi practicând şi făptuind pe Maat. De aici marele rol al educaţiei şi al culturii, al învăţăturii la egipteni. Aşa se explică şi faptul că cei şapte înţelepţi clasici ai grecilor erau în primul rând preocupaţi de politică, de reforma legilor şi de lupta împotriva tiraniei, sau de explicarea lumii empirice şi aproape deloc de reforma persoanei umane, de crearea unui om virtuos. Aşadar gândirea etică egipteană, decelabilă clar în doctrina lui Pitagora şi a lui Empedocle, este la antipodul celor aparţinând altor gânditori greci; un filosof ca Platon ia parte, luptând cu armele, la două revoluţii menite să ducă la aplicarea legilor şi instituţiilor imaginate de el şi destinate a-i face pe toţi fericiţi. Adică „omul tăcut” sau „înţeleptul tăcut”, „omul care nu protestează”, pe care textele sapienţiale îl socotesc idealul de perfecţiune umană – şi care este în fond discipolul lui Pitagora, obligat să nu pronunţe un cuvânt vreme de cinci ani – este în opoziţie netă cu un curent ideologic contrar, dar nu venit din Egipt, care impune cetăţeanului să ia parte la luptele politice din agora iar filosofului să fie un reformator politic.
Tocmai în adversitatea ideilor lui Pitagora sau Empedocle cu ale altor gânditori greci se vădeşte clar originea egipteană a ideilor celor dintâi.
De altfel ni se pare însemnat următorul pasaj din Diogene Laerţiu (I, 12): „Pitagora a fost cel dintâi care a întrebuinţat termenul de „filosofie „şi s-a numit pe el însuşi filosof, într-o convorbire cu Sicyona cu tiranul Leon al sicionienilor sau filiasienilor… spunând că niciun om nu este înţelept (sofos) ci numai zeul. Filosofia se numea mai înainte înţelepciune (sofia) şi cel care o profera era numit înţelept, sofos, pentru a arăta că a ajuns la cel mai înalt grad de perfecţiune sufletească; filosoful era însă iubitorul de înţelepciune”.
Termenul acesta esenţial în istoria gândirii moderne – sofia („înţelepciune”), care a dat cuvântul „filosofie”, nu are o etimologie şi nu se ştie de unde provine, originea sa rămânând misterioasă. Ori etimologia cea mai plauzibilă a acestui termen de sofia „înţelepciune” şi a celui de sofos „înţelept” este cuvântul egiptean ś b a w „înţelepciune” care în coptă şi în egipteana tardivă, de la care l-au împrumutat grecii vechi, era save „om înţelept, instruit, învăţător, profesor” sau sofe, consoana v fiind adesea pronunţată f (Cf. Constantin Daniel, Gândirea Egipteană antică în texte, Bucureşti, 1974, p. XXVII.) De fapt Herodot (II, 160), arăta că „egiptenii sunt cei mai înţelepţi dintre oameni” şi tot el spunea că „sunt cei mai învăţaţi” (II, 77) astfel că este foarte plauzibilă această etimologie, care dovedeşte că „înţelepciunea egipteană”, de care scriu şi cărţile sacre ale vechilor evrei, a fost cunoscută şi de grecii vechi cu care au avut cele mai strânse relaţii economice, sociale şi culturale.
Pe de altă parte aceeaşi influenţă a doctrinelor egiptene se constată şi în domeniul medicinei şi Jean Yoyotte scrie „Dacă este un domeniu în care primul bagaj al grecilor vine în mare parte din Egipt, este desigur cel al medicinei.
Nu numai prescripţiile medicale, dar şi teoriile fiziologice şi etiologice ale Egiptului se regăsesc, uneori aproape cuvânt cu cuvânt, în tradiţia hipocratică” (Jean Yoyotte, în Histoire de la Philosophie, ed – La Pleiade, Paris, 1969, p. 21). Printre termenii medicali din limba greacă se află mai multe cuvinte de origine egipteană printre care şi farmacon „medicament” (care în româneşte, venind din greacă, a dat „farmec”).
Discipolul lui Pitagora, Empedocle din Agrigente, se găseşte sub aceeaşi influenţă egipteană ca şi maestrul său, căci pentru el două sunt forţele ce pun în mişcare pe oameni, materia, animalele şi universul în general, adică filia „iubirea” şi neikos „ura” corespunzând lui Osiris şi lui Seth, care se luptă unul cu altul aşa cum aceste două principii sunt în veşnică opoziţie. Se pare că Empedocle avea cunoştinţe temeinice asupra practicilor magice egiptene. „Aşa, de pildă, odată, când vânturile etesiene au pornit să bată puternic şi să strice recoltele, el a poruncit să se jupoaie măgarii şi din pieile lor să se facă burdufe, pe care le-a întins ici şi colo pe dealuri şi pe vârfuri, ca să prindă vântul, şi, cum vântul s-a oprit, el a fost numit „opritorul de vânturi”. (Diogene Laerţiu, Op. Cât, p. 411). La egipteni zeul vânturilor, al furtunei dar şi al muntelui şi al pustiului era Seth, care avea ca animal sacru măgarul. Ştim că lui Seth i se aduceau ca jertfă măgari. Deci jertfa adusă zeului vânturilor pe locul unde se afla, pe dealuri sau vârfuri, putea opri vânturile. De altfel în poemele sale Empedocle îşi atribuie şi puteri magice în vindecarea bolilor.
Nu vom putea menţiona în cadrul acestui volum pe toţi gânditorii greci care au fost influenţaţi de doctrinele egiptene, pentru că au fost numeroşi, dat fiind că în Egipt pe timpul Ptolemeilor locuiau aproape un milion de greci. Dar vom pomeni de un elev al lui Socrate, unul din marii oratori greci, Isocrate (436–338 înaintea erei noastre) care, în scrierea sa Busiris, face un elogiu entuziast al civilizaţiei egiptene şi spune limpede că „filosofia a luat naştere în Egipt” (Busiris, 28).
Aceeaşi aserţiune se află, în mod implicit, şi la Platon care, în dialogul său Phaidros, pune pe Socrate să declare că zeul Theut, adică Hermes sau zeul egiptean Thot, a fost cel dintâi care a inventat numerele, calculul geometric, astronomic… în fine caracterele scrisului, (Phaidros, 274 c-d). Deci Platon afirmă aici prioritatea civilizaţiei egiptene şi arată că are cunoştinţă de miturile egiptene care făceau din Thot inventatorul scrierii, patronul scribilor şi al „înţelepciunii”. Se ştie că Platon a făcut o călătorie lungă în Egipt – călătorie contestată de cei moderni, dar acceptată de toţi autorii antici – care a avut loc înainte de anul 387 înaintea erei noastre şi înainte de compunerea dialogului Phaidros. Totuşi precizia amănuntelor date de Platon despre civilizaţia egipteană, simpatia lui atât de caldă pentru ţara străbătută de Nil, faptul că o propune drept pildă de organizare implică un contact personal cu civilizaţia egipteană. Regăsim în opera lui Platon cel puţin douăzeci şi unu de pasaje mai întinse în care se menţionează Egiptul şi civilizaţia egipteană – ceea ce a făcut ca el să fie considerat unul dintre „egiptofili”, printre gânditorii greci, alături de Herodot, Hecataios din Milet, Isocrate, Plutarh etc.
Un mare număr de cercetători au afirmat că se poate regăsi o influenţă egipteana nu numai în miturile lui Platon, dar şi în societatea ideală concepută de el (cf. Constantin Daniel, Gândirea egipteană antică în texte, Bucureşti, 1974, p. XXXIX). Deja în dialogul Timaios, Platon descrie, prin preotul egiptean din Sais, sistemul politico-social egiptean, cu guvernarea sa de către casta preoţilor asimilaţi cu filosofii, dimpreună cu ordinea sa socială tripartită. Tocmai fiindcă această societate teocratică, în ultimă instanţă şi semidivină, stă sub protecţia divinităţii, înlăuntrul ei domneşte armonia dată de dreptate (eunomia); această „dreptate” a lui Platon este în ultima instanţă Maat egipteană, adevărul şi dreptatea. Această organizaţie politico-socială a Egiptului teocratic este perfectă – spune preotul egiptean din Sais – fiindcă este impusă de divinitate, în speţă de zeiţa egipteană Neith, identificată cu Athena – Minerva. Dar pentru Platon din perfecţiunea acestei societăţi rezultă putinţa descoperirii şi creării ştiinţelor omeneşti: a medicinei şi a tuturor celorlalte ştiinţe (Timaios, 24 b).
Egiptul oferea lui Platon o pildă vie de stat teocratic, pentru că preoţii uzurpaseră puterea politică de mai multe ori. Egiptul a putut să apară străinilor drept o teocraţie pură, clericii părând să fie membrii unei caste ereditare de conducători politici însărcinaţi cu menţinerea ordinii statelor. Spre bătrâneţe, când Platon scrie Legile, el găseşte în preotul egiptean, identificat cu filosoful grec, modelul căpeteniei politice iar în statul egiptean chipul statului său ideal. Ca şi în Egipt, în concepţia politică a lui Platon din Legile, religia este folosită ca un mijloc de guvernământ, cel mai puternic din toate. Dar modelul acestei teocraţii, care era un despotism tiranic neasemuit de crunt, Platon nu îl putea găsi decât în Egiptul din epoca sa. De aceea trebuie să admitem o influenţă egipteană în opera politică a lui Platon, aşa cum s-ar putea găsi şi în teoria ideilor dar şi în multe dintre miturile sale. Idealizarea preotului egiptean, care este socotit de Platon asemănător întru totul cu filosoful grec, permite desigur gânditorului grec să treacă sub tăcere suferinţele ţăranilor şi meseriaşilor egipteni, oprimaţi şi exploataţi de către aceşti preoţi-filozofi care le „furau viaţa” după expresia devenită celebră.
După cucerirea Egiptului de către Alexandru cel Mare (332 înaintea erei noastre) şi crearea regatului ptolemeic sub domnia Lagizilor, adică după constituirea unui regat greco-egiptean, se produce o mare apropiere şi în multe cazuri o adevărată fuziune între gândirea egipteană şi cea greacă. În special exegeza alegorica, înţelesul alegoric al textelor, care este de origine egipteană în cultura greacă (cum este tot de origine egipteană la Filon din Alexandria, cu care începe exegeza alegorică ebraică) va da un conţinut nou vechilor opere poetice greceşti. Atât stoicii cât şi neoplatonicii s-au străduit cu multă ingeniozitate să afle înţelesul, alegoric şi simbolic, al celor mai vechi mituri, legende şi creaţii poetice greceşti.

Încheiere

În anul 31 înaintea erei noastre, Octavian, care va deveni mai apoi împăratul Augustus, intră ca învingător la Alexandria, după ce biruise flota egipteană şi romană a Cleopatrei şi a lui Antoniu, la Actium. Cleopatra şi iubitul ei Antoniu se sinucid, iar Cezarion, fiul Cleopatrei şi al lui Iuliu Cezar, care domnea ca faraon asociat mamei sale sub numele de Ptolemeu al XV-lea, este ucis. Cu el se termină istoria Egiptului antic independent şi Imperiul Roman face din el o provincie pe care o guvernează în chip despotic, ceea ce provoacă nenumărate răzmeriţe, răscoale şi atacuri armate ale bucolilor, ţărani egipteni refugiaţi în mlaştinile Deltei sau în pustiu, care jefuiau pe nobili şi pe bogaţii proprietari rurali de pe Valea Nilului. Nemulţumirea şi răscoala clocoteau însă printre ţăranii şi meşteşugarii egipteni, şi aşa se explică uşurinţa şi rapiditatea cu care arabii au cucerit Egiptul de la bizantini în anul 640 înaintea erei noastre.
Populaţia egipteană a primit pe cuceritorii arabi fără împotrivire marcată, tocmai fiindcă îi urau pe stăpânii lor, dregători sau moşieri. Arabii dezvoltă în Egipt o strălucitoare civilizaţie şi întemeiază instituţii de cultură prestigioase în tot evul mediu, iar actualmente Egiptul este ţara arabă cu cel mai ridicat nivel cultural, social şi economic.
În urma scânteietoarei civilizaţii a Egiptului antic, care, a înflorit vreme de trei milenii, rămân o istorie, o artă, o literatură uluitoare ale căror enigme nu au fost în întregime dezlegate. Un mare număr de papirusuri scrise, în demotică, mai cu seamă, nu au fost citite şi publicate, iar pământul Egiptului acoperă încă multe morminte ale căror taine nu le cunoaştem.
Pe de altă parte influenţele exercitate de cultura egipteană asupra civilizaţiilor mediteraneene, apărute mult mai târziu şi în strânse relaţii cu Valea Nilului, constituie actualmente obiectul studiilor multor învăţaţi. Desigur aceste studii vor elucida relaţiile dintre Egipt şi civilizaţiile din lumea Mediteranei care au avut atât de mult de împrumutat de la ţara faraonilor în artă, literatură, religie şi filosofic.


















 